
			הקדמה

			פרופ' חמי בן נון

			ספר זה שלפנינו אינו הולך בתלם, אלא מייצר תלם. שמו "יהדות — תרגיל בניהול פיננסי — הפטישיזציה של הגוויל: מקורותיה וחוטריה ההיסטוריים" מצביע על אופיו ועל מסקנותיו. המחבר יוצא לחרוש בשדה מלא מהמורות, מחקרים ושאלות לא פתורות, ומפלס דרכו תוך יצירת התלם בצעדים מדודים, תבוניים, סדורים ועמוסים במראי מקום ובהפניות למחקרי עבר. הקונטקסט ההיסטורי המרכזי מצוי בבבל של המאות השישית והחמישית לפני הספירה ובמפעלם המכונן של עזרא ונחמיה, מקדשי הטקסט ואבות גיבוש היהדות לאחר הבית הראשון כדת ספר וכפולחן גוויל. בתוך סיפור המסגרת ההיסטוריוגרפי דנן מציע המחבר מספר תיזות מרעננות. ראשית, הוא מציג את תהליך הקנוניזציה של התנ"ך כיוזמה, שהיא בעיקרה פרסית־אחמנית: כמהלך שנועד לאסדרת עבודת הקורבנות בבית המקדש בירושלים על מנת למקסם את ההכנסות ממנו בעקבות המעבר לכלכלת מטבע, וכן משיקולים גיאו־פוליטיים אימפריאליים שונים, ובראשם ניהול הקונפליקט עם האימפריה המצרית המתחרה. שנית, המחבר טוען כי הקנוניזציה של הטקסט לצורכי פולחן דתי הוא המופע הראשון בהיסטוריה המוכרת לנו של פוליטיקת המונים: 'פוליטיקה של זהות' או 'עיצוב תודעה' — פוליטיקה במשמעותה המודרנית. 

			שערו הראשון של הספר כולל סקירת ספרות על מקורות היהדות, ובמסגרתו המחבר מציע לקורא הצצה למאמץ המחקרי, שהושקע בפיצוח חידתה ההיסטורית של היהדות, בעיקר ביחס לשאלת מקורותיה כציוויליזציה מונותיאיסטית. סקירת הספרות כמעט אינה כוללת התייחסות ליהדות הבתר־חורבנית, שהפציעה לאחר סיומו של המרד הגדול ברומאים. הטעם לכך הוא במטרתו של החיבור שלפנינו, המבקש לעמוד על מופע (או מופעי) הפצעתה ההיסטורית של היהדות. בחלק האחרון של סקירת הספרות התמקד המחבר בעיקר באופן שתופסים היסטוריונים אלו ואחרים את תקופתם של עזרא ונחמיה, ולא בכדי. לדעת כסיף, דווקא תקופה זו תרמה את המירב לעיצובה 'הסופי' של היהדות, ולא רק שלה. 

			שערו השני של הספר שוזר נרטיב חדשני לעניין מקורותיה של היהדות. הוא מציע להבין את משמעותה ההיסטורית של היהדות בפרקטיקה הפולחנית שלה כעבודת גוויל וכדת ספר, ופחות בחומרי המשקע הרעיוניים־תיאולוגיים שיצרה, ואף לא כיוזמה יהודאית פנימית ובלתי תלויה. על פי הטיעון, שעומד במרכז הדברים, יהדות הגוויל היא במקורה מיזם אימפריאלי־פרסי אחמני מכוון ואקטיבי, הקשור בטבורו באתגרים הגיאו־פוליטיים והכלכליים, שעמדו בפני האימפריה הדריוסית באמצע המאה החמישית לפנה"ס, יותר מאשר בתרבות היהודאית העתיקה מתקופת הבית הראשון. 

			פרויקט שיבת ציון בתקופתו של כורש, קימומו של בית המקדש בירושלים בימי שלטונו של דריווש הראשון ומפעלותיהם של שני הפקידים האחמנים עזרא ונחמיה, לדעת כסיף, הם קרוב לוודאי נקודות ההשקה ההיסטורית של היהדות החדשה. קשה להעריך מה היו פניה של היהדות אילולא היו כורש ויורשיו פועלים למימוש מפעל שיבת ציון, אך יש יסוד לטיעון שמפעל השיבה עמד ביסוד הופעתה והתגבשותה של היהדות בתצורתה 'הסופית', ובעיקר עם בואם של עזרא ונחמיה ליהודה. בניגוד לתפיסה הרווחת, סבור כסיף כי תהליך האחמניזציה של היהדות היה ביסודו עניין של כפייה פוליטית יזומה יותר מתהליך של חלחול טבעי־פאסיבי. כראוי לתהליך יזום הוא נקבע לאור מארג ברור למדי של אינטרסים בנקודות השקה היסטוריות מובחנות ומוגדרות היטב ואף בנות שחזור. 

			לדעת כסיף, ניתן לתפוס את היהדות ההיסטורית לפחות משלוש נקודות מבט: כמניפסט תיאולוגי, כמארז כללֵי פולחן וכסיפר קורותיו של נַשאה ההיסטורי: העם היהודי, האומה היהודית והקולקטיב היהודי או היהודאי. הנטייה להתמרכז בממד התיאולוגי אמנם רווחת למדי, אך המחבר אינו נוטה לראות בה נקודת מוצא לבירור תפקידה ההיסטורי של היהדות. הממד הביהביוראלי, דהיינו האריזה הפולחנית־הלכתית, חשוב להערכתו כקרש קפיצה לבירור היסטוריוגרפי של נסיבות הופעתה והתגבשותה של היהדות, כמו גם לביאור אפקט ההשפעה ההיסטורי שלה. כסיף סבור כי מה שחשוב יותר משאלת דבקותו של המאמין בעולם תוכן תיאולוגי הוא מידת היענותו של המאמין לתביעות ההתנהגותיות הקונקרטיות המופנות כלפיו: "הפרקטיקום קודם אפוא 'לפיגומיו' האמוניים וגובר עליהם". החידוש המכונן של היהדות, להערכת המחבר, אינו בשאלות של אמונה אלא בריטואליה: "בקנוניזציה של הטקסט ובפולחנותיו: בפטישיזציה של האות, המילה, המשפט והסיפר. זו מהותה של היהדות, שתצורתה הראשונה והמכרעת מבחינת משמעויותיה והשלכותיה ההיסטוריות, נולדה בהשראת השלטון האחמני ובהוראתו ובכפיפות לאינטרסים שלו בתקופת עזרא ונחמיה". 

			עזרא ונחמיה היו אפוא מייסדיו של פולחן חדיש ומהפכני — פולחן הגוויל והסיפר (נרטיב) — המהווה פטישיזציה של הטקסט. המסגרת הפולחנית שעיצבו הייתה שילוב בין תצורת הפולחן הנוהגת ביהודה (שלא נצטיינה בקווי מיתאר ייחודיים בהשוואה לפולחני המזרח הקדום, ונסמכה על סממניהם השגורים: כהן, מזבח, קורבן, קטורת וספיחיהם) לבין תצורה חדישה של ריטואליה דתית המבוססת על קריאה טקסית של טקסט שזכה לשידרוג — ככל הנראה לראשונה בהיסטוריה — למעלת שגב וקדושה. המחבר סבור כי ראוי להבין את פועלם ההיסטורי בבחינת 'מפצו הגדול של הפוליטי': נקודה היסטורית סינגולרית, שיילדה את הפוליטיקה כמשחק המכוון לעיגון הסדר החברתי הסימבולי בפרקטיקות של עיצוב תודעה, המשקפות אינטרסים אימפריאליים אחמניים: גיאו־פוליטיים מזה וכלכליים מזה. 

			שערו השלישי של הספר מבקש להציג לקורא חלק מההשלכות ההיסטוריות לטווח הקצר והארוך של דינמיקה היסטורית זו: בטווח הקצר, הוא מציע להבין את ההיסטוריה של תקופת הבית השני לאור התפקיד הכלכלי שמילא בית המקדש, החל מתקופתם של עזרא ונחמיה 'מקדשי הגוויל' ועד החרבתו במרד הגדול. בטווח הארוך, יהדות הגוויל העזראית היא הפיגום ההיסטורי למופעיה של הקנאות הפונדמנטליסטית לצורותיה ביהדות, בנצרות וביתר שאת באיסלאם, והיא מבשר חשוב של לאומיות 'הדם והאדמה' על גלגוליה המודרניים. כמו כן מציג החיבור את הרעיון שיהדות ההלכה היא במידה רבה תגובה להצלחתה הפנומנלית של הנצרות החל מהמאה השנייה, כך שהאחרונה השפיעה על היהדות לא פחות משהושפעה ממנה. 

			בתחום המעש הפוליטי, קובע כסיף, סימֵן מפעלם של עזרא ונחמיה מהלך מהפכני. השגבתו הסמלית של הטקסט הנביעה קודקס ביהביוראלי, שכלל מצוות והוראות אחרות. יהדות הגוויל החדישה ניכסה לעצמה את הדיבור, המילה והמשפט — כלי התקשורת העיקרי והחשוב ביותר בין בני אדם — כשפת קודש. באופן זה רכשה יכולת רבת עוצמה לבנות זהות ולעצב התנהגות. הניכוס של מערכת סמלים מרכזית — היא הדיאלקט הלשוני — והשגבתה, יצרו את הבסיס לטוטליזציה של האמונה הדתית ולשדרוגה. הפטישיזציה של הטקסט הובילה אפוא לאימפריאליזם של הגוויל באמצעות פרשניו המוסמכים. זו כאמור 'היהדות הביהביוראלית', ששיאה בהופעתה לימים של היהדות הרבנית, אשר שורשיה האופרטיביים נעוצים לא רק במערכות ההסמלה החדישות, שהושקו בבבל לאחר אובדן הריבונות היהודאית, אלא בעיקר במהפכה העזראית. 

			יתר כל כן, הרפורמה הפולחנית של עזרא ונחמיה העלתה עד למאוד את קרנו הכלכלית של בית המקדש בירושלים. זה נעשה למרכז גביה אימפריאלי חשוב ולמוקד של פעילות כלכלית אינטנסיבית, אשר השליטה בו הבטיחה דיווידנדים שמנים, שחולקו בין העילית הכוהנית לבין השלטון לדורותיו. גורמי ההנעה המרכזיים לחתירה לריבונות עגנו בשאיפה של יחידים — משפחה או חמולה על מקורביהן — לשכלל לעצמם מונופול על המתחם המקודש, ולצמצם את הצורך לחלוק במשמניו עם אחרים. שאיפה זו נמשחה לעיתים מזומנות ברטוריקה דתית מצדיקה, אך גורמי ההנעה שעמדו ביסודה היו בעיקרם החתירה לעוצמה פוליטית, שהבטיחה אפוא שליטה על מרכז הגביה המכניס ביותר ביהודה ואולי באיזור כולו. השלב השני בהתגבשות היהדות — שדרוגה לכדי דת הלכה — נראה בעיני כסיף תגובה לעוצמתה המתגברת של הנצרות. הנצרות אינה אפוא רק תולדה של יהדות מטרימה, אלא אחד מאדניה ההיסטוריים המובהקים של דת ההלכה הרבנית. טיעון זה אמנם אינו מוכר לרובו המכריע של קהל הקוראים היודאו־ישראלי, אך יש לו מידה של אחיזה בספרות הלועזית. ברוח זו מבקש המחבר להציע ביאור היסטורי לחתימתם הקנונית של 'כתבי הקודש', להתפתחותה המטאורית של התורה שבע"פ שזכתה תוך שנים ספורות לגרסה קודיפיקטיבית כתובה, למרד בר כוכבא, ולחתימת התלמוד: הסבר הקושר את עיתויים ההיסטורי לשלבי התפתחותה של הנצרות מדת מקומית אזוטרית לכוח פוליטי ותרבותי 'גלובאלי'. 

		

	
		
			 

			קואורדינטות

			החיבור המובא כאן לא בא במחוזותיו הגדורים היטב של סיפר (נרטיב) היסטוריוגרפי, או לחילופין רומן היסטורי, מסה, מחקר סוציולוגי או פוליטולוגי של היהודים ושל היהדות, אלא הינו במידה רבה שעטנז נזיל של כל סגנוני הכתיבה הללו: קולאז'. הרעיונות עליהם הוא מבוסס מלווים אותי זה שנים ארוכות, ורובם פיכו מתוכי באופן לכאורה עצמוני בבחינת 'חידוש שבמקור', הגם שסביר להניח כי חלק הארי שבהם כבר נהגה ופורסם בידי אחרים. יש גבול למשאבי הזמן, הסבלנות והשפה העומדים לרשות חוקר בודד, המנוע מטבע הדברים אפילו בעידן המרשתת מלבצע פילוח טוטלי של כל הספרות הרלוונטית. אמנם זוהי ציפייה שמפנה חוקר אל עצמו לעיתים מזומנות לא רק על מנת לרענן את הגיגיו שלו, אלא מתוך השאיפה להתגדר בכתר החדשנות המחקרית. בעידן תרבות הצריכה — 'החדש', 'החדיש' או 'החדשני' יקרים הם מפז לכאורה, וכך גם בעולם החקירה המדעית וההיסטורית.

			כאסופה של סגנונות דיסציפלינאריים שונים כתיבתי ניחנה אפוא בגוון היברידי. נימתה נרקוטית־תרפויטית: אני כותב כי אני חייב לכתוב מכוחה של דטרמינציה נוירוטית, אך באורח הנחווה על ידי לא רק 'מנהיר' (במובן האינטלקטואלי) אלא גם 'מאלחש' (במובן האקזיסטנציאלי). ענייני באותו מקטע מתוך ההוויה שהוא קרוב אלי קרבה כמעט אינטימית, שאף על פי כן — ואולי משום כך — נדרש לפיענוח או לצמצום שכלתני־רדוקטיבי: יהדות, מולדת, מכורה, ואולם בראש ובראשונה במוצאיה ההיסטוריים של אומת הדת היהודית. 

			הווקטור המונח בתשתית החיבור הוא בעל צביון קרטזיאני כדיון שמנהל אדם עם 'עצמותו החושבת'. יש שיאמרו, שדיון מסוג זה ניתן לשרטט בקווים סכיזואידיים. רנה דקארט (Descartes) הראה כי 'האני החושב' מוביל לאוטרקיות סוליפסיסטית, שבה נתפסים אחרים בידי cogito פלוני כאילו הם 'אבטומטונים המונעים על ידי קפיצים וגלגליות', באורח שיש בו כדי לאיין את החובה לנהוג כלפיהם ברגישות אמפטית. כך גם חיבורי המובא כאן — יתכן שאין ברעיונות המובאים בו משום 'רחמנות' על מי מבין קוראיו לנוכח ההימנעות מניסיון למסגרו בתצליל נורמטיבי. לא מן הנמנע כי ייתפס חתרני ואף פוגעני לטעמם של מי מבין הקוראים. השיקול היחיד שעמד לנגד עיניי בעת כתיבת החיבור הוא חישוף האמת — אם במובנה האפריורי ואם במובנה האמפירי־היסטורי — ולא פנייה לטעמיהם, העדפותיהם ורגישותם המיוחדת של קוראיו הפוטנציאליים. 

			אכן 'האמת' קשה עד למאוד להשגה ובמובנים מסוימים בלתי אפשרית למיצוי בשפה ובמלל, אך גישתי אינה רלטיביסטית כלל ועיקר. היפוכם של הדברים הוא הנכון: לדעתי תפקידו של הצופה ההיסטורי הוא להציע ניתוח משכנע המעוגן בראיות של ממש, ואל לו להסתפק בניסוח סיפר (נרטיב) השואב תוקפו ההכרתי מעצם היתוכו לטקסט. גישה 'פוסט־מודרניסטית' מעין זו שמה את ההיסטוריונים של השואה ואת מכחישיה, למשל, באותו מדרג אפיסטמי, ומעניקה לשתיהן אותו ציון 'אמת': מביש, מכלים, מקומם. אף שהדבר יראה צרוב בסתירה עצמית פתולוגית, אינני מתיימר, כאמור לעיל, להציג אמת היסטורית כהווייתה, אלא התרשמות פרספקטיבית בלבד. כבר היה מי שסבר כי כל אמת היא 'פרספקטיבית', וכי אמת איננה אלא 'טעות מועילה'. ברוח ניטשיאנית זו אבקש מהקורא לשערך את החיבור המובא כאן: כזה שיסודו 'בטעות', שיש בה לכל הפחות ממד של 'תועלת'. 

			ב־2011 ראה אור חיבורי "מדוע 'באמת' הוקמה מדינת ישראל", שבו הצעתי כי הכרזת העצמאות הישראלית מיום ה־14 במאי 1948 נבעה במידה לא מבוטלת מהמאבק הפנים־יישובי על השליטה במדינה העתידה לקום בין מפא"י בשליטת דוד בן־גוריון לבין אצ"ל בפיקודו של מנחם בגין. טענתי כי בן־גוריון פעל בניגוד לעצת יועציו הצבאיים, כיוון שחשש שאם לא ימהר ויכריז עצמאות עלול בגין לעשות כן — כפי שהודיע שיעשה — ובאופן זה לזכות בבכורה פוליטית.1 חיבורי לא התיימר כמובן למצות את 'האמת' ההיסטורית, אלא רק להצביע על האפשרות להיתכנותו הסבירה של התרחיש שתואר לעיל. הוא כמעט לא זכה להתייחסות מצד אנשי אקדמיה. היו מי מבין המבקרים, הפרופסורים הנכבדים מיכאל בר זוהר ויחזקאל דרור למשל, שפסלו מראש את התיזה, אף שלא קראו את החיבור.2 זו זכותם המלאה ואינני מלין כנגדה כלל. זכורה לי הרצאה, שנשאתי בפני פורום הגימלאים של מכללת לוינסקי, אשר חלקם חווה על בשרו את אירועי 1948. מחמת מודעותי לרגישותו הנפיצה של הנושא, הזהרתי מראש את המאזינים שאני מבקש לשרטט ציור היסטוריוגרפי המבוסס אמנם על הרבה יותר מקצה ראיה, אך כזו שאינה בדיוק 'אקדח מעשן'. לא היה בכך כדי למנוע ממי מבין המאזינים — אנשים נורמטיביים, משכילים וחלקם אינטלקטואלים — כדי לקרוא קריאות ביניים, נאצות ולעיתים קללות ממש. אפשר שהתגובות הקשות הן ראשית ראיה לעוצמת הטיעון, ומי ייתן וגם הקריאה בחיבור המובא כאן תוביל חלק מן הקוראים לאותן תעצומות, הגם שלא להיגבים נפסדים דוגמת אלו שתוארו לעיל, כמובן. עוד חזון למועד. 

			ואם החילותי את הדברים בנימת התנצלות, לא ייפקד גם מקומו של הגילוי הנאות. חלק מהרעיונים שנצרבו בחיבור זה פיכו בתוכי במהלך שיג ושיח שלו היו שותפים שניים: עבדכם הנאמן מחברם של טורים אלו, והפוליטולוג יוסף (יוסי) שיין, ראש בית הספר לממשל באוניברסיטת ת"א ואיש אוניברסיטת ג'ורג'טאון שבוושינגטון (אמריטוס). לפני שנים ספורות נתקלתי באקראי בפרופ' שיין באוניברסיטת ת"א, ושאלנו איש בשלום רעהו. סיפרתי לו כי אני שקוע בכתיבה (נכון לשעתו) ואני בוטש בהפצעת היהדות. שיין הביע התעניינות בתוצרי הכתיבה, ולאחר שנחשף אליהם, פנה אלי בהצעה לחבר יחדיו 'אופוס מגנום' לקורות היהדות, הציונות ומדינת ישראל. נעניתי ברצון. בילינו בצוותא שעות ארוכות — בדרך כלל במשרדו באוניברסיטה שבקומה החמישית בבניין נפתלי — ולמשך חודשים הרבה, והוצאנו תחת ידינו מאות עמודים כתובים. לאחר זמן נתחוור לנו כי אין אנו רואים את הדברים עין בעין, ואין בערימת הרצון ההדדי הטוב על מנת לשנות את פני הדברים. הסתבר כי גישתי הכללית נוטה להיסטוריציזם. שיין, לעומת זאת, דגל בכתיבה הכפופה למתודולוגיה מבית היוצר של מדעי החברה. הוא ניסה להרבות בקריאה, ואילו אני סברתי (ועדיין אני סבור) כי הניסיון 'למצות' את הדיסקורס בנושא או בסוגייה מחקרית כלשהי, ובמיוחד שהיא כה רחבה, נועד מראש לכישלון. התקשיתי גם להסכים עם חלק מהתיזות, ששיין ביקש לקדם, וגם הוא לא תמיד גילה התלהבות מחלק מרעיונותיי. הבדלים אלו במזג, במתודולוגיה ובגישה עמדו ביסוד החלטתנו המשותפת 'להפרדת כוחות'. החיבור המובא כאן הוא פרייה של החלטה משותפת זו. ספרו של שיין ראה אור במהלך חודש מרס 2019 בהוצאת 'ידיעות אחרונות', תחת הכותר 'המאה הישראלית והישראליזציה של היהדות' וזכה למידה רבה של התעניינות. גרסה עובּרית של חלק מהרעיונות שיוצגו להלן מופיעה בחיבורו של שיין. פיסקאות ספורות מופיעות בשני החיבורים באותה גרסה בדיוק, או בדמיון רב. 

			ספר זה אמור להיות כרך ראשון ביצירה, שתתפרש על פני שני כרכים. מטרתו העיקרית לעסוק ביהדות 'כציוויליזציה', המשגה שמקובל לייחס אותה להיסטוריון הבריטי האנטישמי ארנולד טוינבי (Toynbee).3 במידה רבה, מציב חיבורי את פיגומיה ההיסטוריים של היהדות בבבל — היהדות במאות השישית והחמישית לפני הספירה — כמענה למשבר אובדן הריבונות ביהודה, הגם שהייתה ונותרה לאורך התקופה הפרסית, ההלנית והרומית דת קורבנות, ככול דתות זמנה. מה שאיפשר את שרידותה לאחר הרס מרכז הפולחן בירושלים 'במרד הגדול' ובישר את בואה לעולם של היהדות בגלגולה הרבני כדת הלכה הוא מפעלם המכונן של עזרא ונחמיה, מקַדְּשי הטקסט. מפעלם זה גיבש את היהדות לאחר הבית הראשון כדת ספר וכפולחן גוויל, ומופעו ההיסטורי המשמעותי הראשון היה בלידת היהדות הפרושית, המזוהה אולי יותר מכל עם גיבורי האינטלקט הלל ושמאי. 

			בתוך סיפור המסגרת ההיסטוריוגרפי הזה — שהוא מוכר, לעוס ונטול חידוש מסעיר — אבקש להציע מספר תיזות, שהן למיטב ידיעתי רעננות למדי, בעיקר מזווית מבטו של קורא יודאו־ישראלי. כך למשל, אציג את ראשית תהליך הקנוניזציה (כינוס) של התנ"ך כיוזמה, שהיא בעיקרה פרסית־אחמנית, כמהלך שנועד לאסדרת עבודת הקורבנות בבית המקדש בירושלים על מנת למקסם את ההכנסות ממנו בעקבות המעבר לכלכלת מטבע, כמו גם משיקולים גיאו־פוליטיים שונים. אבקש לטעון כי הקנוניזציה של הטקסט לצורכי פולחן דתי הוא המופע הראשון בהיסטוריה המוכרת לנו של פוליטיקת המונים: 'פוליטיקה של זהות' או 'עיצוב תודעה'. 

			עניין זה קשה להגזים בחשיבותו ההיסטורית, והוא מחריג את תרומתה ההיסטורית של היהדות כפטישיזציה של הכתב, הטקסט והגוויל הרבה אל מעבר לקביעה הבנאלית — הגם שהנכונה, קרוב לוודאי — כי היהדות הטרימה את אחיותיה הגדולות: הנצרות והאיסלאם. היהדות היא הרבה מעבר לכך: היא המבשר ההיסטורי של טכנוקרטיית השליטה בהמון. נוסף על כל אלו אציג את הטיעון, כי אפשר שהיהדות הושפעה מהנצרות בה במידה שהשפיעה עליה, מאחר שהתגבשותה 'הסופית' לכדי דת הלכה התרחשה כמיגננה מפני הפופולאריות ההולכת וגוברת של הנצרות בעולם העתיק. 

			הכרך השני של היצירה, שעדיין לא ראה אור, עוסק בציונות בתצורתה העוברית והאוונגארדית, וחותר ואולי אף מתיימר להציע שינוי עמוק בהיסטוריוגרפיה הציונית, או לכל הפחות להעמיד תובנות 'אחרות' ביחס לאופן שמקובל להבינה או שניתן להבינה. הטיעון העיקרי גורס כי הציונות אינה במהותה תנועה לאומית מודרניסטית. ליתר דיוק, גורמי ההנעה של האוונגרד הציוני האקטיביסטי, שאבן הראשה ההיסטורית שלו בתנועת חיבת ציון ובציונות הסוציליסטית, קשורים בטבורם בהיזיון רומנטיציסטי ששורשיו בעבר, ראשו בשמיים מיסטיציסטיים ועתידו — מנקודת המבט דאז — בפנטזיית 'גאולה'. תרומתו של מחנה האוונגרד האקסטטי הזה למפעל הציוני מכוננת, ובלעדיו ספק אם הפרויקט הציוני היה קורם עור וגידים. את הדי.אן.איי ההיסטורי של הציונות יש לייחס אפוא למיסטיציזם היהודי שעבר תהליך של התמרה, ובהדרגה פשט צורתו כעמדה פסיבית בעלת גוון אידיאולוגי, ולבש צורה חדשה כחזון אופרטיבי וכתוכנית פעולה. ראויה לציון העובדה כי גרסאות אלו ואחרות לתפיסה מעין זו של ההסיטוריוגרפיה הציונית, כבר מצאו לעצמם אחיזה שיטתית, בעיקר בקרב הזרם הדתי־לאומי שלה.4 ניצני הציונות כמוסים אפוא בתורות הקבלה ולאחר מכן בחסידות, שהיא אולי תנועת ההמונים הרומנטית הראשונה בהיסטוריה של אירופה, על כל המשתמע מהמשגה זו לתיאורטיזציה של הלאומיות. לא מן הנמנע אפוא כי שורשיה של הרומנטיקה הגרמנית נעוצים בחסידות המזרח־אירופאית, כשם שמודל 'המדינה המודרנית' המזוהה בד"כ עם הסכמי וסטפלייה מ־1648, שסיימו את מלחמות הדת באירופה, נסמך על מודל הריבונות היהודית העתיקה, כפי שכבר סבר סאלו (שלום) בארון, לפני שנים רבות. 

					בסדרת הטלוויזיה של רביב דרוקר ‘הקברניטים' שעוסקת בראשי הממשלה של ישראל, מציג ההיסטוריון תום שגב את הטיעון לעיל בראיון עמו, ואינו חולק למחבר שורות אלו את הקרדיט הראוי. הוא חוזר על אותו טיעון בביוגרפיה של בן־גוריון פרי עטו שראתה אור אך לאחרונה, וגם שם נמנע מהענקת קרדיט. יתר על כן, הוא מפנה את הקורא למקור היסטוריוגרפי פלוני כאסמכתה, אף כי אותו מקור אינו מספק למיטב הבנתי את הפיגום הנדרש. אלו עובדות מוזרות ואף מביכות, שכן שגב בכבודו ובעצמו, העניק לטיעון במה בטורו העיתונאי ‘שיעור היסטוריה' (עיתון ‘הארץ', 21/08/2009), שהוקדש לעבודתי שלי. עולם לא מושלם. 

				
				
					הטיעון נפסל אף שמבקריו דלעיל לא קראו את הספר, אשר ראה אור חודשים הרבה לאחר פסילתו. ראויה לציון ביקורת אחת ויחידה, אשר ראתה אור באחד מגליונות כתב העת 'כיוונים חדשים'. ראה: גולדברג, ג. 'האמנם עיתוי הקמת המדינה נבע מחששו של ב"ג שבגין יקדימו, ארז כסיף, 'מדוע 'באמת' הוקמה מדינת ישראל?', בתוך: כיוונים חדשים 28, גיליון סיון-תמוז, תשע"ג, יוני 2013, עמ' 316–320. דוגמא לביקורת שמנסחה קרא גם קרא את החיבור.

				
				
					ראה, אצל: אייזנשטדט, ש"נ, (2002); הציווליזציה היהודית — הניסיון ההיסטורי היהודי בפרספקטיבה השוואתית וגילוייו בחברה הישראלית, המרכז למורשת בן־גוריון, קריית שדה בוקר, הוצאת הספרים של אוניברסיטת בן־גוריון בנגב, עמ' 9. 

				
				
					להצגתן התמציתית ראה למשל: ברנאי, י. (תשנ"ו), היסטוריוגרפיה ולאומיות — מגמות בחקר ארץ־ישראל ויישובה היהודי, 634–1881, הוצאת ספרים ע"ש י"ל מאגנס, האוניברסיטה העברית, ירושלים, עמ' 46–48, 53–55. ראה, לשם השוואה: מלאך, א. 2019; מהתנ"ך ועד מדינת היהודים, גלגולי הלאומיות היהודית והפולמוס הישראלי, הוצאת ידיעות אחרונות/ספרי חמד, ראשון לציון. 

			"וַיֹּאמֶר אֱלֹהִים, יְהִי אוֹר; וַיְהִי אוֹר"

			(בראשית א, ג)

			פרק ראשון

			מקורות סוציולוגיים, פסיכולוגיים ופילוסופיים של היהדות

			מן המפורסמות היא כי היהדות היא 'דת' או 'ציוויליזציה' בעלת חשיבות היסטורית ותרבותית, שקשה להגזים בהשפעותיה, בין השאר מכוח היותה הדת המונותיאיסטית הראשונה. מכאן היקפיה הקולוסאליים של הספרות, המבקשת להציע הסבר להפצעת המונותיאיזם ומציגה את היהדות בתור גילום הביכורים ההיסטורי־אמפירי שלו. ספרות זו מתפרשת על פני מנעד רחב של שדות עיוניים ודיסציפלינאריים: היסטוריה, ארכיאולוגיה, סוציולוגיה, אנתרופולוגיה, פוליטולוגיה5, פילוסופיה, פסיכולוגיה, ועוד.6 

			יתכן שהתשובות הטובות ביותר לחידת השקתה של היהדות תימצאנה באמתחתם של סוציולוגים והיסטוריונים, והמעולות מביניהן — בקרב אנליסטים, שניחנו ביכולת להציע אינטגרציה בין תובנות סוציולוגיות לניתוח היסטוריציסטי. ברם נראה כי היסטוריונים מתקשים לגבש סיפר אחראי לנסיבות הופעתה של היהדות המונותיאיסטית לנוכח מיעוט הנתונים העובדתיים־היסטוריים, הנדרשים לשזירתו של נרטיב 'אחראי', ואילו סוציולוגים ומדעני חברה אחרים אינם מתעניינים בד"כ בשאלות פרטיקולריות, ועניינם בניסוח הכללות החותרות תחת הניסיון לבירור נסיבות השקתה של דת פלונית יחידה. אי לכך הסברים שהוצעו להשקת המופע היהדותי־מונותיאיסטי ניחנו לעיתים מזומנות ברמה נמוכה של רזולוציה, אם לנוכח דלות הנתונים האמפיריים ואם מחמת הנטייה לניסוח הכללות עד כדי החמצת מושאן. כך למשל, סוציולוגים פונקציונליסטים לדורותיהם מהרברט ספנסר (Spencer) ועד לטלקוט פרסונס (Parsons), תפסו את הדת ובכלל זה את היהדות 'כאוניברסל תרבותי': כתופעה שיש לה ביטוי אמפירי מובהק והכרחי בכל התרבויות מאז ומעולם.7 עמדה אנליטית זו כהנחת יסוד או כמסקנה הנגזרת ממחקר אמפירי מטילה צל כבד על הניסיון להצביע על מקורותיה היחידאיים (ספציפיים) של היהדות, לנוכח הנטייה להצביע על המשותף לכל הדתות כולן ולשימן באריזה אחת.8 תיאורטיקנים מאסכולת הקונפליקט לא טרחו להציע הסברים מפורטים לעניין בירור מקורות היהדות. רובם לא גילו מלכתחילה כל עניין בשאלה זו, ואחרים הניחו כי בירור מקור רכיבי התוכן הספציפיים של דת כלשהי הינו משני בחשיבותו כל עוד נקל לתפוס את האחרונה במונחי האימפרטיב התיאורטי שהם אמונים עליו, והוא שיש לתפוס מוסדות חברתיים, כלכליים ופוליטיים כביטוי ליחסי עוצמה. 

			השער המובא כאן מציע לקורא הצצה למאמץ המחקרי, שהושקע בפיצוח חידתה ההיסטורית של היהדות, בעיקר ביחס לשאלת מקורותיה כציוויליזציה מונותיאיסטית. הוא דן בתרומתם של סוציולוגים, פסיכולוגים, פילוסופים והיסטוריונים לבירור שאלה זו. הדיון בסוציולוגיה של ראשית היהדות נסב סביב עבודתם של שניים: מגדלור הסוציולוגיה וחלוץ המחקר המשווה של דתות, מקס ובר (Weber), ומי שנודע כאחד מהחשובים שבתלמידיו־פרשניו, הסוציולוג הישראלי שמואל נוח אייזנשטדט. הוא רחוק אפוא מ'מיצוי' תרומתו של שדה השיח, אך כאמור אין כוונת הדברים להציע כאן דיסרטציה אקדמית לעילא, אלא להעמיד לקורא לא יותר מחרך הצצה, אשר דרכו יוכל להתרשם מקווי המתאר הכלליים שלו.9 

			קורס מבוא טיפוסי לפרחי סוציולוגיה יכלול ברשימת קריאת החובה מיצירתם של קרל מרקס (Marx) ופרידריך אנגלס (Engels),10 אמיל דורקהיים (Durkheim)11 ומקס ובר — מהסוציולוגים הגדולים של המאה התשע־עשרה ומפנה המאה העשרים. ארבעת המגדלורים הללו כתבו לא מעט על דת ועל דתות. ובר מתייחד מהאחרים בכך שהקדיש מאמץ לא מבוטל לבירור נסיבות השקתה הספציפיות של היהדות, וממצאיו בשאלה זו ראו אור בחיבור העמלני 'היהדות הקדומה' (Das Antike Judentum, 1921). עבודתו התבססה לא מעט על 'השערת המקורות' של התיאולוג הבלשן והמזרחן הגרמני יוליוס ולהאוזן (Welhausen), הנודעת 'כהשערת ולהאוזן', שהיא אחת מאבני הפינה של 'ביקורת המקרא' במאה התשע־עשרה. 

			ולהאוזן שיער כי חמשת חומשי התורה אינם יצירה סינגולארית שיש לייחס לכותב יחיד ולתקופה אחת, אלא שעטנז המקיף ארבעה מקורות עיקריים, אשר נערך ונחתם בבבל ע"י כוהנים יהודאים גולים ו/או צאצאיהם. המקור המוקדם ביותר הוא 'המקור היהוויסטי' (המסומן באות J), שעלה עלי ספר במאה העשירית לפנה"ס ביהודה. המאוחר לו הוא 'המקור האלוהיסטי' (E), שנחבר במאה התשיעית בממלכה הצפונית. לאחריו מצביע ולהאוזן על 'המקור הדויטרונומיסטי' (D), שהוא פרי רפורמה דתית שנערכה ביהודה במפנה המאה השביעית לפנה"ס. המאוחר ביותר לשיטתו הוא 'המקור הכוהני' (P) שמתקופת גלות בבל.12 

			ובר מצא קווים מובהקים של דמיון בין מאפייניה האנתרופומורפיים, המואנשים, של האלוהות היהודית הקדומה כפי שהיא משתקפת מהמקור היהוויסטי, לבין אלי מלחמה אחרים כגון האל אינדרה (Indra) מהפנתיאון ההינדואי.13 האל היהוויסטי מצוייר כישות דמונית, מרוחקת, זועמת, גחמנית ונטולת רחמים, ובדומה לאינדרה יהוה הוא אל קטסטרופות הטבע. מכאן יובן, מדוע התגלותו קשורה ברעידות אדמה, התפרצויות וולקניות, רוח מדבר וסופות גשם. זעמו על מצרים בא לידי ביטוי בסדרה של מכות טבע, ואת חילו של פרעה מקושח הלב הטביע בים.14 עם זאת הוא משורטט באותו מקור גם בגרסה מעודנת ומתונה יותר כאל הגשם והמטר, אפיון המדגיש את הניתוק שבין האלוהות לבין המדינה הביורוקרטית: במצרים ובמסופוטמיה חקלאות הנהר הייתה חקלאות שלחין התלויה באיכות התיפקוד של מכניזם ביורוקרטי, ואילו בכנען הייתה החקלאות תלוית פרי החסד האלוהי. כך הלכה ונשתכללה הלימה בין סגולותיו של יהוה לבין רווחתו הכלכלית של הפרט,15 אשר בהדרגה העניקה לאלוהות היהוויסטית דימוי מיושב כאֵל הארץ והשמים וכמושלו האחראי של העולם, והפכה למקפצה להתגבשות האמונה 'בהשגחה עליונה', נשמת אפו של המונותיאיזם.16 

			ובר שאל, בין היתר, מדוע למרות תכונותיו השליליות של יהוה, גחמני, מרושע וכיו"ב, הוא נעשה לאלוהות החברתית המארגנת של החברה היהודית הקדומה. לדעתו ייחודה של התיאולוגיה הישראלית העתיקה לא בא לה מצביונה המונותיאיסטי, אלא מעקרון הברית. הקונפדרציה הישראלית לא הייתה רק התקשרות חוזית בין השבטים והשותפים הרלוונטיים בינם לבין עצמם אלא גם בינם לבין יהוה, והפרת הוראותיו לא הייתה רק הפרה של הסדר החברתי, אלא גם הפרת התחייבות פרסונלית כלפיו.17 

			ובר ייחס הסדר זה לרמת המיסוד הנמוכה של אסופת השבטים שהייתה התקשרות קדם־פוליטית, שיכולה הייתה להנביע חוקים חדשים רק מכוח הסכמה משותפת: ברית. האחרונה — ולא התמסדות המלוכה — היא לשיטתו האדן העיקרי לסדר החברתי בעם היהודי הקדום.18 העובדה כי יהוה הוחזק שותף פעיל בברית היא זו העומדת לדעת ובר ביסוד הייחוד ההיסטורי של הדת היהוויסטית. יהוה לא תיפקד כמגינו של הסֵדר החברתי בקונפדרציה השבטית באמצעות הפעלת סנקציות כנגד הפרה של נוהגים קיימים מקודשים משכבר, כמקובל בעולם העתיק. הטעם לכך בעובדה, שסדר חוקי מחייב נתכונן רק מכוחה של ברית, ויכול היה לשנות פניו בעקבות כינון ברית חדשה. הדת היהוויסטית לא נתיימרה אפוא לצייר חוקי טבע נצחיים, אלא הקימה 'הוראות שעה' תחת פיקוח קפדני־קנאי מחמיר, ומכאן הצורך באלוהות גחמנית, מרושעת. מעמדם הנצחי־אוניברסליסטי של חוקי האל הם, לדעת ובר, תוספת דויטרונומיסטית־כוהנית מאוחרת, המשקפת את הבשלת היהדות הקדומה לכדי מונותיאיזם צרוף.19 

			ובר התייחס למחלוקת שנסבה סביב השאלה האם הדת היהוויסטית הייתה במקורה מונוליטארית (סגידה לאל אחד מתוך פנתיאון אלילי), הנותאיסטית (סגידה לאלוהות אחת מרובת פנים), או מונותיאיסטית (אלוהות סינגורלית אחת). להערכתו מדובר במחלוקת מלאכותית הנובעת מהניסיון לצייר את הדת היהוויסטית בגדרי אוריינטציה תיאולוגית מגובשת אחת ויחידה. הוא סבר כי דת זו עברה שינויי עומק במהלך הזמן, שהעניקו לה משמעויות שונות. כך למשל, בקרב לוחמים רווחה התפיסה (המונוליטארית), כי יהוה הוא האל שלהם ולאויב אל או אלים משלו. זו הלמה גם את המלך, הכהונה והאוכלוסייה העירונית, ולפיה מקום מושבו של יהוה בבית המקדש ובו בלבד, ואילו במחוזות אחרים אפשר שיקננו להם אלים אחרים. גישתם של שבטים נוודיים למחצה הייתה שונה בתכלית: יהוה מלווה את שותפי בריתו בכל מקום ואתר. שבטים אלו היו מודעים לעובדה שגם לא־ישראלים עבדו את יהוה. לעיתים הם אימצו השקפה הנותאיסטית ונטו לזהות אלוהות מקומית פלונית עם זו שלהם עצמם. מציאות זו יצרה מנעד פרשנויות: יהוה הוא האל הדומיננטי, והאלים האחרים אינם אלא נפיחה דתית, ולחילופין יהוה הוא מופת גם עבור מי שאינם ישראלים ואינם קשורים עמו בברית, ואי לכך אינם נהנים מהגנתו המיוחדת.20 

			האלוהות היהוויסטית נחדשה במזרח הקדום במאפיין נוסף: אי הצטרכותו של האל במנחות קורבן, ואי תלות בין קבלת החסד האלוהי לפולחני קורבנות. כך למד ובר מסיפור יציאת מצרים, שבו הרעיף האל חסדו על עמו הנבחר עוד בטרם נכרתה ברית, והענקתו הותנתה בהיענות לציוויו, שכללו שמירה קפדנית על מערכת נורמות מוסריות־סוציאליות, להבדיל מפולחניות.21 צביונו המובהק של היהוויזם היה אפוא בהיקף המרשים ויוצא הדופן של נורמות סוציאליות־מוסריות, כגון נורמת שמירת השבת,22 מה שוובר מכנה 'כלכלה אתית' (Economic Ethic)23 ו'צדקה' (Charity).24 

			ובר גם קשר בין האוריינטציה האתית של היהדות היהוויסטית לבין סלידתה מנהיה אחר כישוף, שכה רווחה בעולם העתיק. הוא יחס תופעה זו לעובדה כי מורי הדת (הלוויים) לא היו מכשפים או קוסמים, אלא מלומדים בעלי אוריינטציה אינטלקטואלית, בדומה לברהאמינים ההינדואים מנהלי הפולחן הדתי ומשמרי הוודות.25 אוריינטציה אינטלקטואליסטית זו באה לידי ביטוי גם במיתוס הגירוש מגן העדן מעת שדייריו, ראשוני האדם, טעמו מפרי עץ הדעת המקיים ידיעת הטוב והרע: מושגים הקשורים קשר הדוק לאינטלקטואליה מוסרנית.26 

			היחס השוללני כלפי כישוף ביהדות היהוויסטית ניכר בצורות שונות. כאשר נביא השיא עצה למלך בתחום ניהול המלחמה והלחימה (כפי שנהגו לעשות גם קוסמים, מכשפים ומלחשים), מעולם לא נקט מעשי להטים, אלא הסתפק בצעידה בתלם 'התורה הלוויית' (Levitical Torah), תוך הדגשת החובה בציות ליהוה ובאמונה (trust) בו.27 כך גם איסור הגיית 'השם המפורש', כדי שלא לחטוא בניסיון הנפסד לאלץ את האל לפעול לטובת מלחשי לחשים.28 

			המרת מושג ה'קסם' במושג 'נס'29 — ביטוי נוסף למגמה זו — באה מטעמים תיאולוגיים: שורשיה בבעיית 'צדיק ורע לו'. זו עלתה בקנה אחד עם השכל הישר רק בהינתן הפרדה בין אלים האמונים על 'הטוב' לשדים ולדמונים המשיתים 'רע'. כיוון שהשלטון הפוליטי לעולם מייצג את 'הטוב', לא יתכן שיזוהה עם דמונים, שנגדם הוא פועל בדרכי כישוף. סמי־דואליזם זה — גנוסטיציזם מובלע — לא יכול היה לתפוס אחיזה באמונה הישראלית, שכן יהוה אמון הן על הטוב והן על הרע, ולאור עוצמתו האינסופית אין לפעול כנגדו באמצעות כישוף — תועבה ששכרה בהפסדה. מחיית הכישוף ועימה המבנה הדואלי של העולם היא אפוא, לדעת ובר, ביטוי ראשוני להכרה המובלעת בקיומה של 'השגחה עליונה', בואכה הדרך למונותיאיזם בשל.30 

			'העריצות המזרחית' (Oriental Despotism), הטעים ובר, לא הייתה תופעה שרירותית או ביטוי בלבדי לעוצמתם הייחודית של שליטים אלו ואחרים, אלא מופע סוציו־פוליטי חיוני. רק משטר ריכוזי לעילא אשר ניכס לעצמו עוצמה סמלית מוחלטת מכוח שליטתו במוסדות הדת, יכול היה להשיג שליטה במשטר הזרימה בנהרות כגון הפרת, הנילוס, היאנג צה ואחרים. בכל 'ציוויליזציות הנהר' נתגבשה בירוקרטיה ריכוזית, אשר דיכאה דיכוי מוחלט את האצולה הפיאודלית, מיסתה את האיכרות ואירגנה את כוח העבודה. מנהיגיה קנו לעצמם שליטה מלאה על האפרטוס הדתי־פולחני, עיתים כמלכים־כוהנים ועיתים כאלים. הסמכות הדתית נשזרה אפוא בזו הפוליטית לבלי הפרד.31 

			לא כך בארץ ישראל המחורצת הרים, עמקים, ערבות ומידבריות, שלא יצרו בסיס כלכלי שיכול להוליד שלטון דספוטי הנשען על ביורוקרטיה מפותחת. היבול החקלאי היה מצומצם, ובצורות חוזרות ונשנות הביאו לתנודה רבתי של האוכלוסיה. התוצאה הייתה כינון מלוכה מוחלשת, שמעולם לא השכילה למנוע את צמיחתן של מסורות המבטאות התנגדות לשלטון העריצות. כך התגבשו בכנען שלוש תצורות עיקריות של נבואה: 1) נבואת חצר שפעלה מטעמם של בתי המלוכה; 2) נבואה מקצוענית שפעלה לטובתם של בעלי עניין ופטרונים למיניהם; 3) נבואה חדשנית, שהנמנים על שורותיה הציגו עצמם כמי שפועלים בשם הדת האמיתית בלבד, ונטו להתנגד למלוכה בשמו של יהוה. עוצמתה הדמגוגית ומעמדה המקודש של האחרונה בא לה מהעובדה, כי לפחות חלק מהקטסטרופות שחזתה נתגשמו וצרבו רושם בל יימחה על האומה כולה.32 

			עמדתה החתרנית שיקפה היטב את המתחים, שבין האליטות העירוניות לבין הפלבוס הכפרי, ותרמה לפופולאריות של גיבורי נבואה כריזמטיים בקרב ציבור חסידים הולך ומתרחב. כוחם והשפעתם הלכו וגברו בעיקר מעת שנחלשה עוצמתם של בתי המלוכה לנוכח איומים חיצוניים. בניגוד לסאלו בארון (ראה להלן) סבר ובר כי הנביאים הללו לא היו מנהיגי מרד עממי. הוא לא ייחס להם אינספירציות פוליטיות הגם שהשקפותיהם האנטי־מלוכניות אומצו ע"י סיעות אלו ואחרות. תרומתם ההיסטורית נעוצה בדבקותם הדתית המהבילה ובהצבת ערך האמונה הדתית כערך עליון, מתוך עמדה של אדישות מסויימת כלפי סדרים פוליטיים ארציים, גיבורי מוסר ומצפון של ממש המתעלים מעל הבלי העולם הזה והרואים בהיענות לצו האל את סלע קיומם.33 

			היהדות זכתה לשדרוג נוסף בעידן הפוסט־גלותי מעת שמיסדה פרקטיקות, שהפכו את הנמנים עליה למה שוובר כינה — ולא מעט בהשראת שיטת הקסטות ההינדואית — 'קהילה מנודה' (Pariah Community).34 ישראל הטרום־גלותית לא פנתה להדרת זרים, ואף נקטה פתיחות כלפי מי שלא נימנו לכאורה על השבט. ובר מכוון להכללתם ההולכת ומתגברת של גרים בקהל המאמינים. הביטוי הבולט ביותר למגמה זו מצוי בלגיטימיות המוחלטת של נישואים אקסוגמיים (של בן הקהילה עם בת זוג מחוצה לה), כמו גם בקיומה של זיקה בין יהוה לבין אדומים וישמעלים, למשל. איסור נישואי תערובת הופיע רק בבבל כביטוי למגמות המתבדלות, שנעשו בהדרגה לשליטות ביהדות החדשה. משם זלגה ונעשתה בון טון גם בקרב היהדות הארצישראלית.35 מגמה בדלנית זו באה לידי ביטוי בפיתוח קוד אתי כפול, שהציב נורמות לאסדרת היחסים בין חברי הקהילה לבין עצמם מצד אחד, ומצד שני נורמות (אחרות) לאסדרת היחסים בין מי שנמנו על הקהילה לבין מי שהוגדרו חוצנים לה.36 מגמות אלו הלכו והתעצמו לנוכח השפעה פרושית במאה הראשונה לפנה"ס, וביתר שאת בשנים שלאחר הריסת מרכז הפולחן בירושלים.37 

			נקל להתרשם כי עניינו העיקרי של ובר הינו גיבוש אודיסיאה רחבת יריעה, המבקשת למקם את סיפורה של היהדות הקדומה בתוך מסכת סוציולוגית עקבית רחבה, כנדבך נוסף באישוש תהליך הלידה הסוציו־היסטורי של הקפיטליזם. היהדות הקדומה איננה אם כן נושא למחקר 'עצמאי', אלא כזה שנועד לעמוד בצילה של 'סוציולוגיה גדולה'. כאמור לעיל, ובר ביקש ללמד אותנו, כי הקפיטליזם הוא ביסודו מופע המקופל בתיאולוגיה הפרוטסטנטית, רעיון הליבה של חיבורו 'האתיקה הפרוטסטנטית ורוח הקפיטליזם' (1904). מה יסוד הפרוטסטנטיות והנצרות? היהדות כמובן. מהו חוט השני המשותף ליהדות, לנצרות הפרוטסטנטית, לקפיטליזם ולמודרנה? סילוק הקסם מן העולם, תהליך ששורשיו ההיסטוריים נעוצים בדת הנביאים היהודית הקדומה.38 המונותיאיזם היהודאי נבע ממגבלות העוצמה של המלוכה — אי יכולתה לקעקע את הכהונה היהוויסטית — והתגבש אפוא לנוכח 'חסך ריבוני'. זהו הפיגום הקונספטואלי המרכזי לעניין מוצא היהדות, הנשזר היטב בשיטתו הסוציולוגית של ובר באופן שהוא מבקש 'ליילד' את המודרנה ואת הקפיטליזם. הוא הונח ביסוד התפתחות 'האתיקה היהוויסטית' בשלושה צמתים היסטוריים בולטים: ראשית, בעת כינון הקונפדרציה השבטית על בסיס שיתוף פעולה מוסכם בין שווים לאור היעדר כוח ריבוני כופה; שנית, בַחֵירות היחסית של האצולה הכפרית הארצשראלית שעמדה ביסוד הופעתה של קסטת נבואה בעלת אוריינטציה פלבאית ואנטי־פטריצית; שלישית, בהתגבשותה של האוריינטציה הקסנופובית המתבדלת בבבל על רקע אובדן הריבונות ומשבר הגלות מיהודה, שהביאה להתגבשות 'קהילה מנודה' המנוהלת בידי אליטה רבנית. 

			ובר מבקש אפוא לנתק את המופע היהודי 'מהפוליטי' ולהבינו כמו בנפרד ממישור זה, כמעין מופע אזרחי. כך גם הפרוטסטנטיות ובעקבותיה הקפיטליזם הפציעו לא כחוטריו הליניאריים של שלטון פוליטי־קתולי, אלא כמחאה נגדו. מזווית מבטו של ובר הפצעתה של היהדות הנביאית — ואחר כך הפרושית — כאופוזיציה מוסרנית למרכז הכוח השלטוני־פטריצי־פוליטי, היא אם כן 'חזרה גנרלית' לביקורתו לימים של מרטין לותר (Luther) על מוסדות הכנסייה הקתולית וכן להופעת הנצרות בגרסתה הפרוטסטנטית. לפחות לפרשנותי שלי. ההווייה החברתית־כלכלית נתפסת כבבואתה של התודעה האתית הקודמת לה והמעצבת אותה. כך בא ובר בנעליו הפרומות משהו של מרקס הגדול, תוך שהוא הופך אותו על ראשו. אפשר שבאופן זה הרים תרומה לא מבוטלת לתפיסתם של היהודים כמעין חוצן היסטורי המנותק מן הפוליטיקה. כך למשל, טוינבי תפס את היהדות הרבנית בגולה 'כציוויליזציה מאובנת,'39 ואילו המלומד היהודי־אמריקני ג'ייקוב ניוזנר (Nuesner) תיאר את היהדות הפרושית כמי שפנתה 'מפוליטיקה אלי אדיקות'.40 

			מאור הסוציולוגיה שמואל נוח אייזנשטאט, מתלמידיו הבולטים של ובר, נתפס בעיני רבים כאחד החשובים מבין פרשניו ומבאריו. חיבורו 'הציווליזציה היהודית' בוחן את היהדות ההיסטורית במתודולוגיה השוואתית תוך אימוץ נקודת מבט ביקורתית כלפי האופן שוובר תפס את היהדות.41 הוא קובע כי שאלת העיתוי ההיסטורי־כרונולוגי של הופעת היהדות נותרה פתוחה ושנויה במחלוקת, ושהיסטוריונים ידונו בה עד עולם.42 את אחד ממאמריו הקדיש להערכה ביקורתית של 'היהדות הקדומה'. להערכתו נטה ובר להתרכז יתר על המידה באספקטים כלכליים, ובמידה מסויימת גם בהיבטים משפטיים־ליגאליים, תוך שהוא זונח את הדיון בממד הפוליטי. ככלל הקדיש ובר שימת לב מרובה במחקריו להיבט הפוליטי אך נטה משום מה לדוחקו לשולי הדברים מעת שפנה למחקר השוואתי של דתות, מצקצק אייזנשטאט ציקצוק של תימהון.43 ענייני בתובנות שמציע אייזנשטאט לשאלת הפצעת היהדות, וכאן הוא נותר במידה רבה ולמרות האמור לעיל תלמידו המובהק של ובר. הפרק הראשון של חיבורו מצייר את קווי המיתאר של גישתו העיונית, אשר לפיה הבעיה היסודית הניצבת בפני כל חברה וחברה הינה הפקת משמעות לסובב אותה: לה עצמה, לעולם ולקוסמוס.44 על פי המשגותיו של הפילוסוף הגרמני־שוויצרי קרל יאספרס (Jaspers) מגדיר אייזנשטאט את היהדות הקדומה כאחת הציוויליזציות של העידן הצירי, אשר גובשו באלף הראשון לפנה"ס בסין בתקופה הטרום קיסרית, בהינדואיזם ובבודהיזם. 

			ציוויליזציות אלו אופיינו בהתפתחות ובמיסוד של תפיסת מציאות, המשקפת מתח בין 'הסדר הארצי' ל'סדר הטרנסצנדנטלי' מכוח הופעתו של יסוד חברתי־אליטיסטי, אשר חדשנותו באה לו מעמקותו האינטלקטואלית: הברהמינים ההינדים, הסנגהה הבודהיסטים, הנביאים והכוהנים הישראליים. לא מדובר באליטות אינטלקטואליות סתם, אלא בעיליות שחתרו להבנייה אקטיבית של העולם ככפוף לקווי מיתאר אידיאולוגיים. אלו מדגישים את קיומו של סדר אוניברסלי עליון, הסובב סביב ישויות טרנסצנדנטליות נעלות מנותקות מהעולם הארצי.45 ההסדרים החברתיים שגובשו בעידן הצירי נועדו לגשר על הפער שבין הארצי והטרנסצנדנטלי ולשכך את המתח שבין העולם הזה והעולם שמעבר לו. תהליכי ההבנייה חרגו הרבה מעבר לצורך בפתרון הבעיות הטכניות של הקיום היומיומי: הם מיסדו מנעד צרכים, שכללו אלמנטים חדישים של זהות ומשמעות בעלי ערך אקספרסיבי מובהק.46 בניגוד להן חברות פגאניות לא פיתחו תפיסת " סדר טרנסצנדנטלי גבוה יותר, סדר מוסרי או מטאפיסי, הנמצא מעבר לכל מציאות נתונה של העולם הזה או אף של העולם האחר", ונותרו בעלות אוריינטציה אינסטרומנטליסטית צרה.47 

			אייזנשטאט מתייחס בהרחבה לתהליכי הבניית הלגיטימציה והסמכות הפוליטית של האידיאולוגיות הללו, תוך הדגשת תפקידן של האליטות האינטלקטואליות החדישות כנשאיו של אותו סדר תרבותי־חברתי.48 לדעתו, הדיון בציוויליזציה הישראלית העתיקה מאפשר לאנליסט להתמודד עם החידה הגדולה ביותר של המופע הציביליטורי היהודי: חידת רציפותו ההיסטורית.49 

			בדומה לוובר, גם אייזנשטאט, פונה אפוא לאיפיון סוציולוגי של היהדות הקדומה על מנת לבוא בשעריה של תכלית רחבה: פיצוח חידת הרציפות ההיסטורית היהודית. הדבר נעשה במתודולוגיה השוואתית, המיועדת להקנות הכשר מדעי־אינדוקטיבי לתובנותיו הסוציולוגיות. בניגוד לוובר, אייזנשטאט אינו מהסס לקבוע, כי הציוויליזציה הישראלית הקדומה הייתה דת מונותיאיסטית. הוא גורס כי היא נתגבשה " בנסיבות היסטוריות ספציפיות — בצמוד למעבר מהפדרציות השבטיות השונות אל המלכויות הריכוזיות יותר ואל המאמצים שהושקעו לאחר מכן בייצובן".50 

			כמו כן נתגבשה היהדות מכוח מוסר הנביאים, שבא לעולם על רקע חירותה של שדירת הנביאים משליטה פוליטית אפקטיבית. אייזנשטאט רואה בהשקתו ההיסטורית של המונותיאיזם חלק מהמאמץ למיסוד וליצוב השלטון המלוכני. כך הוא מכשיר את הקרקע לדיון קזואיסטי, הממקם במרכז את המרחב הפוליטי ואת תפקידן של אליטות אינטלקטואליות בניסוח נכסי צאן ברזל אידיאולוגיים ובגיבושה של תודעה קיבוצית.51 מצד אחר אייזנשטאט מאפיין את הציוויליזציה היהודית הקדומה במספר רכיבי ליבה: עקרון הברית הוא אצלו הפיגום העיקרי לכינון הקונפדרציה השבטית, וכך גם התפיסה כי עם ישראל הוא סוכן אקטיבי האחראי לעיצוב יעודו ההיסטורי. כמו ובר סבור אייזנשטאט, כי עקרון הברית הוא שעומד בלב החדשנות היהודית במזרח הקרוב בתקופה הקדומה.52 בדומה לו הוא קובע, כי הקודים המשפטיים שעוגנו בחומש גובשו בתקופת הבית השני כשעטנז בין חוק אזרחי, קהילתי ופולחני, המאחה בין הדתי מזה לבין המוסרי מזה. 

			אייזנשטאט מצביע על המאפיינים של קבוצות עילית אינטלקטואליות, שהם לדעתו בעלי חשיבות מיוחדת להבנת תהליכי המיסוד הסוציו־פוליטיים בחברה היהודית מקדמת דנא: הגודש, ההטרגוניות והנדיפות שלהן, וחירותן הטריטוריאלית והשבטית למול מקובלותן על מנעד רחב של קבוצות שבטיות מקומיות.53 גודש, הטרוגניות ונדיפות אינם אלא שמות תואר לאותו מופע סוציולוגי העומד ביסוד הרציפות היהודית, היינו: שמירה על תפיסות יסוד דתיות במערך מורכב ונזיל של נסיבות ותנאים היסטוריים וחברתיים משתנים. הביטוי הכרונולוגי הראשון לאותו תצרף של תמורה ורציפות התפתח מכוח השיבה מגולת בבל לארץ ישראל, ותקופת הבית השני היא לדעת אייזנשטאט תקופת העיצוב המלא של הציוויליזציה היהודית,54 ובה אנו עדים לצמיחתן של עיליות חדשות — זקני העדה, חברי הכנסת הגדולה והמלכים החשמונאים — ושל אוריינטציות חדשות. 

			בין האחרונות מצביע אייזנשטאט על הגבהת האוריינטציה האפוקליפטית והאסכטולוגית, על האוריינטציה המוסרית־פילוסופית — שנולדה להערכתו כתוצאה מהמפגש עם התרבות ההלנית — ועל מירוק נוסף של אידיאולוגית הברית, והפעם לא במתכונת שבטית. הוא גם מצביע על תרומתם המכוננת לעיצובה הסופי של היהדות כדת הלכה של 'הסופרים' ולאחר מכן של 'הפרושים', אשר הטרימו את אלו המכונים במסורת הישראלית בתואר 'חז"ל'. האוריינטציה הכללית שלהם הייתה " פיתוח מודלים בסיסיים של הסדר החברתי והתרבותי המתחייב מן החוק העליון ומכאן... מעורבותן הנמרצת בחיים הפוליטיים,"55 עד לכינון 'קהילת הקודש' כיסוד של זהות קיבוצית דתית־פוליטית, תהליך שסופו בשידרוג התורה שבעל־פה לכדי 'תבנית שלטת', גם אם לא יחידה.56 

			בחיבורו 'הפסיכופתולוגיה של חיי היום־יום' (1901) קבע זיגמונד פרויד (Freud), כי האמונה הדתית גובלת בהפרעה פרנואידית, וכי גם הראשונה וגם אחותה יונקות מפיטמתו של שֵד הלא־מודע, וכן שהמטפיזיקה הדתית איננה אלא מטאפסיכולוגיה: " חלק גדול מהראייה המיתולוגית של העולם הטבועה עמוק בתוך מרבית הדתות המודרניות, (היא)... השלכה של הפסיכולוגיה עם העולם החיצון."57 הוא הדגיש את הדמיון בין טקסים דתיים לריטואלים נוירוטיים והציע לתפוס הפרעה אובססיבית כפייתית כדתִיוּת אינדיבידואלית, ואף ראה בדת הממוסדת נוירוזה כפייתית אוניברסלית.58 

			חיבורו 'טוטם וטאבו' (Totem und Tabu, 1913) כלל תיאוריה פסיכואנליטית של הדת: כולות אישיותו של אדם נצרבת מכוח טראומות ילדות מודחקות, וכמוה גם הדת. מקורה ברצח אדיפלי של האב הבראשיתי בידי בניו־מתחריו, שהדחקתו עלתה לכדי סגידה מחזורית אובססיבית המגולמת בטוטם.59 

			'משה האיש ואמונת היחוד' (1939), הוא ניסיון יוצא דופן לשזור את סיפור לידתה של היהדות ברמה גבוהה של רזולוציה עובדתית היסטורית.60 לא במקרה סבור היה אבי הפסיכואנליזה כי לידתה של היהדות במצרים, ולא כך סתם מכוח היפעלויותיו של מי שנמנה על בית המלוכה המצרי. משה — ששמו המצרי הוא 'מסס'61 — הושפע מרעיונותיו של פרעה אחנתון (אמנחותפ הרביעי), אשר מלך במאה הארבע־עשרה לפנה"ס ונודע במהפכנותו התיאולוגית.62 המגמה הכללית השלטת בחקר המקרא לאורך כל המאה התשע־עשרה לא ראתה במשה דמות היסטורית ולא תפסה את דתם של העברים הקדומים כמונותיאיסטית.63 

			במפנה המאה העשרים צצו מספר ניסיונות לנפוח חיות בדמותו של משה, אך אלו נחשבו ללא יותר מספקולציה איזוטרית.64 התביעה הפסיכואנליטית לרצח משה בידי חסידיו נמצאה לבסוף בחיבורו של ארנסט זלין (Sellin): 'משה ומשמעותו לתולדות הדת הישראלית־יהודית' (ברלין, 1922). זלין היה ארכיאולוג מדופלם וחוקר מקרא, ששמו יצא למרחוק. הילתו ויוקרתו סיפקו לפרויד את הבסיס הראייתי המרשרש. הרופא הוינאי לא שאל מזלין אך ורק את עניין רציחתו של משה בידי חסידיו, אלא גם את ההיקש, שדת משה הייתה מונותיאיזם צרוף. זוהי מסקנה, שזלין הגיע אליה בלא מעט אקרובטיקה פרשנית, שכללה קיצורי דרך ותיקוני הגהה העולים לכדי הנחת המבוקש, שלא לומר להמצאתו.65 הריגת משה בידי חסידיו יצרה מכשול כרונולוגי, שכן סתמה את הגולל על אפשרות מיסודה של דת מונותיאיסטית בימיו של משה. מתעוררת אפוא השאלה מה בין משה לבין הנביאים, משיקי המונותיאיזם הממוסד, שעשו את שעשו מאות שנים אחריו? זלין מציע לקוראיו תיזה מסעירה, הגם שאינה בדיוק טיעון היסטוריציסטי מקובל, ולפיה עקרוני השיטה האמונית של משה לא כמשו ועברו מן העולם: הם תפסו אחיזה דקה בליבותיהם של המאמינים, תוך שהם פועלים בדממה מוחלטת, ברם בקרשצ'נדו מפעים נתגלגלו לבסוף לבשורה הנוצרית.66 

			כמו זלין, פרויד עוסק אפוא לא רק במקורות האמונה המונותיאיסטית, אלא גם בשאלת שרידותה ההיסטורית.67 תשובתו היא כצפוי תשובתו של הפסיכואנליטיקן, ובמרכזה רעיון קיומו של 'לא מודע קולקטיבי', המניח זהות בין חיי הנפש של היחיד לאלו של הקבוצה. פרויד טען אפוא לקיומו של מנגנון הדחקה קולקטיבי לזכרונות עבר משותפים. התפרצותם המאוחרת והבלתי מבוקרת של זיכרונות אלו היא שמסבירה את צביונה הנוירוטי רב העצימות של היהדות, והיא גם מייתרת את הנחיצות ההיסטורית בהעברה ישירה של תכנים מדור לדור. 'הלא־מודע הקולקטיבי' מסביר לא רק את צביונה הנוירוטי־כפייתי של היהדות אלא גם מציב פתרונים לשני 'חורים' היסטוריים: היעדר רציפות היסטורית בין אחנתון למשה מזה, ובין משה לנביאים, מזה.68 

			מורי ורבי שלמה גיורא שוהם פירסמם לאחרונה אוטוביוגרפיה מדומיינת למחצה של משה.69 בגישתו המולטידיסציפלינארית ניכרות השפעות מהפסיכואנליזה, מקונסטרוקטיביזם ומהאקזיסטנציאליזם: מפרויד, מקלוד לוי־שטראוס (Lévi-Strauss), מאלבר קאמי (Camus) וממרטין בובר. החיבור נהגה כאילו נכתב בידי משה בכבודו ובעצמו והוא מסופר בגוף ראשון. משה הוא בנו של אחנתון, שהרפורמה הדתית המונותיאיסטית שיזם הציבה אותו במסלול התנגשות עם הממסד הדתי הישן במצרים והשיתה קושי בניהול הממלכה. כדי להיענות לאתגר שימור השליטה, מספר לנו שוהם־משה, נשען אחנתון על שירותיהם של החיבירו (העברים) מכנען שהוזמנו על ידו לממלכה. אחד מהם, אוזרזיפ (Ozarzip) — ראש שבט שמי מכנען, שאבותיו היו ילידי אור כשדים שבמסופוטמיה — שימש בתפקיד משנה למלך, ונעשה לאביו המאמץ של משה. שמו המצרי של משה היה מסוס. אוזרזיפ שינה את שמו למו־שה, תצרף בין שני מונחים: מסופוטמי (מיא) ומצרי (שה). 'מיא' משמעותו 'חוק', 'שה' הוא 'זה הנושא ראשו אל על'. אוזרזיפ עיטר את הנסיך המצרי בשם זה לאחר שמנוי וגמור היה עמו, כי מכוח אישיותו הכרזימטית ייעשה מסוס למחוקק דגול. החתימה המצרית של שמו באה לו למסוס דווקא מאמו, שנפעמה מנטיותיו הפילוסופיות של בנה, אשר נהג לשאת ראשו כלפי השמיים, לבהות בכוכבים וליצור 'קשר עין' עם יושבי המרומים. מאביו המאמץ קנה לו מסוס־משה ידיעות על התרבות המסופוטמית ועל מנהגיהם של שבטי המזרח. 

			ילדותו של 'כחול הדם' לא הייתה סוגה אך ורק בשושנים ובהדר נסיכות. אביו הביולוגי היה 'אומְני־סקסואל', ונהג לקיים יחסי מין עם כל בני משפחתו ואחרים, נשים וגברים כאחד: נשותיו, בנותיו, בניו, שפחותיו ועבדיו. כיוון שהיה לא רק מלך אלא גם אל, ההתחככות הסקסואלית בו נחשבה לפריבילגיה מקודשת, אך לא היה בכל אלו כדי לרכך את עוצמת החווייה הטראומטית שהושתה על מסוס מעת שאביו מולידו בא לו באחוריו. כך רוקח לנו שוהם־משה סיפור מעשה פיקנטי תוך שימוש בתמטיקה פסיכואנליטית: גילוי־עריות, טראומה סקסואלית מעצבת ועוד כהנה וכהנה מטעמים. ומה הרלוונטיות של בעילת הבן בידי אביו? ובכן, מאיר שוהם את עינינו, האיסור הקטגורי ביהדות על גילוי־עריות — שהוא בגדר ייהרג ובל־יעבור — אינו אלא ביטוי לטראומה, שחווה אביה הרוחני מידי אביו הביולוגי.70 

			היסטוריה (ניאו)־פרוידיאנית של היהדות היא אם כן סוגה משעשעת וססגונית למדי. היא משרטטת ציור היסטוריוגרפי משוח משיחות צבע עזות, כולן סקס, דם והפרעות אישיות לסוגיהן. למרות צבעיה העזים קורא ביקורתי מצוי עשוי להפגין הסתייגות עמוקה מגישה היסטוריוגרפית כזו, שנראה כאילו נכתבה בידי כותבים, שרצינותם וכישוריהם לא נופלים מאדיקותם העולה לכדי קנאות דתית כמעט. על בסיס עיוני כה רעוע יש להוסיף את עובדת אמינותם המוטלת בספק של הנתונים האמפיריים הרלוונטיים, העושה את חיבוריהם של פרויד, שוהם ואחרים קרובים יותר בסגנונם לרומנים ההיסטוריים של תומס מאן (Mann), שטפן צוויג (Zweig) ופרנץ וורפל (Werfel), שהקריאה בהם עשויה להוות עונג צרוף, אך אינה עולה לכדי אורים ותומים מדעי. 

			אני נוטה לראות בפסיכואנליזה ניסיון לניתוח פנומנולוגי של האישיות, הגם שאדמונד הוסרל (Husserl), אבי המתודה הפנומנולוגית, הוא ותורתו אינם זוכים לאיזכור 'במבוא לפסיכואנליזה' לזיגמנוד פרויד.71 אינני נמנה על חסידי הפנומנולוגיה, ובכל זאת הקדשתי לה יותר מדקה או שתיים מרצינותי האמפטית במהלך הביוגרפיה האינטלקטואלית שלי, הגם שאלו הניבו בסופו של דבר לא יותר מעיקום אף ביקורתי. ככלות הכל, מי מִבֵּין מְאמציה, חסידיה והוגיה הציעו שמץ הבטחה — לכל הפחות פרספקטיבה ייחודית — לבירור מקורות המונותיאיזם. רנה דקארט בנה את שיטתו הפילוסופית על הוודאות ההכרחית בעניין מציאותו של 'אני חושב' (Cogito) כמקפצה לניסוח הוכחה לקיום האל. עמונאל קאנט (Kant) בא במידה מסויימת במחלפותיו האלגנטיות של דקארט, שכן הניח את קדימותה המכוננת של הקוגניציה — ההכרה האנושית — על פני כל 'אמת' אחרת.72 

			בדומה לדקארט ולקאנט, המתודולוגיה הפנומנולוגית של הוסרל מבוססת על הטלת ספק: השמתה בסוגריים של התופעה המהווה מושא להסתכלות ולבחינה מכוח השעייה מתודית של תוקף 'האמת' שלה, תוך 'התאפקות' (epoche) — הימנעות מקריסה לתוך סד השיפוט הערכי — המגבשת 'הסתכלות אידטית' (Wesensschau): הצפת התודעה בטבעו הייחודי של מושא הבחינה.73 

			במפעלו העיוני של פרויד מובלעים יסודות פנומנולוגיים הבאים לידי ביטוי בהישענותו — הסקנדליסטית נכון לשעתה — על פסיכו־סקסואליזם, שיש בה כדי ללמד על חירותו של פרויד ממיני טאבו חברתיים. באופן זה היא מעניקה לפרשנותו לא רק לחלוחית מ(ת)גרה — שאין לזלזל בה לצורכי שיווק — אלא גם מקסם של 'אותנטיות': 'התאפקות אידטית' או 'דה־סובלימציה משחררת'.74 

			חיבורו של רודולף אוטו (Otto) 'הקדושה (Das Heilige) — על הלא־רציונלאי באידיאת האל ויחסו לרציונלי' (1917), ממקם את החוויה הדתית על שני פיגומים: רציונאלי ולא רציונלי (ומוטב היה לו להשתמש במינוח 'אי־רציונלי'),75 הנשזרים זה בזה שזירה דיאלקטית. מטרתו לפענח את רגש הקדושה שאותו הוא מכנה (הרגש) 'הנומינוזי' — מינוח שמקורו במילה הלטינית numen, אשר פירושה 'אל(והות)' ובהשאלה 'קדושה' — באמצעות מתודה פנומנולוגית. הרגש הנומינוזי, לימד אותנו אוטו, אי אפשר שיְמוצה בתבונה ובה לבדה. כאן הוא קרא תיגר על נסיונו של מאור הפילוסופיה עמנואל קאנט לרדוקציה של הדת לגדרי התבונה — ומוסר התבונה — בלבד.76 לדעת אוטו אי אפשר שתימצא חפיפה מלאה בין הדת לבין המוסר. פלוני חווה תחושת עקה מוסרית רק מעת שהוא מפר ציווי מוסרי ספציפי, ואילו הרגש הנומינוזי מפכה דרך קבע ומשקף את 'מצבו הקיומי' של האדם. המרווח הזה שבין התבונה המוסרית לרגש הנומינוזי הוא המספק את 'ההסתכלות האידטית' הממצה את החווייה הדתית, לפחות לשיטתו של התיאולוג מגטינגן. 

			מהו בדיוק אותו רגש נומינוזי? לא מדובר ברגש צרוף ומשוייף אחד, אלא באסופה מרובת גוונים ותצורות, שיש בה התפעמות חגיגית. מקורה של זו בתחושת הנבראות,77 ביסוד חיל ורעדה מפני 'המיסתורין הנורא' (Mestirium Termandum),78 ובתחושת עונג אסתטי מושכת ומרתקת, אשר מקורה 'במקסים' (Fascinans). מדוע היהדות, וביתר שאת הנצרות, מחדדות את הרגש הנומינוזי עד לתצורתו העליונה? כיוון שהן מעצימות יותר מכל את תחושת 'הטמאות' של המאמין אל מול 'טוהר הקדושה' האלוהית, מספר לנו הפנומנולוג המדופלם. תודעת החטא, שגרסתה הקיצונית ביותר בתורת 'החטא הקדמון' לאוגוסטינוס, היא המקנה לבני אדם את תחושת 'הזיהום' האינהרנטית המיוחדת להם, שאפילו התנהלות מוסרית לעילא ולעילא לא תוכל להעבירה מן העולם. 

			ומה בין כל אלו לבין הפצעתה ההיסטורית של דת מונותיאיסטית? פרויד, כאמור לעיל, ביקש לעגן את לידת היהדות לא רק בעקרונות העיוניים של הפסיכואנליזה, אלא גם בגיבורים היסטוריים ממשיים וקונקרטים, כגון הנסיך המצרי משה ואחרים. לגרסתו לידת האתוס המונותיאיסטי הטרימה את תקופת הריונה של היהדות, שהפציעה בצורתה השלמה והממוסדת מאות בשנים לאחר רציחתו של משה המצרי, במעין למארקיזם פסיכולוגי־חברתי.79 הניתוח של אוטו עשוי לזמן לפחות קצה תשובה ללידת היהדות, או לכל הפחות להריון שקדם לה,80 וגישתו של אוטו היא אבולוציונית. המפתחות האנליטיים שהציע משרטטים " מעין פרוזדור המוביל לפתחה של הדת, ומטביעים חותם עמוק על המשך התפתחותה". אוטו מונה את התצורות הפרימיטיביסטיות ביותר של האמונה: פולחן מתים, מאגיה, הערצה של עצמים טבעיים, פטישיזם, טוטמיזם ועוד. הוא אמנם מבדיל ביניהם לבין 'הדת האמיתית', אך קובע כי בכול הגילויים הפרימיטיביסטיים הללו ספון יסוד נומינוזי המציב אותן בגדריה של דת. הגילוי המגובש הראשון של הרגש הדתי התגלם לדעתו באידיאה של 'הדמון' (הרוח) שמקורה בכוח החיזיון של יחידי סגולה קדמונים, כדבריו. אלו הן 'האלוהויות המוזרות' של העולם הערבי הקדום,81 אלוהויות המסמנות קפיצה אלי 'הטרנסצנדנציה המוחשת', שהיא הפיגום עליו נסמכת כל דת מפותחת, שהנצרות היא לה צורתה העליונה. 

			אצל פרויד ושוהם היהדות נתגבשה כגלגול היסטורי מאוחר להגיגיו של אחנתון. גם אוטו שם יהבו על חזיונותיהם של יחידי סגולה קדמונים שמוצאם, בדומה לאחנתון, במזרח העתיק. יש אצלו התייחסות מפורשת למשה בבחינת אב־טיפוס לנביא אינטואיטיבי האפוף ריגוש נומינוזי.82 כל הגילויים הללו, שהטרימו את דת האמת המונותיאיסטית, הן תוצאה של אותו 'חוש נומינוזי' שהוא " יסוד מקורי־בראשיתי הטבוע ברוח האדם... ואי אפשר 'להסבירו' מתוך יסודות אחרים... והוא בוקע בבוא עתו במהלך ההתפתחות הרוחנית של האדם."83 האמונה הדתית השלמה, מלמד אותנו אוטו האפוף תחושת שליחות מיסיונרית־נוצרית־פרוטסטנטית, ספונה באופן טבעי־אינסטינקטיבי ברוחו של כל אדם ואדם. אוטו לא עוסק, אם כן, בציור היסטוריציסטי מקובל של התפתחות המונותיאיזם או הפצעתו. נראה כי שיטתו העיונית מעמידה סייג עקרוני להיסטוריזציה של היהדות, שכן היא מניחה כי הדת היא קטגוריה א־פריורית,84 חלק אינטגרלי מההווייה האנושית, המייתר את הצורך בחיטוט בסוגות ובסוגיות אמפיריציסטיות. שאלת הפצעתה ההיסטורית של היהדות היא לשיטתו שולית, שלא לומר נגועה בחטא. 

			אם בקלסיקונים עסקינן, מן הנמנע שנגרע את תרומתו של הפילוסוף האמריקני ויליאם ג'יימס (James) בחיבורו 'החווייה הדתית לסוגיה — מחקר בטבע האדם', (1902).85 ג'יימס לא עסק בלידתן של דתות כשאלה היסטוריציסטית, אלא הציע הסבר פסיכולוגיסטי למקורות החוויה הדתית. הוא הבחין בין שלוש תצורות תפיסה, שכל אחת מהן חותרת לתכלית מוגדרת: המדע תכליתו להימנע מטעויות באמצעות הכרת 'מהות הדברים'; המוסר מבקש לקבוע אימתי מעשה פלוני ייחשב לראוי יותר או פחות; הדת מבקשת להקנות משמעות לקיומו של האדם בעולם על מנת ששוב לא יהא העולם " משהו סתמי בלבד, נסתר אלא (יעשה ל...) משהו אישי".86 

			ג'יימס הצביע על הזיקה בין ההכרה המדעית לבין האמונה. הראשונה נוטה 'לפרק' את העולם. מטרתה להביא את יצר הדעת לכדי סיפוק גמור ברדוקציה של ריבוי התופעות לכלל אחדות, אך זו לא יכולה לבוא לידי מימוש בדרך ההכרה המדעית המחזירה אותנו " אל תוך העושר השוקק־הנובע והדראמתי של העולם המוחשי".87 מכאן הצורך במזור האמונה שוחרת האחדות, ומכאן הגיונותיה של הדת המונותיאיסטית הדוחה כל הסבר פלורליסטי של העולם. בכך היא נבדלת לדעתו הבדל עקרוני מ" דתות כל העמים (ה)משקפות בקרבן את האמונה היסודית הטבעית בעולם פלוראליסטי".88 המתח הזה שבין המוניזם האמוני לפלורליזם הקיומי, מווסת ביהדות באמצעות השעייה מוחלטת של העולם המוחשי והצבתו " מחוץ להוויית־הבורא".89 

			הגיגיו אלו של ג'יימס מניבים מסקנות לבעיית מקורות המונותיאיזם. הדת המונותיאיסטית מספקת את המענה ההולם ביותר למצבו הקיומי של כל אדם, המוגדר כדיסונאנס מכוח ריבוי התופעות: 'דיסונאנס פלורליסטי'. הנצרכות הפרגמטית באמונה שוחרת־אחדות מקיימת יחס ליניארי לעוצמת 'הרעש' הפלורליסטי־כאוטי. ככל שעולה עוצמת האחרון, גובר הצורך בשיכוכו באמצעות כינון אמונה (דתית) מאחדת, משקיטה, מאחה ומניבה מזור. נקל להניח כי המודרנה ועימה המדע — המודעות לגודלו העצום ורב הפנים של הקוסמוס ואפילו החשיפה הגוברת לסגנוני חיים אחרים — עושים את האדם המודרני 'לקוח' מובהק ו'צרכן' של האמונה. מביכה העובדה כי לא מעט היסטוריונים חמורי סבר טענו, כי 'המודרנה' לא רק שלא העצימה את הדבקות האמונית בדת, אלא הרימה תרומה לנסיגתה. כחלוץ 'הפסיכולוגיה של הדת' עבודתו של ג'יימס מקפלת אפוא בתוכה תפיסה אינטואיטיבית קונסטרוקטיבית למדי, כזו המעמידה הסבר סביר למקורותיה של הדת המונותיאיסטית: הצורך לטעת בהכרה תחושה של סדר־קוסמולוגי המעניקה משמעות לקיומו של האדם בעולם. 

			הפרגמטיזם של ג'יימס מהווה מקפצה למסורת בולטת בחשיבה הפילוסופית של המאה העשרים: המסורת האקסיצטנציאליסטית.90 אחד ממבשריה המוקדמים, הדני סרן קירקגור (Kierkegaard, 1813-1855), ידוע בעיקר בזכות תרומתו לניתוח פילוסופי של האמונה הדתית. קירקגור הניח כי בני אדם מתפקדים בשלושה מעגלי חיים: אסתטי, אתי ודתי. הראשון עניינו העיקרי בהנאה לצורותיה, וראוי אפוא להגדירו כתוכנית חיים שבה נוהה אדם אחר יצריו ורציותיו המיידיים ונמנע מדחיית סיפוקים. מסגרת החיים האתית היא תמונת הראי של הראשונה, שכן היא תובעת משמעת נוקשה המבוססת על היענות נמשכת לתחושת החובה. תוכנית החיים הדתית היא דבר מה אחר בתכלית, שכן יש בה השעייה רבתי של הצו המוסרי־התבוני, כפי שמלמד אותנו גיבור האמונה אברהם בהיענותו הטוטאלית לתביעה האלוהית להקרבת בנו. קירגקגור הניח כי האלוהות אינה בעולם וגם אינה מעבר לעולם. בני אדם נתונים לדעתו בסבל נמשך, כיוון שהושלכו לעולם באורח המציב את עובדת קיומם כחווייה ריקה, חלולה ונטולת משמעות. המשימה העיקרית הניצבת בפניהם היא ליתן בחייהם קורט משמעות למול שתיקת ההווייה. הפסימיזם המלנכולי שלו בא לידי ביטוי באופן שהוא מזהה ומגדיר, כפי שמראה וינסנט מקארתי (McCarthy), את מצבי הרוח העיקריים: האירוניה, האימה, המלנכוליה והייאוש.91 

			ביטוי למצוקה קיומית צרופה זו הנובעת מאפיוני היסוד של הקיום האנושי מצוי כבר בכותר הסקנדליסטי משהו של חיבורו הידוע אולי ביותר: 'חיל ורעדה — ליריקה דיאלקטית', (Frygt og Baeven, 1843),92 חיבור המציב את 'הקפיצה' לאמונה הדתית כמעין מפלט מנחם למצוקה קיומית זו תוך ניתוח פסיכולוגיסטי מלוטש של מקורות האמונה הדתית. תחושת החיל והרעדה אינה משקפת אך ורק את 'הקיום האנושי', אלא גם את המתח הספון באקט העקידה, שמזווית הראייה האתית אינו אלא רצח מתועב של נער רך בידי אביו, המתח שבין השפלות המוסרית הזו לבין משמעותו הדתית הנעלה של המעשה כאקט של הקרבה.93 

			מדוע זה מתעדף קירקגור את המשמעות הדתית ומהלל את אברהם כגיבור אמונה?94 שאלה זו זכתה לא מעט לשימת לב מחקרית והניבה תשובות רבות ומגוונות. להערכתי, נובע הדבר מהאופן שהוא תפס את תפקידה של הפילוסופיה — בדומה לאפיקורוס ואולי לפלוטינוס (Plotinus)95 — לא ככלי עיוני גרידא: הפילוסופיה לא מבקשת לחשוף 'אמיתות אובייקטיביות' ואין היא תכלית לעצמה. תפקידה לשרת את הפרט כסובייקט בארגון תכנית חייו, כראש גשר 'לחיים אנושיים שלמים'. אין די בהכללות אוניברסליות או במשפטים אפריוריים הכפויים הכרתית על כל אדם ואדם כיוון שאין בהם מקום לביטוי אישי ולחיווי אישי, בלתי אמצעי וסובייקטיבי. לא די לו לאדם למצוא משמעות לקיומו הפרטי במעשה המוסרי מקיים החובה, וכאדם מוסרי אין ביכולתו של הפילוסוף לספק לו לפרט מרחב של חירות ולאפשר ביטוי לייחודו כסובייקט. רק האמונה הדתית משחררת. מעשה העקידה הוא הביטוי העליון לאמונה דתית אותנטית, כיוון שאין ולא יכול להיות בנמצא צידוק חיצוני לתוקפו. המוכנות לביצוע אקט העקידה, קל וחומר ביצועו הלכה למעשה, הם עוולה מוסרית מוחלטת. האותנטיות של האמונה מאופיינת אפוא ברכיב 'היעדר' (צידוק) וברכיב 'התרסה' (כנגד כל הצדקה אפשרית). כך נסללת דרכו של המאמין לאותנטיות: למימוש עצמיותו.96 

			ומה מכל אלו ניתן לגיוס לאתגר העיוני המונח לפתחו של מחבר טורים אלו? מה תוסיף יצירתו של הדני מקופנהאגן להנהרת מקורות האמונה המונותיאיסטית? להערכתי, קירקגור משרטט את המוטיבציות 'התת־קרקעיות' המונחות ביסוד המונותיאיזם באורח המצטיין לא במעט בוירטואוזיה, בתעוזה ובמקוריות. הוא מצביע על הפתיון המונח ביסוד הדבקות באמונה הדתית, הממגנט אליו את המאמין, שכמו נבלע בתוכה ומממש באמצעותה את חירותו, לפחות לשיטתו שלו. גיבור האמונה המועדף שלו הוא אברהם, ולא בכדי: רק האמונה המונותיאיסטית יש בה כדי להצדיק השעייתו של כל שיקול אחר, ערכי או מוסרי, ועולה היא בקנה אחד עם הגיונה האבסורדי של זוועת העקידה. שאיפתו של קירקגור להמציא לעצמו נקודה ארכימדית לחיים אנושיים שלמים לא יכולה אפוא להשתכלל במערכת פוליתאיסטית ופלוראליסטית. מעניינת במיוחד העמדה השערורייתית של ההוגה הדני, הרואה בהיענות הטוטלית לצו האל אקט משחרר. האמונה באלוהי אברהם משחררת במובן זה שאינה אלא אבסורד, שהיא נטולת יסוד ודאי של התגלות בלתי אמצעית של האל — קירקגור מספר לנו על האימה שתקפה את אברהם מעת שהתחבט בשאלה הגורלית: האם דברי אלוהים אכן באו באוזניו או שמא מדובר רק בחזיון תעתועים — ושהיא משעה כל יסוד של שיקול דעת מוסרי וקודמת לו. הניתוק המוחלט בין הדבקות באמונה לבין כל מקור חיצוני מחייב או מצדיק התגלות, שיקול תועלתני, מוסרי ואסתטי, הוא המנביע את חירותו של המאמין והוא המבטיח את 'האותנטיות' שלו. האבסורד מתגלה אצל קירקגור כמה שניחן בפוטנציאל לחירות וכתנאי הכרחי ומספיק למימושה. האמונה הדתית אינה אם כן מפלט מהאימה, שהיא אושיות הקיום האנושי, אלא אינטגראל שלה.97 

			קירקגור היה טוען ככל הנראה, כי לא מפתיעה העובדה שהרעיון המשמש פיגום לסיפור יציאת מצרים, התגלות האל (במעמד הר סיני) והבחירה הקולקטיבית באמונה בו מכוחה של הישמעות ועשייה, נסמך על תימת היציאה 'מעבדות לחירות'. העבדות מייצגת באורח מטאפורי את חוויית האימה האינטגראלית לקיום האנושי, ואילו ההיענות לצו האל, שצורתו 'קול דממה דקה' (מלאכים א, י"ט, י"ב), היא הקפיצה לחיקו החם של הקיום האותנטי, שאינו נסמך על צידוק הכפוי מבחינה הכרתית, ולכן גם מנוע מלהסיר את הספק ולנכש את האבסורד עדי לשורשיו העמוקים. מכאן יובן מדוע לא היה בכוחו של המעמד בהר סיני לבער עד דק את נגע האימה שתוצאתו עגל הזהב, ומדוע הבחירה באמונה לא ייתרה את הצורך במסע מפרך במדבר עתיר סכנות. 

			החירות איננה כאמור מפלט מן האבסורד ומן האימה, אלא בחירה מודעת וחופשית הנגזרת ממנה. האמונה המונותיאיסטית לפי קירקגור היא אקט נמשך של התרסה משחררת, וצביונה המתריס — ולכן גם המשחרר — לא יוסבר אלא מכוח נביעתה הפנימית: מעצמאותו של מאמין הדבק באמונה שלא מכוח חיוב או הצדקה חיצוניים. היהדות נולדה אפוא ככוח משחרר וגיבורה אברהם מציב בפנינו את 'מופת האמונה': את צורתה העליונה ולמעשה היחידה האפשרית, של החירות. עד כאן לעניין הסוציולוגיה, הפסיכולוגיה והפילוסופיה של (מוצא) היהדות. 

			פרק שני

			היסטוריוגרפיות של 
היהדות הקדומה

			ניתן לעיתים להצביע על דמיון מסויים בין הסברים פילוסופיים והסברים היסטוריים להופעת היהדות על אף הפערים המתודולוגיים והקונספטואליים בין היסטוריה אמפיריציסטית לפילוסופיה ספקולטיביסטית. הסיבה האפשרית לדמיון מפתיע זה היא היעדר בסיס אמפירי מוצק דיו למחקר היסטורי אמין, אשר אילץ לא מעט היסטוריונים לעבור מתחום העיון ההיסטורי לשדה הדיון ההיסטוריוזופי. מירצ'ה אליאדה (Eliade) ויואן קוליאנו (Couliano) הם משגריריה הבולטים של גישה אנליטית כזו. לדעתם לדת אין היסטוריה במובן המקובל של המילה, כשם שלא ניתן להגדיר את ההיסטוריה באמצעות הדת. בשיטתם הדת היא " מערכת מורכבת עד אינסוף, ולאחר מכן חלק מאותה מערכת שנבחרה במהלך ההיסטוריה שלה; או רק חלקיק אינפנטיסימלי של... (ה)קיים ברגע נתון שניתן לכנותו עכשיו."98 

			עמדה זו תיחשב יוצאת דופן, כמעט מוזרה, לגבי מי שמגדיר עצמו (אליאדה) כהיסטוריון של הדת. גישתו מבוססת על ההנחה, שאין מחקריו עוסקים אך ורק בתיעוד עולם שאבד עליו הכלח, אלא עניינם בחשיפת המבנה הממשי של המציאות, 'האונטולוגיה הארכאית', כדבריו.99 באמצעות חשיפה זו מצליח החוקר לא רק לגאול את עצמו ולהרחיב את גבולות ההכרה האנושית, אלא גם לפרוץ מן הזמן ההיסטורי אל מישורי קיום וחוויה אל־היסטוריים.100 

			היסטוריונים של הדת ניצבים אפוא בפני שוקת מחקרית שבורה, או לכל הפחות סדוקה במקצת, לנוכח היעדר ראיות מבוססות העושה את הניסיון לזיהוי מקורות היהדות לבעייתי מאוד מזווית ראייתם המתודולוגית. כאמור, לנוכח 'ריק המקורות' אולצו לא מעט מביניהם לבצע תפנית מהיסטוריוגרפיה להיסטוריוזופיה: ממחקר שיטתי, שיש לו בסיס עובדתי של ממש, לדיון בעל יסוד ספקולטיבי מובהק ולעיתים אפילו אפולוגטי. מכאן הנטייה של מי מביניהם 'ליישר קו' עם ההסברים, שמציע המחקר החברתי לענפיו, ועם אלו שהציעו פילוסופים של הדת. תרומתם לבירור השאלות שבנדון מוגבלת אפוא, ולא אחת גובתה בהתנצלות האחראית לכאורה, כי אין לרוות מבאר ריקה. 

			אין פירושו שאין בנמצא הסטוריוגרפיות של ראשית היהדות. אפילו כאן היקפה של הספרות עצום ורב, ונקל למנות לפחות שלוש אסכולות לשאלת העיתוי ההיסטורי שבו התגבש המונותיאיזם. על פי אסכולה אחת המונותיאיזם היהודי נצרף בתקופה קדומה מאוד, עוד לפני תקופת המלוכה ובטרם הקמתו של בית מקדש בירושלים. אסכולה אחרת מצביעה על שלהי ימי הבית הראשון — בעיקר על תקופת מלכותו של יאשיהו — כערש המונותיאיזם. גישה שלישית 'מאחרת' את לידת היהדות המונותיאיסטית לתקופת גלות בבל ולימי הבית השני. להלן. 

			סיפר א' — מונותיאיזם מקדמת דנא

			סאלו בארון (1895-1989) הקדיש את הפרק השני של יצירתו 'היסטוריה חברתית ודתית של עם ישראל' לדיון בהפצעתו ההיסטורית של עם ישראל.101 בארון קבע כי הדת היהודית היתה מראשיתה היסטורית־מוסרית ועמדה בניגוד מתמיד — יסודי ועקרוני — למה שהוא מכנה 'דתות הטבע'.102 הוא חילק את ראשית ההיסטוריה הישראלית לשלוש תקופות עוקבות: תקופת האבות, תקופת משה ותקופת כיבוש ארץ כנען וההתיישבות בה.103 את צביונה המתקדם של התרבות הישראלית הסביר בזיקה שבין עברים יושבי הארץ לתרבות הגבוהה שפרחה במסופוטמיה, שיש לה ביטוי ברור במקרא. אגב זאת ייאמר, שבארון אינו מטיל כלל ספק באמיתותו ההיסטורית של הסיפור המקראי. אברהם יצחק ויעקב אינם לדעתו גיבורים אגדתיים, שזלגו ממוחו הקודח של מחבר מקראי פלוני עתיר דמיון, אלא פרסונות היסטוריות ממשיות, וכך גם סיפור הישיבה במצרים והיציאה ממנה. 

			בארון התחבט בשאלה כיצד נולד עם ישראל כמיצרף בין שבטים נבדלים, אשר הגיעו ממקומות שונים ובזמנים שונים, ולמרות כל אלו גיבשו זיכרון קולקטיבי משותף.104 אותו 'חוש אחדות' קדמון נבע בראש ובראשונה מהיריבות בין השבטים העברים הראשונים (יושבי ההר) לשאר עממי הארץ התקיפים והדומיננטיים (יושבי העמקים), שהוא ממציא לה סימוכין בסיפורי המקרא. מגמה אחדותית זו זכתה לחיזוק נוסף במצרים — לא מכוח מעמדם של העברים כעובדי כפייה, כפי שאולי מקובל להניח — אלא בגין סגירותה המתנשאת של החברה המצרית. כך, למרות ישיבתם הארוכה במצרים ונדודיהם במדבר, נשמרה הרוח המיוחדת של האמונה הישראלית שאין עניינה זיקה למקום — המדבר או מצרים — אלא כינון היסטוריה משותפת.105 

			מגמה זו משתקפת לדעתו גם מאסטלת מרנפתח (מ־1229 לפנה"ס): הציון ההיסטורי הראשון הידוע לנו של השם הקיבוצי 'ישראל'. בניגוד לשמות אחרים המצויינים בה אין 'ישראל' שם של מקום או של חבל ארץ, אלא שמו של עם הניחן אפוא בתודעה קיבוצית מיוחדת.106 ולהאוזן וחסידיו, קבע בארון, טעו: עם ישראל לא נתפתח בהדרגה מעם של נוודים (בדווים) לחיי 'עם תרבותי' כפי טענתם, אלא ניחן במנטליות קיבוצית מפותחת עוד מקדמת דנא בעת שהייתו במצרים, בעת נדודיו במדבר ואפילו קודם להן.107 

			בארון אמנם ראה ביהדות צורה עליונה של מונותיאיזם, אך גרס כי זה בא לו לעם ישראל בירושה מדת מונותיאיסטית קדומה.108 לביסוס עמדתו הצביע על הדמיון בין שמותיהם של מי מבין משפחתו של אברהם — לבן, תרח ואחרים — ובין השמות שנהגו בפולחן אל הירח בחרן, שניחן בצביון מונותיאיסטי. כך יתכן שנתגלגל לו שמו של אל הירח הבבלי סין להר סיני, מדבר סין (צין) וכמובן לסנה.109 סממנים מונותיאיסטים לא נפקדו מדתות מצרים — בעיקר דת אחנתון — שהותירה חותם עמוק על בני ישראל לעתיד, וגם לא מהשפעות חיתיות, קיניות, מדייניות ואחרות.110 החדשנות בדת משה היתה בצביונה הפעלתני והמעורב של האלוהות היהוויסטית, שגילתה עניין במעשיהם של בני האדם ונעשתה לאלוהות הפעולה, המעשה, הסערה והכיבוש, ועל ידי כך לאלוהות ההיסטוריה. מדוע לא "הוענקה" לאלוהות משנה פונקציונאליות? כאן נתלה בארון בתיאוריה שהציע בשעתו הפילוסוף, הבלשן וההיסטוריון הצרפתי ארנסט רנאן (Renan), והיא שדת מונותיאיסטית היא ביסודה דת פשוטה, מינימליסטית, ההולמת בתצורתה חברות פשוטות כדוגמת חברת הנוודים העברית הקדומה.111 

			תקופת ההתנחלות ולאחריה המלוכה בישרו לדעתו את החלשת היסוד המונותיאיסטי והקהיית האחדות האתנית מכוח הניגוד המובנה שבין אתניות לחלוקה טריטוריאלית, וכן על רקע השפעות שחדרו לתרבות הישראלית בעקבות המפגש עם תושבי הארץ.112 מה שעמד ביסוד הדחף הישראלי להתאחד היה לחצם הגובר של הפלישתים בגיבוי השפעתה המכרעת של קבוצה קטנה, נחושה ומאורגנת היטב: הכוהנים והלווים. כאן באו לשכבותיה המקוריות של תורת משה תוספים שונים, שעשוה לדת שעטנז: לסינקרטיזם.113 

			היריבות הגוברת בין שבטי ישראל לעממי האיזור היא שהביאה לכינון מלוכה. האחרונה עודדה את חיזוק המגמה הטריטוריאלית, שהלכה וגברה מעת כינונו של מרכז פולחן בירושלים. התמסדות שלטון המלוכה והאורבניזציה הגוברת הביאו למתח בין מעמדי, נסיגה כלכלית ואי שקט חברתי. הללו בתורם עודדו מגמה של אי יציבות שלטונית:114 חילופי שלטון חוזרים ונשנים, חלוקתה לכתות של אצולת 'הזקנים', פיצול סמכויות החקיקה בין המלוכה, העם ותופשי התורה — כך מכנה בארון את הכוהנים והלוויים — והיעדר 'קונסטיטוציה' מוגדרת היטב.115 מציאות חברתית אבנורמלית זו היא שעמדה ביסוד התגבשותה של שדירת נבואה, שהשפיעה השפעה עמוקה על הדת היהודית ולימים על האנושות כולה. 

			בדומה לוובר מאמץ בארון את ההבחנה בין שלושה טיפוסי נבואה: מטעם המלוכה, מטעם בעלי שררה אחרים ומטעם עצמה. זו סימנה את התפתחותה של 'תורת משה' העתיקה — שעיקריה ב'ספר הברית' [פרקים כ"א-כ"ג (19) בספר שמות] — ואת התגבשותה של שיטת משפט יחודית, שכללה לא רק חוקים קזואיסטיים המעוגנים בהנמקה סיבתית מפורשת (שמוצאם ככל הנראה כנעני), אלא גם מוצר משפטי חדשני: חוקים אפודיקטיים המבוססים על ציווי רזה, נעדר הנמקה לחיוב או לשלילה, ולעיתים חידוש משפטי גמור. בארון הצביע על סמכותה העליונה של הכהונה בתחום החקיקה הטקסית־פולחנית, וכן על הניגוד בין הכהונה הישראלית לכהונה הערבית והמצרית, שלנמנים עליהן יוחסו כוחות מאגיים שנעדרו בישראל. את הקסם והכישוף החליפה ידיעת התורה, (והנה ובר שב ומבצבץ מבין השורות). כך בהדרגה ירשה אמונת הייחוד הטהורה של הנביאים את אמונת 'אדני' הסינקרטית, שהייתה הדת העממית של ישראל העתיק.116 

			אמונת הייחוד הנבואית החדישה הייתה תצרף של השקפה מוסרית סוציאלית עם אמונה דתית, כאשר האחרונה קודמת ומתועדפת מבחינה ערכית. היא נתגבשה בתגובה לעוולות חברתיות קשות: התרת קיומה של עבדות, הפקעה שיטתית של אדמות מאיכרים שנתרוששו ומשקלה האפסי של צדקה לצורותיה בביעור אי השוויון הכלכלי. הנביאים היו מנהיגים מהפכניים, כדברי בארון, שיצאו חוצץ כנגד משטר המלוכה, שנתפס אחראי למציאות החברתית הקשה והבלתי צודקת. הטפותיהם נישאו בציבור ואף עלו עלי כתב כ" ספרות התעמולה הראשונה הידועה לנו בעולם של אקטואליות מדינית בלתי אמצעית".117 

			באותה רוח פרוגרסיבית אמריקנית מובהקת מלמד אותנו בארון, כי הנביאים הסתייגו 'מאידיאלים נומדיים קיצוניים', כלומר, הם התנגדו לביטול הקניין הפרטי ולחיי שיתוף, ונקטו עמדה הקרובה ברוחה לתפיסות המקדשות את הקניין הפרטי ואת חירויות הפרט. יתר על כן, הסדר החברתי המושחת שמשטר המלוכה נתפס כאחראי לו הביא לא רק לצמיחתן של מגמות אנטי־מונרכיות,118 אלא גם לשינוי במשמעותו של עקרון הברית, שחדל מלהיות אוטומטי. מעתה ואילך היתנה האל את חיוביו החוזיים בנאמנותו של עמו הנבחר כדברי הנביא עמוס (ג, 2): "רק אתכם (עם ישראל) ידעתי מכל משפחות האדמה על כן אפקד עליכם את כל עונותיכם".119 

			מה עניין משמעותם ההיסטורית של החורבן והגלות לגבי עיצובה של היהדות? בארון סבור כי אין לייחס להם תרומה לההשתכללות תכניה התיאולוגיים. זוהי תקופת מבחן, שאותו צלח עם ישראל בהצלחה ניכרת כהוכחה לחוסנה מקדמת דנא של דת ישראל. לדבריו, ולפחות במשתמע מהם, יהדות בבל עסקה בשאלת מיסוד הפולחן מעת שהוחרב בית המקדש בירושלים וגלה העם מארצו, והכריעה נגד הקמתו. טעמיה היו הערצתם לירושלים ולא תוצאת " הפחתת הנביאים בערך המקדש והקורבנות לעומת חובת הלבבות."120 החלופה הפולחנית נמצאה בתפילה, שלא עוגנה בשלב זה בטקסטים קנוניים, והייתה בעיקרה מחווה אישית־ספונטנית. כעת נזדמנה שעת כורח היסטורי להעדפת העיקרון האתני על פני העיקרון הטריטוריאלי כאשר המשפחה ובתי האב נעשו לעיקרון המלכד, אולי כמצופה ממי שזכו במעמדם המיוחס מכוח שיוך משפחתי: הכוהנים ובית המלוכה. כמו כן נראו לראשונה בהיסטוריה ניצניו של ארגון קהילתי עם הפצעתם של בתי כנסת ועריכתו הראשונית של נרטיב משותף, שלימים יקבל מעמד קנוני.121 

			מאידך גיסא, קהילת יהודי יב שבמצרים דווקא בחרה להקים לעצמה מקדש. בארון מציע מספר הסברים לאנומליה זו: אפשר שמקורה של הקהילה במהגרים, שיצאו מארץ ישראל עוד בטרם הרפורמה הדויטרונומיסטית (של יאשיהו) ושלא הכירו את האיסור הקנוני על הקמת מקדש שלא 'במקום אשר נבחר', או לחילופין יתכן שצימצמו את האיסור על הקמת מזבחות מחוץ לירושלים לגבולותיה של הארץ המובטחת בלבד.122 הוא גם מלמד על כוחו המדרבן של האימפריאליזם הפרסי לאור גישתו הסובלנית לפולחנים זרים ועל 'הדמיון השטחי', כדבריו, בין הדת הזרתוסטרית לדתם של היהודים. כמו כן הוא מצביע על תפקיד הכוהנים בירושלים כגובי מיסים, ועל מעורבותו הפעילה של האימפרטור האחמני דריווש השני במכמני הפולחן הדתי היהודי.123 הפרק החמישי בחיבורו מוקדש 'לחקירת היסודות' של היהדות החל מגלות בבל ועד לתקופה ההלניסטית, תוך ציון הופעתו של היסוד האפוקליפטי 'בחזון העצמות היבשות' כמבואה 'לתורות יסוד' נוספות, ועד השתכללות רעיון קדושת האל כאבן הפינה של האמונה היהודית אצל ישעיהו השני.124 

			לסיכום, בארון הצביע על מקורותיה העתיקים והעלומים למדי של היהדות המונותיאיסטית וייחס אותם לדתות מונותיאיסטיות קדומות, מכוח ההתאמה בין מונותיאיזם 'מינימליסטי' לאורח חייהן של חברות נומדיות פשוטות. בדומה לוובר הדגיש את עקרון 'הברית', את תפקידן המרכזי של אליטות אינטלקטואליות ואת ביעור היסוד המאגי. שלב ההתיישבות והכיבוש הביא לטענתו להסתאבות המונותיאיזם לנוכח התעצמות העיקרון הטריטוריאלי והיחלשות העקרון האתני — מגמות שנתחזקו בעקבות כינון מלוכה — וכך בהדרגה לבשה היהדות תצורה סינקרטיסטית. מתח בין־מעמדי המלווה אי יציבות שלטונית־שושלתית־פוליטית, גרם להופעתה של שדירת הנבואה, שגיבשה תיאולוגיה סינתטית חדישה: שילוב בין היסוד 'הדתי' ליסוד 'המוסרי'. רוחה המקורית של הדת היהודית המונותיאיסטית העתיקה נותרה שרירה וקיימת לאורך ההיסטוריה בשינויים אלו ואחרים, ושרדה מבחנים קשים ביותר ובראשם החרבת מרכזי הפולחן בירושלים והיציאה לגלות. 

			יחזקאל קויפמן פירסם את חיבורו 'תולדות האמונה הישראלית — מימי קדם עד סוף בית שני' ב־1937, אותה השנה בה ראה אור ספרו של בארון. כבארון גם קויפמן סבר כי המונותיזאיזם היהודי — 'אמונת הייחוד' (או אמונת האחדות) כפי שהוא מכנה אותה125 — הוא עתיק ביותר. כאן מסתיים הדמיון בין השניים. חיבורו של קויפמן מצטיין לא רק במקוריות המסתייעת בידענות מקיפה, אלא גם בעוצמה רטורית יוצאת דופן, והקריאה בו — שמונים שנים ויותר לאחר שראה אור — היא עדיין חוויה אינטלקטואלית ואסתטית רבת עוצמה.126 קווי המתאר העיוניים שלו משתקפים במלוא צלילותם כבר בשבעת עמודי ההקדמה המלמדים על מקורות ההנעה של המחבר ועל התיזות היסודיות שלו להלן.127 

			קויפמן מגלה הסתייגות עמוקה ועקרונית מהאסכולה הוולהאוזניאנית וממגמת ביקורת המקרא, שנותרה לדעתו שרירה וקיימת 'קיום ערטילאי' על אף שהנחות היסוד שלה הופרכו או נתפקפקו. חיבורו נועד להקים לה חלופה תוך סימון " הבדל נוקב ויורד עד תהום"128 בין השתיים. קויפמן המאמין ב" קדמות המונותיאיזמוס בישראל"129 מבטל את הסברה, כי אמונת הייחוד מחוברת בשורשיה לדתות המזרח הקדום, וכן את הקביעה, כי דתו של עם ישראל הייתה אלילית עד לחורבן בית ראשון. אמונת הייחוד היא לדעתו יצירתה המקורית של האומה הישראלית, הנבדלת בידול מהותי ועקרוני מכל מה שקדם לה, ואין היא פרי עמלה של איזו 'עילית' או 'אסכולה', אלא מראשיתה היננה נשמת אפו של עם: " סגנון ראשוני של תרבות לאומית," כדבריו.130 

			טיעונים אלו אינם פרי ההיקש של חקר 'מילים סתומות', ובסיסן המוצק והמשוריין נסמך על " התופעות המונומנטליות של התקופה המקראית,"131 בראש ובראשונה על העובדה כי המקרא רווי התנגדות נחרצת לכל רבב של אלילות. די בכך, לדעת קויפמן, כדי לצאת חוצץ כנגד כל קצה זיקה פוזיטיבית — אפילו משקלה משקל נוצה — בין אמונת הייחוד לתרבות האלילית. מחקר פרשני מדוקדק של המקרא, קובע קויפמן, יוביל את האנליסט הביקורתי והבלתי תלוי למסקנה אחת ויחידה: המונותיאזם הוא יצירתו העצמאית העתיקה של עם שלם. 

			גישתו העיונית של קויפמן מרופדת בשכבה מטא־היסטורית עבה למדי, שעניינה העיקרי ארגון קונסטרוקציה שיטתית, היסטוריוזופיה, למה שמקובל לכנותו כיום '(ה)היסטוריה של הרעיונות'. בלשונו הפומפוזית המסוכה פונטיקה גרמנית, ביקש קויפמן לא רק לחתור תחת הגיונות 'האידיאליזמוס ההיסטורי' מיסודו של הייגל,132 'המטריאליזמוס ההיסטורי' של מרקס ותלמידיו, וכל ניסיון כגון זה של דורקהיים " לבאר כל דרגה תרבותית של החברה מתוך תנאי חייה, בדרגה קודמת,"133 אלא גם להעמיד להם חלופה משכנעת, כזו המבליעה את היסוד הניטשיאני, שכל רעיון נשגב אינו אלא 'תופעה ראשונית' — מופע פרימיארי — שאותה מייחס קויפמן ל" כוח היוצר של רוח האדם".134 

			בשיטתו, שאלת ביאור מקורותיו של המונותיאיזם ההיסטורי מאולצת ואף נעדרת מובן. היא זהה מבחינת משקלה העיוני לניסיון לביאור מקור היצירה האנושי: כשם שנתקשה להסיק מתוך מערכת נתונה של סיבות ונסיבות את ספונות יצירתם הייחודית של הומרוס, אפלטון, שיקספיר, גיתה או רמברנדט ומלכתחילה נרים גבה לנוכח הניסיון, כך גם לעניין מקורותיו של המונותיאיזם. משה בשיטתו הוא מעין מוצרט של הדת: גיבור ניטשיאני בורא ערכים.135 קויפמן מייחס כוח יצירה גם לשבט, עם ואומה המצטיינים לעיתים 'בחיות אורגנית', כפי שמוכיחה לשונו של עם שהיא מעין 'בריה אורגנית'. כאן הוא נסמך על הסוציולוגיה של דורקהיים, אשר נגדה שרבב לשון ואצבע אך עמודים ספורים קודם לכן.136 

			נפנה למסקנות המוצעות מתוך הפוסטולט של קויפמן, הגורס כי " היוצר האמיתי של כל תרבות מקורית בהוויתה הראשונית הוא הקיבוץ האתני."137 ראשית, יידחה הטיעון כי המונותיאיזם הישראלי הוא מעשה תעתיק, שמקורותיו ספונים בתרבויות עתיקות. שנית, נדחית הסברה כי ישראל העתיק היה עם אלילי עד לחורבנו של הבית הראשון, וכי המונותיאיזם שורשיו באלילות. אמונת־היחוד לא נולדה בישראל, מטעים קויפמן, אלא היא שיילדה אותו, ותהליך יצירתה החל בימי משה כמאה וחמישים שנים לאחר אחנתון. כך הוא שולל את הזיקה בין דת משה לבין 'המונותיאיזמוס הסולרי' (של אחנתון) ובינה לבין אלוהויות בבליות ואחרות.138 שלישית, נפסלת השערת ולהאוזן וחסידיו והיא שאין ואי אפשר שתימצא ספרות מונותיאיסטית עתיקה, ונשללת טענתם, כי המונותיאיזם אינו אלא תוצאתו הפרוגרסיבית של ספרות אלילית. מדע המקרא מיסודו של ולהאוזן ביקש להצביע על הגורמים ההיסטוריים והסוציולוגיים שמתוכם 'נבראה' אמונת האחדות על רקע השפעת גורמים שונים, שלב אחר שלב. להערכת קויפמן לא ניתן לומר כי מדובר בניסיון שצלח.139 ההלימה שמוצא מדע המקרא בין רעיון אחדות האמונה לבין תכליותיה המוסריות140 ובין אמונת היחוד לעקרון הברית, לא מבארת לדעתו דבר וחצי דבר. הטעם לכך הוא שהתרבות האלילית מלאה עד גדותיה באלים היסטוריים, באלים מוסריים ובאלי ברית,141 ולפיכך אין בכל אלו כדי להעמיד קריטריון להבחנה בין האמונה האלילית לזו המונותיאיסטית. 

			קויפמן גם דוחה את הניסיון להראות, שאמונת האחדות היא תוצאת מלחמת המקרא באלילות. על פי גרסת המדע המקראי המלחמה באלילות נעשתה שלב שלב, וכך בהדרגה מוסמסה האלילות בישראל והומרה באמונת האחדות. לדעת קויפמן, אין במקרא כל ראיה לקיומה של מלחמה במיתוס האלילי. הוא מתבסס על היעדר 'ידיעה נכונה' של האלילות בטקסט המקראי, המוכיחה לדעתו כי מחבריו לא ידעו דבר על אלילות, ומכאן שלא היה מלכתחילה צורך בהכרזתה ובניהולה של מלחמה מעין זו. יתר על כן, הדת המקראית נקיה לדעתו מכל רבב של מיתוס, כך שמהותו האמיתית של המונותיאיזם ושורש ישותו הינו בשלילת המיתוס. כל זאת מכוח בריאתו של אל 'על־מיתולוגי' כאידיאה מקורית שהיא 'עילת־עצמה',142 מושכל ראשון ונזר היצירה המקראית כולה השזור בכל גופה של היהדות, ברמ"ח גילוייה ובשס"ה מופעיה.143 

			קויפמן מקבל באופן עקרוני את ההבחנה בין ארבעה מקורות ראשיים במקרא. כאמור, ולהאוזן וחסידיו טענו לבכורתם הכרונולוגית של המקור היהוויסטי והאלוהיסטי, ולקדימותו בזמן של המקור הדויטרונומיסטי למקור הכוהני. סדר הדברים נגזר מתצורת היחס לריכוז הפולחן בכל אחד מארבעת המקורות הללו. זו לא מוצגת כתביעה קטגורית במקור היהוויסטי ובמקור האלוהיסטי, מזדקרת כהמלצה בלבד במקור הדויטרונומיסטי ומופיעה כדרישה שאינה ניתנת לחלוקה אך ורק במקור הכוהני. חורבן הבית הראשון הוא לשיטת מדע המקרא 'פרשת המים' המפרידה בין תולדות עם ישראל האלילי לקורות הכנסייה היהודית־מונותיאיסטית. לחידוד ולביסוס משנתו מביא ולהאוזן טיעונים נוספים המצביעים על התרחשותו הוודאית של פרוצס היסטורי פרוגרסיבי מכוח שדרוג דתו האלילית של ישראל העתיק למונותיאיזמוס צרוף. כך למשל, ולהאוזן מצביע על התפתחות פולחן הקורבנות המתואר בשלושת המקורות הראשונים 'כזבח שלמים' — הילולת שמחה ליהוה — לריטואל המעוגן במקור הכוהני ביסוד החטאת, כהד למשבר החורבן ולגלות. דוגמא נוספת: היעדר ההבחנה בין כוהנים ובין לוויים במקורות העתיקים ביותר, שראשיתה ברפורמה של יאשיהו מרכז הפולחן (במקור הדויטרונומיסטי), אשר הקימה מעמד של כוהנים 'מובטלים' — כוהני במות שפעילותם נאסרה — כשדרתו של מעמד הלוויים מתקופת בית שני.144 

			קויפמן טוען כנגד מבקרי השערת המקורות אחת משתיים: או שעמדתם לא ברורה כל צורכה, או שעל אף ביקורתם אין הם דוחים את שיטת ולהאוזן ביחס לסדר המקורות וביחס לקביעות הזמן. בלשונו המליצית הוא קובע כי 'המסקנות הספרותיות' אינן עולות לכדי היסק 'היסטורי־דתי' המתחייב מהן, ושהשערת המקורות אינה אלא 'בית שניטלו יסודותיו'.145 מכאן החובה להעמיד לה הסבר חלופי ראוי. הטיעון של קויפמן מזהיר בפשטותו: הדת המקראית היא כאמור עתיקה מאוד, והיא יצירתו האותנטית של עם ישראל המגלמת את רוחה של האומה הישראלית הקדומה שנשתיירה ונשתמרה ביהדות בכל גלגוליה. הוא למד על על עתיקות המונותיאיזם הישראלי מכוח העובדה, שהתורה מורכבת ממספר מקורות ראשיים השונים זה מזה שוני מובהק בסגנונם ובתוכנם, וזו " מוכיחה שלספר התורה קדמה תקופה ארוכה של ספרות־תורה שהייתה מתפתחת ולובשת צורות שונות".146 

			ספרות זו היא במהותה ספרות מונותיאיסטית וראיות לכך מצויות למכביר. כך למשל קובע קויפמן כי גם המקור הכוהני לא דורש את אחדות הפולחן, ופרק מ' בספר יחזקאל ממציא חוקה הסותרת בתכניה למקור הכוהני, ומכאן יובן מדוע ביקשו הקדמונים לגונזו. אם כך הוא, הרי שבהכרח כבר הייתה בנמצא תורה קנונית, ידועה ומקובלת. ספר התורה נתגבש ונחתם בין תקופת יאשיהו לתקופתם של עזרא ונחמיה כפי שסבור ולהאוזן, אך האחרון טועה בהנחתו כי זמן התגבשות התורה חופף את זמן יצירתה. ולהאוזן סבור כי לא ייתכן קיומו של ספר חוקים השרוי משך דורות במצב של 'מוות מדומה', ולכן הוא מניח כי מועדי ההתגבשות והיצירה חד המה. לעומתו סבור קויפמן, כי תקופת היצירה כולה נעשתה בתקופת בית ראשון, וזו ראיה מכרעת " על קדמות המונותיאזמוס בישראל".147 

			ספק אם הוכחת קדמות המונותיאיזם בישראל ועיגון מקורותיו 'בכוח היוצר של רוח האדם' עולה לכדי הסבר מספק, כפי שמודה קויפמן בעצמו בחצי פה. הוא מבקש להתמודד עם הטיעון שהוכחתו אינה אלא הנחת המבוקש, ומכאן שלכתחילה אין היא מסבירה דבר, " מאחר שהיא... תולה סתום בסתום".148 הוא טוען כי קושי זה הוא עקרוני, ואינו מאפיין אך ורק את תשובתו שלו, אלא פושה בכל השקפת העולם העיונית־מדעית. האחרונה מנועה, לשיטתו, 'מלבאר' את עולם התופעות, ורק מתארת את מושאיה כמופעים בעלי 'ניסוח־קבע' (אינדוקציה).149 המתודה האינדוקטיבית לא מסבירה אפוא דבר.150 

			אין בכך כדי לסייע לקויפמן: נקל להצביע על הבעייתיות הטמונה בהנחת זהות בין מדעי־הטבע למדעים ההומניסטיים — סברה שלא קשה לערער עליה151 — כשם שאין בהטלת דופי באחרים בגין מעשה פלוני משום הצדקה לעשייתו בידי צד שני. יתר על כן, קויפמן עצמו לא נותר נאמן לטענות הפתיחה שלו. אלו נישאות בראשית דבריו בעוצמה מתריסה, אך זוכות לאחר מכן למנה לא מבוטלת של עידון ואסדרה מחדש. הקורא הסביר יתקשה ליישב את הניגוד בין הקביעה, כי מצד אחד " הקיבוץ האתני הוא מאז ומעולם בית התהוותה של כל תרבות,"152 אך מנגד " תחום השפעתה של תרבות הוא לעיתים רחב מתחום התהוותה (כך) שיש ערכי תרבות העוברים מעם לעם."153 קויפמן מניח אפוא בראשית דבריו, כי תרבויות הן לעולם יישויות אוטרקיות המהוות עילת עצמן — סיבה ומסובב כאחד — באורח המאיין את יכולתן להשפיע על תרבויות אחרות, בניגוד צלול לאחריתן. 

			לא מדובר בקביעה בעלמא, אלא בדבר מה שהוא בעל חשיבות קרדינלית לטיעונו העיקרי: קדמותו ההיסטורית של המונותיאיזם הישראלי תוך שלילת השפעות 'חוצניות' — מצריות, בבליות, חיתיות ואחרות — על ישראל העתיק, וזיכוך 'הוויותו הראשונית' מכל רבב אלילות. עמודים ספורים לאחר שהכריז קויפמן במלוא העוצמה כי המונותיאיזם הוא יצירה 'ראשונית־פרימיארית', הוא נסוג ממנה נסיגה טקטית. לדבריו, לא רק ששבטי ישראל חיו עשרות ומאות שנים בקרב התרבויות הגבוהות של בבל, כנען ומצרים וקלטו השפעה תרבותית מסביבתן, אלא ש" יש באמת קשר מסויים בין התפתחות האלילות לבין צמיחת האידיאה החדשה".154 אותה אידיאה חדשה היא מה שהוא מכנה 'הפוליתיאיזמוס העליון': תיאולוגיה המבוססת על הנחת קיומה של מפחרת (פנתיאון) אלים הנתונים תחת סמכות אל־עליון, 'מלך, מלכי, המלכים'. 

			הקורא הנאיבי נותר אפוא מבולבל: האם אמונת הייחוד היא מופע עצמוני בלתי תלוי — תופעה פרימיארית שהיא סיבת עצמה — או שמא היא קשורה באותן השפעות תרבותיות 'זרות'. ראוי היה לו לקויפמן לדבוק בקביעתו, כי אמונת הייחוד עתיקה היא, והכרונולוגיה של מדע המקרא שגויה מיסודה. לצורך זה אין הוא נצרך לקביעה, כי אמונת האחדות היא בהכרח יצירה עצמאית וסיבת עצמה. כאן הוא הולך רחוק מדי באופן העושה את צעידתו מזגזגת וסתורה. 

			את מחיר אי העקביות הכבד ביותר משלם קויפמן בפרק טו בכרך השלישי של חיבורו, הנושא את הכותרת המפתיעה 'תולדות האלילות בישראל'. קויפמן לא מכחיש אפוא את קיומה של אלילות בישראל, ועל מנת לשמור לפחות על מראית עין של עקביות הוא קובע, כי האלילות לא רווחה בחוגים עממיים רחבים והייתה לא יותר מ'תופעה שעל השטח', כדבריו.155 הוא תולה את המלחמה השיטתית באלילות, הנפרשת לאורך המקרא כולו, בשיקולים תיאולוגיים־דוגמטיים. לדעתו יש להטיל ספק בקביעה, כי עם ישראל היה בתקופת בית ראשון עם אלילי. קויפמן לא רק נוקט תחבולות שונות של פרשנות — אשר נגדה הוא יוצא חוצץ, כאשר היא ננקטת בידי אנשי מדע המקרא — אלא גם מתייחס למקרא כאל מקור היסטורי אמין בכפוף לשיקולי נוחות. כך למשל הוא גורס, כי הטקסט המקראי מלמד על היעדר עבודת הבעלים והעשתרות בימי שאול ודוד. ראיה לעבודת הבעל מעוגנת בטקסט רק בימי המלכים הצפוניים אחאב ואיזבל, ובניהם אחזיה ויורם. עובדה היא, מטעים קויפמן, כי הרפורמה של יאשיהו לא כללה יסוד של מלחמה באלילות ועמדה על עיקר אחד ויחיד: ריכוז הפולחן בירושלים וביטול הבמות, כאילו היעדר זה אינו יכול לשמש ראיה להיפוכם של דברים: לאי כוונה להילחם באלילות אלא דווקא לאמצה בשקיקה. כאשר ניתן לקושש מתוך הטקסט ראיה לקיומה של 'עבודת ניכר' ממציא לנו קויפמן מעקפי הזמה יצירתיים למדי: או שהיא נחלתם של מעטים — מקדש אחד וכוהן אחד, למשל, או שהיא יוזמתו של בית המלוכה כמו במקרה המלך היהודאי מנשה, יוזמה שלא חילחלה לשכבות הרחבות, או שהיא רחמנא ליצלן 'עבודת הנשים' (ירמיהו מ"ד, 15). נשים, כידוע היטב, שערן ארוך אך דעתן קצרה, אין להתחשב בהן כלל ופנייתן לעבודת ניכר לא מעלה ולא מורידה.156 

			מסקנתו היא כי המקרא מפריז עד למאוד בקביעתו כי התופעה האלילית הייתה תופעה אנדמית־נרחבת, כיוון שהוא לא רק מסמך היסטורי אלא גם מסמך 'דוגמטי': " חטאת ישראל היא פוסטולט של השקפת העולם המקראית."157 קביעה זו מעלה תהיות לגבי יחסו העקרוני של קויפמן לטקסט המקראי המצטיין בכפל משמעות: מחד גיסא, קויפמן לא מטיל ספק באותנטיות של האינפורמציה ההיסטורית שהמקרא מספק לקוראיו, ולכן מרשה לעצמו לדפדף בין דפיו באלגנטיות ולשלוף מתוכו 'ראיות מאששות'. ומאידך גיסא הוא קובע כי עסקינן במסמך דוגמטי הנוטה ל'הכללה נפרזת',158 כדבריו. 

			הקורא בקויפמן מתרשם אפוא, כי רעיון קדמות המונותיאיזם בישראל — היעדרה של אלילות בקרב עם ישראל העתיק — הוא עיקר יסודי בטקסט המקראי, אך באותה נשימה ניתן לקבוע גם, כי 'חטאת ישראל' (ר"ל: מציאותה של אלילות) היא " פוסטולט של השקפת העולם המקראית". הניסיון ליישב את הסתירה הזועקת לשמיים בהבחנה המושגית בין אלילות 'במובן דוגמטי' כהפרזה של הטקסט, לבין אלילות 'במובן היסטורי' כאמת עובדתית־אמפירית,159 מאולץ ופרובלמטי. הוא מעורר את השאלה העקרונית מנין לו לקויפמן היכולת לקבוע במדויק מתי הטקסט נפרז ומתי אינו נפרז. האמת ניתנת להיאמר, כי אין לו יכולת להבחנה כה דקה, ויחסו הסכיזופרני לטקסט — פעם כאמת היסטורית צרופה ופעם כהפרזה נפסדת — לוקה בהנחת המבוקש: בהתאמה פרשנית ומראש של הטקסט המקראי לתיזות הבסיסיות שלו. הפוסל במומו פוסל. 

			התיזה של קויפמן (ושל בארון), לא מקובלת על מרבית החוקרים דהיום, וספק אם בעת מועד פירסומה נשאה חן בעיני רבים מקרבם. ערכה של 'התפיסה הארכאית' למקורות היהדות הוא אפוא אסתטי ואנקדוטי יותר ממדעי. אם חיבורי המובא כאן היה נכתב כדיסרטציה אקדמית מובהקת, אני נוטה להניח כי עבודתו של קויפמן — ואף זו של בארון — לא היו זוכות אצלי לטיפול כה מפורט, אם בכלל. אמשיך בסקירת הספרות והפעם אשוטט במחוזותיהן של תיזות מבוססות יותר. 

			סיפר ב' — שלהי תקופת הבית הראשון כלוז יהדות הטקסט הקדומה

			חוקר המקרא ישראל קנוהל פירסם לאחרונה (2018) חיבור המבקש להשיב לשאלה 'כיצד נולד התנ"ך': לוז יצירתה של היהדות מקדמת דנא, ובסיס הווייתה האמונית־תיאולוגית. קנוהל מבאר את דרכי התגבשותם, ניסוחם וחתימתם של ספרי המקרא תוך זיהוי מאפייניו הייחודים של העם היהודי — כקולקטיב או 'כשבט' — בהסתמך על ניתוח הממשיק בין נתונים ממקורות שונים. זהו מסע הצלבה שנועד לשכנע את קוראיו, כי ההיסטוריוגרפיה המשורטטת בפניהם מציעה נרטיב קוהרנטי הניזון מסיפורי המקרא, מחיבוריו של פלביוס, מהארותיהם של אחדים מבין אנשי ביקורת המקרא וחוקרי מקרא לדורותיהם, מנתונים ארכיאולוגיים שונים, ועוד. מטרתו העיקרית להראות כי לחלק לא מבוטל מסיפורי המקרא — כולל אלו הארוזים לכאורה באריזה מיתית — יש אחיזה ממשית במציאות ההיסטורית. 

			קנוהל סבור כי מקור P קדום מאוד. להערכתו הוא נכתב בירושלים בין המאה העשירית למאה השמינית לפנה"ס. הוא מבסס את דבריו על הבחנה בין שני רבדים: רובד הכהונה ורובד הקדושה,160 ובניגוד לסברה הרווחת במחקר הוא מראה כי הראשון קודם לאחרון מבחינה כרונולוגית. המקור המוקדם מרעיף קדושה רק על דברים שבפולחן, ואילו המאוחר אורז את הפולחן והמוסר באריזה מקודשת אחת. את השינוי הוא מייחס לתקופת ישעיהו (הנביא)־חזקיהו (המלך): שלהי המאה השמינית לפנה"ס. רובד הכהונה נתחבר להערכתו בין המאה העשירית לאמצע המאה השמינית כ'ספרות מקצועית' סודית־איזוטרית161 עבור מומחי פולחן. מקור E עלה על הכתב בממלכת ישראל במהלך המאה השמינית לפנה"ס, ומקור J נתחבר ביהודה בשלהי אותה מאה בתקופת מלכותו של חזקיהו. אלו לא נכתבו כספרות מקצועית אלא הופנו לציבור הישראלי־יהודאי הרחב לאור השימוש ההולך ומתרחב בכתב ובכתיבה בתקופה זו.162 

			ראיה לכך היא הגידול המשמעותי בממצאים ארכיאולוגיים כתובים.163 ספר דברים הוא הספר, שנמצא בזמן יאשיהו בבית המקדש (מל"ב, כ"ב: 18) בשלהי המאה השביעית לפנה"ס, שחלק הארי ממנו הובא ליהודה ע"י פליטים ישראלים בעקבות חורבן ממלכתם, ובדומה לשני המקורות העתיקים נעשה נחלת השכבות הרחבות. עריכתה הסופית של התורה נעשתה בבבל בתקופה הפרסית, ולראיה מצביע קנוהל על מילים פרסיות ברובד העריכה. עסקינן בעריכה פלורליסטית, בלתי עקבית ועמוסת סתירות, והיא שעומדת להערכתו בשורש תרבות המחלוקת היהודית.164 קנוהל מייחס אפוא את עיקר היצירה המקראית לתקופת בית ראשון: הוא מצביע על שכיחותה הגבוהה של האוריינות החל מהמאה השמינית לפנה"ס, ורואה בעובדה זו תנאי הכרחי ומספיק להעלאתן עלי כתב (וקלף) של המסורות העממיות — במקורן מסורות שבעל פה — כמו גם את הגיגיהם של נביאים בני הזמן. בהנחה שהיהדות התגבשה במקביל לכתיבתם של חיבורי המקרא, היהדות היא לשיטתו מוצר מובהק של תקופת הבית הראשון. 

			על מנת להקים פיגום אמפירי לחלק לא מבוטל מסיפורי המקרא, בעיקר לאלו הנתפסים לרוב כבעלי משמעות מיתולוגית מובהקת, נסמך קנוהל על עבודתם של הארכיאולוגים אדם זרטל וישראל פינקלשטיין. על אף הבדלים ניכרים בגישותיהם נטו השניים להסכמה בכמה עניינים. שניהם סבורים כי מוצאם של המתנחלים, שהתיישבו באיזור השומרון סביב 1200 לפנה"ס, הוא ממזרח לירדן. קודם שעברו את הירדן היו הם רועי צאן נומדיים ויושבי אוהלים. שני החוקרים מצביעים על התעבותה של ההתיישבות באיזור זה במאות השתיים־עשרה והאחת־עשרה לפנה"ס.165 

			סיפורי האבות מתארים הווייה נומדית של רועי צאן, אף שזו לכאורה מנוגדת להופעת ישובי קבע בתקופת ההתנחלות. קנוהל מיישב את הסתירה באמצעות התיאוריה של חוקר המקרא ההולנדי הרמן גונקל (Gunkel),166 והיא שמסורות בעל פה 'מנציחות' הוויות קיבוציות, שבטל קורבנן האמפירי. הדבר נכון לעניין המתנחלים הישראלים, ששימרו במסורותיהם הוויה נוודית שכמשה ונעלמה, וכך גם ביחס לתורה שבעל פה המוכיחה, כי מסורות וורבליות מסועפות ומורכבות ביותר ישתמרו בצורתן המקורית, לפחות בקרב אלו שניחנו בזיכרון משובח.167 

			השם 'יעקבאל' מופיע בין היתר ברשימת מסע של תחותמס השלישי מהמאה החמש־עשרה לפנה"ס וכן ברשימה גיאוגרפית מצרית מהמאה השלוש עשרה לפנה"ס כשם של קבוצה או מקום. קנוהל סבור כי אין עסקינן באותה קבוצה: המאוחרת היא מאזור שאוכלוסייתו אדומית, והמוקדמת היא מאזור שאוכלוסייתו ארמית. הרי לפנינו תשתית ארכיאולוגית לדרמת היחסים המקראית בין יעקב (ישראל) לעשיו (אדום) שהיא גם דרמה קיבוצית, לא רק אישית־משפחתית, שכן סיפור יעקב ועשיו אינו אלא סיפור החיכוך והיריבות בין יעקבאל העתיק לבין שכניו האדומים. קנוהל מגיע למסקנה כי אזור החורן הוא אזור המוצא של אבות האומה הישראלית. להערכתו, לחצו של הכיבוש המצרי באזור הוא שעמד ביסוד הסתלקותם של מי מבין בני יעקבאל לכיוון דרום אל ארץ אדום, שלא היתה נתונה בשעתו לשליטה מצרית רצופה.168 

			כך משתכללת לה הבחנה בין שני חוטריה העתיקים של האומה הישראלית — הצפוני הקדום יותר והדרומי שנתפצל ממנו — שלה מוצא קנוהל ביטוי מטאפורי בסיפור אהבתם של יעקב ורחל. בני לאה, אחותה הבכירה של רחל ואשתו הראשונה של יעקב, הם המקבילה הסימבולית לחוטר הצפוני הקדום ביותר (ולכן הבכיר) של אבות האומה, ואילו בניה של רחל הזוטרה הם סמניו הסמליים של החוטר האדומי הצעיר. יתר על כן, השם 'לאה' משמעותו באכדית ובערבית 'פרה', ומן המפורסמות כי אזור החורן הידוע 'בפרות הבשן' המפוטמות שלו מתאים לגידול בקר. רחל הרְחלה, הכבשה, הולמת בשמה את האדומים רועי הצאן.169 

			כך שוזר קנוהל פסוקי חומש, ממצאים ארכיאולוגיים ושפות שמיות עתיקות לתיאוריה מוכחת לכאורה, ובאמצעות מתודולוגיה דומה מפיח רוח חיים בגיבור המקראי יוסף ועושה אותו לדמות היסטורית־אמפירית. יוסף היה סופר בחצרו של פרעה סתי השני בשם 'ביה' שנתגלגל בתנ"ך לתצורת השם 'ביה־וה'.170 גם סיפור יציאת מצרים זוכה לעדנה אמפיריציסטית: ערי המסכנות פיתום ורעמסס המצוינות בספר שמות הן 'פי־רעמסס' (בית רעמסס), אשר הוקמה באיזור הדלתא המזרחית בידי רעמסס השני במאה השלוש־עשרה לפני הספירה באתר בו שכנה ארבע מאות שנים קודם לכן אווריס בירת החיקסוס, שהיו כנענים שפלשו למצרים במהלך המאה השבע־עשרה לפנה"ס ושלטו בה למשך מאה וחמישים שנה. רעמסס הראשון, איש צבא שלא מקרב משפחת המלוכה, נעשה מלך כיוון שאחרון פרעוני השושלת השמונה־עשרה (פרעה חרמורב) היה חשוך בנים. שם בנו של רעמסס הראשון היה סתי. סת הוא אל הקשור בסופות החול והאבק, ולכן אינו דמות חביבה במצרים הפרעונית. מדוע יקרא מלך מצרי ליורשו בשם כה בלתי פופולרי? סת הוא אל הסערה המצרי, המקביל לאל הסערה והגשם הכנעני בעל, עובדה המלמדת לשיטת קנוהל על מוצאו החיקסוסי של רעמסס הראשון. קנוהל קובע כי יציאת מצרים נתרחשה שלושים או ארבעים שנה לאחר תחילת השיעבוד של המהגרים מאדום. זאת הוא למד מהסימבוליזם הספון במסעם האפי בן ארבעים השנים של בני ישראל במדבר, המאשש לטעמו את התרחשותו של הסיפור המקראי כמציאות היסטורית. ארבע־מאות שנות השיעבוד הישראלי הן פרק הזמן המייצג את התקופה שבין הפלישה החיקסוסית לבין יציאת מצרים, ממשיך ומתבסם לו קנוהל בניחוחות גימטריים.171 בני יעקב יורדים מצרימה מארץ אדום לנוכח אימי הבצורת וסכנת הרעב שפשה באיזור למשך חמישים שנים רצופות. כיוון שהיו מנועים מלעסוק במשלח ידם המסורתי כרועי צאן במצרים הצחיחה, גוייסו למפעלי בנייה ציבורית בדומה למהגרי עבודה מעידן הגלובליזציה. 

			כיאות לחוקר רציני נסמך קנוהל גם על מקורות חוץ־מקראיים: כתבי יוסף בן מתתיהו ושתי תעודות מצריות. בחיבורו 'נגד אפיון' מביא פלביוס מדבריו של כוהן דת מצרי מהמאה השלישית לפנה"ס, מנתון שמו, שקובצו בחיבור אנטי־יהודי מהמאה הראשונה בחתימת מצרי־הלניסטי (אפיון). קנוהל מזכך את הסיפר המנתוני מחליפתו האגדתית־פנטסטית ולמֵד ממנו על ההשתלשות הבאה: החיקסוס גורשו ממצרים ונתיישבו בירושלים, ולפיכך מזהה אותם מנתון כישראלים. פרעה אמנופיס ריכז את מצורעי מצרים באווריס, אך אלו פנו ומרדו בו תחת הנהגתו של כוהן אל השמש אוסרסיפ (אוזרזיפ אצל שוהם), אשר מיסד דת חדשה שהתריסה כנגד הדת המצרית השלטת. אוסרסיפ ביקש את עזרתם של החיקסוס, שנענו בחיוב לבקשתו, ושינה את שמו למשה. המלחמה בין אוסרסיפ לפרעונים נסתיימה בגירושם של המורדים וסייעניהם הכנענים ממצרים. זו תמצית סיפור יציאת מצרים. 

			בהקשר זה נסמך קנוהל על חוקר המקרא בן זמננו תומס כריסטיאן רומר (Römer). רומר מצביע על מספר פסוקים מספר שמות המלמדים כי פרעוני מצרים חששו מאוד מפני בני ישראל. קנוהל מצליב את הפסוקים הללו עם נתונים משתי תעודות מצריות ומגיע למסקנה, כי סיפור יציאת מצרים הוא אירוע צבאי משנת מלכותו השנייה של פרעה סת־נ־חת' (1186 לפנה"ס). מפפירוס האריס ומאסטלת יב למד קנוהל, כי אדם שמוצאו צפוני — כנעני, סורי או מעבר הירדן — השתלט שלא כדין על כסאם של הפרעונים, תוך שהוא מבזה את הפנתיאון המצרי. סופו שגורש בידי פרעה סת־נ־חת'. קנוהל משיק אפוא את סיפור יציאת מצרים לסיפור סוף השושלת הפרעונית התשע־עשרה ולהשקת השושלת העשרים.172 הוא מציע, אם כן, גניאולוגיה היסטורית המזהה את המקורות האתנוגרפיים של העם היהודי: מהגרים ממסופוטמיה, שהתיישבו באיזור החורן ובכנען ושחלקם ירדו מצריימה לשבור שבר. כאמור, לאחר זמן אדם שמוצאו מהשבטים הללו הנהיג מרד כנגד הפרעונים, שאליו חברו 'קרובי משפחתו' הצפוניים מכנען. גירושם הוא הגרסה ההיסטורית האמיתית לסיפור יציאת מצרים. 

			המונותיאיזם ההיסטורי נולד אפוא במצרים לנוכח מאבקי כוחות בין קבוצות שונות על השליטה בה, שלבשו גם צורה דתית־תיאולוגית. קנוהל סבור כי המקרא מספק לא מעט אינפורמציה לגבי מהפכנותה המונותיאיסטית של תורת משה־אוסרסיפ. המסורת הכוהנית משמרת, לדעתו, את התיאולוגיה המקורית של היוצאים ממצרים, שהיא נאמנה לתורת משה. הוא מציין הבדלים עמוקים בין התגלותו של האל בזמן הבריאה והאבות לבין מופעי התגלותו בתקופת משה: האל של משה משוחרר מסממני אישיות, אינו עוסק בסוגיות של מוסר ונעדר זהות מגדרית כלשהי — כל אלו בניגוד לצביונו האנתרופומורפי בהתגלויותיו הקודמות.173 

			קנוהל גם מצביע על דמיון בין דת משה לדתו של אחנתון — המאלילה אלוהות בלתי אישית, א־מינית ומנותקת מן המוסר — דמיון המלמד על קיומו של 'זכרון היסטורי קולקטיבי', אשר במסגרתו עוצבה דמותו של משה בזיקה לזו של אחנתון.174 התיאולוגיה הישראלית העתיקה ניזונה להערכתו גם ממקורות צפוניים: האל הראשי של הכנענים, המוכר מכתבי אוגרית, נעשה לאל מרכזי בתיאולוגיה הישראלית שהיא עתיקה ביותר. המגע בין יוצאי מצרים לתרבות המדיינית ואלוהיה 'יהו־ה' הביא לאימוצו בידי משה, תוך שידרוגו למדרגת בוראו היחיד של העולם המנותק מן הטבע. עם הגעת בני ישראל המגורשים לארץ כנען זוהה יהו־ה עם האלוהות המקומית — אל.175 

			חיבורם של הארכיאולוג ישראל פינקלשטיין וחוקר המקרא ניר אשר סילברמן 'ראשית ישראל — ארכיאולוגיה, מקרא וזיכרון היסטורי'176 הוא ציון דרך חשוב לבירור נסיבות השקתה ההיסטורית של היהדות, ובניגוד לקונהל מחבריו לא מתחטאים בתעלולים גימטריים ובסימבוליזם מאולץ. שני החוקרים נסמכים על ההנחה, כי התנ"ך לא נכתב כחיבור היסטוריציסטי, ולפיכך יש לאמץ עמדה ביקורתית כלפיו כמקור היסטורי, ומנגד אין לשלול שלילה גורפת את ערכו הראייתי. אמירות אלו אינן חלות על תריסר הפרקים הראשונים של ספר בראשית ועל חלקים אחרים במקרא המתארים מעשי ניסים ושאר ירקות, אך הן רלוונטיות, בין היתר, לספרי שופטים, מלכים א-ב ודברי הימים. פינקלשטיין ועמיתו הצביעו על המגמה, שרווחה שנים רבות במחקר הארכיאולוגי, שלא להטיל ספק באותנטיות ההיסטורית של סיפורי המקרא. לדבריהם, מתוך הראיות הארכיאולוגיות המצטברות לא ניתן ללמוד על התרחשותם ההיסטורית של יציאת מצרים וכיבוש הארץ, כשם שלא ניתן ללמוד על קיומה של ממלכה יהודית חזקה ומתפקדת בימי דוד ושלמה.177 

			ההיסטוריה המקראית התגבשה להערכתם לנוכח הטראומה של כיבוש הממלכה הצפונית — החזקה והעשירה מבין השתיים — בידי אשור. פינקלשטיין ועמיתו הקדישו מחקר נפרד לתקופת דוד ושלמה, ולפיו 'תקופת הזוהר' של ימי מלכותם היא מיתוס מאוחר ומומצא.178 להערכתם, ההיסטוריה הדויטרונומיסטית נולדה בימיו של המלך היהודאי יאשיהו, אשר יזם רפורמה דתית מקיפה שעיצבה מחדש את " הזהות הישראלית והציבה במרכזה רעיון מהפכני: אל אחד, בירה אחת, מקדש אחד ושושלת מלוכה אחת".179 

			אחת הראיות הארכיאולוגיות החשובות ביותר לאישוש הדברים היא התרחבותה המרחבית־דמוגרפית של ירושלים במהלך המאה השביעית לפנה"ס, המוסברת בנהירתם של המוני פליטים אליה מהממלכה הצפונית הדווייה. היחלשותה לימים של האימפריה האשורית היא שעומדת ביסוד השקתה של רפורמה דתית במטרה להצדיק את תביעתו של יאשיהו על שטחי הממלכה הצפונית לשעבר. שאפתנותו הציבה אותו במסלול התנגשות עם יריבתה המסורתית החזקה של האימפריה האשורית, מצרים הפרעונית, והוא שילם עליה בחייו. לידת המונותיאיזם בתקופתו בישרה כאמור גם את השקת 'ההיסטוריה הדויטרונומיסטית' הקשורה ברעיונות המכוננים של ספר דברים (Deuteronomy), לאור הזיקה העמוקה, הלשונית־תיאולוגית, בינו לבין ספרי יהושע, שופטים, שמואל א-ב, מלכים א-ב.180 אציג את הדברים להלן בצורה מפורטת. 

			מטרתם של פינקלשטיין וסילברמן — לשחזר במידת האפשר את ההיסטוריה הקדומה של עם ישראל. לשם כך הם שילבו בין שלושה מקורות: ממצאים ארכיאולוגיים, הטקסט המקראי ומקורות טקסטואליים אחרים מהמזרח הקדום, כגון אסטלות, פפירוסים וכתובות מסוגים אחרים. גישה זו הייתה לדבריהם לחם חוקה של 'הארכיאולוגיה המקראית' במאה השנים האחרונות והונחה בבסיס מפעלותיהם של חוקרים כגון וויליאם פוקסוול אולברייט (Albright), רולאן דה־וו (de-Vaux), יגאל ידין ויוחנן אהרוני, ועליה נסמך, כפי שראינו לעיל, גם ישראל קנוהל. שני החוקרים ביקשו לזכך את המחקר הארכיאולוגי משליטתו ללא מצרים של הטקסט המקראי. את אי ההתאמה בין הממצא הארכיאולוגי לבין המקור הטקסטואלי הם מסבירים באג'נדות של מחברי הטקסט לדורותיהם. החידוש הנוסף — העמוק יותר לדעתם — חותר תחת הנחת הכרונולוגיה המקראית כרצף מתקופת האבות, עבור ליציאת מצרים בואכה כיבוש הארץ וכינון המלוכה. כחלופה לה הם מאמצים היסטוריוגרפיה פרגמנטריסטית המבוססת על בירור מועד כתיבתו של טקסט נתון בזיקה לנסיבות המאפיינות את זמן כתיבתו, כך שכיוון ההסתכלות ההיסטורית משתנה מן המאוחר אל המוקדם.181 

			פינקלשטיין וסילברמן אינם בדיוק 'מינימליסטים' בגישתם המתודולוגית והסובסטנטיבית, כפי שרומז ההיסטוריון סיימון שאמה (Schama) בחיבורו 'הסיפור של היהודים'.182 המינימליסטים בשיטת שאמה, תופסים את ההיסטוריה המקראית כלא יותר 'מפנטסיה של גולים',183 וכאמור אין השניים פוסלים את ערכו ההיסטוריוגרפי של המקרא פסילה קטגורית. טענתם העיקרית היא שחורבן ממלכת ישראל הפיח ביהודה תחושת יעוד היסטורי מיוחדת במינה, כאילו שרידותה היא הוכחה לכוונת אלוהי האבות ליתן לה שליטה בכל שטחי הארץ. היצירה המקראית — הסאגה של האבות, סיפורי יציאת מצרים, כיבוש הארץ ותקופת המלוכה — אינה אלא מלודרמה רבת עוצמה המבטאת את הייעוד ההיסטורי הזה תוך הפגנת רגישות למסורות צפוניות מסוימות, אך גם תוך הענקת קדימות ערכית והיסטורית לממלכת יהודה.184 

			גישתם הטרינגולטיבית (המבוססת על היחס בין שלושה מקורות שונים) והרטרו־ספקטיבית (מהמאוחר אל המוקדם) מובילה למסקנה, כי סיפור יציאת מצרים (למשל) מרובב נתונים מתקופות היסטוריות כה רבות, עד כי קשה — למעשה בלתי אפשרי — להצביע על תקופה אחת ויחידה להתרחשותו. נראה כי הוא משקף את התנאים ההיסטוריים המאוחרים של תקופת הברזל, ובעיקר אלו ששררו במאה השביעית לפנה"ס: תקופת פריחתה של ממלכת יהודה ותקופת חיבורו של הטקסט המקראי, כפי שטוען האגיפטולוג דונלד רדפורד (Redford).185 יש בו אפוא גלעין אמת היסטורית, אלא שזו מטבעה אנכרוניסטית. כך למשל, תופעת הזרים המתיישבים בדלתא של הנילוס יפה לתקופת שלטונה של השושלת הפרעונית העשרים ושש במאה השביעית לפנה"ס. בתיאור העבודות הציבוריות שבוצעו במצרים בתקופה זו ניתן למצוא לא מעט פרטים משותפים לגרסה המקראית לשהייתם של בני ישראל במצרים. כך גם החשש המצרי מפני פלישה ממזרח, כגון זה המתואר בספר בראשית מ"ב: ט — חשש מפני מרגלי מכנען — לנוכח עוצמתה של האימפריה האשורית במאה זו בדיוק. כמו כן, רבים מבין המקומות הנזכרים בסיפור יציאת מצרים כגון קדש ברנע, היו מיושבים במאה השביעית ובלא מעט מקרים לא לפני תקופה זו, ולעיתים אך ורק בתקופה זו.186 

			ומה לעניין עוללות ספר יהושע וסאגת 'כיבוש הארץ'? הממצא הארכיאולוגי אינו תומך בסיפר המקראי המתואר בספר יהושע, ועל אף שפינקלשטיין וסילברמן אינם קובעים במפורש כי הוא מפריך את האפשרות להתרחשותו, הקורא הסביר יתקשה שלא לחוש כי לטענה זו הם מכוונים. ערי כנען הבצורות והנשלטות בידי מלכים רבי כוח שלכאורה נפרצו ונכבשו בידי יהושע, לא היו מוגנות בד"כ בביצורים במאה השלוש עשרה לפנה"ס, אולי מחמת העובדה שאבטחת כנען הייתה תחת אחריות האימפריה המצרית השלטת. סיפור יציאת מצרים וכיבוש כנען אין בהם ממש בשל העובדה, כי בתקופה זו הייתה אחיזתה של מצרים בכנען הדוקה מתמיד.187 

			מה בין עוללותיו של הגנרל המיתולוגי לאותה מאה שביעית מכוננת? פינקלשטיין ועמיתו מצביעים על רשימת ערי נחלת שבט יהודה המוצגת בצורה מפורטת בספר יהושע (טו, כ"א-כ"ב), התואמת במדויק את גבולות הממלכה היהודאית בתקופת יאשיהו, וחוזרים ומדגישים כי חלק מן האתרים המצוינים ברשימה זו היו מיושבים אך ורק בשלהי המאה השביעית לפנה"ס.188 ספר יהושע משקף אפוא את ההוויה המרחבית־דמוגרפית של תקופת חיבורו. 

			את הפרק הרביעי של חיבורם מקדישים פינקלשטיין וסילברמן לבירור שאלת מוצאם של בני ישראל, כמו גם לשאלת תרבותו המיוחדת של העם הישראלי הקדום. הבדלים בין כנענים לישראלים, שעלו מלא מעט ראיות במנעד התרבות החומרית (למשל בסוג הקרמיקה), הביאו בשעתו להתגבשותה של 'תיאוריית החדירה בדרכי שלום' של רועים ישראלים לכנען, המזוהה עם חוקר המקרא אלברכט אלט (Alt). מעת שיצרו המתנחלים הישראלים 'מסה 'קריטית', נתגלעו חיכוכים בינם לבין אוכלוסיה כנענית מקומית, בעיקר בסוגיית הנגישות למשאבי קרקע ומים, ואלו עומדים ביסוד עלילת ספר שופטים. פרשנות זו מקבלת לכאורה חיזוק ממקורות מצריים, כגון פפירוס המתוארך לסוף המאה השלוש־עשרה, המזכירים את ה'עפירו' — נוודים עבריים המככבים במכתבי אל עמרנה189 — ואת ה'שאסו', שהם רועים נוודים. 

			התיאוריה לגבי היחסים בין נוודים לבין יושבי קבע איבדה את כוח המשיכה שלה בשנות השישים והשבעים לאור תובנות אתנוגרפיות חדשות, שהדגישו את ממד שיתוף הפעולה בין שתי הקבוצות. כך נסללה הדרך לתיאוריה חדשה בגוון מרקסיסטי שגובשה על ידי חוקר המקרא ג'ורג' מנדנהול (Mendenhall), והסוציולוג נורמן גוטוולד (Gottwald). לדעתם, אי השוויון המחריף בין איכרים לעירונים לנוכח שליטתה של העילית הפטריצית בקרקעות ועול המס שהשיתה על הראשונים, אילץ לא מעט מהם לנטוש את בתיהם לטובת נחלה חדשה, משוחררת מדיכוי; נחלה הררית, בלתי תפוסה, ובלתי אטרקטיבית. המתנחלים כוננו חברה חדשה העוגנת באתיקה של שוויון חברתי. התיאוריה רעננה אמנם, אך נעדרת תימוכין ארכיאולוגיים.190 

			הסקר הארכיאולוגי פורץ הדרך של יוחנן אהרוני ואחרים בשנים שלאחר מלחמת ששת הימים חולל לדעת פינקלשטיין ועמיתו מהפכה בחקר ישראל הקדום. לא נמצאו ראיות לחדירה אלימה ולא סימנים לנוכחותה של קבוצה אתנית בעלת זהות מובחנת־ברורה, אך במהלך המאה השתיים־עשרה לפנה"ס צצו בהרי יהודה ושומרון 250 ישובים קטנים של רועים וחקלאים, שרמתם התרבותית־טכנולוגית הייתה נמוכה למדי, וזאת במקביל לקריסתן של הערים הכנעניות.191 

			כך שוזרים שני הרביזיוניסטים תובנות חדשות ביחס למוצאם של הישראלים הקדומים192 וקובעים, כי בניגוד לתיאור המקראי ממלכתם של דוד ושלמה הייתה לא יותר מדוכסות הררית קטנטנה,193 ואילו זו הצפונית הייתה הכוח הדומיננטי בכנען עד לכיבושה בידי האימפריה האשורית.194 בהתאם לראיות ארכיאולוגיות ואחרות מסיקים פינקלשטיין ועמיתו, כי לנוכח הפוטנציאל הכלכלי המוגבל שלה, יהודה שיחקה תפקיד משני בתקופת המלוכה המפולגת. כפי שכבר צוין לעיל, ירושלים נתרחבה מאוד בשלהי המאה השמינית במקביל לגידול מרשים בעורף הכלכלי שלה. אלו מוסברים במסע המלחמה של אשור, שהביא להחרבת הממלכה הצפונית המעטירה לשעבר, כמו גם בהשתלבותה ההרמונית של יהודה בכלכלת האימפריה, מעת שהשכילה הראשונה לשכלל חקלאות ממוסחרת ומתועשת המנוהלת באופן ממלכתי־ממורכז. השפעתה המתגברת של העילית העירונית הירושלמית היא שהביאה לצמיחתו של סדר יום פוליטי־טריטוריאלי חדש, והיא שהולידה את יהדות המקרא. 

			יתכן — כפי שטוענים חוקרי מקרא דוגמת ברוך הלפרן ואחרים — שהיהדות המונותיאיסטית התפתחה בדיוק בתקופה זו של כמה עשרות שנים: סוף המאה השמינית ועד לתחילת המאה השביעית לפנה"ס.195 בתקופה זו צצה אסכולה חדשה, ששמה לה למטרה לרכז את הפולחן הדתי בירושלים ולבטל את הפולחנות הכפריים: תנועת 'ה' לבדו', כפי שמכנה אותה ההיסטוריון מורטון סמית' (Smith). אסכולה זו פנתה להגברת מרות הטקסט הכתוב לאור התעצמות האוריינות, והיא הנושאת, לדעת סמית' ואחרים, באחריות ההיסטורית ללידתה ולהתגבשותה של ההיסטוריה הדויטרונומיסטית.196 יתכן שרפורמה פולחנית זו, שנועדה להביא לריכוז הפולחן בירושלים, התרחשה כבר בימיו של חזקיהו (727 — 698 לפנה"ס), אך לנוכח הקושי לבסס את התרחשותה בממצא ארכיאולוגי 'קשיח' יש להתייחס בספקנות לאפשרות זו.197 

			פינקלשטיין ועמיתו מסבירים את הדמיון הרב בין תוכנו של ספר דברים לרפורמה של יאשיהו לפי תיאורה המקראי בטיעון, כי השתיים נכתבו בשירות אותה אידיאולוגיה מכוח עוצמתה המתגברת של האוריינות המתפשטת והשימוש הנרחב בכתיבה בעיקר במינהל הציבורי,198 כפי שמלמד הממצא הארכיאולוגי. זו לדעתם תקופת עיצובה של ההיסטוריה המקראית, ואותה יש להסביר לפי הערכתם ביחסי הכוחות האזוריים, שיש להם סימוכין במקורות היסטוריים ובממצאים אריכיאולוגיים, ובראש וראשונה בתחייתה מחדש של האימפריה המצרית בימי פרעה פסמתיך הראשון (664-610 לפנה"ס) בעקבות היחלשותה הפתאומית של אשור. סיום השליטה האשורית הנמשכת בארץ ישראל והיעדר עניינה של מצרים בשליטה באזורי ההר פינו את הדרך לצמיחתה של ממלכה יהודאית נרחבת ולכינונה של מדינה עברית גדולה, שמרכזה הפולחני בירושלים. מיזם כה שאפתני הצריך הצדקה אידיאולוגית — כלומר, תיאולוגית — רבת עוצמה. כך הבליחה לה ההיסטוריה הדויטרונומיסטית, ששירטטה אופוס רחב יריעה המצביע על מוצאם המשותף של העברים, על עבר מלכותי מפואר ועל בכורתם של יהודה ושל ירושלים. מדוע נולד הצורך באופוס ספרותי מצדיק דווקא במהלך המאה השביעית? פינקלשטיין וסילברמן קובעים, כי לראשונה נמצא קהל עממי נרחב ליצירה ספרותית לאור התפשטות האוריינות, שהגיעה לשיאה, כדבריהם, בימי יאשיהו.199 

			נראה כי חיבורם של פינקלשטיין וסילברמן ממציא תשובות משכנעות לעניין מקורותיה של היהדות כדת ספר מונותיאיסטית, תוך שהוא מסמיך אותן על רפרטואר רחב של ראיות היסטוריות הנתמכות גם בממצאים ארכיאולוגיים מכריעים. זכורה לי היטב הקריאה בחיבורם של פינקלשטיין וסילברמן בשעתו כחוויה יוצאת דופן, ובמיוחד כיוון שגובתה בהרצאה מפי הגבורה בכבודה ובעצמה: מפיו של ישראל פינקלשטיין, שהתארח באחד ממפגשי יום השישי, שנערכו בשעתו בביתו של מורי ורבי שלמה גיורא שוהם, לקראת צאתו לאור של 'ראשית ישראל'.200 

			גם כיום אני סבור, כי חלק גדול מהטיעונים שמציע החיבור משכנעים למדי, וכי תרומתו לבירור שאלת 'ראשית ישראל' לא תסולא בפז. עם זאת, במובן חשוב אחד החיבור אינו משכנע עד כדי אנכרוניזם. בדומה לפינקלשטיין ולסילברמן גם אני גורס, כי תשתיות אידיאולוגיות הן בעיקרן תוצר של תהליכי השלטה המלמדים על עוצמתן הרבה של אליטות אפקטיביות,201 וודאי שאינני מבקש לבטל את הקשר ההדוק בין תקופת שלטונם של יאשיהו ורפורמטורים אחרים לבין עולם התוכן שאוצרת בתוכה ההיסטוריה הדויטרונומיסטית. למרות כל אלו אני סבור, כי ההסבר הסוציו־פוליטי שמציעים לנו פינקלשטיין ועמיתו לקוי מבחינה יסודית באורח היורד לשורשם של דברים. מקור הליקוי בנטייתם לתלות את ההסבר שלא במועד התקדשותו הקנונית של הטקסט המקראי, אלא דווקא במועד חיבורו, לכאורה. 

			יש לזכור כי תצורתו הקנונית הראשונה של המקרא ספונה לה בחומש, והיא מאוחרת עשרות ומאות שנים לתקופתם של חזקיהו ויאשיהו. לא זו אף זו, ספרי התורה נעדרים התייחסות לכיבושה בפועל של 'הארץ המובטחת', קל וחומר כמעט לכל תצורה של שליטה יהודית ריבונית, כך שההקשר הסוציו־פוליטי של התקדשותו אינו יכול להיות אספקלריה של המאה השביעית לפנה"ס, תקופת שלטונם של יאשיהו ואחרים, אלא דווקא לזו של אמצע המאה החמישית לפנה"ס: לימי שלטונה של האימפריה האחמנית. לא אקדים את המאוחר. השניים קובעים אמנם, כי לגלות (בבל) ולשיבה (ליהודה) נודעת חשיבות רבה לצורך הבנה שלמה של תהליך יצירת ההיסטוריה המקראית, שכן בתקופה שבין 586 לפנה"ס (חורבן בית ראשון) ובין 440 לפנה"ס בקירוב חלו בניסוחי החומש ובהיסטוריה הדויטרונומיסטית שינויי צורה ותצורה מרחיקי לכת לקראת עיצובם הסופי,202 אך הקורא בחיבורם מתרשם כי אין עסקינן בתקופה מכוננת. 

			פינקלשטיין ועמיתו פוסעים עקב בצד אגודל בסיפר המקראי ושוטחים בפני הקורא את סיפור הגלות והשיבה, למן רצח הפקיד האחמני גדליה בן אחיקם ועד למפעלותיהם של עזרא ונחמיה. הטיעון המובלע כאן ברור למדי: יהודאים (או יהודים) גולי בבל הם אלו שהאמינו, כי להם הזכות לקבוע ולשרטט מחדש את מתווה האמונה והפולחן של בני עמם. שיאה של מגמה זו במפעלותיהם של עזרא ונחמיה, שהניחו את היסוד ליהדות הבית השני ברוחו של ספר דברים, והם אלו שעומדים מאחורי תצורתו 'הסופית כמעט' של התנ"ך.203 כאן נסמכים הארכיאולוג וחוקר המקרא על תובנותיו של פרנק מור קרוס (Moore Cross), שהציע להבחין בין שתי עריכות נפרדות של ההיסטוריה הדויטרונומיסטית: המוקדמת יותר מתקופת יאשיהו, שלא נאלצה להתמודד עם משבר החורבן והגלות, והמאוחרת יותר, הפוסט גלותית. האחרונה נועדה לאפשר לגולים לאשש את זהותם על רקע משבר החורבן והגלות, אשר משמעותו היתה פשיטת רגל של ההבטחה האלוהית.204 

			מחקריהם לעיל של פינקלשטיין וסילברמן שימשו בין השאר השראה לעבודה שראתה אור אך לאחרונה (2016), ושנהגתה ונכתבה בידי חוקר עצמאי, יגאל בן־נון. עבודתו של בן־נון מציבה בפני הקורא העברי מספר חידושים מרתקים. כוונתו הכללית להציע קריאה מחדש של הטקסט המקראי הנסמכת על תובנות שנלקטו משלושה תחומי מחקר: ההיסטוריוגרפי, האפיגרפי,205 והארכיאולוגי. בדומה לפינקלשטיין ולסילברמן, תקופת הרפורמה של יאשיהו היא לדעתו תקופה מכרעת — הגם שלא היחידה — בעיצובה של האמונה הדתית־יהודית. בן־נון ממציא לנו 'אב מייסד' חדש: הסופר שפן בן אצליהו, סבו של גדליהו בן אחיקם השדוד, ופמלייתו, אשר הופקדו על חינוכו של המלך הינוקא יאשיהו, ועיצבו מחדש את הפולחן ביהודה, ולמעשה, חיברו את ספר דברים. נוסף על כך מבקש בן־נון — בהצלחה לא מבוטלת — ללמד את קוראיו, כי עד לתקופה הפרסית הדת הנוהגת בקרב ישראלים ויהודים הייתה פוליתאיסטית מובהקת, וכי בבית המקדש בירושלים הוצבו פסליהם של אלים רבים וביניהם יהוה, אשרה ואחרים; כי 'ממלכה מאוחדת' לא התקיימה מעולם, וסיפורי דוד ושלמה אינם אלא נובלות היסטוריות מומצאות, (כאן הוא כמובן פוסע במשעול שסללו פינקלשטיין ועמיתו); כי היהדות היא מעשה תצרף בין רעיונותיו של שפן הסופר לבין תיאולוגיה פרסית־זורואסטרית; וכי זו נולדה בצורתה הבשלה רק לאחר הפסקת פולחן הקורבנות בתקופה הרומית, במקביל לעליית הנצרות.206 חלק מן הרעיונות הללו אינם חדשים ומוכרים היטב בעולמה של הספרות הלועזית, הגם שהקורא העברי לא מצוי בהם בדרך כלל. 

			מחקרו של יגאל בן־נון הוא מעין חוליה מקשרת בין התפיסה הרואה בתקופת שלהי בית ראשון את הרחם ההיסטורי של היהדות, לבין האסכולה הרואה את תקופת הבית השני בתור תקופה מכרעת בתהליך עיצובה של היהדות. הוא יחתום אפוא חלק זה של הסקירה הספרותית לקראת המעבר לתקופת הבית השני. החלק הרלוונטי ביותר לענייננו הוא זה החותם את חיבורו. אציג אפוא להלן את רעיונותיו המרכזיים ביותר.207 כאמור, בן־נון סבור כי יהדות בית ראשון ושני לא הייתה מונותיאיסטית ולא נמנעה מפולחן צלמים ופסלים. הוא קובע כי המקרא מכיל ראיות טקסטואליות רבות המחייבות מסקנות אלה, וחיבורו מוקדש בין השאר להצגתן. היהדות השתכללה לדעתו בתהליך ממושך ביותר, שכלל חמישה שלבים הכרחיים (או מהפיכות), אשר בלעדי אחד מהם לא הייתה כפי שהיא. כל אחד מהם מסמן לשיטתו 'נקודת מפנה' בהתפתחותה.208 השלב הראשון היה הרפורמה של יאשיהו וחיבורו של ספר דברים. רפורמה זו הוא מייחס, כאמור לעיל, לשפן בן אצליהו, שהתחנך בבית המקדש הישראלי בשילה. שפן ובני חוגו הם אלו שאחראים, להערכתו, להכפשתם של מלכי ישראל שזוהו עם המקדש בבית־אל. שלב זה תרם לימים להתגבשותו של המונותיאיזם הבשל על ידי השקת פולחן מינימליסטי המכונס סביב יהוה לבדו והנעדר יצוגיי צלם ופסל. השלב השני בהתגבשותה בא לה ליהדות מהשפעה פרסית־זורואסטרית, שדתה הציבה במרכז 'אל עליון' לצד מפחרת (פנתיאון) אלים נחותים יותר לנוכח המשבר התיאולוגי שהפריץ חורבן בית המקדש בירושלים. עליה מוסיף בן־נון כשלב שלישי השפעות הלניסטיות. הוא מצביע על הקבלות וקווי דמיון בין התרבות היהודית לזורואסטרית, כגון רעיון תחיית המתים המשותף לשתיהן; הישארות הנשמה לאחר המוות; גנוסטיציזם, דהיינו אמונה בשתי אלוהויות, טובה ורעה, המצויות במאבק מתמיד ועוד.209 הפזורה היהודית בעולם ההלני, שאך לעיתים רחוקות הגיעה לבית המקדש, היא שיצרה להערכתו תמריץ לרביזיה פולחנית המצמצמת בחשיבות פולחן הקורבנות: תרגום התנ"ך ויצירות נוספות ליוונית עודד את התייהדותם של אנשים ממוצא הלני, שהביאו עימם את מסורותיהם וגיבשו את היהדות כתיאולוגיה פרסית בחליפה יהודאית שנמסכה במחלפות הלניות. בן־נון מצביע על הבוז שרחשו הוגים קדם־סוקרטיים לייצוג אנתרופומורפי של האלוהות, בעיקר לתיאולוגיה של קסנופנס מקולפון (570-475 לפנה"ס) — שהיה ממבשרי המונותיאיזם — ועל הגיגיהם של סוקרטס, אפלטון ואריסטו ומי מבין תלמידיהם.210 

			רק ביטול פולחן הדם בקיסרות הרומית ועליית הנצרות הביאו לדעתו להתגבשותה של אתיקה מונותיאיסטית צרופה, אך על מנת שתיעשה ליהדות המוכרת לנו נדרשו עוד שתי מהפיכות ספרותיות: הראשונה (למעשה הרביעית) היא הפצת התלמוד במאה העשירית לספירה, והשנייה (החמישית) — 'שולחנו הערוך' של יוסף קארו במאה השש־עשרה. לדעת בן־נון ביטול פולחן הדם הוא המכריע ביותר, כיוון שהוא עמד ביסוד המעבר " מהפולחן היהודאי לדת נטולת קורבנות (כך ש...) היהדות חבה לו (לטיטוס מחריבו של בית המקדש) את ראשית צמיחתה".211 בן־נון מבחין אפוא הבחנה קטגורית בין 'פולחן קורבנות' לבין 'דת' בבחינת שתי תופעות הנבדלות באורח מהותי האחת מהאחרת. הנחתו מהווה יסוד למחקר כולו. 

			ישראל קנוהל למשל מלמד, כי סברתו של בן־נון שפסלי אלים הוצבו בבית המקדש, המקובלת גם על חוקרים לא ישראלים מסויימים, אין לה על מה שתסמוך.212 בן־נון אמנם מתבסס על מנעד נרחב של פסוקים מן המקרא, שמהם ניתן ללמוד לכאורה כי לאל המקראי יש פנים, ידיים או רגליים, אך לדברי קנוהל התיאורים הללו הם לקוניים ותובעים פרשנות יצירתית יתר על המידה. המקרא, מסביר קנוהל, נוקט עמימות החותרת תחת מסקנותיו של בן־נון, שאף חוטא למשמעות הביטוי 'אלי הארץ' (מלכים ב, כ"ד: 15). אין כוונת הביטוי לפסלי אלים, שהוסעו מבית המקדש בירושלים לבבל, כפי שסבור בן־נון, אלא דווקא 'לשועי ארץ', דהיינו אנשים, בהתאם למשמעותו של הביטוי בפסוק מספר שמות (טו, 15).213 

			לא ברור מדוע קנוהל קובע באורח כה פסקני, כי פרשנותו של בן־נון את הטקסט המקראי אין לה על מה לסמוך. פרשנותו של קנוהל אינה עדיפה על פני זו של בן־נון, במיוחד כאשר האחרון מתבסס על רפרטואר רחב של ראיות חוץ מקראיות. עם זאת, גם אני סבור שלניתוח המקורי והמרתק של בן־נון יש מספר חולשות משמעותיות. אתייחס בקצרה לעיקריות שבהן. 

			קושי יסודי טמון בהבחנתו המבתרת (הדיכוטומית) בין 'פולחן הדם' מזה, לבין 'דת', מזה.214 הבחנה זו מקלה אמנם על הטיעון שהוא מבקש לקדם, שהיהדות היא תופעה מאוחרת, אך בה במידה גם מניחה את המבוקש. אם מניחים שהיהדות לא תפנה לפולחן קורבנות שאינו 'דת', נובע מכאן שהיא הייתה יכולה להיווצר רק לאחר חורבן בית המקדש השני, משעה שפולחני הדם נעשו טאבו ואפשר שבהשפעת הציוויליזציה הרומית־נוצרית. אפילו בשיטת בן־נון, ניכר יסוד מונוליטארי מובהק — שלב לקראת מונותיאיזם מגובש — כבר ברפורמה של שפן־יאשיהו, כשם שהסתייגות רבתי מפולחני דם וקורבנות צצו כבר בהתנבאויותיהם של עמוס ואחרים מאות שנים לפני לידת הציוויליזציה הרומית.215 

			ניתן גם ללמוד מדבריו, כי היהדות שלאחר בית שני לא הכחידה הכחדה מוחלטת את רעיון פולחן הקורבנות, הגם שזה חדל מלהיות פרקטיקה חיה ונותר בגדר דבר מה מופשט בעל משמעות ערכית וסמלית בלתי מבוטלת.216 סממנים פוליתיאסטיים נותרו שגורים ביהדות גם בסופו של עידן הקורבנות. בהקשר זה מציין בן־נון, בין היתר, את תופעת קברי הצדיקים ופולחן הרבנים.217 עובדות אלו, שבן־נון מביא במפורש, מטילות אפוא צל כבד על הבחנתו המבדילה ומבתרת בין פולחן דם לבין דת. 

			קושי נוסף טמון בהשערתו כי הרפורמה של שפן־יאשיהו נדונה לכישלון לנוכח רצח יאשיהו, אך צצה 'מחדש' לאחר החורבן והגלות. מבחן הראיות ההיסטורי מלמד, שלא בכישלון עסקינן. סביר יותר להניח, כי רעיונותיהם של שפן ואנשי חוגו נדדו מיהודה לבבל, ושם זכו מן הסתם לעריכה מחודשת. עקרון הרציפות ההיסטורית נראה בהקשר זה מתקבל יותר על הדעת מרעיון לידתו המחודשת של ספר דברים, הגם שהוא מחבל במידת מה בסברתו של בן־נון לפיה תיאולוגיית 'האל העליון' — 'יהוה לבדו' בגרסת שפן — באה לספר דברים ממקור פרסי־זורואסטרי. 

			גם עניין ההשפעה ההלנית על היהדות המלמד שוב על צביונה המאוחר ביחס, אינו עומד, קרוב לוודאי במבחן הביקורת. התמונה הכללית, שמבקש לצייר בן־נון בפני הקורא, מדגישה את השפעתם המכוננת לכאורה של רעיונות הלניים (ופרסיים) — פחות או יותר בני אותו הזמן (המאה החמישית לפנה"ס) — על היהדות. כלומר, נראה כי יהודים הם הצד 'המושפע' יותר מהצד 'המשפיע'. 

			עיון בחלק מן המובאות שמביא בן־נון עצמו לחיזוק רעיונותיו מצביע אמנם על השקפותיהם המונותיאיסטיות של מי מבין הוגי יוון, אך ביותר מרמז הוא על קדימותה הכרונולוגית של האמונה היהודית. נראה אפוא כי זו השפיעה על הגות יוון יותר משהושפעה ממנה. כך למשל, תאופרסטוס מלסבוס (371-287 לפנה"ס) ראה ביהודים — וזאת מספר בן־נון בכבודו ובעצמו — 'עם של פילוסופים', הסוגדים לאלוהות קוסמית מופשטת.218 לפחות במאה הרביעית לפנה"ס האלוהות היהודית הייתה כבר בשלב מתקדם של מיסוד, שסיפק השראה לאי אלו מבין הוגי יוון. גם דבריו של ההיסטוריון הרומי טקיטוס (Taciti, 58-120 לספירה), שגם אותם מביא בן־נון,219 מלמדים על מחוייבותם העמוקה של יהודאים לאל עליון ונצחי ועל היעדר פולחן פסילים ביהודה כבר בימי פומפיאוס (Pompeius, בסביבות 70 לפנה"ס), שנדהם מהעובדה כי בבית המקדש לא הוצבו פסלי אלים. יש בכל אלו כדי ללמד, כי מונותיאיזם יכול היה להשתכלל, ונראה כי אף השתכלל, בעידן שקדם לחורבנו של בית המקדש השני. כלומר, התיאולוגיה היהודית — להבדיל מפולחן ומליטורגיה — הגיעה לגמר הבשלתה כבר בעידן הקורבנות. 

			טיעונו של בן־נון, כאילו 'המהפיכות הקודיפיקטיביות' של המאה העשירית והמאה השש־עשרה הן בגדר מהלך מעצב — במובן העקרוני והעמוק — של הדברים, אינה משכנעת. עד למאה העשירית היהדות הרבנית לא שרתה בקרב כל תפוצות ישראל והקיפה בעיקר את יהדות בבל וספיחיה.220 אין בכך כדי להצביע על 'צביונה' של היהדות ועל מאפייני הליבה שלה, אלא על היקפיה הגיאוגרפיים והדמוגרפיים בלבד. גם אם מדייק בן־נון בקביעתו, כי במאה העשירית חלק בלתי מבוטל מיהודי העולם לא נמנו על האגף 'האורתודוכסי' של היהדות, אין בכך כדי לבטל את יהדותם: כיתתיות פלגנית אפיינה את כל הדתות הגדולות משחר ימיהן. דבריו כי המאה העשירית מסמנת את המעבר לעידן התורה שבעל־פה, הם סתירה מניה וביה אפילו במילותיו שלו, שהרי כוונתו לומר כי היצירה התלמודית — שכבר הייתה בעלת זקן ארוך וצחור — הוחלה מעתה גם על קהילות המערב.221 אסתפק בזאת. 

			סיפר ג' — תקופת הבית השני כתקופה מכרעת בעיצוב היהדות

			חלק לא מבוטל מההיסטוריונים, שעסקו בשאלת ראשית היהדות התמקדו בתקופת בית שני, החל מגלות בבל ושיבת ציון. ההיסטוריון היהודי גרמני בן המאה התשע־עשרה, צבי (היינריך הירש) גרץ (Graetz), הוא ככל הנראה בעל זכויות היוצרים על הרעיון, שהיהדות עוצבה כדת מונותיאיסטית בתקופת גלות בבל. גרץ תיאר את היהדות ככפולת פנים: כדת הרוח — זהו הפן הדתי, וכחוקת מדינה — זהו הפן החברתי.222 שלבה הראשון של היהדות משתרע מתקופת ההתנחלות ועד חורבן ממלכות ישראל ויהודה ועומד בסימן הדומיננטיות של היסוד החברתי־מדיני, ואילו בשלבה השני שבא בעקבות גלות בבל, נעשה היסוד הדתי למכריע, ובמסגרתו עוצבה, לדעת גרץ, האמונה המונותיאיסטית.223 אין חולק כי השפעתו על כתיבתם של היסטוריונים מקצועיים האמונים על כללי הכתיבה המדעית־פוזיטיביסטית הייתה רבה. בדומה לגרץ — ואולי אף בהשראתו — רבים מביניהם סברו, כי לתקופת גלות בבל ולשיבת ציון השפעה מכרעת על עיצובו של המונותיאיזם. אציג להלן בהרחבה את עבודותיהם של שניים מתוכם — שמעון דובנוב (סמיון מרקוביץ') ויוסף קלוזנר — כמו גם של חוקרים אחרים, מאוחרים יותר, הנמנים על אסכולה זו. 

			דובנוב קובע כי היהדות הפציעה בבבל מעת שכוהנים וסופרים פנו למדיניות האחדה דתית ותרבותית, ערכו עריכה אחרונה את חמשת חומשי התורה, מצאו חלופה לעבודת המקדש באמצעות הנהגת תפילה בציבור וקבעו יום חג שבועי: השבת. ניצחונותיו של כורש, טוב ליבו, יחסו הסובלני כלפי העמים הנכבשים והתקווה לתחייה לאומית קיבלו הד אצל ישעיהו השני שקידם רעיון חדשני: השליט הפרסי הוא משיח האלוהים, והאל הוא הקובע את גורל שאר העמים. האלוהים הוא אפוא אלוהי ההיסטוריה. זו, לדעת דובנוב, תמצית המונותיאיזם היהודי. הרגש הדתי החזק שפיעם בקרב השבים ליהודה, היתרגם לחידוש עבודת הקורבנות בירושלים על מזבח ארעי ולהכנות להקמת בית המקדש במיקומו המקורי, ולמרות השלמת מפעל הבנייה, מצבה של העלית הדתית ביהודה לא שפר עליה. המוני העם אמנם חוייבו בכלכלת האדמיניסטרציה הפרסית ובמימון בית המקדש, אך הדבר היה מעבר ליכולתם המוגבלת. על מעמדה של העלית הכוהנית־לוויית איימה לא רק פשיטת רגל, אלא גם סכנה רוחנית בדמות ריבוי נישואי התערובת. זהו הרקע לפועלם של עזרא ונחמיה, שמטרתם העיקרית הייתה שמירת היהדות מפני סכנת ההתבוללות. מקור היוזמה מהמרכז היהודי בבבל, ומניעיו — דתיים־מהבילים. עזרא, שזכה ביפוי כוח מאת הממשלה הפרסית, פנה למפעל גירוש הנשים הנוכריות כצעד הכרחי, שמטרתו הייתה לשמור על " טהרת הגזע, הדת והתרבות הלאומית העצמית".224 

			עמיתו הגיע ליהודה מצוייד בסמכויות נרחבות, ומשבוצרה ירושלים פנה לעיבוי מספר תושביה באמצעות הטלת 'מעשר דמוגראפי' על אוכלוסיית ערי השדה. הוא גם תיקן את אי השוויון בין עניים לעשירים ביהודה. האחרונים התרשמו עד למאוד מדברי התוכחה שלו ופנו במרץ ומרצונם החופשי לשמיטת חובותיהם של חייבים. עזרא המשיך במשנה מרץ בפעילותו הרוחנית ועשה 'פומבי לתורה' באמצעות כריתת אמנה בטקס רב רושם, טקס שבו הכריז העם על מחויבותו ללכת בדרכי תורת משה, לשמור שבת ודיני שמיטה, ולהעניק סכומי כסף על בסיס תעריף שנתי לטובת בית המקדש בנוסף לתרומות ומעשרות לכוהנים.225 דובנוב מצביע אפוא על תפקידם המרכזי של שבי ציון — בעיקר של עזרא ונחמיה — בעיצובה הסופי של היהדות על סמך המודל, שהתגבש בבבל ושנשען על מסורות קיימות משכבר. גורמי ההנעה למפעל מוצגים כאמור כאידיאליסטיים־דתיים, ומלמדים על תחושת שותפות הגורל של עם ישראל ביהודה ובתפוצות. עזרא ועמיתו נאלצו אמנם להסתמך על כוח שלטוני בקידום הרפורמות שלהם, אך הצורך בהפעלתו נבע בעיקרו מהתנגדותם של יסודות זרים: שומרונים, עמונים, אשדודים ואחרים. המימון לעבודת בניין המקדש בא מתרומות, שמקורן ביהודי בבל, ואילו עבודת הבניין נעשתה בידי מתנדבים ונמשכה גם חרף איום התקפה אלימה מצד עממי האזור. עובדות אלו מצביעות על קיומה של הסכמיות רחבה בעם ישראל כולו, ביהודה ובתפוצות, בעניין הצורך או הרצון בחידוש עבודת הקורבנות בבית המקדש. אפילו דברי התוכחה של נחמיה כנגד בני המעמד המבוסס התקבלו על דעת האחרונים מתוך תודעה מצפונית־מוסרית כראיה נוספת למגמה הקונצנזואלית שצוינה לעיל. ההסכמיות הרחבה הזו מצאה את ביטויה הסמלי והאופרטיבי בטקס כריתת האמנה, שלימד על אופייה 'הרפובליקאני' של הישות הרוחנית החדשה.226 זהו, על רגל אחת, הסיפר הדובנוביאני. 

			יצירתו רחבת היריעה של יוסף קלוזנר 'היסטוריה של הבית השני', מציעה את אחד המחקרים הדקדקניים ביותר של תקופת פירסומו.227 קלוזנר הניח כי את גולי יהודה פקדה 'מהפכה רוחנית', שבמרכזה עמדו התחזקות רגש האמונה הדתית־לאומית וציפייה להקמתו המחודשת של בית המקדש. מקורה בכוח המוסרי שקרן מאישיותם המיוחדת של הנביאים — יחזקאל, ישעיהו השני ואחרים — ובדבקותם הדתית הלחה והאותנטית, שנועדה להילחם באלילות ולנטרל את פיתויי הטמיעה בגלות. ליבתה בהופעתו של רעיון אמוני חדש(ני) ולפיו אלוהי ישראל ויהודה הוא אלוהי העולם ואלוהי ההיסטוריה. זהו היסוד הערכי של היהדות, וכמוהו גם ההתמסדות של סאת מצוות מעשיות: המרת בית המקדש בבית התפילה, שמירת שבת חגים וצומות וטקס המילה. זהו היסוד הנורמטיבי של היהדות, אשר נועד לבסס מעין 'גוף מוחשי' לנשמה המונותיאיסטית העיונית.228 

			הכרזת כורש מוסברת באפקט ההשפעה המצטבר של אינטרסים אידיאולוגיים, אישיים ומדיניים. ביניהם — רצונו של השליט הפרסי לממש את נבואותיו של הנביא ישעיהו ולהימנע מחילול כבוד האלים, פן תתעורר עליו נקמתם; מחווה כלפי יהודי בבל שסייעו לכובשים האחמנים; הדמיון היחסי בין דת זרתוסטרא לבין היהדות; ומיקומה הגיאו־פוליטי של יהודה הסמוכה למצרים, מתחרתה העיקרית של פרס.229 מטרתם של עולי 'העלייה הראשונה' בראשות זרובבל נכדו של (המלך היהודאי) יהויכין, הכהן הגדול יהושע בן יהוצדק, והפחה (המושל) הממונה מטעם השלטון הפרסי ששבצר — הייתה " לשוב לירושלים, לקומם בה מחדש את בית המקדש ולעשות את העיר הקדושה מרכז של המדינה 'יהוד'".230 

			מחמת אימתם של 'עמי הארצות' — עמונים, פלשתים ואחרים — הסתפקו עולי בבל בבניית מזבח בלבד, שכן בית מקדש היה קשור אז במיני פריבילגיות דתיות וכלכליות, שלהן התנגדו 'צרי יהודה ובנימין', כמתואר במקורות היהודיים. קלוזנר מתעכב על היוזמה השומרונית לחבור למפעל הבנייה ועל הסירוב היהודאי ליוזמה זו, שמקורו בחשש מצירוף שותפים למפעל הבנייה בניגוד לרישיון מטעם השליט הפרסי, אך גם מסיבה דתית־גזעית. התנגדות פסיבית למפעל הבנייה באה גם מקרב הנשארים בארץ שלא יצאו לגלות — קלוזנר מציין את טעמיה השונים: המדיני, הכלכלי והדתי תרבותי — והיא עיכבה את מפעל הבנייה בחמש עשרה שנים.231 

			ספרי עזרא ונחמיה מגלמים לפי קלוזנר " אפופיאה מזעזעת של מאבק לשם תקומת־עם וחידוש־דת".232 עזרא החזיק במשרה פקידותית חשובה בממשל הפרסי־אחמני ויתכן כי כיהן כשר לענייני יהודים. משעודכן על המצב הדתי לאומי הירוד ביהודה החליט להשליט בה את חוק התורה. לשם כך ניצל את קשריו בחצר המלוכה וזכה במקורות מימון מאוצר המלך ומנדבות העם והכוהנים, בפטור מלא ממיסים לעוסקים בקודש, בסמכות למנות שופטים ודיינים ולענוש עבריינים בהחרמת רכוש ואפילו בדין מיתה. היענותו של המלך הפרסי ארתחשסתא הראשון מוסברת בצרכי הממלכה: הצורך בחיילים יהודיים נאמנים והחשש כי יהודים יצטרפו לאויבי הממלכה הסמוכים לגבולם: המצרים או האחשדרפן הסורי המורד.233 

			קלוזנר קובע כי בואו של נחמיה התבקש לנוכח אוזלת ידו של עזרא, שהיה לדבריו " קומיסאר בעניין רוחני מיוחד" יותר מאשר איש מעשה בעל כוח שלטוני של ממש.234 פעולתו הראשונה של (הפחה) נחמיה, המלווה בחיל רגלי ופרשים, הייתה לקומם את חומות ירושלים. יוזמה זו נתקלה בהתנגדותם של עממי הסביבה, שלטשו עיניים לירושה היהודאית, אך זכתה לשיתוף פעולה מצד כל שכבות העם. משהוחל בבניין החומה ושיפוצה, ביקשו צוררי יהודה לתקוף בכוח את הפועלים, אלא שנחמיה הנחוש והענייני לא נרתע וחימש את הבונים. עול מפעל בניית החומה הטיל עומס כלכלי אדיר על המוני העם ובעיקר על האיכרים, והללו נאלצו לעזוב את שדותיהם ולמשכן את רכושם וגם חלק מבני משפחותיהם כעבדים. נחמיה הוכיח את עשירי העם על חמדנותם, תבע שמיטת חובותיהם של העניים וזכה בשיתוף פעולה מצדם. באופן זה הציל את יהודה בתיקוניו הסוציאליים מזעזועים מעמדיים קשים. מפעל שיקום החומה — מאורע לאומי ומדיני כאחד — הלך ונשלם.235 

			לאחריו פנה הפחה האחמני לסדרת פעולות נוספות. ראשית, ביקש לעבות את מספר תושבי העיר כבירתה של האומה הישראלית (המפוזרת) כולה. שיקוליו היו בעיקרם דתיים־תרבותיים, וראיה לכך בעובדה, שיישב בעיר את צאצאיהם של שבי יהודה. שנית, הכריז על ספר תורת משה כחוקתה של יהודה. כאן מתאר קלוזנר את אקט קריאת התורה כמעמד שיסודו באסיפת עם דמוקרטית, 'הכנסת הגדולה', ופוסל את הטענה מבית מדרשו של ולהאוזן, שעזרא הוא מחברה של התורה. שיתוף הפעולה מצד העם ליוזמה זו היה גורף: הוא פנה בהתלהבות למילוי מצוות הישיבה בסוכה ואחר כך ליום וידוי והיטהרות — מעין יום כיפורים — שהוא גם יום כריתת האמנה, אשר בו קיבל את התורה כקונסטיטוציה של מדינת יהודה ושל עם ישראל כולו. במסגרת האמנה נאסרו נישואי תערובת, הוטלה חובה על שמירת השבת, חובת השמיטה (קרקע וכספים), מימון בית המקדש, הבאת 'קורבן עצים' לבית המקדש, הענקת מעשר ללווים ומעשר ממנו לכוהנים, ועוד.236 

			האשורולוג חיים תדמור (פרומשטיין) סבור, כי הכרזת כורש נבעה בעיקר מאינטרסים מדיניים פרסיים ולאו דווקא ממחוייבות לערך הסובלנות הדתית. לגרסתו מימון בניית מרכז הפולחן המחודש בירושלים בא כולו מאוצר מלך פרס כהשקעה לעתיד, שכן על מקדשים הושתו מיני מיסים וחובות שעבוד אחרות, בנוסף על חובת הקרבת הקורבנות לשלום המלך ובניו.237 הוא מספר על חיכוכים שנוצרו בין שבי ציון לבין 'עם הארץ', ובעיקר בינם לבין השומרונים, ועומד על השפעותיהם המעכבות על מפעל הבנייה. תיאור פעילותו של עזרא תמציתי מאוד, וכולל את ציון סמכויותיו הפורמאליות בעניין הענקת מעמד סטטוטורי לתורה כחוקת המדינה ואזכור הפסקת קשרי חיתון בין יהודים לנשים נוכריות. חלק הארי של הדיון מוקדש למפעלו של נחמיה וכולל את פירוט סמכויותיו כפחה, שלרשותו חיילים שומרי ראש: את מפעל שיקום חומות ירושלים ואיכלוסה; את מיזם שחרור העבדים, שנערך בעת בניין החומות לצורך איתור מתנדבים לפעולות הבנייה; וכן רפורמות מהפכניות אחרות המוצגות כרפלקסיה ל" תפיסתו ומשאת נפשו (של נחמיה) לגבי דמותו החברתית של היישוב ביהודה".238 

			תדמור מתעכב על היריבות בין נחמיה לבין חוגי הכהונה הגדולה ומייחס אותה להבדלים בתפיסה התיאולוגית ביחס למעמדם של השומרונים ושל נשים נוכריות.239 התפיסה המבחינה בין עם ישראל 'לעם הארץ', תוך הדגשת אחדותו התודעתית־אידיאולוגית של העם הישראלי מול תככיהם של העמונים והשומרונים, אינה עומדת אפוא ביסוד הסיפר ששוזר תדמור. גורמי ההנעה של השחקנים המרכזיים בסיפר ההיסטורי זה — שבי ציון, עזרא ונחמיה — קשורים במחויבותם העמוקה והכּנה להשקפת עולמם הדתית. שיקולים כלכליים ומדיניים 'מטריאליסטים' מיוחסים אך ורק לבית המלוכה הפרסי, על משקל הדיכוטומיה בין 'טובים' אדוקים בדתם, לבין 'רעים' הנותנים עינם בשררה הארצית לצורותיה. 

			ההיסטוריון אוריאל רפפורט סבור, כי חורבן בית המקדש (הראשון) אמור היה להשית מכת מוות לקיום האומה היהודית ולאמונתה באלוהיה, (אך) משנתגשמו אזהרותיהם ואיומיהם (של הנביאים) " סברו רבים מבני הדור כי צדקת נבואותיהם הוכחה".240 מכאן נכונותם של גולי בבל לקבל על עצמם את תורת הנביאים. מה שסייע בכך הייתה גם ההיכרות העמוקה של הגולים — רובם בני העליות השלטוניות לשעבר — עם המסורת הדתית והלאומית. החורבן והגלות הגבירו אפוא את ההכרה באלוהות אוניברסלית ולמעשה חיזקו את העם הגולה שכמו נטהר מחטאיו הישנים.241 

			ראשיתו של מפעל שיבת ציון נעוץ בהכרזת כורש. מקורה בשיקולים מדיניים פרסיים. רפפורט מתעכב על ההתנגדויות לבניית בית המקדש מצד 'צרי יהודה' — השומרונים לעתיד לבוא — ועל השלמת הבנייה לאחר חידוש רישיון הבנייה בימיו של דריוש הראשון.242 בתיאור פועלם של עזרא ונחמיה יש משום דחיית הניסיון להציג את האומה הישראלית העתיקה כישות אוניטרית מגובשת. לדעת רפפורט יש להבין את פועלם כביטוי ל" סכסוך חמור שנתגלע באומה (ושהייתה לו) חשיבות מרובה בתולדות עם ישראל, (וכי) תוצאות ההתמודדות בין הכוחות המפולגים בעם השפיעו השפעה מכרעת על עיצוב דמותו".243 

			למרות זאת הוא אינו מתאר ומסביר את הקשר שבין הסכסוך לעיל, לבין תוצאותיו במונחי עולם התוכן של זהות 'לאומית'. עזרא מוצג כפקיד פרסי גבוה בעל קשרים בחצר המלך, שקיבל עליו את השליחות ליהודה מתוקף תפקידו, וכמוהו גם נחמיה, שר המשקים של המלך ארתחשסתא (הראשון). הדיון במפעלותיהם קצרני וענייני: עזרא מוצג כמי שביקש לחזק את תודעת התורה ביהודה באמצעות עריכתה וחתימתה וע"י גירוש נשים נוכריות, ואילו נחמיה מתואר כמקומם חומות ירושלים וכחותם האמנה.244 חלק הארי של הניתוח מוקדש למתנגדיהם של עזרא ונחמיה ולמקורות גישתם השלילית כלפי מדיניותם: סנבלט החורני, טוביה העמוני, גשם הערבי והאשדודים. רפפורט מדגיש את קיומם של קשרים חברתיים, משפחתיים ואחרים בין מתנגדיהם 'החיצוניים' של עזרא ונחמיה, לבין משפחות הכהונה בירושלים,245 ומציע שלוש סיבות עיקריות ליריבות המפלגות: הדאגה שעוררה הופעתם של עזרא ונחמיה בקרב מושלי המחוזות השכנים ליהודה, הנזק שהשיתה פעילותם על האצולה היהודאית והבדלים ניכרים בשאלות תיאולוגיות בין עזרא ונחמיה לבין הכהונה הוותיקה, בעיקר בסוגיות התר ואיסור של נישואי תערובת. ליריבות זו היו — בהתבסס על חיבוריו של יוסף בן מתתיהו — השפעות ארוכות טווח.246 

			כל ההיסטוריונים לעיל — מגרץ ועד לרפפורט — מדגישים את חשיבותו של משבר החורבן והגלות ליצירת הוויה יהודית חדשה כדת ספר ותפילה, כגלגולה הראשון של ההוויה היהודית הרבנית, שתבוא לגמר שיכלולה הסופי בעקבות חורבנו של בית המקדש השני. חורבנו של בית המקדש הראשון יצר תמריץ חשוב לשיעתוק הקדושה מתחומיו של המרחב היהודאי למושאי הקדש חדישים: ההיסטוריה, הסיפר והאומה. תקופת בית שני מסמנת אפוא קו מובהק של חידוש בצביונה של היהדות מזה, אך גם מגמת המשכיות מזה, מכוח הקמתו של בית מקדש שני. חורבנו במהלך 'המרד הגדול' עמד ביסוד התגבשותה של יהדות ההלכה הרבנית מכוח יוזמותיה של הסקציה הפרושית, שנעשתה לשגריר המובהק של 'יהדות הגוויל' עוד שנים רבות לפני המרד. בהקשר זה מקובל לציין את תרומתם של הפרושי (רבן) יוחנן בן זכאי (ריב"ז) ותלמידו (רבן) גמליאל אשר באו בנעליה של 'הנהגה לאומית' בימים שלאחר המרד הגדול. 

			על אף שקשה להניח את התגבשותה של יהדות ההלכה הרבנית במנותק מהחרבתו של בית המקדש בירושלים, יהדות ההלכה המתגבשת לא המציאה את 'גלגל ההלכה' שסב לו כבר זה זמן רב. הלל הזקן ושמאי הקשיש — אולי הנודעים ביותר מקרב התנאים247 — חיו ופעלו במאה הראשונה לפנה"ס, עשרות שנים בטרם חורבנו של בית המקדש ותרומתם ליצירה המשנאית אדירה. יש להניח כי הצלחתו של ריב"ז בהקמתם ובתיפעולם של בית המדרש ובית הדין ביבנה — תחליף צנוע לבית המקדש החרב — שעמדו ביסוד ההמשכיות היהודית, קשורה בעיקרה בעובדה שלא זוהה עם המרד ברומאים, שככל הנראה התנגד לו, ולכן זכה באמון מסויג מצידם. ברי גם כי פעל בצילה של התנגדות למשנתו לא רק מצד רומי שלא הכירה במעמדו הכרה רשמית, אלא גם מצידם של חוגים נרחבים למדי בציבור היהודי, שראו בו בוגד ומשתף פעולה עם 'רומי הרשעה'. עם זאת, קרוב לוודאי שזכה בתואר רבן כראיה לנשיאותו, כך שהנהגתו הייתה בכל זאת מקובלת על חוגים אחרים בציבור היהודי. לימים זכה יורשו גמליאל לשיתוף פעולה מצד השלטון הרומי אשר חידש את האוטונומיה השיפוטית היהודית, הכיר במוסד הנשיאות ועשה את נושא התפקיד לנציגו הפורמלי של העם.248 

			סקירת הספרות ד'לעיל לא עסקה בצורה מפרטת בקורותיה של היהדות הבתר־חורבנית, זו שהפציעה לאחר סיומו של המרד הגדול ברומאים. גרץ, קויפמן, קלוזנר, רפפורט, ואחרים, עסקו בה, כמובן, ובהרחבה רבה. הטעם לכך בעובדה שמטרתו של חיבורי המובא כאן אינו להציע היסטוריוגרפיה כוללת של תולדות היהדות, אלא לעמוד על מופע (או מופעי) הפצעתה ההיסטורית. 

			כאמור לעיל, ישנם 'המאחרים' את מועד הופעתה לתקופה שלאחר חורבן הבית השני — מכוח הזהות שהם מוצאים בינה לבין היהדות הרבנית — וישנם אפילו דוגמת יגאל בן־נון (שצויין לעיל), המזהים לכאורה שלבים מאוחרים הרבה יותר, הנדרשים לה ליהדות, לפחות לפי טעמם, לעיצובה 'הגמור'. בחלק האחרון של סקירת הספרות התמקדתי בעיקר באופן שתופסים היסטוריונים אלו ואחרים את תקופתם של עזרא ונחמיה, ולא בכדי. כפי שאראה בהמשך, תקופה זו תרמה את המירב לעיצובה 'הסופי' של היהדות (ולא רק שלה), ומכאן תובן העדפתי להתמקד דווקא במפעלותיהם של שני האישים הללו ובדרכים שהיהדות שורטטה ע"י היסטוריונים שונים. עם זאת, הפרק האחרון של חיבורי המובא כאן, יגע בין השאר גם בתקופה שלאחר חורבן הבית השני, ככל שהינה — לפחות להערכתי המושכלת והמנומקת — בעלת משקל רגולטיבי (מכוון) בלבד, ולא קונסטיטוציוני (מכונן). 

			לקראת שער שני

			עסקתי בסוציולוגיה של הדתות ושל ראשית היהדות כאילו גליונותיו של כתב העת האוקספורדי 'סוציולוגיה של הדת'249 מעולם לא ראו אור, וכמו פיטר ברגר (Berger), בריאן וילסון (Wilson) וארנסט גלנר (Gellner) — כולם סוציולוגים נודעים, שעסקו בחקר דתות — ורבים אחרים מעמיתיהם, מעולם לא נולדו.250 ההתייחסות לתחום הפילוסופיה של הדת לא באה במשנותיהם של גוטפריד וילהלם לייבניץ (Leibniz), יוהן גוטפריד הרדר (Herder), תומס מאקווינס (Thomas Aquinas) וההיבריסטים הבריטים תומס הובס (Hobbes) וג'ון לוק (Locke), וזהו רק קצה קצהו של קרחון פילוסופי. כך גם הדיון לעיל בפסיכולוגיה של הדת, שנתעלם ממשנותיהם של קרל גוסטב יונג (Jung), אלפרד אדלר (Adler) אריך פרום (Fromm) ומרשימה ארוכה של פסיכולוגים בני זמננו, אשר עסקו ועדיין עוסקים בליבון התופעה הדתית.251 

			הערכת חסר זו יאה כמובן להחלה גם ביחס לפרק ההיסטוריוגרפי, שחתם את סקירת הספרות ומאותם טעמים ממש: היקפם הרחב יתר על המידה של החמרים הרלוונטיים ואולי גם מידה מסוימת של עצלנות מצד מחברם של טורים אלו. יש כמובן גבול לקיבולת של הקורא, וגם זו נקודה שיש להתחשב בה. 

			ובר ואייזנשטדט הציעו שני ניתוחים סוציולוגיים של (ראשית) היהדות, אשר החפיפה ביניהן קלושה למדי. ובר ביקש להראות כי תהליך התפתחותה של היהדות התרחש במידה רבה במה שחוקרים בני זמננו נוטים לכנות 'המרחב־האזרחי', שבו יוזמות ופעולות של פרטים וקבוצות נעשות באורח וולנטארי, במנותק מחישוקיו של כוח פוליטי כופה. ברוח זו הוא הצביע, בין שאר הדברים, על התמסדותו של עקרון הברית לאור היעדרו של גורם ריבוני אפקטיבי ועל חירותה היחסית של שדירת הנבואה — זו שהשקפת עולמה המוסרנית המיוחדת עומדת לשיטתו ביסוד הדת היהודית — מכוח אותה קזואיסטיקה. 

			בניגוד לוובר ביקש אייזנשטאדט להצביע על תפקידן של תשומות מהשדה הפוליטי לעיצובה של היהדות, ובעיקר על תרומתן המכוננת של אליטות אינטלקטואליות. הוא אמנם הגדיר את היהדות (הקדומה) במפורש כדת מונותיאיסטית — כאן כאמור הוא חלק על ובר — אך מתוך כתיבתו קשה לזקק תיאוריה ברורה של ראשית היהדות (המונותיאיסטית), שאת מקורותיה הוא קשר באורח רופף לצרכי כינון משטר מלוכה. קושי נוסף המבצבץ מכתיבתו מצוי באי ההלימה בין ההיגד המונח בתשתיתה, כי היהדות היא במהותה פרויקט פוליטי, לבין קביעתו, כי התקופה המכוננת של היהדות היא דווקא תקופת הבית השני, שבה ידעו יהודים לא יותר מכמה פעימות ריבונות קצרצרות. ניתן כמובן ליישב סתירה זו ולהצביע למשל על זיקה בין לידתה של היהדות 'המאוחרת' לבין אינטרסים אימפריאליים אלו או אחרים, אך אייזנשטאט לא טורח לעשות כן ומותיר את קוראיו נבוכים משהו. 

			הניסיונות לפיענוח פסיכולוגיסטי של ראשית היהדות ססגוניים למדי, הגם שספק אם הם עומדים במבחני סבירות אלמנטריים. אמנם נוטה אני לקבל את הארתו של זיגמונד פרויד, שהאמונה הדתית גובלת בהפרעה פסיכוטית — וזו נקודה מעניינת ובעלת חשיבות — אך ניסיונו לבוא בנעליו של ההיסטוריון ולצייר בפנינו את משה ההיסטורי אינו משכנע, בלשון המעטה. כמוהו גם דבריהם של שלמה גיורא שוהם ואחרים, ככל שיהיו עסיסיים ומרתקים. 

			אוטו וקירקגור מציעים תובנות מעניינות ומקוריות לפיצוח עוצמת הפיתוי של הדת בגרסתה המונותיאיסטית, איך אין בהן כדי להסביר את עיתוי השקתה ההיסטורי של היהדות. כאמור לעיל, אוטו סבור כי 'הקדושה' בתצורתה המגובשת ביותר (המונותיאיסטית) היא קטגוריה אפריורית, כך שכוח השיכנוע שלה שווה ערך בעוצמתו לזה של משפטי המתמטיקה, הגיאומטריה והלוגיקה. משנתו של קירקגור — המהווה אנטיתיזה לזו של אוטו — מתיימרת לחשוף את מוטיבציות העומק של האדוקים בדתם על סמך ניתוח פסיכולוגיסטי של גיבור האמונה אברהם. האמונה הדתית מוצגת במשנתו כמרחב הקיום היחיד שבו מסוגלים בני אדם לפעול מתוך חירות, כיוון שאינה כפויה מבחינה הכרתית ומנוגדת לכל רבב אינטואיציה אפיסטמית. זוהי עמדה נועזת, מקורית ויצירתית, אך סביר להניח כי תידחה כמעט מיד בשתי ידיו ובתנופת חזהו של כל אדם דתי, שלא יתכן שיכיר בצימצום אמונתו לאריזת 'ההתרסה המשחררת'. כך או אחרת, אין באבסורד של קירקגור, ברהיטותו של אוטו, במינימליזם הפרגמטי של ג'יימס ובוודאי שלא בדוגמטיקה הפרוידיאנית, כדי להעמיד הסבר של ממש למקורותיה ההיסטוריים של היהדות. 

			שער זה הציג את מרכולתם של לא מעט היסטוריונים וארכיאולוגיים, שלא עולה אלא לכדי אפס קצהו של המאמץ האוקיאני שהושקע בבירור נסיבות הופעת היהדות. הבחנתי בין שלושה 'סיפורים היסטוריים גדולים', אשר כל אחד מהם מדגיש את תרומתו המכרעת של הקשר היסטורי מובחן להתגבשותה כדת ספר מונותיאיסטית. 

			קויפמן הוא דוגמא יוצאת דופן להיסטוריון, שביקש להקדים את מועד הפצעת היהדות עוד טרם להשקתו של בית המקדש הראשון, וראה בה באמונת הייחוד היהודית תופעה אומניפוטנטית המשקפת את רוחה של אומה עתיקה מגובשת. 

			היסטוריונים אחרים הצביעו על שלהי תקופת הבית הראשון כתקופה מכוננת והדגישו את הרפורמות הפולחניות, שנעשו בתקופת חזקיהו ובעיקר בתקופתו של יאשיהו, במהלך המאה השביעית לפנה"ס. הארכיאולוג ישראל פינקלשטיין ועמיתו חוקר המקרא ניל אשר סילברמן רואים בריכוז הפולחן בירושלים מהלך קלאסי של בניית אומה, שעיתויו נבע מחורבן הממלכה הצפונית ומשקיעתה של האימפריה האשורית. 

			לעומתם, לא מעט היסטוריונים הציעו להסביר את 'הקפיצה אלי מונותיאיזם' באירועי החורבן והגלות כמהלך, שמטרתו לשכלל מחדש את הגיונותיה התיאולוגיים של האמונה היהוויסטית, לנוכח 'פשיטת רגלה' בכיבוש ירושלים, חיסול מעמדה כמרכז פולחן, והגליית העיליות הפוליטיות והדתיות לבבל. גרץ, יעבץ, דובנוב, קלוזנר, תדמור ורפפורט הם, כאמור, חלק מרשימה ארוכה של היסטוריונים הסומכים ידם על גרסה נרטיבית זו. אחרים מבקשים 'לאחר' את התגבשות היהדות ולבאר את עולם התוכן האמוני שלה כפרי חילפין תרבותי, שבא מכוח השפעה הלניסטית. 

			לא נפקד מקומה של העמדה המחריגה את יהדות ההלכה הרבנית מרציפות ההיסטוריה היהודית, ורואה בה מעין תופעה חדשה, שעוצמתה באה לה מהשפעתו הכבירה של חורבן הבית השני בידי חילותיו של טיטוס ואספסיאנוס.252 

			הבדלים בין האסכולות ההיסטוריוגרפיות שהוצגו לעיל נובעים, בין השאר, מהאופן שהאנליסטים תופסים ומגדירים את היהדות ואת 'מייחדיה ההיסטוריים', אם באורח מפורש ואם במרומז בלבד. כאן שגורה ההבחנה בין שלוש תצורות הגדרה טיפוסיות — נכון יותר לומר תיעדופי הדגש — פעם כתיאולוגיה ובדגש על מונותיאיזם, פעם כפולחן ובדגש על קיום תורה ומצוות, ופעם כקולקטיב תוך השמתן במרכז את קורותיה של קבוצה 'אתנית' מובחנת. 

			כך, למשל, קויפמן מדגיש באופן מפורש את אמונת הייחוד כנשמת אפה של היהדות ההיסטורית, המשקפת לדעתו את 'רוחו הלאומית' של עם. גישתו אפוא תיאולוגיסטית במהותה. ובר253 לעומתו לא רואה במונותיאיזם את המייחד ההיסטורי של היהדות, ושם במרכז הניתוח שלו את האינטלקטואליזם המוסרני של הלוויים ושל יורשיהם הנביאים על משנתם החברתית־סוציאליסטית. עבור בן־נון הממד הפולחני הוא המכריע, ולכן הוא מזהה את לידתה של היהדות ההיסטורית בכמישתו של פולחן קורבנות הדם.254 

			למרות הבדלי דגש והעדפה אלו, ניתן להצביע בנקל על לא מעט קווי השקה ודמיון בין נרטיבים שונים. נראה כי רובם תופשים את היהדות כמפעל הקשור בטבורו הקזואיסטי בתולדות הקולקטיב היהודאי או בחוטריו הגולים, הנושאים באחריות ההיסטורית לשזירת משנתם האמונית, גם אם נכמסו בה מיני השפעות חיצוניות — מסופטמיות, זורואסטריות, הלניות ואחרות — כמעין 'דת לאומית'. קויפמן העמיד, קרוב לוודאי, את התפיסה הקיצונית ביותר של היסטוגרפיה אומניפוטנטית מעין זו, השזורה — גם אם בצורה מעודנת, חרישית וכמוסה הרבה יותר — בעבודותיהם של גרץ, דובנוב, תדמור, פינקלשטיין, סילברמן, ורבים אחרים. 

			באופן גס, ניתן אפוא לראות ביהדות את תוצאתם המצטברת של שלושה אירועים טראומטיים מצטברים: 1) חורבן הממלכה הצפונית הקשורה ברעיון בכורתן של ירושלים ויהודה; 2) חורבן הבית הראשון והיציאה אל הגלות, שהזמינו ארגון מחדש של עיקרי האמונה והפולחן היהוויסטי תוך ניתוקן הבלתי חוזר מהמכורה; 3) משבר חורבן הבית השני שעמד ביסוד הקפיצה — נכון יותר לומר הניתור הצנוע — אל דת ההלכה הרבנית. כמעט כל היסטוריון של תולדות היהדות התייחס להשפעתם הרבה של האירועים ההיסטוריים הללו על עיצובה 'הסופי' של היהדות. 

			רבים נוטים להדגיש את ממד שיתוף הפעולה הוולנטארי בין יהודאים ויהודים — מפריציה ונשאיה ההיסטוריים של היהדות — המשרטט אותה כפרוגרמה חברתית, המשקפת את השפעתם המכרעת של ערכים מוסכמים ותפיסות אמונה ופולחן רווחות, יותר מביטוי ליחסי כפייה ועוצמה בין יהודאים ויהודים בינם לבין עצמם, ובינם לבין ציוויליזציות אחרות. היסטוריוגרפיה זו לא מכחישה אמנם את המתחים והיריבויות בין פלגים, סיעות וכתות — למשל בין פרושים וצדוקים, בין חשמונאים ומתנגדיהם ובין קנאים לפשרנים — אך אלו מובאות בדרך כלל בשולי הדברים, או מוצגות כנדבך נוסף 'בתרבות המחלוקת' היהודית, ואפילו תוצאותיה עקובות דם. שערו השני של החיבור, מציע חלופה לתפיסה רווחת זו. 

					שם, עמ' 127–139. 

				
				
					שם, עמ' 127–132. 

				
				
					שם, עמ' 136. 

				
				
					שם, עמ' 133. 

				
				
					שם, פרקים 16, 19. 

			שער שני

			היהדות כמיזם אחמני

		

	
		
			"וְהֶעֱמַדְנוּ עָלֵינוּ מִצְוׄת, לָתֵת עָלֵינוּ שְׁלִישִׁית 
הַשֶּׁקֶל בַּשָּׁנָה, לַעֲבֹדַת, בֵּית אֱלֹהֵינוּ"

			(נחמיה י, לג)

			פרק ראשון

			רעיוני מפתח

			הטיעון העיקרי שאני מבקש להציע בחיבור זה גורס, כי היהדות באה לעולם כמיזם אחמני, והיא אפוא בציר הצרכים והאילוצים שאיתגרו את האמפריה הפרסית במאות השישית והחמישית לפנה"ס. הסברה כי היהדות כדת מונותיאיסטית נולדה מכוח החשפותם של גולים מיהודה לדת הפרסית־זורואסטרית מוכרת היטב, וכבר נדרשתי בעניינה לעיל. תהליך השיעתוק של התיאולוגיה הזורואסטרית והטמעתה בדתם של גולי יהודה אינו שונה באופן עקרוני מתהליכי הגלובליזציה של העידן הנוכחי, למשל, והגיונותיו מוצגים בספרות הסוציולוגית כתהליך 'דיפוזיית ערכים', באנלוגיה למדעי הטבע או בהשאלה מהם.255 

			לגופו של עניין זליגת התפיסה התיאולוגית הזורואסטרית וחילחולה לתודעתם הדתית־תרבותית של הגולים מיהודה, מוסברים, בדרך כלל, במקדם החיכוך רב העוצמה בין האחרונים לסביבתם התרבותית החדשה. זה הביא להטמעתם של רעיונות זורואסטריים בדת היהודאית־יהוויסטית ולהתפתחות דת שעטנז, המשלבת בין אלילות יהוויסטית לתימטיקה עממית־פרסית. מדובר לכאורה 'בתהליך טבעי', שמאפייניו היסודיים טמונים בלטנטיות שלו כתהליך מאקרו־סוציולוגי, שראשו הקזואיסטי בחילחול נמשך ואיטי של ערכים ונורמות מתרבות 'משדרת' לתרבות 'אורחת', הקולטת והמפנימה בהדרגה את האפרטוס התרבותי הזר.256 תהליך התקת הערכים והיתוכם לא נתפס אפוא כתהליך סימטרי, אלא מניח את קדימותם היתרה של ערכים, שמקורם במרכז התרבותי האחמני, והשפעתם על ציוויליזציות פריפריאליות — היהודאית במקרה זה, ומכאן הגיונותיו הדיפוזיים החד־סטריים. 

			בניגוד לתפיסה רווחת זו אני סבור, כי תהליך האחמניזציה של היהדות היה ביסודו עניין של כפייה פוליטית יזומה יותר מאשר תהליך של חלחול טבעי־פאסיבי. כראוי לתהליך יזום הוא נקבע לאור מארג ברור למדי של אינטרסים בנקודות השקה היסטוריות מובחנות ומוגדרות היטב, וכפועל יוצא 'ממשחק נסיבות' שהוא במידה רבה בר־שיחזור. כאמור, ניתן לתפוס את היהדות ההיסטורית לפחות משלוש נקודות מבט: כמניפסט תיאולוגי, כמארז כללי פולחן וכסיפר קורותיו של נשאה ההיסטורי, קרי העם היהודי, האומה היהודית והקוקלטיב היהודי או היהודאי. הנטייה להתמרכז בממד התיאולוגי אמנם רווחת למדי, אך אני לא נוטה לראות בה נקודת מוצא לבירור תפקידה ההיסטורי של היהדות. הממד הביהביוראלי באריזתו הפולחנית־הלכתית, חשוב להערכתי לאין ערוך כמקפצה לבירור היסטוריוגרפי של נסיבות הופעתה והתגבשותה של היהדות, כמו גם לביאור אפקט ההשפעה ההיסטורי שלה. 

			ההשראה לתיעדוף זה באה לי, בין היתר, ממאמרם 'הקלאסי' של קרל פרידריך (Friedrich) וזינגבייב בז'זינסקי (Brezn’ski), שהציג תיאוריה חדישה, נכון לשעתו, למשטרים טוטליטריים.257 שני מחבריו קבעו כי הגישה המבחינה בין שמאל טוטליטרי (קומוניזם) לימין טוטליטרי (נאציזם/פאשיזם), מתעלמת מהדמיון העולה עד כדי זהות בפרקטיקות השלטוניות של שלושת המשטרים. לדעתם ראוי לשימם באריזה תיאורטית/מושגית אחת ולהתעלם מהממד האידיאולוגי (או לכל הפחות לדוחקו לשוליים),258 וכך להערכתי גם בעניינה של היהדות. 

			ספק אם ליהודים וליהודאים זכות היוצרים ההיסטורית על התיאולוגיה המונותיאיסטית, וכאמור לעיל יש המצביעים על צביונה הפוליתיאיסטי, המובלע להערכתם אפילו בטקסט המקראי. יתר על כן, נקל לצאת חוצץ כנגד הקביעה, שלממד הרעיוני חשיבות מכרעת בשאלת היחס שבין התשתית האידיאולוגית מזה לבין הלכה ופולחן מזה. מה שחשוב יותר איננו שאלת דבקותו של המאמין בעולם תוכן תיאולוגי, יהא מגובש ונהיר ככול שיהיה, אלא מידת היענותו לתביעות ההתנהגותיות הקונקרטיות המופנות כלפיו. הפרקטיקום קודם אפוא 'לפיגומיו' האמוניים וגובר עליהם. ראיה לכך יש בהבדלים התהומיים בין הציוויים המופנים ליהודים לעומת נוצרים ומוסלמים וכן בין כיתות יהודיות לבין כיתות נוצריות ומוסלמיות שונות, אף שמדובר בדתות החולקות, לפחות לכאורה, עמדת מוצא תיאולוגית דומה למדי. 

			החידוש המכונן של היהדות ספון אם כן לא בשאלות של אמונה או תיאולוגיה, אלא בריטואליה: בקנוניזציה של הטקסט ובפולחנותיו: בפטישיזציה של האות, המילה, המשפט והסיפר. זו מהותה של היהדות, שתצורתה הראשונה והמכרעת מבחינת משמעויותיה והשלכותיה ההיסטוריות נולדה בהשראת השלטון האחמני ובהוראתו, בכפיפות לאינטרסים שלו, בתקופת עזרא ונחמיה. קשה להגזים בחשיבותו של שלב זה, שכן הוא שהעניק ליהדות את פוטנציאל השינוי ההיסטורי שלה עד הפיכתה לדת הלכה רבנית.259 

			כאמור לעיל, אייזנשטדט גרס כי אחת השאלות המרתקות החשובות והחידתיות ביותר קשורה בסוגיית הרציפות היהודית. אני סבור כי פיתרונה הראוי של חידה זו נעוץ בדיוק בעובדת הצלחתו של מפעל הפטישיזציה של הטקסט, אשר רגליו ניצבות באיתנות על הפיגום, שהניחו הלכה למעשה הוגי רעיון הקנוניזציה ומיישמיו, עזרא ונחמיה, במצוות שולחיהם משושן. עמוס עוז המנוח ובתו ההיסטוריונית פניה עוז־זלצברגר נותנים לדברים ביטוי בקביעתם, כי " קו הרצף היהודי איננו ביולוגי אלא מילולי" בעמוד הפותח את חיבורם 'יהודיםומילים'.260 מילה אחת לכאורה מסמלת בו זמנית את עקרון הרצף ואת היעדר ההבחנה בין יהדות למלל: יהודיםומילים=יהדות. היהדות היא לשיטתם 'פטפטת' בעל־פה ובעיקר בכתב, ופרשנותם עולה אפוא בקנה אחד עם הנחות היסוד של חיבורי המובא כאן. 

			ימים מספר טרם כתיבתם של עמודים אלו, נזדמנו אני וחברי היקר הפסיכולוג, הגרפולוג והצייר הד"ר יגאל ורדי, לביקור בביתו של חברנו פרופ' יוסף אגסי, תלמידו של מגדלור תורת המדע קרל פופר (Popper), ואחד מהבולטים שבהוגי הדור, לפחות לטעמי שלי ושל חברי איש האשכולות. שנינו נוהגים, כמעט דרך קבע, להציג בפני אגסי אי אלו רעיונות, שמפכים מתוכנו, לעיונו הביקורתי. הערכתנו כלפיו עצומה לאור ידענותו האוקיאנית, ומכוח איזמל המנתחים יוצא הדופן שבו מצוייד מוחו האנליטי, המותנטי ממש. הצגתי בפני אגסי את הרעיון, כי תרומתה ההיסטורית העיקרית של היהדות מצוי בניסיונה הצלח לצקת את הקדושה עלי ספר תוך שידרוגו הפטישיסטי לכדי קאנון. כדרכו נהג אגסי הסתייגות. הוא לא חלק על העובדה ההיסטורית, כי היהדות מבוססת בעיקרה על קנוניזציה של טקסט — האיש תלמיד ישיבה שיצא בשאלה — אלא על הטיעון המשתמע מדברי, שיהודים הם אלו שהשיקו את פרקטיקת 'קידוש הסיפר'. אגסי ייחס אותה זכות ראשונים לכתבי הומרוס ולתרבות ההלנית, הגם שבאופן טנטטיבי ובלתי מחייב. 

			אפשר שהדיוק ההיסטורי עם אגסי, שכן נראה כי תהליך העלאתם על הכתב של שירי הומרוס נעשה לצורך האחדתם הטקסטואלית, כמו גם לצורכי קריאתם הפומבית־טקסית. עסקינן לכאורה בקאנון ובקנוניזציה. לא זו אף זו, מירצ'ה אליאדה (Eliade) — אחד מהבולטים מחוקרי הדתות במאה העשרים — ועמיתו יואן פ. קוליאנו (Couliano) סבורים, כי השירות ההומריות הן מיזם פן־הלני המציע 'חיתוך' של דמויות האלים על מנת להדגיש את המשותף להם, לנוכח הבדלים בשמותיהם ובתכונותיהם. להערכתם תפקיד הספרות לקבע את המיתוס וכך קורה — לעיתים גם ללא כוונת מכוון — כפי מקרה שירת הומרוס, וכמו זו המיוחסת למשוררים אחרים (כגון הֵסיודוס), אשר במקורן היו מסורות שבעל־פה. אלו הועלו עלי ספר במאות השמינית והשישית לפנה"ס ונעשו לדעת אליאדה ועמיתו לדבר מה בעל " משקל תיאולוגי שאין לו שיעור".261 נראה אפוא כי השניים משלבים זרועותיהם באלו של אגסי. 

			ההיסטוריון הישראלי המנוח משה עמית, הנסמך על המאורות הגדולים ביותר של התקופה הקלאסית וביניהם מ"פ נילסון (Nilsson), ה"ג' רוז (Rose), וו.ק.ק גאת'רי (Guthrie), א"ר דודס (Dodds) ואחרים,262 מציין, כי הרודוטוס ייחס להומרוס והסיודוס את חיבור תולדות האלים, והם אלו שהעניקו להם את שמותיהם, תפקידיהם וצורותיהם. עסקינן אם כן בשני נביאים — מעין משה ומוחמד הלניים — מיילדי דת ומו‍ֹסְריה לדורות שאחריהם. בכך מציג 'אבי ההיסטוריה' עדות בת תקופתו לחיזוק התיזה של אגסי. 

			אלא שהרודוטוס טועה. שני המשוררים 'עשו סדר' במיתולוגיות ההלניות, שהיו עד זמנם כאוטיות ומבולבלות למדי, ונתנו בדמויות האלים שהיו מוכרות וידועות דורות לפניהם קווים של האחדה ואיכות אומנותית, ויצרו מעין 'ספרי מקור' — האיליאדה והאודיסיאה להומרוס והתיאוגוניה להסיודוס — אשר שימשו מורי הוראה לענייני דת ליוונים בדורות שאחריהם. עם זאת, אין עסקינן 'בדת' במובן המזרחי הקדום. ההבדל בין הדת היוונית לזו המזרחית עמוק מאוד: היוונים מעולם לא יצרו מעמד כוהנים עצמאי בצמוד למוסדותיה האחרים של המדינה, כשם שדתם לא נתגבשה גיבוש סופי ולא הטילה חובות מוגדרות על כל היוונים.263 לדברי עמית " לא היה קיים ביוון סיכום מוסמך של 'עיקרי האמונה' ולא 'שולחן ערוך' של המצוות והפולחן".264 זהו אפוא ההבדל היסודי בין הביהביוראליזם ההלכתי היהודי הקנוני לבין האופוסים ההלניים. הפטישיזציה היהודית של הטקסט הציבה מערך מוגדר היטב של הוראות נורמטיביות, שלימים חרגו אל מעבר למרחב הפולחני והציעו 'תוכנית חיים' שלמה, שהקיפה את חייו של הפרט מלידה ועד מוות 365 ימים בשנה. מגמתו הביהביוראלית מעצבת ההתנהגות של הקאנון המקראי, ולימים ההלכתי, נבעה כנראה מהשקת ספר דברים, שכאמור שימש, כפי שסבור קנוהל, מעין ספרות כוהנית מקצועית: אסופת הוראות לתפעול בית המקדש. זהו אפוא ייחודו של ההקדש היהודי. 

			ניתן להמחיש את ההבדל היסודי בין האופוסים ההלניים לתרבות המקרא היהודית בעובדה, כי חיבורו של משה עמית — המתפרש על יותר מחמש מאות עמודים — מקדיש אך עמודים ספורים ביותר לדיון בדת היוונית שאין בה, אם כן, כדי 'למצות' אפילו אפס קצה סיפורה של יוון הקלאסית. דוגמא אחרת מספק חיבורו של הקלסיקון ג'ון באגנל בארי (Bury) הנמתח על פני למעלה מ־800 [!] עמודים, אך אינו כולל כל התייחסות לדתה של יוון, וליצירתו של הומרוס הוא מקדיש שני עמודים בלבד, תוך שהוא מתעלם ממשמעותה הדתית.265 מנגד, נתקשה לתאר היסטוריון של תולדות היהודים או היהדות שיסתפק — כמו עמית — בעמודים ספורים לעניין דתם של מושאי מחקרו, או בדומה לבארי יתעלם ממנה לגמרי. 

			אם טיעונים אלו מקפלים בתוכם אמת היסטורית, השאלה הניצבת בפני ההיסטוריון היא אפוא עניין החשיפה של עיתוי הפטישיזציה של הטקסט — האות, המילה, הפסוק והסיפר — על נסיבותיו המיוחדות. כאמור לעיל, נקל ואף ראוי להציע, כי מיזם הקנוניזציה של הטקסט הוא במהותו מהלך אחמני, אשר נועד לחזק את מדיניותה הכלכלית ולטייב את אחיזתה השלטונית של האימפריה בשוליה הדרום־מערביים המקרטעים בהקשר בינלאומי ואזורי מיוחד. אילולא נסיבות הזמן המיוחדות הללו ספק אם 'היהדות' בתצורתה המוכרת לנו הייתה מתגבשת, ולא מן הנמנע כי הייתה נותרת דת קורבנות טיפוסית כמקבילותיה הפגאניסטיות.266 

			חורבנה הסופי של יהודה ב־586 לפנה"ס והחרבתו של מרכז הפולחן בירושלים קיפלו בתוכם את פוטנציאל גוויעתה ההיסטורית של היהדות, כפי שניתן ללמוד מתולדותיה של הממלכה הצפונית הישראלית, שירדה לנצח מעל בימת ההיסטוריה ומתולדות ציוויליזציות אחרות, שכמשו בערפילי הזמן. קנוהל ואחרים מסבירים את הסתלקותם ההיסטורית של 'עשרת השבטים' במדיניות ההגליה 'האתנוצידלית' (Ethnocide) של האימפריה האשורית, שנועדה להבטיח את הכחדתם של עמים ותרבויות בתגובה למרדנותם החצופה. מנגד הם גם מצביעים על סגנונה 'הנאור' של בבל, אשר מדיניות ההגליה שלה הייתה סובלנית הרבה יותר ואיפשרה המשכיות יהודאית. זו הלכה ואיבדה אמנם את סממניה הריבוניים, אך השכילה להמירם בכסות זהותית חדשה תוך התאמתה לנסיבות המשתנות.267

			שרידותה של היהדות על אף משבר החורבן והגלות מוסברת אפוא בתוצאתם המצטברת של שני גורמים עיקריים: סובלנות בבלית־אימפריאלית מזה ואקטיביזם יהודאי־פרטיקולרי מזה. ההיתר, שניתן לימים לגולי יהודה לקומם את הריסות מקדשם, איפשר את פריחתה המחודשת של האומה היהודית (ושל היהדות) במכורתה הטבעית. כביטוי לכוח היצירה העצמאי־אוטונומי של האומה הונח מערך המיתוסים כתשתית באסופה הקנונית — בחומש ואחר כך בנביאים ובכתובים. במרכז הדרמה התיאולוגית של המיתוס הושמה הזיקה הסימביוטית בין עם ישראל לבין ארצו המובטחת למן ימי אבות האומה, דרך סיפור יציאת מצרים, כיבושה בימי יהושע בן־נון והתפצלות הממלכה המאוחדת. תרומתה של האימפריה האחמנית ללידתם של המיתוסים הללו ולעיצובה מחדש של היהדות מוצגת בד"כ כדבר מה שולי ופסיבי. הראשונה אמנם הפגינה סובלנות ופתיחות לפולחנם של העממים השונים שבתחומה, אך גישתה זו — אף שהייתה חיונית לשרידותן של אותן התרבויות העממיות — לא שיקפה את מעורבותו האקטיבית של הקודקוד האימפריאלי בשושן. עובדת שרידותו האמפירית־היסטורית של קולקטיב מובחן נקבעה אפוא מכוח מידת חיותו העצמונית, ונתלתה בעיקרו של דבר ביוזמות הנהגתו. 

			החיבור המובא כאן מבקש לקרוא תיגר על תפיסה רווחת זו, ולראות בתצורתה החדישה של היהדות כדת־ספר וסיפר וכפולחן טקסט וגוויל פועל יוצא של מדיניות אחמנית מכוונת ואקטיבית, וזאת לא פחות מאשר פרי יוזמה יהודאית פנימית ובלתי תלויה. פרויקט שיבת ציון בתקופתו של כורש, קימומו של בית המקדש בירושלים בימי שלטונו של דריווש הראשון ומפעלותיהם של שני הפקידים האחמנים עזרא ונחמיה הם קרוב לוודאי נקודות ההשקה ההיסטורית של היהדות החדשה. קשה כמובן להעריך מה היו פניה של היהדות אילולא היו כורש ויורשיו פועלים למימוש מפעל שיבת ציון, אך יש יסוד לטיעון, שמפעל השיבה עמד ביסוד הופעתה והתגבשותה של היהדות בתצורתה 'הסופית', ובעיקר עם בואם של עזרא ונחמיה ליהודה. 

			האימפריה האחמנית (550-330 לפנה"ס בקירוב), הייתה אחת האימפריות הגדולות ביותר אי פעם. בשיאה הטריטוריאלי — ימי שלטונו של דריווש הראשון (Drius I, 522-486 לפנה"ס) — היא נשתרעה מנהר האינדוס ועד לדנובה, ומהשוליים המערביים של הרי ההימליה ועד למדבר סהרה.268 שלטונה בשטחים הללו התבסס על מערכת מורכבת ומסועפת, אשר שילבה בין תצורות שליטה מגוונות: שליטה ישירה בידי מערכת של פקידים שכיהנו כנציבים (פחות), גיוסן של שושלות מקומיות במסגרת 'שלטון עקיף', או הנהגות דתיות־כוהניות מקומיות.269 מדיניות זו היא שמיזגה — ולראשונה אי פעם — בין נושאיה של היהדות הבתר־חורבנית מקרב אוכלוסיית גולי בבל לבין מכורתם ההיסטורית, ותמהיל זה הוא שקנה ליהדות את צביונה המיוחד. 

			אין מחלוקת בשאלת הגלייתן מיהודה של קבוצות אוכלוסייה מובחנות בשלהי תקופת שלטונה של האימפריה הבבלית. ראיות להתרחשותה של סאגה היסטורית זו מצויות למכביר. די להצביע על ההתאמה בין הסיפר המקראי לבין מקורות טקסטואליים אחרים מהמזרח הקדום, על ראיות ארכיאולוגיות אלו ואחרות, על עובדת היווצרותה של קהילה יהודאית שורשית ומשגשגת בבבל (שנעשתה, ברבות השנים, למרכז היהודי התרבותי החשוב ביותר בעולם בשעתו), כמו גם על שפע ראיות לקיומה של 'פזורה' יהודית מפותחת מאות שנים בטרם הוחרב בית המקדש (השני) בידי לגיונות רומא.270 לא טריוויאלית היא העובדה כי אוכלוסיית גולי בבל השכילה לשמור ולפתח צביון דתי־תרבותי ייחודי. היא מעידה, בין השאר, על ליכוד פנימי ועל מנגנון יעיל של פיקוח חברתי — כזה המאפיין אך ורק חברות מאורגנות — ובכלל זה גם מנגנוני גיוס אפקטיביים. 

			אין בכל אלו כדי לצמצם את ממדיו של המשבר הקשה, שפקד את האליטות השלטוניות הגולות מיהודה לנוכח תוצאותיו הרות האסון של המרד הכושל באימפריה הבבלית. יש להניח כי התבוסה הצבאית, הכיבוש וההגלייה פגעו פגיעה קשה ביוקרתן, חתרו תחת יסודות הלגיטימציה השלטונית שלהן ופגעו ביכולתן להפעיל את מנגנוני השליטה המסורתיים שנשענו, בין היתר, על כוח גס ושאר מנגנוני כפייה. ראיה משכנעת לכך ניתן למצוא בעובדת 'היעלמותה' של הממלכה הצפונית עקב ההשתלטות האשורית בשלהי המאה השמינית לפנה"ס כמו ציוויליזציות נוספות, שלא שרדו את הכיבוש וההגלייה וירדו לנצח מעל בימת ההיסטוריה. נראה, אפוא כי שפר גורלה של קהילת יהודי בבל שהנהגתה הצליחה — כך מקובל להניח — לאחוז את ההיסטוריה בקרניה.271 

			כורש היה אימפרטור היפר־אקטיבי טיפוסי, ושפעל באכזריות מקיאביליסטית מושכלת, ומטרתו הייתה להרחיב את שטחי שליטתו ככל הניתן. בשלב ראשון איחד תחת כתרו את מלכויות פרס ומדי (550/49 לפנה"ס), ומיד אחר כך הסתער מערבה והכניע את מלכות לידיה (Lidia), ששלטה ברוב שטחיה היבשתיים של אסיה הקטנה, וכן את הערים ההלניות שבחופיה. התעצמותו הרבה הטילה חיתיתה על ממלכת בבל, שנפלה כפרי בשל לידיו לאחר שמלכה נבונאיד הודח בידי כוהני דת שהתנגדו לשלטונו.272 כך נסללה הדרך לשיבת ציון תחת מדיניותה הסובלנית לכאורה של האימפריה האחמנית. אין כמעט ספק במהימנותה ההיסטורית של 'הכרזת כורש' כפי נוסחיה בספר עזרא א, 2-4, בגרסתא הארמית בעזרא ו, 3-5 ובפסוקים החותמים את המקרא בדברי הימים ב ל"ו, 22-23, זאת לאור ההקבלות בינן לבין נוסח 'כתובת הגליל של כורש': תעודה רשמית מימי כורש, שממנה נקל ללמוד על מדיניות שיקום המקדשים האחמנית. 

			הכרזת כורש לא הייתה מחווה מיוחדת כלפי גולי יהודה אלא חלק ממדיניות שיטתית נמשכת ומקיפה למדי. תהליך ההשתלטות האחמני על בבל, שהיה באופן יחסי נטול שפיכות דמים לאור שיתוף הפעולה בין כורש לכוהניו הבבליים של האל מרדוך,273 לימד כנראה את האימפרטור האחמני לקח אופרטיבי חשוב בדבר התועלת שניתן להפיק מהעילית הכוהנית המתוסכלת לייעול תהליכי השתלטות ושליטה.274 בכל אלו יש כדי ללמד על חשיבותו של הממד הדתי־פולחני באסדרת היחסים הבינלאומיים ובשליטה על אימפריה רב לאומית. 

			על הזיקה בין מדיניות האסדרה הדתית של האימפריה האחמנית לבין המצב הבינלאומי עמד כבר עתניאל מרגלית במאמרו מ־1987.275 מרגלית ביקש להציע הערכה מחודשת לשליחותם של עזרא ונחמיה בַמסגרת הרחבה והכוללת של המאבק בין האימפריה הפרסית (האחמנית) לבין האימפריה האתונאית.276 בלי משים הוא מטיל אור על תרומתם הכבירה של עזרא ונחמיה בהיווצרותה של היהדות בצורתה הבשלה. עוד אחזור למאמרו של מרגלית, ובהרחבה.

			שאלת לידתה, שרידותה והמשכיותה של היהדות כ'אומה' או כ'ציוויליזציה', קשורה קשר הדוק בסוגיית ריבונותו הטריטוריאלית של העם היהודי, והיא מקפלת בתוכה השלכות אקטואליות לא מעטות. הסיפר הציוני רואה בריבונות יהודית חלק אינטגרלי של ההוויה היהודית, שלא לומר נשמת אפה ממש. הביטוי המיתי־היסטורי לעובדה זו מקופל בין היתר בסיפורי המקרא, בחבילת המצוות הקשורות בארץ ובקשר הבלתי ניתן לכאורה לניתוק, בין העם היהודי למכורתו המובטחת. שליטה ריבונית במכורה היא תכליתה של היהדות והוכחה ניצחת לתקפות עולם התוכן התיאולוגי שלה. הציונות הדתית היא מן הסתם השלוחה האמפירית־היסטורית המובהקת ביותר לאישושו של נרטיב כזה, והיא מלמדת על הזיקה החד־חד ערכית בין ריבונות מדינית לזהות יהודית־דתית. 

			לא אפסח על הטיעון לפיו היהדות נוצרה מלכתחילה מתוך החתירה לשליטה ריבונית בטריטוריה, לחיזוקה ולהרחבתה. כך מלמדים אותנו פינקלשטיין וסילברמן, למשל. כאמור לעיל, השניים מייחסים את הפצעת ההיסטוריה הדויטרונומיסטית למאווי ההתפשטות של המלך יאשיהו בשלהי המאה השביעית לפנה"ס. אלו עומדים ביסוד מיתוס כיבוש הארץ, סיפור הממלכה המאוחדת ועוד כהנה וכהנה תופינים היסטוריוגרפיים מדומיינים בשיטתם, שנעשו לימים לטוטם לאומי מודפס. על כך נקל להוסיף את הניסיונות החוזרים ונשנים של יהוד(א)ים לפרוק את עול שלטונה של 'מלכות הרשעה', ולקומם מחדש את עברם הריבוני המפואר במכורתם ההיסטורית. חלקם צלחו — כמעשה החשמונאים, וחלקם כשלו — כמו במקרה מרד בר כוכבא. כל אלו משקפים היטב את מרכזיותו של האתוס הריבוני בתיאולוגיה היהודית ובתולדות היהודים. 

			מנגד, יש מי שמבקשים לנתק את היהדות מטבורה הריבוני ומציבים למטרה זו נרטיב חלופי. לשיטתם היהדות באה לעולם בתגובה למשבר אובדן הריבונות, המשיכה להתקיים במשך מאות בשנים במנותק משאיפה לריבונות ואף הוקיעה שאיפה זו הוקעה הלכתית חד־משמעית. האיסור התלמודי לעליה בחומה — עלייה קולקטיבית מאורגנת לארץ ישראל (וכיבושה) — קבלת דינה של מלכות זרה (דינא דמלכותא דינא) וההתנגדות הנחרצת לציונות, השורה גם היום על אי אלו מהמכונים 'חרדים', הם כולם הוכחות משכנעות לצדקת טענתם. והציונות? הציונות בשיטתם היא ביסודה תנועה חילונית ואפיקורסית מובהקת, המנוגדת ניגוד עקרוני לכל מה שהוא 'יהודי' בהווייתו (עמדה שיש לה גם גירסאות חילוניות). 

			אם הקורא סבור כי מחבר טורים אלו שותף לסיפא של הדברים, דהיינו שהיהדות 'נולדה' לנוכח משבר החורבן והגלות וכמענה לו, אבהיר כי עֶמדתי בסוגייה זו מורכבת מעט יותר. נראה כי אין מחלוקת בשאלת אפשרות קיומה של יהדות במנותק מעוגן ריבוני, אך להערכתי היהדות ההיסטורית באה לעולם מכוחה של שליטה מדינית ומיוזמתו של שחקן ריבוני, אלא שאין עסקינן בריבונות יהודאית או יהודית אלא דווקא בריבון אחמני. בלב הטיעון טמון ניחוש מושכל, כי היהדות בתצורתה המוכרת לנו כשילוב בין אלוהות קוסמית לשבטיות פרטיקולארית, היא מעשה הרכבה בין שתי תיאולוגיות סותרות. אולם היה זה מפעל, שאבן הראשה הקזואיסטית שלו נעוצה באינטרסים ובעוצמה שלטונית אחמניים. צורתה הראשונית באה לה לנוכח משבר החורבן והגלות, אשר הטרים את 'המצאתה מחדש' של התיאולוגיה היהודאית תוך התקת מושאי ההקדש מהמרחב הטריטוריאלי למרחב השבטי־קיבוצי. כוונתי לאתיקה — ומה שחשוב יותר לפרקטיקה — של 'זרע קודש': אסופת הוראות נורמטיביות אשר נועדו להבטיח המשכיות קולקטיבית וקיום קיבוצי מובחן בסביבה תרבותית־חברתית מתחרה. סביר להניח כי האחרונה ניזונה מהדת הזורואסטרית ואולי ממסורות אחרות, שנטו להפשטה סימבוליסטית של מושאי ההקדש שלהן. 

			השלב השני והמהפכני בדברי ימי היהדות הגיע עם הרפורמה הספרותית של עזרא ונחמיה, שעיתויה מהווה ראיה משכנעת — ולטעמי שלי מכרעת — לעוצמת משקלו של האינטרס האימפריאלי בעיצובה מחדש ובהשקתה למעשה של הדת היהודית. הטריטוריה נעשתה אמנם לארצם של היהודים אך שלא מכוח הסדר ריבוני, אלא כחלק בלתי נפרד 'מחבר העמים' האחמני. היסוד הטריטוריאלי־פרטיקולרי של היהדות בא לה, אם כן, מכוח משמעותה התיאולוגית כארץ 'מובטחת' שכולה דבש, חלב, פירות ופרות. מגמתה האוניברסליסטית — המנוגדת לכאורה — נגזרה מתוקף העובדה, שהציוויליזציה היהודית נעשתה חלק בלתי נפרד מאחמניה הגדולה: מ'השלום האחמני'.277 זו משמעותה של ההבטחה האלוהית בברית בין הבתרים וזו קרוב לוודאי כוונת הפסוק 'מנהר פרת ועד לנהר מצרים' (בראשית, ט"ו: 18). יהודה האחמנית היא אפוא מימושה האמפירי־היסטורי של ההבטחה האלוהית לאבי האומה בחסותו של בית המלוכה הפרסי, הפועל ככלי שרת בידי האל האחד והיחיד. 

			טיעונים אלו מחייבים ביאור והרחבה. אחזור ואדגיש כי אין בכוונתי 'לשחזר' את ההיסטוריה כהווייתה גופה, אלא להציע אנליזה העולה לכדי סיפר מתקבל על הדעת. לא מעט ראיות היסטוריות תורמות לאישושו של נרטיב מעין זה: בראש ובראשונה מעורבותה האינטנסיבית של האימפריה האחמנית באסדרה רבתי של פולחנות דתיים — לא רק בקימום מקדשים — כפי שמלמד מחקרה מהשנים האחרונות של ליסבת' פריד (Fried);278 זיקה כרונולוגית ועניינית הדוקה בין אינטרסים אימפריאליים למפעלם של עזרא ונחמיה; עולמות התוכן הסיפוריים של החומש שהותאמו עד דק לסדר היום האימפריאלי; מועדיו ההיסטוריים של תהליך הקנוניזציה של האסופה המקראית; התפקיד הבלתי מבוטל שאפשר ומילא בית המקדש היהוויסטי ביב שבמצרים בסאגה היסטורית זו; המדיניות המוניטרית והפיסקאלית של האימפריה האחמנית, שעודדה המעבר לכלכלת ממון. אכן, אף אחת מהראיות ההיסטוריות לעיל אינה בגדר 'אקדח מעשן', אך משקלן המצטבר והיכולת לשוזרן האחת באחרות שזירה הרמונית היא דבר מה שראוי להתחשב בו. 

			דיני הראיות במדינת ישראל מאפשרים הרשעתו של אדם בדין הפלילי מעת שנזקפת לחובתו ראיה מרשיעה אחת ויחידה שהיא מעבר לספק סביר, כפי הוראות ס' 34 כ"ב (א) לחוק העונשין: התשל"ז, 1977, למשל הודיה שנגבתה מרצון חופשי. אלא שהדין הישראלי פיתח כלים המאפשרים הרשעה בדין כאשר אין בנמצא ראיה מכרעת אך עומד לרשות התביעה צבר ראיות מנצח. כך למשל, נקבע שעדות יחידה ובעייתית — כגון עדות עד מדינה שהרוויח ממתן עדותו — תשיג את מטרתה כראיה מרשיעה אם תיזכה לתוספת ראייתית בצידה. צבר ראיות יכול אפוא לאפשר מיצוי של הדרישה להיעדרו של ספק סביר לצורך הרשעה, גם אם לא עומד לרשות התביעה 'אקדח מעשן'. כך — על דרך האנלוגיה — גם בסיפר שיוצג להלן הקונה את כוח השיכנוע שלו מהמנעד הרחב של הראיות הניצעות ממנו. אתחיל בהצגת עיקר ממצאי מחקרה של פריד.

			פרק שני

			מצרים, בבל, אסיה הקטנה, יהודה

			מחקרה של פריד מספק את הפיגום האמפירי לטיעון, כי מידת מעורבותה של חצר המלוכה האחמני בשושן בעיצוב משטרי הפולחן באזורי השליטה שלה הייתה רבה ביותר. פריד פונה להצגת בעיה התובעת פתרון. כפי שעולה מתוך מקורות היסטוריים שונים, השליטה האחמנית ביהודה (539-333 לפנה"ס) יצרה שינוי רדיקלי במעבר ממשטר מונרכי (מלוכה) למשטר תיאוקרטי. מעת שנכבשה בידי גייסותיו של אלכסנדר ממקדוניה היא נשלטה לכאורה בידי כוהן גדול, שחלש על הכוח הצבאי ועל הציוד הצבאי, והיה הגורם שקבע להלכה ולמעשה האם להתנגד לפולש ההלני, אם לאו. עולה השאלה, באיזו מידה אחזה העילית הכוהנית ביהודה בכוח שלטוני חילוני, ומה היו מקורות הלגיטימציה שלה: האם נבעו מהשפעות יהודאיות לוקאליות, או 'שהונחתו' מהמרכז האימפריאלי. 

			פריד משרטטת שלושה מודלים — במונחי תיאוריה ממשלית־פוליטית — כתשובות חלופיות לשאלה זו: 1) תיאוריית 'השלטון־עצמי' (Self-Governance Theory), לפיה חצר המלוכה בשושן צמצמה ככל האפשר את התערבותה בארגון המבנים הסוציו־פוליטיים 'בפרובינציות' שלה, וכך גם ביהודה; 2) תיאוריית 'ההסמכה האימפריאלית' (Persian Imperial Authoriziation), לפיה נציבים אחמניים הקנו לפרקטיקות ונורמות מקומיות נהוגות מעמד של חוק אימפריאלי; 3) מודל 'האימפריה הביורוקרטית' (Bureaucratic Empires Model), הטוען למעורבותו האינטנסיבית של הממשל האימפריאלי המרכזי בניהול הפרובינציות שלו.279 השאלה ששואלת פריד היא איזו מבין שלוש החלופות לעיל מתארת בצורה המיטבית את המציאות ביהודה האחמנית.280 

			לנוכח מיעוט מקורות ונתונים אמפיריים מיהודה פונה פריד למעקף מתודולוגי: היא בוחנת נתונים, ראיות וממצאים מפרובנציות (פחוות) אחמניות אחרות: מסופוטמיה, מצרים ואסיה הקטנה, ומניחה — וזו הנחה סבירה ואף מתבקשת — כי דפוס השליטה בהן משקף גם את המציאות ביהודה. מסקנותיה חד משמעיות: מודל האימפריה הביורוקראטית הוא המציע את התיאור המקורב ביותר למציאות ההיסטורית לעניין היחסים בין ארמון ומקדש. העוצמה הפוליטית הייתה אפוא נתונה כולה בידי השליט והפקידות שלו, ואילו הכהונה המקומית חסרה אותה.281 מכאן קצרה הדרך לטיעון, שיהדות הספר ופולחן הגוויל הם ביסודם מיזם שלטוני־אחמני. מחקרה של פריד מלמד אפוא על מעורבותו העמוקה של הקודקוד האימפריאלי באסדרתם ובעיצובם מחדש של פולחנים מקומיים לאור תפקידם החשוב בהצדקת מערכי שליטה ובחלוקה של משאבים. 

			הדוגמא של מצרים האחמנית מאלפת במיוחד. פריד מראה כיצד ההשתלטות האחמנית על מצרים בימיו של כנבוזי השני (Cambyses),282 גררה אחריה מהפך בארגון ההיררכי והפרסונלי של המקדשים במצרים. ההשתלטות האחמנית על מערכת המקדשים המצרית כללה ארבעה נדבכים עיקריים: 1) ייחוס מעמד אלילי לשלטונו של האימפרטור האחמני כאל חי ובועט, שבא בנעליו של השליט הפרעוני המודח שסר חינו האולימפי; 2) הטלת הגבלות חמורות על אחיזתם של מרבית המקדשים המצריים במשאבים כלכליים, וצמצום ניכר של תחום השיפוט האופרטיבי שלהם; 3) סילוק ממלאי תפקידים ממוצא מצרי ממרבית תפקידי הניהול והשליטה בבתי המקדש והחלפתם בפרסונות המזוהות עם השלטון האחמני ומטעמו, ולא אחת באנשים ממוצא אירני; 4) שנוי רדיקלי במנגנוני האיסוף וההקצאה של משאבים כלכליים, שבמרכזו רפורמה מקפת באופן תיפקודו של האפרטוס הפולחני־הדתי. 

			המגמה העיקרית בשינוי הקצאת המשאבים כלכליים באה לידי ביטוי בהפיכתם של המקדשים המצריים ממערך של 'עיכול' משאבים והנאה מהם למערכת מימסר: היה זה מנגנון שמטרתו התקת משאבים מהפריפריה הנשלטת למרכז בשושן, והפיכת המקדשים ל'שלוּחים' או ל'נאמנים'. הקודקוד השלטוני בשושן דחק אפוא את אליטות העוצמה המסורתיות משליטה באפרטוס הדתי־הפולחני במצרים, והציב במקומה ביורוקרטיה נאמנה מטעמו, כך על פי המושגים שטבע איזנשטאט.283 

			המחקר של פריד מצביע על התפקיד הכלכלי, שמילאו מקדשי מצרים בתקופה שקדמה לכיבוש האחמני, ככלי מרכזי של גביית מיסוי והקצאה באורח שהבטיח את קיומם כמערכת 'אוטרקית' המספקת את עצמה. כך למשל, מקדשו של האל אמון (Amun) בתיבי (Thebes) מתקופת שלטונו של רעמסס השלישי (1198-1166), כילכל 81,322 בני אדם: כוהנים, איכרים, ציידים, בעלי מלאכה, בנאים, אדמינסטרטורים ואחרים. הוא העסיק 125 סוגים שונים של בעלי מקצוע, חלש על 433 גנים, על קרוב ל־2,400 קמ"ר של שטחי שדה מעובדים, על 46 סדנאות עבודה ועל 83 כלי שיט. הוא נהנה ממיסים וממנחות מ־65 כפרים שכנים, שכללו מתכות יקרות (כולל נחושת), דגנים, בעלי חיים ושאר ירקות.284 

			ככלל נוהלו המקדשים בידי מעמד הכהונה שהורכב ממי שכונו 'טהורים' או 'מטוהרים', ושנחלק לשני מסדרים: הגבוה, שכלל 'נביאים' או 'משרתי האל', והנמוך או הזוטר, אולי בדומה להבחנה בין כוהנים ולוויים. בראש ההיררכיה הוצב כוהן גדול, שנעזר בצוות כוהנים. בתקופה שקדמה לכיבוש האחמני הכוהן הגדול היה לכאורה מינוי של השליט הפרעוני. בפועל מדובר היה בתפקיד מורש, וכמוהו גם תפקידים חשובים אחרים במקדש. בחלק לא מבוטל מהמקרים מדובר היה במי שנהנו באופן זה או אחר מקשרי דם עם החמולה הפרעונית השלטת: כנסיכים, כווזירים (viziers) וכקרובי משפחה.285 

			הכיבוש האחמני גרם שינויים מרחיקי לכת. כאמור, האימפרטור האחמני בא בנעליו של פרעה, ובכך חתר תחת המסורת המצרית השלטת יותר משניסה לגייסה, הגם שששודרג למעלת בנו של אוסיריס אל המוות המצרי ואחד מצאצאיו של רא (אל השמש). סטאטוס זה העניק לו יכולת להסיר את הכאוס מן הארץ ולהבטיח סדר ושיגשוג בממלכתו. הכיבוש, הניצחון הצבאי והיכולת לכפות סדר על הארץ נתפסו כהוכחה חיה לרצונם של האלים המקומיים בשלטון החדש, וסייעו למתג את השליט החדש כמי שהחזיר את הסדר הדתי־פולחני על כנו. זהו, לדעת פריד, הרעיון המארגן של 'כתובת הגליל', שכבר צויינה לעיל. יורשו של כנבוזי דריווש (דריוס) נבחר גם הוא בידי האל העליון רא, חומש בידי אימו נות' (אלת השמיים) וזכה — בדומה לכל שליט פרעוני אחר — בסופרלטיב 'האל המושלם'. לא היה בכל אלו כדי למנוע מכנבוזי מלחלל את מרבית המקדשים במצרים ולהפסיק את תיפקודם כמרכזיים דתיים־פולחניים. יתר על כן, המעורבות הפעילה של הקודקוד האימפריאלי באסדרתם של חיי הדת והפולחן במצרים (וביתר שטחי שלטונו), באה לידי ביטוי בהטלת הגבלות על הענקת מנחות למקדשים, ולהוציא שלושה מתוכם — הענקת מנחות או הכנסה משליטה ישירה בקניין נאסרה בצו בכל רחבי מצרים. מטרתו של כנבוזי הייתה לגזול מהאדמיניסטרציה הכוהנית המקומית את מקור העוצמה הכלכלי שלה.286 

			מאז תקופת שלטונו של דריוס בשלהי המאה החמישית לפנה"ס מצביעה התכתבות רשמית בין כוהני מקדשי חנום ביב לממלאי תפקידים בכירים בהיררכיה השלטונית האחמנית על שינוי מגמה: בעבר נהג המלך (הפרעוני) "לשמן" את המימסד הפולחני ולתמוך בו מבחינה כלכלית, ואילו כעת בתי המקדש הם אלו שהעלו מס למלך. כך גם במסופוטמיה. בתקופה האחמנית נעשו אפוא בתי מקדש למעין אחוזה פיאודלית של המלך. פריד מצביעה על המעורבות היתרה של הקודקוד האימפריאלי במינוי בעלי תפקידים באדמיניסטרציה הדתית בעיקר בקרב ממלאי התפקידים הבכירים ביותר287 — שליח המלך (herald) ושופטים למשל — שהיו כולם ממוצא איראני. שליח המלך היה אמון על גיוס חיילים ועובדים, הטלת צווים, גביית מיסים ופיקוח על האדמיניסטרציה המצרית המקומית, ולפיכך נתלווה אליו בדרך כלל כוח משטרתי. אחד המכתבים מיב (המתוארך ל־427 לפנה"ס) מוכיח, כי כל אותם בעלי תפקידים — שליחי המלך, שופטים וסופרים — נדרשו לדאוג לגבייה ומשלוח של הקצבה חודשית: 'שכר דירה' עבור בעלי הנכס הרלוונטי שהיה קרוב לוודאי נסיך פרסי.288 תכתובות אלו גם מלמדות על הפיקוח ההדוק, שהפעילו האימפרטורים האחמנים על 'כל פעילות' (כדברי פריד)289 בארצות שלטונם באמצעות מושלי הפחוות, כולל רגולציה של הפעילות הדתית ותוך הפעלת מערך מודיעיני, מעין גרסה עתיקה למודל 'המשטרות החשאיות'. 

			מכתב 'סדר הפסח' (Passover Letter) שנמצא בארכיונו של ידניה הכוהן הגדול של מקדש יהווה באלפנטינה מלמד לטענתה על מגמה זו. הוא נשלח לידניה ולאחיו חנניה מפקד חיל המצב (היהודי) ביב ע"י הפחווה האחמני במצרים ב־419 לפנה"ס בקירוב בהוראותיו המפורשות של השליט האחמני. המכתב כולל הוראות לגבי המועד המדויק של החג והאופן שיש לחוג אותו: הימנעות מאכילת חמץ ומשתיית משקאות תוססים (בירה) במשך שבעה ימים בחודש ניסן, וקיום שבתון (מעבודה) ביום הראשון וביום האחרון של החג. הוא לא מציין את נוהג זבח הפסח, ואפשר שהדבר נועד למנוע פגיעה במאמיניו (המצרים) של האל חנום, שכן לפי אמונתם השה הוא בעל חיים מקודש האסור בקורבן.290 

			כאמור לעיל, פריד מצביעה על מגמות דומות לעניין יחסי ארמון־מקדש גם בתחום השליטה האחמני באסיה הקטנה291 ובבבל,292 ומקישה כי זו הייתה המגמה גם ביהודה האחמנית, שהייתה פחווה המציבה בפני ההיסטוריון אתגר מיוחד לנוכח העובדה, כי כמעט ולא שרדו בעניינה תכתובות רשמיות כמקור לפיענוח היחסים שבין השלטון המרכזי בשושן ל'פרוביניקה' זו. הפרק החמישי והאחרון של חיבורה מוקדש אפוא לפיצוח החידה ההיסטורית של יהודה, (וראה להלן).293 פריד נשענת בזהירות ביקורתית מתבקשת על המקור התנ"כי (ספרי עזרא ונחמיה, חגי וזכריה, וישעיהו השני), על כתבי יוספוס ועל ממצאים ארכיאולוגיים, החושפים דפוסי התיישבות וארגון עירוני: מטבעות, חותמות, בולות, פפירוסים וכיו"ב.294 אמנם אין היא עוסקת בבירור מקורות היהדות או בהתפתחויות הרלוונטיות להתגבשותה בתקופה האחמנית, אך לממצאיה ולמסקנותיה השלכות חשובות לבירור שאלת קורות היהדות ובעיקר לעניין ההשפעות האחמניות על עיצובו של הפולחן הדתי־יהודי ביהודה. למעשה, יש לראות את חידוש פולחן הקורבנות בירושלים — וביתר שאת את 'המהפכה הטקסטואלית' בפולחן הדתי — כפרוגרמה אחמנית. 

			פריד משקיעה מאמץ ניכר בנסיונה לשכנע את קוראיה, כי מודל 'השליטה האפקטיבית' הוא זה המתאר בצורה המהימנה והמדויקת ביותר את היחסים שבין ארמון ומקדש במרחב השליטה האחמני, אך לא נכנסת בעבי קורות האינטרסים של הקודקד האימפריאלי. בד"כ הטיעון הסיבתי רופף למדי ולוקה במידה נמוכה של רזולוציה היסטורית. הפיגום הקוזאלי להחלתו של המודל נשען על המעוניינות הכללית של שלטון פלוני — במקרה דנן שלטונם של השליטים האחמנים — בטיוב ובייעול מנגנון השליטה באשר הוא. עם זאת, פריד מפנה לא מעט שימת לב מחקרית למיזם קימום הריסותיו של בית המקדש בירושלים295 ולמפעלותיהם של הפחה נחמיה296 ושל הסופר עזרא.297 

			לעניין חידושה של עבודת הפולחן בבית המקדש בירושלים, פוסעת פריד במשעול האינדוקטיבי המוכר, המשרת את האינטרסים העיוניים שלה. פרויקט קימום הבית (או להבדיל סגירתו), הוא בעיקרו מהלך שניזום, או לכל הפחות אושר, בידי האימפרטורים האחמנים. כך נעשה במצרים, באסיה הקטנה, בבבל וביהודה. היא מציעה בהקשר זה מודל אחמני טיפולוגי של שיקום מקדשים,298 ומצביעה על החפיפה בינו לבין שיקום בית המקדש בירושלים. המסקנות הנגזרות ממנו מתַקפות את המודל שהיא מבקשת לאשש.299 

			למרות כל אלו, היא לא חושפת את הנסיבות המיוחדות, שעמדו ביסוד השקת מפעל השיקום ביהודה שיש בהן, כמובן, כדי לטייב את ההסבר. היגד זה נכון גם ביחס לאופן שפריד מארגנת את הנרטיב סביב שני הגיבורים נחמיה ועזרא. מטרתה העיקרית — להראות כי שני הפרוטגוניסטים ההיסטוריים הללו הם פקידים אחמניים, שפעלו בהרשאת הקודקוד האימפריאלי ומטעמו בדומה לעמיתיהם מכל קצוות האימפריה, אך אין היא עוסקת באופן פרטני בנסיבות ההיסטוריות המיוחדות שעמדו בבסיס פועלם. שליחותו של נחמיה, משקם ירושלים, נועדה לדבריה לחזק את אחיזתו השלטונית של הקודקוד האימפריאלי ביהודה על ידי צמצום השפעתם של בריוני כוח מקומיים, ובראשם הפונקציונריים סנבלט החורני, טוביה העמוני וגשם הערבי. מדובר בברוני קרקע ביהודה וסביבותיה, שהצמיתו רבים מקרב שכבת האיכרות ביהודה, וששאפו — וככל הנראה גם הצליחו — לשדרג את תפקידם וזכויות היתר שלהם לכדי מעמד המועבר בירושה. כך כמו קראו תיגר על שלטונו האפקטיבי של הקודקוד האחמני. יצירת מרחב אורבני מתפקד בירושלים, מורטוריום של חובות האיכרות כלפי אצולת הקרקעות ואפילו האיסור על נישואי תערובת, נועדו לחתור תחת העוצמה הפוליטית של אצולת הקרקע המקומית, ובאופן זה להבטיח את הדומיננטיות האפקטיבית של השלטון האימפריאלי.300 

			כאמור, פריד לא מטפלת בנסיבות המיוחדות המסבירות את עיתוי שליחותו של הפחה נחמיה, ומסתפקת בהיגד הכללי, כי פעילותו של הפקיד האסרטיבי שירתה היטב את האג'נדה של הקודקוד האימפריאלי. חשיפת האילוצים והשיקולים הספציפיים שעמדו בפני האימפריה האחמנית בשני הצמתים ההיסטורים הללו — שיקום המקדש מזה, ושליחותם של עזרא ונחמיה מזה — יכולה לתרום אפוא לא רק לאישוש התיזה של פריד בדבר 'שליטתו ההרמטית' של הקודקוד האימפריאלי בתחום שיפוטו באמצעות האדמיניסטרציה המקומית מהפחה וכפיפיו כלפי מטה, אלא גם לשזירתו של נרטיב חלופי לעניין מוצאותיה של התיאולוגיה היהודית החדשה, זו שעזרא הסופר נחשב למיילדה ההיסטורי בתפקיד 'עורכה' של תורת משה. בעניין זה אציע להבין את התהליך ההיסטורי לאור התובנות, שמציעה לנו פריד, אך בהיסט עיוני־אמפירי חשוב. לא אבקש לתאר ולהסביר את היחסים שבין ארמון ומקדש, כפי שעושה פריד, אלא את התגבשותה של היהדות החדשה מבית מדרשם של שליטי האימפריה באמצעות שלוחייהם היהודים מימי זרובבל ועד לימי נחמיה ועזרא. 

			ברוח הדיון ההיסטוריוגרפי של פריד אניח, כי הקודקוד האימפריאלי היה מעורב עד דק בארגון ובאסדרה של הפעילות הדתית בפחוות הרלוונטיות, וכי פעילותו של האימפרטור האחמני הושפעה, בין היתר, מהאילוצים והסיכויים שזימן המצב הבינלאומי. כך לעניין שיקום המקדש בירושלים וכך לעניין שליחויותיהם של עזרא ונחמיה. חידוש פולחן הקורבנות בירושלים והמהפכה האמונית הטקסטואלית — שקשה להגזים בחשיבותה החברתית והתיאולוגית — הם אם כן לא רק יוזמה אימפריאלית אלא קונסטרוקציה אחמנית ממש. על פי ניתוח זה 'יהדות הטקסט', שתצורתה האמפירית־היסטורית הראשונה נולדה בימיהם של עזרא ונחמיה, אינה נרטיב עצמוני של קבוצה שבטית נפרדת ובלתי תלויה, שנכתב ונערך בידי מנהיגיה הרוחניים האוטונומיים, אלא פריו של מהלך שלטוני־פוליטי מובהק של שליטי שושן, שנכפה על ידיהם על אוכלוסי יהודה באמצעות משתפי־פעולה אירניים ממוצא יהודי. מוטלת עלי החובה לשכנע את הקורא בתקפותו של טיעון זה, או לכל הפחות — בכך גם אסתפק — בהצגת היתכנותו ההיסטורית כנרטיב סביר ומתקבל על הדעת. למשימה זו אקדיש את שני הפרקים הבאים. 

			פרק שלישי

			תפקידו ההיסטורי של בית המקדש היהודאי ביב

			כפי מסקנותיה של פריד, באימפריה האחמנית שיקום מקדש או לחילופין השבתתו הצריכו גיבוי אימפריאלי מלא, והכרזת כורש עולה בקנה אחד עם דיאגנוזה היסטוריוגרפית זו.301 לשאלה מה עמד ביסוד החלטתו של כורש להכריז על קימום הריסותיו של המקדש בירושלים ניתנו לא מעט תשובות מושכלות. אוריאל רפפורט למשל קבע, כי התנהלותו של כורש בעניין שיקום המקדש בירושלים לא הייתה מופע בלעדי. בדומה לפריד גם הוא מצביע על מדיניות שיקום המקדשים בבבל כמקבילה היסטורית לשיקום המקדש בירושלים. להערכתו מדובר במדיניות רחבת היקף, אשר נועדה לתמרץ עיליות דתיות מקומיות לקשור את גורלן בקודקוד האימפריאלי עבור טובות ההנאה מההסדר, ובמידה לא פחותה נועדה לרכוש את אהדת הציבור הנוהה אחר אותם אלים.302 

			כך סבור גם האשורולוג חיים תדמור. במאמרו 'עליית כורש והרקע ההיסטורי להכרזתו',303 הוא גוזר גזירה שווה בין הכרזת כורש לבין מדיניותו בעניינה של בבל, שאת השלטון בה תפס באורח נטול משברים, תוך הפעלת עוצמה צבאית מצומצמת. תדמור מחלץ מסקנותיו מעיון בחומרים ארכיאוניים ממקדשים בסִיפֵּר ובאֶרֶך.304 נבונאיד הִרבה להחליף את הפרסונל הכוהני במקדשים הללו, לבטל משרות וליצור משרות חדשות. ככלל, מלכי בבל לא נהגו להתערב בניהול קופות המקדש ואף תמכו בהם כלכלית וביד רחבה. נבונאיד הפך מדיניות זו על ראשה, הקים מרכז גבייה במנותק מהמקדש, והכריז על האתר כעל אוצר המלכות. נוסף על כך פנה לשינויים תיאולוגיים מרחיקי לכת: דחק לשוליים את אלי בבל, והִשְׂגיא את קרנו של האל סין החביב עליו.305 תדמור סבור אפוא כי כורש הוזמן ע"י החוגים שגילו עויינות כלפי נבונאיד. לפיכך נתקבל כורש בטקסיות חגיגית ובעטרת כבוד בבחינת משחררה של בבל (מעולו של נבונאיד) וכמלך חוקי לכל דבר ועניין. כך ניתן ללמוד 'מכתובת הגליל' המכונה גם 'הכרזת כורש לבבלים'.306 לאור כל אלו אין הוא רואה בהכרזת כורש (ליהודים) מעשה חריג אלא אקט מתבקש " העולה בקנה אחד עם שיטתו המדינית־דתית של המלך החדש," כדבריו.307 

			הפרשנות ההיסטוריוגרפית של רפפורט ותדמור חופפת לזו של פריד, הנסמכת על הגיון אינדוקטיבי דומה. עם זאת קובעת פריד, כי המדיניות המדינית־דתית האחמנית לא נשאה פנים אחידות, ונסתמנו בה שינויים ותפניות, כפי שניתן ללמוד מגישתו הקשוחה של כנבוזי כלפי מרבית מקדשי מצרים. פריד אינה מבקשת לפענח את מקורות השינוי, ויתכן שהיא רואה במדיניות דיפרנציאלית דבר המובן מאליו. עם זאת נקל לתלות את השינוי בהבדלים באישיותם של השליטים האחמניים, וכמו כן במנעד רחב וגמיש של שיקולי מדיניות המשתנים תדיר עקב אילוצים והזדמנויות המקופלים בזירות המשחק הרלוונטיות. 

			אי האחידות במדיניות האחמנית מצריכה אפוא את שיפור מקדם הרזולוציה של הניתוח ההיסטוריוגרפי. ברוח זו אטען, כי מדיניותה של האימפריה האחמנית בשאלת בית המקדש היהוויסטי בירושלים נבעה מעובדת קיומו של בית מקדש יהוויסטי נוסף במזרח הקדום: באלאפנטינה — היא יב — אשר במצרים העליונה. עסיקנן אפוא בחיכוך בין האימפריה האחמנית לבין זו המצרית ובתחרות ביניהן על הגמוניה אזורית. 

			לא מן הנמנע כי הכרזת כורש התבססה על הסברה, כי הריסתה של ירושלים כמרכז פולחן העלתה את קרנו של מרכז הפולחן היהוויסטי ביב, שהיה נתון בתקופתו לשלטון מצרי, ובאופן זה תרם לגיוסה ולתמיכתה של אוכלוסיית יהודה לצד מצרים דווקא. דרך טובה ליתן מענה לאתגר זה היה שיקומו של בית המקדש בירושלים במטרה לקנות את אהדתה של האוכלוסיה המקומית ביהודה ובאזורים אחרים של האימפריה האחמנית ולנתקה מהשפעה מצרית. בהמשך יורחב הדיון בנושא זה. 

			במאמרו 'ראשיתה של שיבת ציון'308 קובע ההיסטוריון שמריהו טלמון, כי המציאות החברתית־היסטורית של תקופת שיבת ציון הפכה את האומה הישראלית מאומה בעלת מרכז מדיני־ריבוני אחד לאומה דיאספורית: לאומת פזורה. לדבריו, אומת ישראל הפכה לציבור בעל קווים אתניים־תרבותיים משותפים, שנפוץ ברחבי המזרח הקדום על רקע של תהליכי הגלייה מאונס מזה, והגירה וולונטארית מזה. בהתבסס על המקור המקראי (מל"ב, כה: 18-21; יר', נב: 24-30) קובע טלמון, כי ההגלייה הבבלית פגעה בעיקר בעילית החברה שבממלכת יהודה. הוא אומד את מספר המגורשים ב־30 עד 40 אלף בני אדם. כמו גולי אפרים בשעתו, קובצו או נתקבצו גולי יהודה בישוביהם — תל־אביב, כָסִפיָא ואחרים, אך בניגוד לראשונים השכילו לשמר את זהותם הייחודית, ורובם נותרו בבבל גם לאחר שיבת ציון. 

			טלמון מצביע על מרכז יהודי בולט נוסף במצרים. הראיות ההיסטוריות העיקריות לקיומו באות מתוך הארכיונים של מושבת שכירי החרב היהודים שביֵב, והן מעידות, שנוכחותם של יהודים באלאפנטינה קדמה לכיבוש מצרים בידי כנבוזי. יש המייחסים את ראשית הנוכחות היהודית ביב לתקופתו של המלך היהודאי מנשה במחצית הראשונה של המאה השביעית לפנה"ס. אחרים מסבירים אותה בחורבן שומרון בשלהי המאה השמינית לפנה"ס, ולחילופין בחורבנה של יהודה ואף בבריחתם של רוצחי גדליה בן אחיקם ותומכיהם.309 

			טלמון מביע מידה של השתאות מתעוזתם של מקימי המקדש ביב. בנייתו של בית מקדש יהוויסטי מחוץ לירושלים מנוגדת ניגוד חריף לעולם המושגים המקראי, ועולה לכדי כפירה בחוקיות בית המקדש בירושלים, על פי הרפורמה של יאשיהו, שעקרונותיה, כך נדמה, לא הדריכו את היהודים במצרים 'הרחוקה'.310 

			הקמת בית מקדש יהוויסטי במצרים כוננה אפוא אנומליה כפולה. היא מנוגדת לא רק לעקרונות הליבה המיקראיים המייחדת את ירושלים בבחינת 'המקום אשר נבחר', אלא גם לרעיון התימטי הנשזר לאורך החומש והוא, שטריטוריה מצרית היא בגדר מוקצה ואנטיתיזה לכנען המובטחת, על הריה הנישאים, חלבה, דבשה וביותר — קדושתה הגולמית הצרופה והמהבילה. חיבורו של שאמה, שהוזכר לעיל, נפתח באורח מפתיע למדי דווקא בסיפורה של הקהילה היהודית ביֵב במאה החמישית לפנה"ס. גם הוא סבור כי הסיפר התנכ"י הקנוני מציג את " היציאה מאגן ההצפה של הנילוס, וסיום השיעבוד לזרים... כתנאי שבלעדיו אי־אפשר להיות בן ישראל באופן מלא ומושלם".311 לדבריו, החיים במצרים נתפסו בדמיונם של מחברי החומש כחיים בטומאה ובשלשלאות, וכי בספר דברים — מגדיר המגדירים של 'חובות הזיכרון היהודי' לטעמו — מתואר האל כמי " שהוציאך מארץ מצרים".312 החזרה למצרים היא אפוא הסתכנות בחיסול מוחלט — ממשי ורוחני. כך הזהיר גם הנביא ירמיהו עת נלקח מצריימה, כי " לעולם אין לשוב אל היאור,"313 וכמוהו הנביא יחזקאל, שמחה נמרצות כנגד המעשה (יחזקאל, כט: 3-11). הוא ידע היטב על מפעל ההתיישבות היהודי בארץ פתרוס, הגם שישב בבבל הרחוקה. 

			הקהילה היהודית ביב הוכיחה כי יהודים עשו פעם אחר פעם את ההיפך הגמור. מצרים לפי שאמה, לא הייתה רק 'ההם' — האחרים, הטמאים, המשעבדים וחסרי האל והלב — אלא גם 'אנחנו' מובהק. היא זו שסיפקה את הגיבוי האסטרטגי לממלכה הישראלית הצפונית למול העוצמה האשורית, וכך נהגה גם בימיו של המלך היהודאי חזקיהו בעת שהיה נתון תחת מיתקפתו של האימפרטור האשורי סנחריב. ממקורות מצריים נקל ללמוד, כי חזקיהו ניצל תודות להתערבותו היעילה של צבא מצרי שהושיע את יהודה מחורבן סופי, פשוטו כמשמעו. חורבן יהודה ב־586 לפנהנ"ס, הזמין, כפי שמספר הנביא ירמיהו, הגירה יהודאית לארץ הנילוס: לארץ נושבת שבה כבר התקיימה קהילה יהודאית מבוססת למדי בתחפנחס (היא נוף המקראית) ובחבל פתרוס הדרומי אשר בירתו היא יב. יתר על כן, יהודאי ארץ פתרוס הפליאו בחוצפתם והקימו לעצמם מקדש יהוויסטי, כאילו המלך יאשיהו, מרַכֵּז הפולחן בירושלים, מעולם לא נולד. 

			המקדש האלאפנטיני לא היה צריף מט ליפול שהוקם באורח ארעי ונטול שימת לב לפרטים. בנייתו נעשתה בהשראה יהודאית: שילוב בין הוירטואוזיה הארכיטקטונית של בית המקדש בירושלים, שכולו עצי ארז לבנון שגיאים וכלי כסף וזהב, לבין האסתטיקה האקסטטית של אוהל מועד. היו בו חמישה שערים, שסגרו על חצר מרווחת, ומבנה מפואר ששימש כמקום הצבתו של 'משכן': ארון קודש ואולי גם ספרי תורה. שאמה אינו ממציא או מדמיין. הוא דולה את מפרטי המקרקעין והמיטלטלין הללו מתיאור מפורט במכתב, שנשלח מיב לירושלים ושתיאר את חורבנו של המקדש היהוויסטי ב־410 לפנה"ס. מסמך זה מלמד גם על הפרות חוזרות ונשנות של טקסי הקרבת הקורבנות במקדש האלאפנטיני שנערכו בניגוד לפרוצדורה המקראית המחייבת. שגרות פולחן אלו מצביעות על אי הכרותם של יהודי יב עם טקסטיים 'קנוניים', ולחילופין על בחירתם להתעלם מהם. היהדות של המאה החמישית לפנה"ס, סבור שאמה, לא הייתה יישות אוניטרית אחידה ומאוחדת. במוחו הקודח הוא מעלה את האפשרות, שבית המקדש שבאי הפילים היה מלכתחילה התרסה כנגד המלך היהודאי המופקר מנשה. יתכן שדווקא בנייתו בהתאם ל'הוראות ההפעלה' של אוהל מועד היא כשלעצמה ראיה לדבקות אדוקה במסורות מקודשות, מחאה ארכיטקטונית לחיבתו של מנשה להילול אלילים.314 

			סבירה לא פחות ההערכה ההיסטורית שבנייתו ניזומה בעקבות חורבנה של ירושלים ב־586 לפנה"ס, אפשרות שאותה מעלה גם (הארכיאולוג) סטפן רוזנברג.315 רוזנברג קובע כי בית המקדש האלאפנטיני לא נבנה בסטנדרטים של בית המקדש בירושלים כפי שהוא מתואר במל"א, (פרק) ו, אלא במתכונת צנועה יותר, כמבנה קטן, שכלל שני חדרים ושהוצב בצמידות למרכזה של חצר גדולה, ודמה דמיון לא מבוטל למשכן המדברי המצוייר בשמות כה, ואפשר אף בדומה למרכז הפולחן השילוני המוזכר במקרא בספרי יהושע, שופטים ושמואל.316 רוזנברג מדגיש את הדמיון בין ההיכל ביב לאתרי הפולחן הישראליים, שנחשפו בערד ובבאר שבע ע"י יוחנן אהרוני, ומתוארכים למאות העשירית עד השביעית לפנה"ס, וכמו כן את הדמיון לאתר הפולחן המצרי־מדייני, שנחשף בתמנע למרגלות עמודי שלמה. הוא מתחבט בשאלת הדמיון בין בית המקדש ביב למקדש חוניו, מקדש יהודי, שהוקם בלאונתופוליס שבמצרים בתקופה ההלינסטית. נסיבות הקמתו ושקיעתו של האחרון ידועות היטב מחיבוריו של פלביוס, אלא שלעניין מאפייניו הארכיטקטוניים כתיבתו אינה עקבית. במקום אחד, בספר 'נגד אפיון' גורס פלביוס, כי מקדש חוניו נבנה על פי הדגם של בית המקדש בירושלים, ובמקום אחר (ב'תולדות מלחמת היהודים עם הרומאים') הוא מתואר כתשליב בין מקדש למבצר, בשונה מבית המקדש הירושלמי. הארכיאולוג פלינדרס פיטרי זיהה את מקדש חוניו זיהוי מפוקפק למדי בתל אל־יהודיה (Tel El-Yehudia), ממצא שלא זכה עדיין לאימות נוסף. אשר לאתר זה טוען רוזנברג בספקנות מדעית, שדמיונו למקדש יהודי ידוע כלשהו או למשכן המדברי אינו אלא השערה טנטיטיבית.317 

			הקמתם של מקדשים יהודיים במצרים עוד בטרם כיבושה ע"י כנבוזי השני בסוף המאה החמישית לפנה"ס ובשלהי התקופה ההלניסטית וכן הופעתה לימים של קהיליה יהודית גדולה, שעלתה כפורחת באלכסנדריה ובמקומות אחרים, מלמדים על אי הפנמתו של האתוס המקראי בדבר המונופולין הדתי של ירושלים כאתר בלבדי להקמתו של בית מקדש ועל שקיפותו האוורירית של כתם טומאתה של ארץ הנילוס, לפחות בשלבים ההיסטוריים הללו. אפשר שאילוצי הזמן ושיקולי פרגמטיה קודמים לכל דוגמה (dogma) תיאולוגית. רוזנברג תוהה על מקורותיה של תופעה זו בדיון בשאלת מקורות 'הקולוניה היהודית' באלאפנטינה. לטענתו, צביונו הארכיטקטוני של המקדש מלמד, כי מוצאה של ההתיישבות היהודית בהגירה אליה מהממלכה הישראלית־הצפונית דווקא, ולא מיהודה בתקופת מנשה. הריגתו של יאשיהו בידי פרעה נכֹה (609 לפנה"ס) עשתה את ארץ ישראל כולה לשטח חסות מצרי, ויתכן כי המתיישבים הכנעניים ביב נשלחו אליה מרצון או בכפייה ביוזמת השליט המצרי בדיוק בתקופה זו. כיוון שמדובר באוכלוסייה ששימרה, לדעת רוזנברג, את זיכרון המשכן, נבנה בית המקדש האלפנטיני על פי מודל זה. לא מן הנמנע כי בנייתו נעשתה כהתרסה נגד מגמות ריכוז הפולחן של יאשיהו, אשר עוררה את חמתם של פליטי הממלכה הצפונית.318 

			כך או אחרת, שאלת הדמיון או השוני בין מקדש יב לבית המקדש בירושלים שולית משהו. אין בידינו האפשרות להעריך מה היו מאפייניו הארכטקטוניים של בית המקדש בירושלים לנוכח אי היכולת לבצע חפירה באתר. גם לו הייתה יכולת כזו, סביר שממצאים מתקופת הברזל לא היו שורדים את פעולות הבנייה הנרחבות, שבוצעו במקום בתקופת הורדוס.319 לא נותר לנו אלא להסתפק בתיאורו המקראי, שמידת אמינותו נמוכה מאוד. 

			ברי כי לאחר חורבן בית המקדש בירושלים איבדה הרפורמה של יאשיהו מחינה התיאולוגי והאופרטיבי. אולי אפילו הוציאה ימיה מיד לאחר שנרצח. יש להביא בחשבון את העובדה, כי הנהגת פולחן חלופי בבבל הוא כשלעצמו בגדר 'סטייה חמורה' מעקרון ריכוז הפולחן בירושלים. ככלות הכל, תל־אביב המסופוטמית אינה ירושלים, ואיסור נישואי תערובת אינו פולחן דתי, ובכל זאת לא איבדה היהודאות מתנופתה והומצאו לה בבבל חלופות יצירתיות. עסקינן, אם כן, באנומליה משולשת: 1) בניית בית מקדש מחוץ לירושלים; 2) בנייתו בארץ היאור הטמאה; 3) המרת פולחן הקורבנות 'במקום אשר בחר' בפרוצדורות טקסיות חלופיות בבבל הרחוקה. 

			לא מן הנמנע כי אין עסקינן מלכתחילה באנומליות. רעיון בכורתה התיאולוגית של ירושלים (ושל כנען) והמונופול שקנה לו הם תופעה מאוחרת, שבאה לעולם מכוח שיקולי מדיניות אחמניים, וכך גם טומאתה האינהרנטית של מצרים הפרעונית. הקמת בית מקדש חלופי ביב ובבית אל, בשילה ובמקומות אחרים טרם החורבן, היה צעד טבעי ומתבקש לנוכח הריסת מרכז הפולחן בירושלים. אם נניח כי בית המקדש היהוויסטי ביב היה היחיד מסוגו במזרח הקדום לאחר חורבנה של הממלכה הצפונית ובעיקר לאחר החרבתו של בית המקדש בירושלים, ואם נניח כי כורש היה מודע לקיומו של בית המקדש האלאפנטיני, נוכל לספק הסבר ראוי למקורותיה של הכרזתו הנודעה. 

			הסבר זה לא ייסמך אך ורק על היקשים 'אינדוקטיביים', כפי שעושים פריד, רפפורט, תדמור ואחרים, אלא יורד לשורשו העובדתי־אמפירי של המהלך: חידוש עבודת הפולחן בירושלים נועד לנתק את הזיקה 'הטבעית' של שבט יהוה היהודאי למרכז הפולחן במצרים, ובאופן זה לגייס את תמיכתם של צאצאי אוכלוסיית הגולה באימפריה האחמנית, לעבות את אהדתה כלפי השליט הפרסי ולייתר את הצורך בקיומו של מרכז הפולחן במצרים העליונה. 

			יתר על כן, לא מן הנמנע כי אין הבדל מהותי בין הקמתו של אתר פולחן — ולימים בית המקדש — בימיהם של כורש ודריוס השני, לבין הקמתו של המקדש ביב. הראשון והאחרון הם ביטוי לאינטרסים אימפריאליים מובהקים. הסילוק הברוטאלי של יאשיהו (639-609 לפנה"ס בקירוב) ממרכז הפולחן בירושלים בידי פרעה נכה לא היה מהלך מקרי. היחלשותה הנמשכת של האימפריה האשורית, חורבן הממלכה הישראלית הצפונית וחוסר העניין שגילתה האימפריה המצרית בשטחים שחרגו מעבר לרצועת החוף בכנען, הם שהניעו את יאשיהו לבקש ולהרחיב את תחומי ממלכתו לאור הזדמנות שנקרתה בפניו. תוכניתו השאפתנית היא שחייבה את כינונה של תיאו־היסטוריוגרפיה חדישה, העומדת ביסוד הנרטיב הדויטרונומיסטי כהצדקה למהלך כולו, כפי שטוענים פינקלשטיין וסילברמן. זה כלל כאמור את סיפורי האבות, הדגיש את עליונותו של שבט יהודה ואת מעמדה המורם של ירושלים תוך תיוגו המכפיש של מרכז הפולחן הישראלי בבית אל, והעלה על נס את הסאגה של יציאת מצרים וכיבוש הארץ, שיתכן כי חוברה בימי יאשיהו או אף מוקדם יותר בימיהם של חזקיהו או מנשה בידי חוגי האופוזיציה לחצרם.320 שאפתנותו של יאשיהו הייתה לו לרועץ וקרוב לוודאי שהביאה עליו את מותו, לפי הדיווח הלקוני במל"ב, ב: 23-29).321 אולי צודק ברוך הלפרן בהערכתו, שמדיניותו העצמאית של יאשיהו איימה על דרכי הסחר עם חצי האי ערב והעלתה את חמתו של פרעה נכה השני, ולפיכך גרמה לחיסולה של העצמאות היהודאית ולצירופה מחדש של יהודה לתחום ההשפעה הישיר של מצרים הפרעונית. 

			אם אכן קולעים פינקלשטיין, סילברמן והלפרן בגרסתם זו, לא מן הנמנע, כי הקמתו של בית מקדש יהוויסטי במצרים נועדה ליתן מענה למגמת ריכוז הפולחן של יאשיהו שנלוותה, כאמור לעיל, לניסיונו לקנות עצמאות מאחיזת החנק של האימפריות. ישנן ראיות היסטוריות המחזקות קריאה מעין זו של התקופה והמלמדות — במידה רבה של אמינות — על המעורבות הפעילה של השלטון הפרעוני בכינונו של המקדש האלפאנטיני או לכל הפחות על הסכמתו המפורשת לכך. כך למשל יש להניח, כי הקמתו של מקדש במצרים הפרעונית — במיוחד במיקום אסטרטגי חשוב כגון יב, שערה הדרומי של מצרים לנוביה — לא יכול היה שיעשה בניגוד להסכמתו של השלטון החוקי. שנית, נראה כי החיכוך בין מאמיני יהוה לבין פולחנות מקומיים חייב את השלטון הפרעוני לשלם 'מחיר' מסוים בהחלטתו לאפשר הקמת מיתחם לפולחן היהוויסטי. מכאן הצורך בהצדקתו, שאולי באה מהשירות שסיפק המקדש לאינטרסים הגיאו־פוליטיים של האימפריה המצרית. 

			באופן דומה, שיקומו של אתר הפולחן בירושלים בימיהם של כורש ודריוס השני, עלה בקנה אחד עם שיקולים אימפריאליים אחמניים. ייתכן כי מצרים הרחיקה לכת מכורש ומיורשיו בכך שביקשה להעתיק את מרכז הפולחן היהוויסטי לתחומיה 'הטבעיים' ולעשות אותו ואת חסידיו לחלק אינטגרלי של האומה המצרית 'הרב־תרבותית'. הקמתו של מקדש יהוויסטי במצרים לא רק איינה את מגמת ריכוז הפולחן שקידם יאשיהו, אלא גם סייעה לאי אלו פרעונים לגייס לצידם את גורמי האופוזיציה ביהודה — לא מעט מהם כוהני דת מובטלים — שנפגעו מהרפורמות של המלך המודח, בדומה לקשר שנרקם לימים בין כורש לבין קורבנות הרפורמות של נבונאיד.322 בנייתו לימים של מקדש חוניו ערב השתלטות החשמונאים על יהודה הוא ראייה לדינמיקה דומה בין הדיאדוכיה הסלווקית לאחותה הפתולומאית שהתחרו על השליטה בארץ ישראל. הקמתם, שיקומם והריסתם של מקדשים לא הייתה אפוא מופע וולונטרי, ששיקף כוחות ואינטרסים שצמחו 'במרחב האזרחי', אלא פרקטיקה חשובה של שליטה, השלטה והשפעה. כך היה במצרים, כך בעולם ההלניסטי, וכך כמובן באימפריה האחמנית. 

			שאלת מקורותיו של המקדש היהוויסטי במצרים העליונה וחידת זהותם הספציפית של משרתיו בקודש כפליטים מממלכת ישראל או ככאלו שבאו מקרב חוגי האופוזיציה ליאשיהו אינה חשובה במיוחד, והעיסוק בה נעשה בקיצור נמרץ ובאורח אגבי. חשובה בהרבה היא 'השאלה האחמנית', שכן הדת היהודית החדישה — פולחן הגוויל — הינה הפקה אימפריאלית־פרסית, על פי הסיפר המוצע כאן. סביר עד למאוד לקבוע, כי מדיניות שיקום המקדשים של כורש, שעמדה ביסוד הכרזתו הנודעה ובמרכז שיבת ציון, לא שיקפה 'קיבעון אופרטיבי' או תכנית מדינית שגורה, אלא נבעה מנתוני השדה הגיאו־פוליטיים: היעדר מרכז פולחן יהוויסטי ביהודה הממוקמת בשוליים הדרום־מזרחיים של האימפריה, סמוך לגבולה של יריבה אימתנית ביותר, שבשטחה פועל זה שנים ארוכות מרכז פולחן יהוויסטי. 

			זו יכולה אפוא להיות 'החוליה ההיסטורית' החסרה, המצביעה על המקורות הפוזיטיביים לצורך בהכרזת כורש ובשיקום המקדש בירושלים. נראה כי באופן מסורתי שימשה מצרים ארץ מקלט לאותם יהודאים או ישראלים, שאתרע מזלם ליפול קורבן למאבקים הבין־מעצמתיים על השליטה בארץ כנען, מאבקים בין מצרים לבבל ולאשור מזה, ובין מצרים לאימפריה האחמנית מזה. לא חסרות דוגמאות נוספות. סיפורו האפי של יוסף, אחיו וצאצאיהם, מלמד על תפקידה החשוב של מצרים כארץ מקלט. הוא לא שונה שוני עקרוני מסיפורם של פליטים שהיגרו אליה עקב חורבנה של הממלכה הצפונית בידי אשור, או בעת ההשתלטות הבבלית האלימה על יהודה או בשל החשש מתגובת השלטון הבבלי בעקבות רצח גדליה בן אחיקם. 

			אתוס 'האחרות האולטימטיבית' המיוחס למצרים במקרא, הוא, לעניות דעתי, המצאה מאוחרת. מקורותיו בתקופה הפרסית, וערש לידתו בשושן. כפי שמספר לנו שאמה, מלך פרעוני נובי מן השושלת ה־25 היה זה שפיזר את צבאו של סנחריב, הציל לפחות לזמן מה את יהודה מכליה והותיר אותה במחלפות ריבונותה. מצרים במונחי הזיכרון ההיסטורי של המאה השישית לפנה"ס איננה כאמור 'בית עבדים', אלא דווקא מושיעתה של יהודה.323 לחילופין יתכן שזוהי תמה דתית, שעלתה עלֵי גוויל עוד במאה השמינית או השביעית לפנה"ס, אך עדיין לא חילחלה דיה, לא הופנמה ולא התגבשה לכדי פוסטולט של תרבות וזהות. 

			זו הייתה תמונת המצב שעימה נאלץ כורש להתמודד: ביהודה חיה אוכלוסיה פרו־מצרית, שנשאה עיניה מזרחה בחשש כבד, כפי שלימדו הכיבוש האשורי והבבלי של מכורתם, אל מול שכנה דרומית מכילה באופן יחסי — מושיעתה משכבר — שאיפשרה את פעילותו של מרכז פולחן ישראלי־יהוויסטי בשטחה שלה. אולי מצרים היא 'כנען' האמיתית? אולי היא אותה 'ארץ מובטחת'? אולם הכרזת כורש ושיבת ציון, ואפילו שיקומו של בית המקדש בירושלים בתקופת שלטונו של דריוס השני, עדיין אינם בגדר חידוש פולחני־תיאולוגי. היקפה המוגבל של שיבת ציון הוא ראיה לעוצמתו הרבה של השיקול הפרוזאי ולטעמו הערב של סיר הבשר הבבלי, אשר גברו על התביעות החלוטות של הנרטיב האמוני־דתי, שעדיין לא התגבש לכדי אתוס קטגורי מחייב. מי שיעמדו מאחורי 'המהפכה הרוחנית' ביהודה הם שני ביורוקראטים אחמניים, שלושה דורות לאחר כורש. על כך בפרק הבא. 

			פרק רביעי

			שיבת ציון ויהדות הגוויל

			עזרא ונחמיה היו מייסדיו של פולחן חדיש ומהפכני — פולחן הגוויל והסיפר (נרטיב) — פטישיזציה של הטקסט. אין הכוונה לנרטיב במובנו הפוסטמודרניסטי המקובל, דהיינו עמדה פרספקטיבית, נזילה ובלתי מחייבת מבחינה הכרתית. ההיפך הוא הנכון, עסקינן בסיפר המוחזק כאמת מוחלטת שאינה ניתנת לחלוקה או לשינוי, כך שכל אחת משתי האפשרויות אינה אלא מינות: כפירה בעיקר, שניסיון סיכולו מהווה הצדקה לסקילה. פעילותם לא נבעה מדבקותם המהבילה בעולם רעיוני־תיאולוגי, ולא נשתכללה מכוחו של אינטרס עצמי־פרטיקורלי: אישי, קהילתי או עדתי אלא היא ניזונה בעיקרה מאינטרסים אימפריאליים־אחמניים. תצורת הפולחן שנהגה ביהודה לא הצטיינה בקווי מיתאר ייחודיים בהשוואה לפולחני המזרח הקדום, ונסמכה על סממניהם השגורים: כהן, מזבח, קורבן, קטורת וספיחיהם. המסגרת הפולחנית שעיצבו הייתה אפוא מעשה הרכבה בין תצורת הפולחן הנוהגת ביהודה — לבין תצורה חדישה של ריטואליה דתית, המבוססת על קריאה טקסית של טקסט שזכה לשידרוג — ככל הנראה לראשונה בהיסטוריה — למעלת שגב וקדושה. 

			סבור אנוכי כי ראוי לראות את פועלם ההיסטורי בגדר 'המפץ הגדול הפוליטי': נקודה היסטורית סינגולרית, שיילדה את הפוליטיקה כמשחק המכוון לעיגון הסֵדר החברתי הסימבולי בפרקטיקות של עיצוב תודעה, ואם נשתמש באנלוגיות מתחום הכלכלה — כפרוצדורה סמכותנית של שיווק אידיאות והטמעתן. כאמור לעיל אין מדובר במיזם פרטיקולרי, אלא במהלך, ששיקף בראש ובראשונה אינטרסים אימפריאליים אחמניים: גיאו־פוליטיים מזה וכלכליים מזה. על כך להלן. 

			מרגלית ואחרים — 'תפסת מעוט לא תפסת'

			מאמרו של עתניאל מרגלית 'שליחויות עזרא ונחמיה באספקלריה של המצב־הבינלאומי',324 ביקש לזכך את פעילותם של שני הפרוטגוניסטים ההיסטוריים מהילתה הדתית ומצביונה הפרטיקולרי (היהודי־קהילתי), ולראות בה — כמות שהייתה הלכה למעשה — מהלך אימפריאלי שנבע מהאילוצים ומההזדמנויות, שעמדו לפתחם של שליטי שושן באמצע המאה החמישית לפנה"ס. מרגלית מבקש להסית את הדיון מהשאלה שעמדה להערכתו במרכז המאמץ המחקרי לעניין הגיונן הכרונולוגי ומשקלן ההיסטורי של שתי השליחויות: מי מבין השתיים קדמה לרעותה ולמי מבין שני הגיבורים שמורה החשיבות הרבה ביותר. לדעתו, העמדות השונות בשאלות אלו אינן יבולו של מחקר היסטורי־פוזיטיבסטי ראוי, אלא שיקוף של 'הגיגי לב', כדבריו, המוכתמים בפרשנות בלתי אחראית, שלא לומר נפסדת.325 

			לנוכח פגם זה הוא מציע להבין את שליחויותיהם במסגרת המאבק הכולל בין האימפריה הפרסית לאתונאית.326 מאמרו מצביע על הלימה בין ההתפתחויות בזירה העולמית לבין קורות יהודה באמצע המאה החמישית לפנה"ס. הוא מציין את התבוסות האחמניות בסלמיס (480 לפנה"ס), בתרמופליא (480 לפנה"ס) ובפלטיא (479) לפנה"ס, אשר סתמו את הגולל על הניסיון לכיבושה והכנעתה של היריבה ההלנית, ומעלה על נס את הניצחון המכריע בקרב מיקלי (478), שהוביל להשתלטות הלנית על חופי אסיה הקטנה והאיים האגאיים, לרבות קפריסין. ב־476 (לפנה"ס) הוקמה 'הליגה האָטית־דֶלית' בהנהגת אתונה וב־460 היא פנתה לכיבוש מצרים, מהלך שהאיץ את ההתקוממות המצרית כנגד השלטון האחמני, ומה שחשוב יותר — את השתלטות יוון על מצרים ועל מרבית שטחי ארץ ישראל עד ל־454 לפנה"ס.327 

			החשיבות הכבירה של ארץ ישראל נבעה מהעובדה, שהאימפריה האתונאית ניתקה למעשה את דרכי הגישה למצרים בים וביבשה, ומנעה את דיכויו של המרד המצרי כנגדה. המתקפה היוונית והפלישה למצרים נבעו בין היתר מכך שהאימפרטור האחמני (דריווש ארתחשסתא) נאלץ להתמודד עם מרידות ברחבי ממלכתו, ואת מצוקתו זו ביקשה מצרים לנצל. היא זו שהזמינה את הצי היווני לחבור אליה ולסייע בידה לקומם מחדש את עצמאותה. 

			שליחותו של עזרא נבעה בעיקרה מהתפתחויות אלו. ההחלטה בעניינה נפלה כבר בשלהי 459 והוא הגיע ליהודה ב־458. מי שעמד מאחוריה היה המלך במועצתו, " מלכא ושבעת יעטהי," כלומר: האימפרטור האחמני בכבודו ובעצמו. עזרא היה 'ספר דתא': פקיד ממשלתי, שתפקידו היה לכפות את החוק ביהודה. לחוקי התורה הוקנה כעת מעמד של חוק המלך, ולהפרתן נלוו סנקציות כבדות כגון גלות, מאסר ואף מיתה. אין להתבלבל, חוקי התורה — כפי שמספרת גם פריד — לא ביטאו את ההגמוניה של מערכת משפט יהודית בלתי תלויה, אלא את הכפיפות לאימפריה, שהרי ככלות הכל חוקי התורה היו חוקי המלך. מסיבה זו, מספר לנו מרגלית, הנהיג עזרא את הכתב הארמי המרובע שהיה הכתב הרשמי של האימפריה הפרסית. בפועל הוסמך לשמש 'שופט עליון' ביהודה על כל אוכלוּסֶיהָ: יהודים ולא יהודים כאחת.328 למעשה, מסביר מרגלית, עזרא שימש פחווה לכל דבר ועניין, לכל הפחות להלכה. יתכן שמונה לתפקיד 'מושל' באורח רשמי, והשליט האחמני הכפיפו לפחה של שומרון. כוונתו של ארתחשסתא הייתה אפוא להעמיק את השליטה ביהודה, ולעשותה למעוז פרסי הנתון תחת שלטונה של ביורוקרטיה אחמנית נאמנה. כל אלו על מנת שזו תאיים על קווי האספקה של הברית האטית־דלית שנסמכו בין היתר על ערי החוף, כגון העיר דור וערי פלשת שעדיין שמרו על אופיין ההלני, ולראיה העובדה כי העיר דור הייתה חברה שוות זכויות בברית זו.329 

			הפרספקטיבה שמציע לנו מרגלית נראית רעננה ומבטיחה לאור ניסיונו לבסס את פעילותם של שני האישים הללו על אינטרסים אחמניים. המגרעת העיקרית של מאמרו נעוצה בעובדה, שעל אף כותרתו, מרגלית אינו מתייחס כמעט לשליחותו של נחמיה. לא זו אף זו, הוא מבין אותה כמופע, שביטא יותר את מאוויו האישיים של נחמיה מאשר את אלו של אג'נדה אחמנית כלשהי. הבנה זו מעוגנת ככל הנראה בנטייתו של מרגלית לסמוך את הפיגום האמפירי של מחקרו על ספרי עזרא ונחמיה בגרסתם המקראית 'המחייבת'. 

			מתעוררת השאלה, כיצד האישיות, שזכתה במירב הסיוע האימפריאלי, ואף במעמד רשמי של מושל (פחה, כמצויין בספר נחמיה החביב כל כך על מרגלית); ואיכה זה האישיות שהייתה אמונה על ביצוע פעולות אירגונן מחדש של ירושלים ויהודה כדי כך שעוררה עליה את חמתם של מושלי מחוזות סמוכים (כגון סנבלט החורני ואחרים) — פעלה מכוח המניע האישי או הקהילתי, ודווקא היא. אף שמרגלית מפגין אינטואיציות היסטוריוגרפיות בריאות, הוא מבקש להקדים את הטפל או השולי (עזרא) לעיקרי או המרכזי (נחמיה), ומפתח בסופו של דבר טיעון בלתי עקבי עד כדי מוזרות.330 

			כך או אחרת, גם פריד, וביתר שאת מרגלית, החמיצו נקודה חשובה: הזיקה העמוקה בין הדת היודאו־פרסית הטקסטואלית מזה, לבין הצרכים והאינטרסים של הקודקוד האימפריאלי בשושן, מזה. כאמור לעיל, עמוס עוז ובתו סבורים כי הרציפות היהודית אינה עניין שבגנום, אלא כזו המושגת מכוחו של 'פטפוט נמשך': במשך אלפיים חמש שנים ויותר קיימו אינלטקטואלים יהודים תמסורת ספרותית רציפה במעין " שושלת של אוריינות", כדבריהם.331 

			נקודת ההשקה ההיסטורית למסורת זו, היא, קרוב לוודאי, פועלו של עזרא הסופר. אפילו המשנה גילתה סקרנות רבה לגבי מקורותיה של רציפות נמשכת זו, והיו מבין גיבוריה כמה וכמה שהקשו קושיות היסטוריאוגרפיות. כך למשל, היו מי שתהו איכה זה עברו לוחות הברית התמרה לכדי 'תורה שבעל־פה', וכיצד זו חזרה מאוחר יותר ולבשה מחדש תצורה טקסטואלית כתובה. רבי יוסֵי המשנאי התחבט בשאלה, מדוע נזנח לו האלף־בית העברי הקדום לטובת אותיות אשוריות (או ארמיות) מרובעות. כמי שניחן באינטואיציה בריאה של היסטוריון אחראי הוא העמיד תשובה לתעלומה. הוא קבע כי אמנם משה היה זה שנתן את התורה אך עזרא — הוא ולא אחר — נתן בה את תצורתה (האשורית) המוכרת, המלווה אותנו מאז. תנא אחר הציע תשובה 'שמרנית' יותר, ולשיטתו הגרסה התורתית הראשונה, שחוברה בידי משה כדבר אלוהים חיים, נכתבה גם היא בכתב מרובע, אלא שבגין חטאיו המרובים של עם ישראל אבדה לו תורתו הכתובה, והוא נעשה זכאי להחיותה מחדש בתצורתה המקורית והקדושה מכל קודש רק בימיו של עזרא הסופר.332 

			המילים, הטקסט, הם אפוא תמצית ההוויה היהודית ויסוד רציפותה ההיסטורית, כפי שמלמדים אותנו בני משפחת עוז במידה רבה של אינטואיציה היסטורית. אם עזרא הסופר ונחמיה היו ראשוני הקנוניזאטורים של החומש 'וממציאיו' של הפרקטיקום הקנוני עצמו, קשה עד למאוד להגזים בחשיבות ההיסטורית של מפעלותיהם. כך סבור גם סיימון שאמה הרואה ביהדות תופעה היסטורית, 'שפיטפוט טקסטואלי' הוא חוט שידרתה, שלא לומר מיילדה ההיסטורי. הפרק השני בחיבורו נושא את הכותר המסומן היטב — 'המילים'. גיבוריו הם — כיצד יתכן יהיה אחרת — עזרא ונחמיה.333 

			שאמה מתאר בוירטואוזיות את המשמעות ההיסטורית הכבירה של תקופתם (ופועלם) כ" רגע (היסטורי)... שהוא רגע הרה משמעות מכוננת", כדבריו.334 הוא נסמך על התיאור הפרטני המובא בספר נחמיה, (פרק) ח לעניין החיזיון 'הקרא־קולי' שהפיקו שני הפקידים האחמנים סמוך לשערה המשופץ של ירושלים, המוגדר אצלו " כרגע (שני) של הגדרה עצמית": פוליטיקת זהויות לכל דבר ועניין. מחברו של ספר נחמיה — שנכתב בגוף ראשון כיומנו של האיש — מונה את מספרם המדויק של התושבים, שזומנו לשער העיר לצורך עריכת טקס קריאתה הפומבית של 'תורת משה': 42,360 'אזרחים', שאליהם נספחו 7,337 עבדים ושפחות. זהו מספר מוגזם, חגיגי משהו, הגם שנוקדנותו המדייקת מהווה לכאורה קריטריון לאמינותו. נחמיה או סופר הצללים שלו, מתפארים, בין השאר, בכישוריו התיאטרליים של הפחה כמפיק אירועים וכאמרגן מדופלם. טקס השקתה של הזהות היהודאית 'המשודרגת' לא היה מופע קמצני, ממושטר שנערך בסגנון צבאי־משפטי מנוכר, אלא אירוע שהצטיין בקווי מיתאר אומנותיים־מוסיקאליים, שלא חסך בהפגנת כישרונותיהם של 245 [!!] משוררים ומשוררות. פסטיבל הזמר הראשון בהיסטוריה בסגנון 'עדות המזרח' נערך פחות או יותר במיקום הנוכחי של בנייני האומה. עזרא הסופר ניצב על בימת עץ נישאה, תוך שהוא קורא ארוכות מתוך 'תורת משה' לציבור הגדול, שנאסף סמוך לחומות המשופצות. על מנת שהכל ישמעו ויבינו את קריאותיו, שאולי לא היו רמות דיין, נעזר באסופה של לוויים. תפקידם היה לחזור על דבריו ולבארם למאזינים, שרבים מביניהם לא שלטו בשפה העברית ונצרכו לתרגום לארמית. 'המילים', מטעים שאמה, הן גיבוריהן של מופע השקתה של 'תורת משה'. הפטפוט החברתי, הקריאה החברתית, הם ליבתה של היהדות החדשה לפחות מימיו של עזרא. המזבח נדחק לשוליים, ואת מקומו תפס בהדרגה הגוויל: 'מונותיאיזם של הספר' או 'מגילת קלף דחוסה של זיכרון נייד', כפי ההגדרות שמציע לנו שאמה.335 

			ההיסטוריון הבריטי מבקש למצות את טיבה וטבעה של המהפכה הטקסטואלית וקובע, כי " הצעד הגאוני של מעמד הכוהנים והסופרים הישראלי־יהודאי... היה להאציל קדושה על כתבים ניידים, באלפבית עברי מתוקנן, כנשאים בלעדיים של חוקי יהוה וחזון היסטורי לעמו".336 יחד עם זאת אין הוא מסביר בדיוק מה משמעותה של גאונות יצירתית זו, כשם שאיננו מייחס את הצלחת המהלך לנסיבות היסטוריות ספציפיות, אלא לתהליך מצטבר שראשיתו ברפורמות של יאשיהו. 

			בדומה לבני משפחת עוז מבקש שאמה לדון ביהדות וביהודים מפרספקטיבה היסטורית רחבה, ולכן הוא רואה בתוצריה ההיסטוריים מופע שהוא, במידה רבה, עצמאי, ייחודי ובלתי תלוי במי שאינם יהודים. מסיבה זו ואחרות הוא מנוע מלטעון לשורשיה האחמניים של היהדות הטקסטואלית החדשה. פרספקטיבה אתנוצנטרית כזו עומדת ביסוד חלק מרכיבי הסיפר, שהוא משרטט ברגישותו האומנותית, שערכם אסתטי, ואפילו דרמטי, יותר מהיסטוריציסטי. יתר על כן, שאמה מגזים הגזמה רבה בהצגת מופע 'בניין האומה' של האמרגן נחמיה כאילו מדובר במהלך ששיקף, או לחילופין שיכלל, תודעה עממית רחבה הנעדרת סממני סמכות שלטונית. מטרתו להדגיש את האופי השבטי־משפחתי של עמך יהודה, ואת הצביון הוולנטארי של ההתכנסות, שנתבססה על מסורות משותפות ומאחדות מקדמת דנא. בשיטתו, חוקתם החדישה של היהודים לא נצרכה למלך או למלך־אל כדי ליתן לה תוקף, והיא כשלעצמה מפעל משותף של המוני בני אדם, הנפרש על פני מאות שנים ויותר, והחורג הרבה מעבר ליריעתן הצרה של נסיבות פוליטיות מקריות וארעיות.337 מסיבה זו הוא גם מתייחס לעובדת כתיבתו של הגוויל באותיות ארמיות או אשוריות כאל דבר מה שיש בו משום אירוניה היסטורית: כאל 'היפוך מאורות' מפתיע ובלתי צפוי, הצופן בחובו קווים חידתיים. 

			שאמה מיטיב אמנם לתאר את התוכן האופרטיבי של המהפכה היהודית: האצלת הקדושה עלי טקסט שהוא מגילה המשרטטת בדחיסות את גבולותיו של זיכרון קיבוצי משותף, אולם הוא מחטיא בזיהוי מקורותיה. היהדות אינה רק 'מילים' בעלמא או 'זיכרון קיבוצי'. עסקינן באידיאולוגיה ובאינדוקטרינציה: בתופעה פוליטית מובהקת. 

			נחמיה ועזרא לא היו 'אמרגנים' או 'אינטלקטואלים', אלא שלוחיו של שליט אימפריאלי, והציות להוראותיהם התחייב מכוח מעמדם כמושלים. 'המילים' לא היו מקור הסמכות של הגוויל שנקרא בציבור וקודַש; זו באה ממעמדם הרשמי של המארגנים וממקורות העוצמה הממשיים שעמדו לרשותם. הברית הקדושה בין הפחה האחמני לעמו ישראל נשתכללה אפוא לא מעוצמתו הריטורית של טקסט הקשור בעבותות בזיכרון היסטורי חי, משותף ומאגד, אלא מיראתו של שלטון. הילתו של המלך שרתה על ההפקה כולה, שאובטחה מן הסתם בידי חייליו השכירים, והאצלת הקדושה עלי טקסט לא הייתה שיאו הצרמונאלי של 'הליך היסטורי מתגלגל', אלא מופע חד־פעמי, שכונן מציאות חדשה, ושהתבססותו על סיטואציה סוציו־פוליטית ברורה למדי. 

			מלאכת הרכבתו של החומש, עריכתו וקידושו קבל עם ויהודה, לא נעשו בבבל ולא בידי דורות על דורות של מחברים ועורכים, אלא בידי עזרא ונחמיה במסגרת תפקידם הרשמי. אין אפוא כל אירוניה בשימוש בכתב הרשמי של האימפריה האחמנית. יתר על כן, השימוש בכתב הרשמי האחמני מעלה על סדר היום את האפשרות, שחיבורו או עריכתו של החומש אינם בהכרח תוצר יהודי מובהק. לא מן הנמנע כי היו לו שותפים מבין עוזריו האירניים לעילא ולעילא של דריוש־ארתחשסתא. אלו לא רק וידאו כי אין בכתוב במגילות המקודשות כדי 'להרעיל' את נשמת נתיניו היהודאיים של האימפרטור, אלא יתכן שהיו שותפים פעילים בכתיבתו ובעריכתו. 

			לאור האמור לעיל, ניתן להבחין בהגסה מסויימת בין שתי 'היסטוריוגרפיות' לתיאור תקופתם ופועלם של עזרא ונחמיה. על פי גרסה נרטיבית אחת, שליחויותיהם נבעו בראש ובראשונה מכוחם של אינטרסים אחמניים אימפריאליים לנוכח הפלישה של הליגה האטית־דלית והמרד המאורגן במצרים. כוונתם הייתה להגביר את מקדם השליטה האימפריאלי בחזית היהודאית בגין ההתפתחויות הללו, שהיו בוודאי 'בלתי נוחות', בלשון המעטה, לקודקוד האחמני בשושן. פריד ומרגלית הם שגריריה הבולטים של אנליזה נרטיבית זו. הניתוח שהם מציעים נסמך על קרקע אמפירית מוצקה, ולכל הפחות סבירה למדי. יחד עם זאת הוא לוקה 'בקמצנות' לשאלת מקורות התפתחותה של היהדות כדת ספר או כפולחן סיפר. 

			עוז־זלצברגר ואביה, וביתר שאת סיימון שאמה, מציעים גרסה היסטוריוגרפית שונה המדגישה את תרומתם המכוננת של עזרא ונחמיה להתגבשותה של 'היהדות הטקסטואלית', שכולה הדרת מלל ופיטפוט, אך הפוסחת על 'ההקשר האימפריאלי' של פעילותם ודוחקת אותו לשולי הדברים, אולי מתוך הכוונה להדגיש את הייחוד, התעוזה, הדמיון ובעיקר המקוריות של הסיפור היהודי. 

			לא מן הנמנע כי מעשה הרכבה בין שתי הגישות הנרטיביות הללו ישכלל גישה היסטוריוגרפית 'אחראית' יותר, המצטיינת במידה יתרה של קרבה לאמת ההיסטורית. קווי המתאר הכלליים של נרטיב אינטגרטיבי שכזה ישורטטו להלן. 

			שיבת ציון הראשונה — היסטוריה חדשה

			הכיבוש הבבלי של יהודה וחיסולה של המלוכה היהודאית הריבונית־אוטונומית לא סתמו את הגולל על הווייתה התרבותית הנבדלת של האומה היהודית. עובדה כי גולי יהודה שמרו על זהותם הדתית־תרבותית המיוחדת. אינני סבור, כפי שטוענים שאמה ואחרים, כי הישג זה — ככל שהדבר ייחשב להישג — נובע בעיקרו מיכולתם לפתח זיכרון קיבוצי נייד עלי ספר, הגם שלימים הייתה להתפתחות זו חשיבות כבירה. שימורה, בשינויים אלו ואחרים של התרבות היהודאית בבבל, הוא פרי ההשפעה המצטברת של מכלול סיבות, נסיבות ותהליכים. ביניהם ניתן למנות את הצביון ההומוגני של אוכלוסיית הגולים, אשר נמנו ברובם על המעמדות (או החמולות) השליטות ביהודה הדוויה. בראשן עמדו החמולה המלכותית השלטת, האדמיניסטרציה שלה ומשרתי הקודש למיניהם. אפשר שהאחרונים הלכו ורכשו לעצמם מעמד של בכורה בסביבה חברתית־פוליטית, שאיינה את היכולת לחידוש שליטה ריבונית: מציאות שבה מלוכה יהודאית־ישראלית מתפקדת ופעילה נעשתה בלתי רלוונטית. 

			יש להניח, שגולי יהודה היו שותפים לחווייה קולקטיבית טראומטית. זו תרמה להעצמת לכידותם החברתית, שהייתה קרוב לוודאי גבוהה מניה וביה לאור מודעותם החברתית המפותחת של מי שנימנו בעבר על המעמדות השליטים במכורתם המובסת. סביר להניח, שריכוזה של אוכלוסיית הגולים בישובים ייעודיים־הומוגניים, שהורכבו בעיקרם מיהודאים גולים, הרימה תרומה להתעצמות תהליכי הסגרגציה והבידול החברתי של יהודי בבל. יתכן כי מדיניות התיישבותית זו נולדה כיוזמה בבלית, אך בא במידה אפשר שהתרחשה באופן 'טבעי', בדומה לתהליכי סגרגציה המוכרים היטב בעולם המודרני בקרב קבוצות מיעוט, מהגרים וגולים. על כל אלו יש להוסיף, כפי שכבר צויין לעיל, גם את הצביון המשפחתי־חמולתי של אוכלוסיית הגולים המצטיין ביעילותם הרבה של מנגנוני הפיקוח החברתי המופעלים בו: מנגנונים המבטיחים מידה גבוהה של לכידות וקונפורמיות אפילו בהיעדר מסגרת 'ריבונית' תומכת או 'סוכן מאקרו' אחר הנוטל על עצמו משימות מעין אלו. 

			כאמור, חלק לא מבוטל מהמחקר ההיסטורי מייחס לגולי יהודה את הפנייה לשורה ארוכה של פרקטיקות חברתיות, שעוגנו סביב הניסיון להאצלת הקדושה עלי הקהילה עצמה באמצעות מערכת כללים ונהגים: דיני טומאה וטהרה, סלקציה קולינרית קפדנית (כשרות), איסור נישואי תערובת ותחליפי פולחן (קורבנות), כגון תפילה בציבור. פרקטיקות אלו ואחרות עמדו ביסוד התארגנותה של קהילה סתגרנית הנסמכת על אידיאולוגיית 'זרע הקודש'. יתכן שזו נולדה כאמצעי תרפויטי וככלי ונטילציה לשיכוך ולהחלשת טראומת הגירוש, הגלות, הדלות ואובדן הריבונות. יש להניח כי חלק לא מבוטל מהכללים הללו כבר יושם באופן זה או אחר ביהודה בזמן שבית המקדש בירושלים עוד עמד על תילו. תשתית ביהביוראלית־נורמטיבית זו הקיימת משכבר — משרתי קודש שומרים לרוב על ייחודם המעמדי ועל סגירותם החברתית — זכתה אמנם לשידרוג ולשינוי עם ייסוד תחייתה של קהילת 'זרע הקודש' היהודאית בבבל, אך אין עסקינן במהפכה אלא בשינוי הדרגתי, תוספתי ומצטבר. לספרות הקודש שמור בשלב זה תפקיד משני. די היה בתשתית הסוציו־חברתית הקיימת שיובאה מיהודה כדי לשמר את הגלעין התרבותי־יהודאי גם בניכר. לא מן הנמנע כי הכיבוש האחמני, שבא זמן קצר יחסית לאחר היציאה לגלות וחידוש הפולחן היהוויסטי ביהודה, הרימו גם הם תרומה לשיור התרבותי של הציוויליזציה היהודית, בוודאי ביהודה, אך אפשר שגם במסופוטמיה. 

			מיעוט הנתונים האמפיריים ביחס לתקופת שיבת ציון הזמין, מטבע הדברים, מחלוקות בנושאים שוליים. דוגמא לדיון מפורט בשאלות אזוטריות מספק לנו מאמרו של טלמון דלעיל, המציע בין שאר הדברים כמה ספקולציות בשאלת ייחוסם המשפחתי של ששבצר, זרובבל וישוע בן יהוצדק, כאילו עסקינן בשאלה מסדר חשיבות ראשון.338 המקור העיקרי לדליית נתונים מתקופתם של זרובבל וששבצר הם פרקים ב-ד בספר עזרא, ופסוקים בספרי נחמיה, חגי וזכריה, חיבורים שהם דלים בהיקפם, לוקים בבילבול סדרי הזמנים (אנכרוניזמים), ונגועים בפירכות לא מעטות. שמו של ששבצר — שם אירני מובהק — ומעמדו הרשמי כפחת (מושל) יהודה, מלמדים, כי אין עסקינן בשחקן וולנטארי, אלא בשלוח של האימפריה האחמנית. גם זרובבל שהיה פחה ככל הנראה, לא התגדר בשם יהודי טיפוסי.339 

			חידוש הפולחן היהוויסטי ביהודה נעשה מכוח מדיניות שלטונית אחמנית. 'הכרזת כורש' לא הייתה המלצה, בקשה או פנייה לרצונם הטוב של יהודי מסופוטמיה, אלא צו מלכותי מחייב. מדיניותו הסובלנית לכאורה של כורש — ככל שניתן לאמץ מונח כה ורדרד וליברליסטי, המנוגד ניגוד יסודי לתרבות הפוליטית של אימפריות מזרחיות קדומות — הייתה מן הסתם ניסיון לצרף את הפחווה הדרום־מזרחית הנושקת לגבולה של האימפריה המצרית המתחרה 'לחבר העמים' האחמני. זאת בין השאר לאור העובדה, כי מצרים נתפסה בידי היהודאים מושיעתם ההיסטורית, ובשלב היסטורי זה הייתה בית אולפנא יחיד עבור מקדש יהוויסטי פעיל ומתפקד, ולא אחזור על הדברים. 

			התנ"ך מקמץ בפרטים בעניינה של פרשייה היסטורית זו, וגם לאלו הכמוסים בתוכו קשה לייחס מידה יתרה של מהימנות. ככלות הכל, המקרא אינו בדיוק ספר היסטוריה ובוודאי שאינו תכתובת אימפריאלית רשמית. ספר עזרא מספר לנו, כי הכרזת כורש זכתה למידה יתרה של היענות מצד הציבור שאליו כוונה, גם אם לאו דווקא גורפת. העולים בהנהגתו של ששבצר — 50 אלף איש ואישה — נשאו עימם את אוצרותיו השדודים של מקדש יהוה במטרה להחזירם אחר כבוד למקומם המקורי. נוסף על כך נערכה מגבית המונית כדי 'לחלוב' את המימון הנדרש למפעל שיקומו של בית המקדש. הפרה הנחלבת עשתה כן באופן וולנטארי לעילא ולעילא, כהוכחה נוספת לתחושת שותפות הגורל של עמך ישראל הגולה. זאת, כאמור, לפי ספרי עזרא ונחמיה. 

			מעניינת עמדת המקרא בשאלת מספרם של שבי ציון, חמישים אלף, כמוערך ברשימה המובאת בספרי עזרא (ב) ונחמיה (ז), נתון מוגזם קרוב לוודאי. המקרא אינו מכחד מאתנו, כי רוב רובם של הגולים העדיפו להישאר במסופוטמיה וליהנות ממימיו הקרירים של הפרת, מעצי התמר השגיאים שצמחו על גדותיו ומדגי הזהב עתירי שומן האומגה ששכשכו במימיו המפכים. אפשר בנקל להיכנס לסנדליהם של הגולים הבורגנים: יתכן שבבל לא זבה חלב פרות ודבש דבורים בדומה למכורתם הרחוקה והממכרת, אך דבש תמרים ושמן דגים הידוע באיכויותיו הקולינריות המציאה בשפע. נוסף על כך הפליאה להעניק לגולים פריבילגיות שקשה לזלזל בהן, ובראשן אדישות מרגיעה ומנחמת כלפי גחמותיו של מזג האוויר הבוגדני ביהודה הצחיחה למחצה, שקיפלה בתוכה הבטחה לרעב תקופתי. החיים על גדותיו של נהר גדול היו אפוא יפים עד למאוד והקנו תחושה מבוססת של ביטחון קולינרי. 

			לא זו אף זו, בבל נחשבה לארץ 'ההזדמנויות הבלתי מוגבלות' של המזרח הקדום: מעצמה תרבותית, צבאית וכלכלית, בוודאי בהשוואה ליהודה הקרתנית והנידחת. גם עניין 'העלויות השקועות' לא עודד את הצעידה מערבה: הדור השני של גולי יהודה למד לנצל את משמני הארץ, בנה לעצמו בתים, נטע עצים ונהנה מפריים, כך מספר לנו אפילו המקרא בגילוי לב מפתיע. 

			מנגד, לא יכול ספר הספרים לצאת חוצץ — חציצה פתולוגית ממש — כנגד יסודות האמונה היהודית וכנגד חזונם של מי מבין הנביאים, שזכו לא רק למגעה הקליל של אצבע אלוהית, אלא לחיבוק דוב יהוויסטי ממש. ישעיהו (השני), יחזקאל וחבריהם חזו מצג אקסטטי של שיבה מפוארה לארץ הקדושה, הרטבת עצמות ושיבוט בשר. כמושכל ראשון אין לזלזל באינטואיציה נבואית שכולה צדק אלוקי־היסטורי, המתפרש על פני לא פחות מנצח ואולי אפילו יותר. אי לכך, לא יתכן שהשיבה לציון תתואר כמצג יבשושי ורשמי, שמקורותיו בגחמותיו של שליט אחמני אלמוני. כורש הוא שליחו של האל ופנייתו זכתה לפיכך לתהודה רבתי ולהיענות משמעותית ואפילו נלהבת מצד הדור השני והשלישי של גולי יהודה. מי שלא הרימו רגליהם ופנו מערבה, פתחו סגור ארנקם ונידבו תרומותיהם, משל עסקינן בבני ישראל הנודדים במדבר, שנקראו לתרום לבנייתו של אוהל מועד, ושהגישו את מנחת ליבם ההומה מאדיקות דתית. 

			הפתרונות של היסטוריונים לפער ההכרחי בין מספרם הממשי של השבים לבין חמישים הריבוא שבתנ"ך משקפים מן הסתם את רצינותם המקצועית. היו מביניהם שטענו, כי המספר מייצג את סך כל העולים מבבל מימי כורש ועד לימיו של ארתחסשתא, כך שרשימות העולים המופיעות בספרי עזרא ונחמיה הן מסכמות ומאוחרות יחסית.340 אולם לדעתי, יש לראות במספר זה לא יותר מהגזמה מתבקשת, אשר מטרתה להותיר את המסר התיאולוגי המקראי על כנו. מספרם האמיתי של שבי ציון — לפחות במסגרת 'העליה הראשונה' היא עליית ששבצר — היה קרוב לוודאי מצומצם: מאות או אלפים בודדים, כאשר חלק לא מבוטל מהנמנים עליה נשא בתפקיד רשמי. ככלות הכל, ששבצר עמד בראשה של האדמיניסטרציה האחמנית ביהודה, ותפקידו היה להשליט את דבר המלך. יתר על כן, נראה כי למרות המאמץ למנף את מיזם שיקומו של בית המקדש, התוצאות הארכיטקטוניות היו עלובות ומאכזבות אפילו לפי המספר המקראי. 

			ספר עזרא, אף שהוא מתאר מציאות היסטורית, מתייחס בקיצור נמרץ לעיכוב בעבודות הבנייה. מפעל שיקום בית המקדש בירושלים היה לצנינים בעיני 'צרי יהודה ובנימין'. היו אלה אנשים ממוצא לא ישראלי, שהגיעו לאיזור הר אפרים בתקופת שלטונו של המלך האשורי אסרחדון, ואימצו לפנתיאון האלילי שלהם את יהוה.341 הם ביקשו ליטול חלק במפעל הבניה אך סורבו ע"י זרובבל וראשי האבות. פעילותם היא שהשיתה עיכוב של חמש־עשרה שנים על עבודות השיקום והבנייה, כפי שמספר ספר עזרא, בלא שמבהיר מה עמד ביסוד הסירוב לבקשתם. 

			כאמור, רפפורט ואחרים מייחסים את הסירוב לבקשתם לסתגרנותם הדתית של שבי יהודה, כמוצר מובהק של השהִייה הנמשכת בגלות ושל הפרקטיקות שהולידה במטרה להבטיח את שיורם הקיבוצי.342 דומה שמקור הסירוב נעוץ בשיקול הפוליטי: המנדט שזכו לו שבי־ציון חייב אותם להקים "מקדש ליהוה אלוהי ישראל, כאשר צוה כורש מלך־פרס" (עזרא, ד: 3). יוצא, ששילובם של מי שלא צוו לכך ציווי מפורש בצו מלכות עולה כדי הפרתו. זהו מחיר, ששבי ציון לא יכולים היו ולא מעונינים לשלם. 

			ניתן להניח כי הטיעון, שהעלו זרובבל וחבריו להצדקת סרבנותם, לא היה אותנטי, אלא רק תכסית פורמליסטית — אפולוגטית בסיגנונה — שביקשה להשית את האחריות לתשובתם השלילית לאילוצים הכפויים עליהם. קרוב לוודאי, שששבצר הבין הבן היטב את התכלית של שיקום המקדש בירושלים: שמירה על הילתו המקורית באורח שמנע שילוב זרים בבנייתו. לפיכך לא יכול היה להיענות לבקשה. בתבונתו הפוליטית נימק את סרבנותו בטיעון שניחן כאמור בגוון אפולוגטי אך גם בקוו דק ועם זאת ברור של איום: התנגדותכם למפעל הבנייה אינה אלא קריאת תיגר על עוצמה אימפריאלית; ראו הוזהרתם. 

			יריבות זו שבין שבי ציון לתושבי הר אפרים מלמדת אפוא על יסוד הציווי המלכותי העומד בבסיס מפעל השיקום, והמשך השתלשלות הדברים מצביע גם הוא על מעורבותה של שושן במתרחש בשוליים הדרום־מערביים של אחמניה הגדולה. תושבי הר אפרים איתרו את נקודת התורפה של הפרויקט האדריכלי. כמתואר בפרק ד: 3-23, הם פנו לניהול מאבק פוליטי כנגד מפעל הבנייה בחצרותיהם של אי אלו מהשליטים האחמניים באמצעות הכפשתם הנמשכת של השבים לציון. זו הוכיחה את יעילותה למשך זמן ארוך למדי. אמנם ספר עזרא לוקה כאן באנכרוניזמים — מאחר את המוקדם ומקדים את המאוחר — ועם זאת הגיונותיו הכלליים קוהרנטיים פחות או יותר: צרי יהודה ובנימין ביקשו את עזרתם של יועצים בשכר כדי 'להפר עצתם' של שבי ציון באופן שריפה ידיהם של משקמי מקדש יהוה מלהמשיך במלאכתם. הם פנו וחיברו כתבי שטנה כנגד יושבי יהודה וירושלים, שמוענו לפקידות הבכירה באדמיניסטרציה האחמנית ואפילו לאימפרטור בכבודו ובעצמו. המכפישים תיארו במכתביהם את ירושלים כמורדת מוּעדת, וטענו בגנות שיקומה וחיזוקה. הפרק נחתם בקביעה, שלנוכח מפעל ההכפשה בטלה עבודת בניין המקדש עד שנת שלטונו השניים־עשר של דריוס הראשון. 

			היקפם המצומצם של חומרי גלם אמפיריים (היסטוריים) לגבי התקופה ועמימותו הרבה של הטקסט המקראי עומדים ביסוד ארגונם של נרטיבים היסטוריים, הנבדלים זה מזה לא רק בסוגיות של פרשנות אלא גם בשאלות עובדתיות, שבעניינן נדמה, כי אין כל מקום למחלוקת. כך למשל, ובהסתמך על ספר עזרא, קובע רפפורט, כי איבתם של השומרונים היא שמנעה ועיכבה לתקופה ממושכת למדי את מלאכת השיקום, תוך שהוא גוזר גזירה שווה בין 'צרי יהודה ובנימין מזה 'לעם הארץ' מזה.343 מאמרו של טלמון מציע תמונה אחרת. טלמון מבחין בין 'עם הארץ' כקבוצה לא יהודית, שביקשה מלכתחילה למנוע את בניין המקדש, לבין 'צרי יהודה ובנימין'. הראשונה כללה פקידים ואנשי מנהל אחמניים ועממים שהובאו לארץ בשעתו ע"י האשורים. חבריה חששו מהשתלטותם של השבים על נכסים קרקעיים ואחרים, וראו בבניינו של בית המקדש ביטוי לשאיפותיהם המדיניות כמבוא וכאמצעי לחלוקה מחדש של הרכוש ביהודה ובסביבותיה. הקבוצה המכונה 'צרי יהודה ובנימין' לא גילתה עויינות כלפי שבי ציון; להיפך, היא ביקשה לחבור למפעל הבנייה, אך נדחתה. כיוון שכך, עשתה יד אחת עם 'עם הארץ'. 

			קל הסביר את ההבדלים הנרטייבים הללו בנטייתו של רפפורט לקצרנות מסכמת לעומת ארכנותו היחסית של טלמון ורגישותו לניואנסים. את ההבדל בגישתם לפרשיית 'צרי יהודה ובנימין' קשה יותר ליישב. רפפורט סבור כי חתרנותם האפקטיבית היא שעיכבה את מפעל הבנייה לאורך שנים ארוכות. טלמון לעומתו גורס, כי למעורבותם הפעילה והאסרטיבית לכאורה של תושבי אפרים לא היו " תוצאות מזיקות כלשהן,"344 ואילו את העיכוב בעבודות הבנייה הוא מייחס להתערבותו של תתני, הפחה של עבר הנהר, שתחום השיפוט שלו כלל גם את יהודה וירושלים.345 

			גישתו של טלמון נראית יותר מאוזנת ולא רק מחמת רגישותה לפרטים. הנחת העבודה המובלעת בה גורסת, כי השפעת הגורם השלטוני־היררכי, שראשו במרכז האימפריאלי בשושן, רבה לעין ערוך מזו של הגורם הפריפריאלי. ברוח זו הוא קובע, כי שתדלנותם של מכפישי מפעל שיקומה של ירושלים — פעילותם היא כאמור ראיה עקיפה נוספת לקדימותו של 'העקרון השלטוני־היררכי' — לא הייתה יעילה. הגורם המרכזי לעיכובי הבנייה היה הפחה האחמני תתני, אשר חשש מבנייתו של בית מקדש בתחום שיפוטו שלא בכפוף להיתר רשמי, התפתחות שאם היתה מתרחשת, היתה נזקפת בשושן לגנותו. 

			ניתן להסביר את העיכוב הארוך בכינון המקדש בירושלים בשיקולים אימפריאליים. כך למשל, אפשר שדי היה בחידוש עבודת הקרבת הקורבנות על מזבח ארעי, כפי שמספר ספר עזרא( ג: 2) כדי לנטרל או לכל הפחות לצמצם את הילתו המזיקה של המקדש היהוויסטי במצרים העליונה, ובכך ליתן מענה לתכליותיו של מפעל 'שיבת ציון' מנקודת המבט הכורשיאנית. יתכן כי כיבוש מצרים בתקופת שלטונו של כנבוזי השני עיכב את פעולות הבנייה, הסבר שמציעים לנו לא מעט היסטוריונים.346 יתכן גם ששתדלנותם המכפישה של 'עם הארץ' הבהירה למקבלי ההחלטות בשושן, כי שכרו של מפעל הבנייה בהפסדו, שהרי נועד למלכתחילה להבטיח 'שקט תעשייתי' בפחווה היהודאית. יתר על כן, סביר להניח כי כיבושה של מצרים ייתר את הצורך בשיקומו של היכל מוריה: אם בתקופת כורש ניתן היה להצדיק את הקמתו בעלויות גבוהות יחסית לנוכח החשש, שתושבי הפחווה יזדהו עם האוייבת מצרים הפרעונית, אזי מעת שנכבשה הוסר החשש הזה. 

			לאור כל אלו סביר להניח כי השקתו של בית המקדש במוריה ב־515 לפנה"ס בקירוב, כעשר שנים לאחר ההשתלטות האחמנית על האימפריה הפרעונית, הוא פריו של יוזמה יהודאית מקומית, שבתורה חייבה אישרור אחמני רשמי. מכאן התערבותו המהירה של הפחה תתני המהווה כאמור ראיה לפיקוח האפקטיבי של השלטון בשושן על המתרחש בתחומי שליטתה, וכמו כן מעידה היא על קיום מנגנון אימפריאלי יעיל לאיסוף מידע, כפי שמלמדת פריד. על פי המסופר בספר עזרא (פרקים ה-ו), תתני ועוזריו שמו פעמיהם לירושלים ודרשו לחזות במו עיניהם בהיתר הבנייה המלכותי, ומשזה לא נמצא בידיהם של הבונים נולד הצורך לאתרו בגנזך המלוכה. סביר להניח כי תתני לא יכול היה להסתפק בטיעון כי ניתן בשעתו היתר כזה, והיה עליו לוודא כי הבנייה חייבת להיעשות בהסכמתו הפעילה של האימפרטור המכהן. 

			כך או אחרת, שיקומו של בית המקדש בירושלים בהתאם לרישוי אחמני רשמי לא סימן חידוש פולחני־תיאולוגי. למרות שחלפו למעלה מחמישים שנים מהחורבן ומהגלות, עדיין לא נשתכלל ונתמסד פרקטיקום פולחני, שנתייחד בשוני מובהק בהשוואה לזה שהונהג ביהודה הריבונית בטרם החורבן. ששבצר, זרובבל, ישוע בן יהוצדק ועמיתיהם לא הגיעו ארצה מצויידים בגווילים מקודשים, ולא יישמו ביהודה את הנורמות הפולחניות והרגולטיביות 'החדישות' שאומצו לכאורה ע"י הגולים מיהודה לבבל. בית המקדש השני, הוקם, פחות או יותר, סמוך לאתר שבו ניצב בשעתו בית המקדש הראשון, ופעל מן הסתם באותה מתכונת או במתכונת דומה מאוד. היהדות בתקופה שבין זרובבל לעזרא נותרה אם כן בתצורתה העוברית, וחידושיהם של עזרא ונחמיה עדיין לא נולדו. 

			לסיכום הדברים, הקמתו של בית המקדש השני נעשתה בכפוף לצרכים ולאינטרסים של האימפריה האחמנית על פי עקרון 'העזרה ההדדית' (Quid Pro Quo) — על פי המתכון המושגי שמציעה פריד לעניין מקורותיה של 'הכרזת כורש' והוצאתה אל הפועל347 — מכוח שליטתה המוחלטת כמעט של האימפריה האחמנית במהלך הדברים. כפיפותה של יהודה לקודקוד האימפריאלי מספקת הסבר מתקבל על הדעת להחלטה לשקם את בית המקדש בירושלים, לאור חשיבותה הגיאו־פוליטית של פחווה השוכנת על גבולה של מצרים. זו האחרונה הייתה יריבה אימתנית, שהעניקה חסות לבית המקדש היהוויסטי היחיד במזרח הקדום, ונתפסה בתודעתם של תושבי יהודה כבת ברית היסטורית וכארץ מקלט. לא זו אף זו, פריד מסבירה את התהליך המתעתע והפתלתל, שבו נכרך מפעל השיקום, עקב האופוזיציה היעילה מצד 'עם הארץ' ובעקבות כיבוש מצרים, שאיין את הצורך בהקמתו. השלמת מפעל הבנייה בימיו של דריווש השני היא, קרוב לוודאי, פרי יוזמה יהודאית מקומית, שזכתה לגיבוי אימפריאלי. כפי הנראה היא לא לוותה בהתנגדות אפקטיבית מצד 'עם הארץ', שהתחוור לו בנקוף הזמן כי מפעל 'שיבת ציון' לא מקפל בתוכו סכנה של ממש לאינטרסים שלו. 

			שליחויותיהם של עזרא ונחמיה

			יחסי הכוחות בין המרכז האימפריאלי לפריפריה היהודאית לא נשתנו גם בתקופת עזרא ונחמיה. בדומה לששבצר ועמיתיו, גם הם פעלו בהרשאתו של הקודקוד האימפריאלי ומטעמו. תרומתם לעיצובו של 'פולחן הספר החדיש' — אולי אפילו להשקתו ההיסטורית — אינה מוטלת כמעט בספק, והיא מעוגנת, כאמור, במסורת היהודית ובקאנון המקראי. ספרי עזרא ונחמיה הם האחרונים ברצף הכרונולוגי־היסטורי של קורות עם ישראל במקרא, כאילו פועלם מסמן את קץ התגבשותה ההיסטורית של היהדות.348 יתר על כן, המקרא לא מייחד ולו מילה אחת ויחידה לתיאור הפרקטיקה הטקסית־פולחנית של גולי בבל — להוציא כמובן את דברי נביאיהם אשר משמעותם תיאולוגית ולא פולחנית — אך מציע תיאור מפורט למדי של שליחויות עזרא ונחמיה ושל הרפורמה הדתית שביצעו ביהודה. 

			כאמור, אני סבור כי את לידתה של יהדות הגוויל החדישה יש לייחס ליוזמותיו של הקודקוד האימפריאלי בשושן. אין כוונתי לטעון, שמדובר במהלך שנבע מאינטרסים אימפריאליים ושימש אמצעי למימושם ברוח הטיעונים שמציעים לנו פריד, מרגלית ואחרים בפרשנותם המצמצמת, אלא להצביע על האפשרות, כי עסקינן בהפקה אחמנית לעילא ולעילא, מהמסד עד הטפחות. רצוני לומר כי ספר תורת משה המיוחס לעזרא נערך ולכל הפחות אושרר בידי אדמיניסטרטורים אחמניים. יתר על כן, לא מן הנמנע כי החומש, רובו ככולו, נכתב — להבדיל 'מנערך' ואין כאן הבדל דק — בתקופה זו. יתכן כי אורגן מחדש סביב מספר רעיונות תימטיים, אשר מקורם בהשפעה פרסית־אחמנית ומכוח מדיניות מוגדרת ומכוונת היטב. 

			הסברה כי החומש חובר בידי העילית הכוהנית והשלטונית ביהודה ובממלכה הצפונית במאות השמינית עד השישית לפנה"ס ושהוא יצירה יהודאית־ישראלית אותנטית רווחת למדי, אך יש לזכור כי אין ברשותנו ולו גרסה אחת ויחידה של החומש או חלקים ממנו מתקופה זו. הגרסה המוקדמת ביותר העומדת לרשותנו מתוארכת לשלהי המאה הרביעית או השלישית לפנה"ס, והיא מאוחרת אפילו לתקופת שיבת ציון.349 היעדר זה נופח חיים באפשרות, כי מקורותיו הרעיוניים של החומש אינם בהכרח יהודאיים־ישראליים, לפחות בכל הנוגע לציריו המארגנים. חיבורי המובא כאן מבקש להציע, כי לא מן הנמנע שסיפורי החומש הם שעטנז בין רסיסי כתיבה יהודאיים־ישראליים עתיקים מהתקופה שטרם החורבן מזה, לבין הגיונות עריכה וארגון־סיפר אחמניים מזה. הם אפוא יצירה אחמניסטית לא פחות ואולי אפילו יותר מיהודאית־ישראלית. ישנן בנמצא לא מעט ראיות היסטוריות המאששות פרשנות זו, וארחיב להלן. 

			עמדתי כבר על מעמדם הפורמלי של עזרא ונחמיה ועל הזיקה הברורה בין שליחויותיהם לאינטרסים אימפריאליים־אחמניים ברוח רעיונותיהם של פריד ואחרים. פעילותם של עזרא ונחמיה, כפי שטוען מרגלית, נקשרה במאזן האינטרסים של האימפריה: התעצמותה של הליגה האטית־דלית והסיוע שסיפקה למצרים המורדת. אלו השיקו אווירת חירום בשושן לנוכח החששות מאובדנה של הפחווה המצרית החשובה ומפני שליטתה המאיימת של הברית בחופי אסיה הקטנה, בקפריסין ובשטחים מא"י. מכאן יובן, כפי שצוין לעיל, מדוע ביקשו מקבלי ההחלטות בשושן לחזק את מעמדה של 'יהוד מדינתא' באמצעות העצמת שליטתם הישירה בפחווה זו, ובשדרוג מקדם הנאמנות והגיוס של אוכלוסייתה. 

			על פי תיארוך מקובל, שליחותו של נחמיה יצאה אל הפועל לאחר שהסתיים המשבר בארץ ישראל ולאחר מיגור המרד במצרים. עם זאת לא מן הנמנע — בהנחה שהתיארוך המקובל הוא המדויק מבחינה היסטורית — כי המאמץ לבצר את ירושלים ויהודה נולד בדיעבד כתוצאה מאותו משבר וכתגובה לו, אולי לאור מסקנותיה והמלצותיה של 'ועדת אחמנת'350 פלונית ועל רקע המחדלים, שעמדו ביסוד פנייתה של מצרים למרד גלוי בשלטון הפרסי.

			הפחווה המצרית הוכיחה את הפוטנציאל ההרסני המקופל בה, והכריחה את האימפריה להיערך לכל תרחיש: לחזק, לתחזק ובעיקר לשלוט בקווי התפר שבינה לבין הטריטוריה המצרית ואפילו האחרונה היא עדיין חלק אינטגרלי של האימפריה. כאמור, פריד הראתה לנו כי פעילותו של נחמיה בירושלים — שמיטת חובות האריסים ופיתוח התשתיות האורבניות של ירושלים — נועדה לחתור תחת עוצמתם הכלכלית של ברוני־קרקע אזוריים מתוך הכוונה לנתקם מבסיס העוצמה הכלכלי שלהם, או לכל הפחות לצמצמו צמצום ניכר, ובאופן זה להגביר את תלותם בקודקוד האיפריאלי ולהגביל את יכולתם לחתור כנגדו. 

			הקריאה בפריד והאופן שבו היא מסבירה את נפתולי שליחותו של הפחה נחמיה מעלה אנלוגיות היסטוריות בעניינה של 'מלחמת מאה השנים' (1337-1453).351 אלא שלא בטקטיקה ובאסטרטגיה עסקינן — וודאי לא במשמעותן הצבאית הנוהגת — אלא דווקא בקווי הממשק שבין אסטרטגיה ופוליטיקה, ברוח חיבורם של דיוויד זוק (Zook) ורובין הייאם (Higham). השניים מסבירים את ניצחונו של בית המלוכה הצרפתי בגידול וריבוי האמצעים שעמדו לרשותו בהשוואה ליריבו האנגלי. הראשון העדיף ליהנות מתמיכתו של מעמד הסוחרים המתרחב על פני שותפו 'הטבעי' לכאורה: המעמד הפיאודלי שעל שורותיו נמנתה אצולת הקרקע. תמיכתו של בית המלוכה במעמד הסוחרים היא שהעניקה לו את המשאבים הכספיים שנדרשו לו, לא רק כדי לבסס את מעמדו מבית, אלא גם כדי לגבור על היריב שמעבר לתעלה.352 בית המלוכה האחמני נקט פחות או יותר אותה אסטרטגיה מעת שהעדיף לעודד את המסחר ואת כלכלת הממון הצמודה לו (וראה להלן) על פני שותפות עם ברוני הקרקע באיזור יהודה־רבתי. 

			יתר על כן, הזיקה בין אינטרסים אחמניים מובהקים להשקת 'יהדות האינטלקט הטקסטואלית' מבית מדרשם של עזרא ונחמיה, זוכה לאישוש נוסף לאור ההתאמה בין עולמות התוכן של החומש לסדר היום האימפריאלי. התאמה זו מעלה על הפרק שאלה נוספת: מה היה מועד חיבורו ומקום חיבורו של החומש, ומה שחשוב אפלו יותר — מועד ומקום עריכתו. ההשפעות האיראניות על היהדות היו כנראה עמוקות הרבה יותר מכפי הנדמה, והחומש, נזר המקרא, עשוי אפוא להיות יצירה אחמניסטית לעילא, שלא לומר אחמנית למהדרין. אבהיר את ההבדל בין שני המינוחים. כאשר עסקינן במסמך אחמניסטי הכוונה למסמך שנכתב או נערך בידי יהודים שביקשו לקדם אג'נדה עצמאית המקיימת מידה מסוימת של זיקה לעולם האינטרסים והתרבות הפרסיים, אך אם מדובר במסמך אחמני הרי שמתבטלת ההבחנה בין מרכז לפריפריה ולפנינו אינטגרל אימפריאלי מובהק המאיין כל ניסיון להפרדה אפקטיבית בין יהודאים לבין פרסים. 

			כאמור, לא מעט מאמץ מחקרי הוקדש לבירור היחס בין היהדות לבין הדת הפרסית־זורואסטרית וש. שקד כבר הציע סיכום מאיר עיניים לעניין זה.353 בניגוד אליו, אין בכוונתי להדגיש את קווי הדמיון בין היהדות לבין הדת האיראנית הקדומה, אלא לעמוד על הזיקה ההדוקה עד כדי זהות בין אינטרסים אימפריאליים־אחמניים לבין סיפורה של יהדות התקופה. שליחויותיהם של עזרא ונחמיה משקפים את שיאה של מגמה זו. 

			א. אדמסקי מציע את אחד המאמרים המפורטים והמקיפים ביותר על תקופת עזרא ונחמיה.354 הוא ער לקשר בין שליחויותיהם לבין סדר היום האימפריאלי, הגם שהוא מתייחס אליו בשולי הדברים ובקיצור רב. אדמסקי מעלה השערה כי מכתבי השיטנה כנגד הישוב היהודי בארץ קשורים למרד מצרים מ־459 לפנה"ס, ונובעים מהחשש של אחדים מ'עם הארץ' כי שיקום ירושלים וביצורה יחזק את המורדים עם הצטרפות יהודי העיר וסביבותיה אליהם. לאורם הכריעה שושן שלא לאפשר את המשך מפעל הבנייה. חידושו לאחר זמן אינו קשור במרד מצרים — בכך מבטא אדמסקי ניתוח 'בינלאומי' השונה שוני עמוק מזה שמציע מרגלית — אלא במרד מאוחר יותר, שניזום בידי מושל עבר הנהר ודודו של המלך: המצביא מֶגַביזוּס, וכן על רקע פעילותו של אחד משועי שומרון, סַנבלַּט החורני.355 לתפנית נרטיבית זו משמעות רבה בהקשר לניסיונו של אדמסקי להציע פיתרון לאחת מבעיות היסוד של מחקר התקופה הנוגעת לסדרם הכרונולוגי של הדברים. 

			להלן אדמסקי מבחין בין שלוש גישות: מסורתית, רדיקלית ומתקנת. הראשונה מניחה כי שליחותו של עזרא קדמה לזו של נחמיה, ואוצרת בתוכה שני יתרונות בולטים: הלימה לתוכנו של הטקסט המקראי והתאמה בין תחומי פעילותם של עזרא ונחמיה.356 הגישה הרדיקלית מניחה, כי פעילותו של עזרא מאוחרת לזו של נחמיה, וכי שני האישים מעולם לא נפגשו. היא מתאששת מכוח העובדה כי נחמיה לא טרח להזכיר בזכרונותיו את עמיתו עזרא.357 גישה שלישית מבקשת לתקנן את הטקסט על מנת לכונן את המפגש ההיסטורי — ההכרחי לשיטתה — בין שני האישים. לכן מכנה אותה אדמסקי 'מתקנת'. היא מזוהה עם הארכיאולוג ויליאם פוקסוויל פולברייט, ולפיה שני האישים פעלו בצוותא החל מ־427 לפנה"ס בקירוב. לצורך כך הניח פולברייט שתי הנחות: ראשית, שגיאת סופר של המחבר המקראי לעניין עיתוי שליחותו של עזרא המתוארכת לשנות החמישים של המאה החמישית לפנה"ס; שנית, לנחמיה הייתה שליחות שנייה, מאוחרת, שבה חבר לעזרא.358 

			אדמסקי פוסע אמנם במשעול הנרטיבי שסלל פולברייט, אך מבקש לצמצם את היקפן הנדרש של הנחות העזר במטרה ליילד את המפגש ההיסטורי בין משקם העיר (נחמיה) למשדרג הדת (עזרא). הוא עושה זאת באופן יצירתי למדי, ועם זאת ספק אם מוצע יתרון של ממש בהשוואה לפולברייט בגישתו 'הסינכרוניסטית', שמשמעה ששני האישים פעלו במקביל ובהתאמה הרמונית. לגופו של עניין, אדמסקי מבחין בטקסט המקראי בין שתי שיטות תיארוך: זו של נחמיה שהיא אחמנית־ממלכתית, וזו של עזרא שהיא ישראלית־מסורתית. עיתוי הגעתו של האחרון לירושלים מובא בעזרא (ז: 7-8), ולפיו הגיע הסופר לעיר בשנה השביעית למלכותו של ארתחשסתא. אדמסקי סבור כי המינוח 'השנה השביעית' לא מתייחס לשנות מלכותו של השליט האחמני, וכי התיבות 'ארתחשסתא' 'ולמלך' הן תוספת מאוחרת ושגויה. השנה השביעית לעיל היא לדעתו שנת שמיטה. די בכך כדי לפתור את האנומליה ולחסוך את החובה לפצל את פועלו של נחמיה לשתי פעימות נפרדות. שנת 444/3 הייתה שנת שמיטה. מכאן מסיק אדמסקי כי עזרא הגיע לעיר זמן קצר לאחר בואו של נחמיה. שיטת תיארוך מסורתית זו, מוסיף וטוען אדמסקי, שגורה בספרות היהודית מתקופת הבית השני.359 

			כפי שרמזתי לעיל, גישתו הסינכרוניסטית של אדמסקי אינה חפה מבעיות. ראשית, אין היא פוטרת אותנו מהכורח להניח מיני הנחות בדבר אמינותו של המחבר המקראי ולשכתב 'מחדש' את הטקסט. שנית, לא ברור האם אכן עסקינן בשיטת תיארוך מקובלת כפי טענתו של אדמסקי. בחרתי אקראית באחד המקורות שאליהם הוא מפנה כדי להוכיח, כי 'תיארוך שמיטה' שגור בספרות היהודית בת התקופה (מכבים א, ט"ז: 14-15), ולהפתעתי המינוח המבוקש ['ה(ב)שנה השביעית'], אינו מופיע בו.360 לא ניתן אפוא להוכיח כי עזרא ונחמיה פעלו במקביל. 

			אם סדר הזמנים ההיסטורי תואם את התיאור שמציע אדמסקי, נראה כי לירושלים נשלחו שני פחות באותן השנים בדיוק. נחמיה היה כאמור פחה, ואילו רשימת הסמכויות של עזרא כפי שהיא מתוארת בפרק ז (13-26) מלמדת, כי הוסמך לפטור ממיסים, למנות שופטים ודיינים ולהטיל עונשים כבדים ובכלל זה מוות, גדיעת איברים, הפקעת נכסים וכליאה.361 אלו סמכויות של פחה. ניתן להניח כי שוב מדובר בשגיאת סופר וכי רשימת הסמכויות דלעיל אינה אלא זו של נחמיה, אך פתרון מעין זה נוח יתר על המידה. יוצא אפוא כי בירושלים כיהנו באותה תקופה שני פחות בעלי סמכויות מלאות. זו מסקנה בלתי סבירה. מנגד יש לזכור, כי המקרא אינו בדיוק ספר היסטוריה, וגם אם מטרת מחבריו הייתה לצייר תמונה היסטורית אותנטית — לפחות בקוויה הכלליים — הם לא הכפיפו עצמם לכללי כתיבה נוקשים שנעשו נחלתם של היסטוריונים מקצועיים רק בעידן המודרני. אי לכך הסברה הראויה היא כי שני האישים כיהנו בירושלים באותה עת ופעלו תוך תיאום והשלמה מתקבלת על הדעת, והיא בוודאי הסברה השגורה במחקר. אתייחס אליה כהנחה המזמינה שזירתו של נרטיב אחראי, גם אם אינו ניתן להוכחה מעבר לספק סביר. 

			לציר נרטיבי כזה יתרון אנליטי נוסף. הוא מאשש את מסגרת הדיון העיונית, שלפיה פעילותם ביהודה של עזרא ונחמיה נולדה כתגובה אימפריאלית למרד של מגביזוס. יש להניח כי פעילותו החתרנית גררה שידוד מערכות פוטנציאלי, שכן עלולה היתה להצית תגובת שרשרת שתוביל לקריסת האימפריה, לדעיכתה ההדרגתית או לחילופי גברי בקודקודה. מהלך זה היה מסתיים, קרוב לוודאי, בהתזת ראשיהם של מי מבין בני משפחת המלוכה ועוזריהם הנאמנים. המרד של מגביזיוס, שנעשה כנראה בתיאום עם מושלי מחוזות סמוכים, חייב תגובה מצד האחרונים. ישיבה ניטראלית עלי גדר הייתה קרוב לוודאי בעייתית ואף מסוכנת מבחינתם: אם המרד יסתיים בנצחונו של מגביזיוס, לא מן הנמנע כי יבוא עימם חשבון, ולא היא אם יצטרפו אליו מלכתחילה; אם יסתיים בהבסתו, ישלמו מחיר כבד אם יבחרו לחבור אליו. אפשר ולפיכך העדיפו לתמרן בין שתי החלופות: להפגין תמיכה להלכה בדודו המורד של המלך, אך לא תמיכה למעשה. לשון אחר, לנקוט באסטרטגיית 'ענפים', אשר תבטיח להם את הגמישות הדרושה למירב הסיכויים לשרוד את תוצאותיו הסופיות של העימות.362 

			שאלת התנהלותם של ברוני עוצמה מקומיים — סנבלט, גָשָם, טוביה ואחרים — נותרה ככל הנראה עלומה ומטרידה למדי, ולפיכך חייבה את האימפריה לנקוט בעניינם משנה זהירות. מסיבה זו עיבתה את נוכחותה הצבאית בירושלים, שיקמה את חומותיה של העיר והפעילה צעדים רגולטוריים שגרמו פגיעה משמעותית בבסיס הכלכלי של השושלות האזוריות הללו. כך שיקמה את מעמדה במערב המבעבע. שליחויותיהם של עזרא ונחמיה היו אפוא שליחויות חירום במלוא מובן המילה. 

			סיפור שיקומן של חומות ירושלים והצעדים הכלכליים שביצע נחמיה ביהודה, תומכים בהשערה נרטיבית זו. בממוריאל המקראי שלו מספר נחמיה על נסיבותיו של מפעל השיקום, שהוצא אל הפועל תחת סכנת מתקפה מצד מושלי הפחוות הסמוכים ליהודה, ואולי בעיקר מצד 'נציבות (אחשדרפנות או סטראפיה) עבר הנהר'.363 מפעל שיקומו של בית המקדש בימיו של דריווש השני הזמין כאמור את התערבות נציב עבר הנהר תתני, אשר דרש את עיגון פעולות הבנייה ברישוי אימפריאלי תקף כראיה לכפיפותה המינהלתית של 'יהוד מדינתא' אליו. מצב הדברים בתקופת נחמיה היה שונה, כפי שניתן ללמוד מספר זכרונותיו הקנוני. נחמיה לא נצרך להרכין ראשו לפני מי מבין שליטי הסביבה — שומרוני, עמוני או ערבי — וניהל את פרויקט ביצורה של העיר באורח עצמאי, תוך שהוא נשען על כוח מגן חמוש, שעליו נימנו מי שמכנה פריד 'אנשי המלך': חיִל אחמני סדיר, מקצועני ומיומן. 

			הצורך בליווי החמוש והמשובח נולד, קרוב לוודאי, מתוך החשש למתקפה מצד אי אלו מבין שליטי הסביבה או ברוני הארץ האחרים באווירת המרד, שנוצרה בגין יוזמותיו של מגביזיוס. אוייבי נחמיה, 'צרי יהודה', היו אם כן יריביה בכוח של האימפריה האחמנית, שאת עול שלטונה ביקשו לפרוק, או לכל הפחות להצר קמעה. 

			נחמיה הגיע ליהודה מלווה לא רק בחיילים מקצועיים, אלא גם במערך אדמינסטרטיבי תומך ובצוות של נאמנים. מהלך ההשתלטות על בית המקדש חייב את התערבותה של פיגורה בעלת שיעור קומה דתי (עזרא) במקביל לפעולות הארכיטקטוניות, המינהליות, הצבאיות ואולי גם המשפטיות, שהיו נתונות בתחום סמכותו ואחריותו של נחמיה. מסקנת הדברים היא שגישתם הסינכרוניסטית של אדמסקי ואולברייט סבירה, ואף מתבקשת. מצב החירום ביהודה הצריך פעולות חירום נרחבות ועמוקות. הרפורמה הדתית־פולחנית מבית מדרשו של עזרא היא, אם כן, מקבילתו הטבעית של המיזם כולו, ושליחותו עומדת במוקד הדברים כגלגול הביכורים ההיסטורי של היהדות כדת ספר וכפולחן גוויל. 

			הקנוניזציה של הטקסט — הקדימות הסמלית והכרונולוגית של פולחן הגוויל והסיפר, כפי שהוא מתגלה באקט כריתת האמנה — הוא כמוסת הדי.אן. איי ההיסטורי לא רק של היהדות ושל דתות ספר אחרות, אלא גם של המשפט וכן של 'זהות קיבוצית' המוטבעת מכוחו של מכניזם פוליטי: אינדוקטרינציה. זקנה הארוך והלבן של הלאומיות החל אפוא את תהליך צמיחתו ההיסטורית מלחייו של הפקיד האחמני עזרא. אדון באריכות בעניינים אלו בשערו השלישי של חיבורי המובא כאן, והיגד אחרון זה משמש אפוא בבחינת מתאבן בלבד. 

			בהקשר זה מציין אדמסקי עובדה מאלפת: עזרא נתפס כגיבור המעבר בין עולם האמונה הישראלית של תקופת המקרא אל 'היהדות הנורמטיבית' של ימי הבית השני הן במסורת היהודית והתלמודית והן במחקר המודרני־הביקורתי.364 בהנחה, שהוא אכן מדייק מבחינה היסטורית, קשה להגזים בחשיבות מפעלו של עזרא. אולי יש אצל אדמסקי מכוות ביטוי לתיאוריה המהדהדת של ובר, לפיה הנביעה היהדות את המודרנה 'בסילוק הקסם מן העולם', אך אין זו אלא ספקולציה. להערכתי שלי, המהפכה היהודית אינה משוקעת 'בעולם האידיאות' האווריריות, אלא בעולם הפרקטיקה הפוליטית: אקט קידושו הפטישיסטי של הגוויל ולידתו של הטקסט הקנוני כתעודת הזהות המארגנת או אפילו תעודת הלידה של קולקטיב נתון. לא 'סילוק הקסם מן העולם' עומד ביסוד תרומתה הייחודית של היהדות להפצעתה לימים של המודרנה, אלא שימת הטקסט ופולחן הטקסט במרכז ההוויה הדתית־תרבותית־קולקטיבית.365 

			האוריינטציה העיונית של אדמסקי לוקה בהיעדר עקביות. מצד אחד, אין הוא מתעלם ממעמדו הפורמלי של עזרא כבא כוחה של האימפריה האחמנית. הוא קובע כי סמכויותיו באו לו מכוח " האינטרסנטיות של החצר בניהולה התקין של האימפריה,"366 והוא מצביע על הזיקה בין שליחותו לבין האקטיביזם של מגביזוס, סנבלט ואחרים.367 מנגד, הדיון בעזרא (וגם בנחמיה) מצטייר כתיאור של אירועים לוקאליים, אזוטריים למדי מפרספקטיבה אימפריאלית. הקורא באדמסקי מתרשם כי המיזם הדתי־פולחני של עזרא היה מחטף, שניזום ע"י העילית הכוהנית היהודית בבבל ובמנותק מאינטרסים אחמניים מעת שעזרא ונחמיה נצטרפו לשורות הפקידות האימפריאלית הבכירה. מקור ההנעה העיקרי היה " רוח התעוררות דתית־לאומית" (בבבל), כפי שמטעים אדמסקי.368 

			הקורא מתקשה אפוא להכריע, האם שליחויותיהם של עזרא ונחמיה הן פרי האינטרס האימפריאלי, יוזמה יהודית עצמאית, או שעטנז של שני הקצוות המוציאים הללו. נראה כי תיאוריית 'המחטף', שעולה מתוך הסיפר שמשרטט אדמסקי, שלפיה ניצלו יהודי בבל המקושרים היטב בקודקוד השלטוני את המצב הבינלאומי ופנו למפעל שיקומן וחיזוקן של ירושלים ויהודה, אינה עומדת במבחן הביקורת. הסברה כי שיקום חומות העיר, ולמעשה ביצורה מחדש, וכן הרפורמות היסודיות שהשיקו עזרא ונחמיה בפעילותם המסונכרנת, היא מיזם עצמאי או ניצול הזדמנות מצידם של שועי היהודים בכובעם כמושלי יהודה, מוגזמת ובלתי סבירה. כפי שניתן ללמוד ממחקרם של פריד ואחרים, שיקומם של מקדשים — וקל וחומר ביצורה של עיר — לא יתכן שייעשה ללא הרשאה אימפריאלית מפורשת, וודאי לא 'כמחטף' למול פאסיביות שבהשלמה מצד קודקודה השלטוני. לא זו אף זו, התמיכה החומרית והצבאית המאסיבית שהוענקה לעזרא ולנחמיה, וצוק עיתי מצב החירום שהולידו גחמותיו של מגביזוס, הם ראיה חזקה למעורבותו הפעילה של הקודקוד האימפריאלי. 

			עד להחרבת בית המקדש 'במרד הגדול' מילא פולחן הקורבנות תפקיד מרכזי בחיים הדתיים ביהודה, אך הוכפף לציווי טקסטואלי. זו עובדה היסטורית שמשמעותה רבה ביותר. היא מלמדת על קדימותו הערכית והרגולטיבית של הטקסט על פני תצורות פולחן חלופיות, אף שהיו מסורתיות או עתיקות. השפעתם החברתית והפוליטית של פרשני הטקסט באמצעות הפירושים כבר במאה השנייה לפנה"ס, היא כאמור ראיה נוספת לעוצמת מהפכנותה של המהפכה העזראית. לימים עבר לו 'פולחן הדם' מן העולם והיהדות נעשתה לה, כפי שטוענים עוז ובתו ההיסטוריונית, 'יהדותמילים'. ברוח זו מציע אדמסקי לראות את " העמדת התורה במרכז חיי עם ישראל,"369 כנזר מפעלו של עזרא. הוא מציין מספר נקודות חשובות בהקשר זה להלן. 

			ראשית, התורה הקנונית, שהביא עמו עזרא ליהודה, היתה מסמך רשמי המוכר ע"י השלטון האימפריאלי כחוקתם הסמכותית של היהודים (עזרא ז: 12, 14, 21, 25, 26). שנית, תורת עזרא הקיפה את כל חלקי החומש במידה רבה של דמיון העולה לכדי זהות לזה המצוי בידינו: היא כללה את סיפורי האבות (ספר בראשית), את 'ספר הברית' (ספר שמות או חלקים ממנו), תורת הכוהנים (ספר ויקרא) וספר דברים. שלישית, תורת משה נתגשמה בשני מישורים אופרטיביים: 1) 'מדרש הלכה' באמצעות פרשנות לאנומליות, לסתירות וללקונות, אשר עלו מתוך הנוסח הקנוני או שנתגלעו מתוכו; 2) קריאת התורה ולימודה כנתיב חלופי לפולחן בבית המקדש. אדמסקי גם מצביע על המהלך המהפכני ביותר בפעילותו הדתית של עזרא: החלה של מסגרת נורמטיבית, שהיתה בשעתו נחלת העילית הכוהנית לבדה ושיושמה במועדים קבועים ומעטים יחסית בלוח השנה, על הציבור היהודי כולו ובאורח יומיומי. כך נעשתה הדת לחלק אינטגראלי של הקיום השגור והפרוזאי ביהודה ולנחלת הכלל המחייבת.370 לאור כל אלו מסיק אדמסקי במידה רבה של צדק, כי עזרא היה זה שהניח את " היסודות להתפתחות היהדות לדורות הבאים".371 

			האפקט המצטבר של הראיות ההיסטוריות הללו — במידה שהמקור העזראי מספק לקוראיו סיפר היסטורי מבוסס הנושק לעובדות היסטוריות — מוביל למסקנה כי פולחן הגוויל החדשני הוא בעיקרו תרגיל בשליטה אימפריאלית יותר מאשר מחטף יהודי עצמאי המשקף את הווייתה האותנטית של היהדות כפי שהתפתחה ועוצבה בבבל ע"י כוהנים־סופרים, ששורשיה נטועים עוד ברפורמה של יאשיהו. אין צורך לבצע סלטו צוקהרה נחשוני על מנת לקבוע, כי יהדות הספר החדישה היא ביסודה פרקטיקת שליטה אחמנית. כאמור, לא מן הנמנע כי קווי המתאר הנרטיביים והתיאולוגיים של החומש שורטטו לא רק בהרשאה אימפריאלית אלא גם בהשראה אחמנית, ואפשר שהרשאה זו נגעה אף לניסוחו ממש של הטקסט המקראי. 

			כפי שמראה אדמסקי, המקרא בעצמו מדגיש את הסטאטוס החוקי והממלכתי של התורה הקנונית — תצורתו המקורית של החומש — כמסמך המוכר ע"י השלטונות. יתר על כן, נראה כי מדובר היה במסמך חדש לגמרי, שעיקרי תוכנו לא היו ידועים ביהודה ובירושלים, ושנכפה כגיגית על כוהניה היהודאים של העיר בידי באי כוחה של האימפריה. אין זו עובדה של מה בכך. חסידי התיאוריה הדויטרונומיסטית מניחים, כי מקורותיו של הטקסט הקנוני עוד בתקופתו של יאשיהו, וכי הוא כלל בו את ההלכות לעריכתם של טקסי הקורבנות בבית המקדש. כאמור לעיל, ישראל קנוהל מציע לראות בגרסתו הראשונה של ספר דברים 'חוברת הפעלה' של בית המקדש — מסמך מקצועי שנועד לחוג הכוהני המצומצם — ואדמסקי, במידה לא מבוטלת, מחרה אחריו. 

			אם כך עולה השאלה, מדוע לא פעל בית המקדש על פי מתכונת זו כבר בימיהם של כורש, כנבוזי ודריווש הראשון; הרי מדריך הפולחנות הדויטרונומיסטי קדם לכאורה שנים הרבה לשיבת ציון ולקימומו של בית המקדש השני. יתר כל כן, לא ברור מה היה התמריץ לניסוחם, או לכל הפחות לעריכתם מחדש, של טקסי הקורבנות בבבל בהיעדר בית מקדש. 

			ניתן כמובן להניח כי טקסי קורבנות נערכו בבבל, אך בשלב זה אין בידינו בדל ראיה לעריכתם. גם אם טרח מעמד הכוהנים הספרותי בבבל לנסח כללי פולחן קורבנות על אפם ועל חמתם של כוהני ירושלים לאחר שיבת ציון הראשונה וקימום בית המקדש, נתקשה להסביר את הניתוק המוחלט בין הראשונים — שהונעו לכאורה מתשוקה דתית־לאומית עזה — לאחרונים, שהיו אמונים דה פקטו על עריכתם של טקסי הקורבנות. 

			במעמדו הרשמי שרת עזרא כפחה, או לכל הפחות כפקיד אימפריאלי גבוה הפועל בכפיפות ותוך תיאום עם המושל נחמיה. מעמדו זה יחד עם מהפכנותו הדתית, מצב החירום האזורי והמהירות היחסית, שבה הוצאה מדיניותם שלו ושל נחמיה אל הפועל, תומכים יותר בהשערה כי החומש לא היה מסמך קנוני שנתגבש בהדרגה בבבל, אלא חיבור שעלה עלי כתב במהירות יחסית לנוכח אי היציבות באיזור ביהודה ובסביבתה בתקופת נציבותו של מגביזוס. 

			ניתן אם כן להבחין בין שלוש גרסות נרטיביות ארכיטיפיות. על פי גרסה אחת, יהודי בבל הם שעומדים מאחורי הרפורמות של עזרא ונחמיה לאור זיקתם ליהודה, אדיקותם הדתית וקשריהם עם השלטון האחמני. זוהי הגישה השדולתית. חלופתה תולה את מקור הרפורמות של עזרא ונחמיה באינטרסים אחמניים גרידא, ורואה בשליחויותיהם מדיניות שלטונית יותר מאשר אקטיביזמוס יהודי־עדתי. זוהי הגישה האחמניסטית. גישה שלישית משלבת בין שתי הראשונות: שיקומה של ירושלים והחלת חוקי תורת משה על אוכלוסי יהודה היא נקודת המפגש בין האג'נדה האימפריאלית מזה ומאווייהם הפרטיקולריים של יהודי בבל מזה. 

			הערכה ביקורתית של הנרטיבים לעיל מחייבת פסילתן הזהירה של גרסות הסיפא והרישא לפחות משלושה טעמים מצטברים: 1) הסמכויות הרשמיות של עזרא ונחמיה כשלוחיו של הקודקוד האימפריאלי; 2) העיתוי המיוחד של שליחויותיהם בזיקה לפעילותו החתרנית של מגביזוס וליציבות הרופפת בפחווה המצרית המבעבעת; 3) הקושי של הגישות השדולתית והאינטגרטיבית להציע הסבר מתקבל על הדעת לניתוק המתמשך בין יהדות בבל ליהודי א"י בשאלות תיאולוגיות ופולחניות, כפי שראוי להסיק מעוצמת חדשנותה של הרפורמה הטקסטואלית שביצעו עזרא ונחמיה. 

			ההסבר שמציע אדמסקי, לפיו החידושים התיאולוגיים של עזרא ונחמיה הם פרי התעוררות דתית בבבל, נותר בלתי משכנע, לא רק לנוכח העובדה, שמקורותיה של התעוררות זו נותרים עלומים, אלא בעיקר לאור קיומה של חלופה הסברית משכנעת הרבה יותר: אפקט השפעתם הקזואיסטית של אינטרסים אימפריאליים־אחמניים לצד יכולותיו האפקטיביות של הקודקוד המלכותי בשושן לפעול ליישומם. 

			יתר על כן, הגישה האחמניסטית מציעה הסבר לעולם התוכן הקונקרטי של החומש, ואין כוונתי אך ורק לקווי הדמיון בינו לבין הדת הזורואסטרית, דבר שכבר צויין לעיל ושארחיב בעניינו מיד. חשובה לא פחות היא ההתאמה בין סיפורי החומש לאג'נדה הבינלאומית האימפריאלית, כאילו נתחברו והועלו עלי קלף בידי ארתחשסתא או בידי מי מבין סופריו הנאמנים. שקד (ואחרים) מניחים כאמור כי יהדות הבית השני ניזונה גם ממקורות זורואסטריים־איראניים. להערכתם החיכוך בין גולים מיהודה לתרבות המסופוטמית ולציוויליזציה האיראנית עמד ביסוד דיפוזיית הערכים והנורמות מהמרחב האחמני הדומיננטי מבחינה תרבותית־פוליטית אל חיקה הקולט והמעכל של היהדות. שקד מטעים כי זרתושטרא — הוא מעדיף גרסת אותיות זו — דחה את תפיסת האלוהות הפוליתיאיסטית והעדיף על פניה דת המכונסת סביב אמונה באל עליון בורא העולם, אהורא־מאזדא שמו. בריאת העולם לא נתפסה כאקט אלוהי גחמני, אלא כמהלך שייעודו 'קץ ההיסטוריה': בעיטת הפתיחה לתהליך שבסופו יכון עולם שבו שורה הצדק האלוהי בכל. תורת 'אחרית הימים' (אסכטולוגיה) היא אפוא אחד מעקרונות היסוד של הדת האיראנית המעוגנת ב" תפיסה המבוססת על משקל אינדיבידואלי של מעשי האדם ומתן שכר ועונש לכל נשמה כגמולה".372 

			הדמיון בין הזורואסטריות ליהדות לא מתמצה לדעתו של שקד רק בהיבט התיאולוגי — אל (עליון) אחד ויחיד, תורת אחרית הימים וצדק אלוהי אינדיבידואלי — אלא גם בכללי טקס ופולחן. הוא מצביע על הזבח, אשר במסגרתו הוקדשו חלקים מסויימים מהקורבן לכוהנים, וכן על ענייני טומאה וטהרה ובכלל זה טומאת המת, כמשותפים לזורואסטריות וליהדות.373 

			ניתוח 'אחמניסטי' של ראשית היהדות מעלה אפוא תובנות לא טריוויאליות לגבי שאלת היחס בין היהדות והזורואסטריות, וכמו כן לבירור תהליך האחמניזציה של היהדות.374 בהנחה, שעזרא הסופר כונן יהדות חדישה, הנבדלת הבדל עקרוני ועמוק מיהדות הקורבנות שקדמה לה, ושהוא פעל בהרשאה מלכותית, אזי לפנינו הסבר חלופי משכנע לעניין מקורותיה הזורואסטריים של היהדות. 

			הסבר זה גורס כי אין עסקינן בהשפעה תרבותית זורואסטית רכה, נמשכת ומצטברת על היהדות כפי גרסתם של שקד ואחרים, אלא במהפכה תיאולוגית צרופה ואף בקפיצה נחשונית אשר גובשה על רקע השיקולים הפוליטיים של החצר בשושן. הוא גם עולה בקנה אחד עם הסברה הרווחת, כי גולי יהודה נטו לסגרגציה סתגרנית באופן שצימצם את חשיפתם להשפעות דתיות־תרבותיות זורואסטריות ואחרות. ההנחה כי עזרא ונחמיה הוסמכו לנהל את ענייניה של יהוד מדינתא באופן עצמוני וללא חובת עדכון מקבלי ההחלטות בשושן, אמנם מציירת תרחיש היסטורי אפשרי, אך כזה שסבירותו פחותה ולמעשה נמוכה למדי. על רקע המעורבות היתרה של הקודקוד האימפריאלי במתרחש בסטראפיות ובפחוות אין להניח, כי שני הפקידים האחמניים נהנו מחופש פעולה מלא. פעולותיהם הצפויות בירושלים וביהודה נדונו בפרוטרוט, קרוב לוודאי, ע"י מעצבי המדיניות בשושן וזכו לאישורם, עוד בטרם יושמו הלכה למעשה. כאמור, יתכן שאפילו מלכתחילה נֶהגו, כולן או חלקן, ע"י פקידים איראניים. 

			יש להניח, אם כן, שעזרא ונחמיה היו מוציאיה אל הפועל של מדיניות אימפריאלית שהונחתה מגבוה. כך גם נחשפים המקורות הזורואסטריים של היהדות: המאור הדתי עזרא ערך את החומש בכפיפות להשקפת העולם הזורואסטרית על מנת לזכות באישרור הנחוץ לרפורמה שלו מצד הקברניטות האימפריאלית, ולא מן הנמנע כי אף נדרש לעשות כן מלכתחילה, פשוטו כמשמעו. מכאן יובן הדמיון הבלתי מקרי בין יהדות הספר, שהחומש הוא לה תצורתה הטקסטואלית הקנונית הראשונה, לבין דתו של זרתוסתרא. נראה אפוא כי עזרא פעל מתוך 'פטריוטיות אחמנופילית' לא פחות ואולי אפילו יותר מאשר מכוח אדיקותו היהודית הדתית. 

			סיפר היסטורי זה זוכה בין השאר לאישוש מכוח ההלימה בין דמותו של האל היהוויסטי כפי שהיא מצטיירת בסיפורי החומש לבין זו של אהורא־מאזדא. בשתי התיאולוגיות מוצג האל העליון כבורא עולם קסום אך פגום, כזה שפלאי יצירתו נצרכים למקצי שיפור ותיקנון בואכה קיצה הנשגב של ההיסטוריה 'באחרית הימים', ותוך התחשבנות נוקדנית עם כל אדם ואדם לעניין היחס בין מעשיו הטובים והרעים. 

			דמותו של האל, כפי שהיא מצטיירת מסיפורי החומש, רחוקה מאוד מהדימוי האוורירי והמנותק שלו, המוכר מאסופות נביאים וכתובים. האל של החומש הוא דמות בלתי קדושה ובלתי דיפלומטית בעליל,375 מעין גיבור־על פגאני המעורב עד כלות בחיי ברואיו. אפו הגחמני חורה חדשות לבקרים, והצטננות אלוהית ויראלית אינה דבר של מה בכך. יעידו על כך בני דורו של נוח, בכורי מצרים, חייליו הטבועים של פרעה, הוללי סדום ועמורה, מנוולי עמלק ועממי כנען המובטחת. אפילו בנו יחידו של גדול האמונה אברהם, נער רך וצחור מטלית, חווה פוסט טראומה קשה, שזכתה לימים לפרשנות פרוידיאנית לא מעטה. 

			אכזריותו של האל היהוויסטי אינה נופלת מזה של שוכן אולימפוס טיפוסי, וגם הוא בדומה לעמיתיו האולימפיים מתנהל בעולם בלתי מושלם, הדורש כאמור תיקון וארגון מחדש. רעיונות אסכטולוגיים מזדקרים להם כבר בחומש, למשל בנאום השגב של משה ערב מותו: "כי ידעתי אחרי מותי כי־השחת תשחתון וסרתם מן־הדרך אשר ציויתי אתכם, וקראת אתכם הרעה באחרית הימים, כי־תעשו את הרע בעיני יהוה להכעיסו במעשה ידיכם" (דברים ל"א 29, ההדגשות שלי, א"כ). פסוק זה מהווה מעין הקדמה 'לשירת האזינו' (דברים, ל"ב: 1-33), שכולה מופת אסתטי של משקל וחריזה, שאין בהן כדי לדלל ולו במקצת מהתחושה, שהמשורר הדגול הוא רוצח המונים פסיכוטי המוצף ברגשות נקם ושילם ובתאוות ביתור קרנבורית שתענוגיה בדם, ושניחן באגו מפלצתי הכומס בתוכו חוסר ביטחון עמוק: "ראו אתה כי אני [יהוה] אני הוא, ואין אלהים [אחרים] עמדי, אני אמית ואחיה, מחצתי ואני ארפא, ואין מידי מציל", (דברים, ל"ב, 29). עסקינן אפוא בסדיסט שאפילו המן הרשע, היינריך הימלר וחניבעל לקטר הם תינוקות של בית רבן בהשוואה אליו. אלוהיו של משה איננו, אם כן, יצור טרנסצנדנטי המתנהל מחוץ למציאות, אלא מחוללה האקטיבי, ובמידה לא מבוטלת של דמיון לאהורא־מאזדא הזורואסטרי.376 

			יש מי שיצאו חוצץ כנגד הרעיון, שעל חברי חוגו של עזרא נימנו גם פקידים איראניים ממוצא לא יהודי, אשר חיברו את החומש הלכה למעשה, או שלכל הפחות התאימו את גרסתו המקורית היהודאית לתיאולוגיה הזורואסטרית או וידאו את קיומה של התאמה מעין זו. על פניו עומד לרשותם מאגר ראוי של טיעונים עובדתיים מפריכים, ובראש ובראשונה ההיגד, כי חיבורו של החומש קדם מבחינה כרונולוגית לתקופה הפרסית, וקל וחומר לימיהם של עזרא ונחמיה. אלו האמונים על הגישה המסורתנית למשל, מייחסים כידוע את כתיבתו למשה רבם המוציא והמביא ממצרים. 

			לא אכחיד מפני הקורא את העובדה, כי חיבורי המובא כאן לא נועד למסורתנים לסוגיהם ואין בכוונתי לשקוע בעליבות מי אפסיים על מנת להשיב להם. גם אם אלוהים האב בכבודו ובעצמו ירד מעב הקומולונימבוס המשמש לו כבית קיץ ויגלה אוזנם כי אמונתם אינה אלא הבל, לא יהיה בכך די כדי להניעם ממנה. כך נקבע במפורש במסורת התלמודית במדרש הידוע על 'תנורו של עכנאי' ומי אנוכי — ננס שאינו מכיר בקיומם של ענקים — שאלין על דורות של תנאים ואמוראים.377 מניה וביה לא מדובר בטיעון עובדתי אלא בטיעון תיאולוגי, אשר פסלותו היסודית והנתונה מראש מאיינת החובה לטעון בעניינו שהוא 'מופרך': שנדרש מלכתחילה להפרכה. 

			אנשי ביקורת המקרא לדורותיהם יבקשו לגייס טיעוני הפרכה הנסמכים על גישה מדעית בריאה, ולא על הזיונות תיאופרניים.378 מאז בנדיקטוס ספינוזה תש בהדרגה כוחה של הגישה המסורתנית. במאה התשע־עשרה נקבע כי למשה לא היה חלק בכתיבת התורה, וכן שהיא כולה פרי היצירה של סופרים מאוחרים. ריבוי הגרסות לאותם סיפורים בחומש ובשאר ספרי האסופה התנכ"ת שכנעו את אנשי ביקורת המקרא כי לפניהם יצירה רבת משתתפים: שני סיפורי בריאה, שני סיפורי מבול ועשרות דוגמאות נוספות לכפילות עלילתית בסיפורי האבות ובסאגת יציאת מצרים. אפילו אירוע השיא של מתן תורה לא תמרץ את מחבר החומש האלמוני להסתפק בגרסת קרשצ'נדו יחידה כהוכחה לאמיתותו הבלתי ניתנת לחלוקה. 'אחד אלוהינו'? לא כאשר מדובר במתן תורה, וגם אם סיפורה בא לנו מפי הגבורה בכבודה ובעצמה. החומש הוא אפוא אסופה כמעט פוסט־מודרניסטית. 

			ולהאוזן ואחרים טענו כי ריבוי הגרסאות אינו שרירותי וניתן לעשות בו מעט סדר היסטורי. בניתוח פילולוגי וטקסטואלי רגיש הבחינו, כאמור לעיל, בין ארבעה מקורות עיקריים. להערכתם המקרא הוא שעטנז, אשר עריכתו הסופית נעשתה בתקופת שיבת ציון, אך שעורכיו נסמכו על מקורות טקסטואליים מתקופת קיומה של הממלכה הצפונית לפני חורבנה בשלהי המאה השמינית לפנה"ס וכן מממלכת יהודה עד קריסתה מאה וארבעים שנים אח"כ. מדובר אפוא במקורות בעלי זקן ארוך מאוד, כך שהסברה כי עזרא ואנשי חוגו הם מחברי החומש — אין לה על מה שתסמוך.379 

			פינקלשטיין וסילברמן גורסים כאמור כי חוט השדרה הטקסטואלי של המקרא נתחבר בתקופת הרפורמה של יאשיהו, שכוונתו הייתה ליצור ואף להמציא 'היסטוריה לאומית'. מכאן יובנו לשיטתם סיפורי האבות, המכוננים זיקה שבטית־משפחתית משותפת; הסאגה של יציאת מצרים וכיבוש הארץ כנכס צאן ברזל של תודעה קולקטיבית היסטורית; תקופת לידתה של הממלכה המאוחדת בימיהם של שאול דוד ושלמה; והדרמה של התפצלותה לשתי ממלכות נפרדות, וכבר נתייחסתי לראשיתו של ישראל בשער הראשון של חיבורי הנוכחי. 

			עבודתם של פינקלשטיין ועמיתו מדעית לעילא, והיא סומכת את טיעוניה על סדרת ממצאים ארכיאולוגיים ואחרים, ומניחה כי מקטע רחב מהיקפו של האסופה המקראית, בעיקר ההיסטוריה הדויטרונומיסטית, חובר טרם חורבנה של יהודה. זהו טיעון רציני המחייב התייחסות ביקורתית. פינקלשטיין ועמיתו מגבשים הסבר ראוי ואולי משכנע ללידת ההיסטוריה הדויטרונומיסטית כמהלך אידיאולוגי, שנועד להצדיק את השתלטותה הצפויה של יהודה שמתקופת יאשיהו על אזור השומרון, העמקים הצפוניים והגליל למחוזותיו, לפחות בכל הנוגע לסיפור כיבוש הארץ, וביתר שאת בתקופת 'הממלכה המאוחדת' והתפרקותה. אלו אבני הבניין הנרטיביות החיוניות ביותר לתצריף הסיפורי־היסטורי אליו נצרכו יאשיהו וחוגי חצרו. יחד עם זאת נדמה כי החלקים האחרים של הפסיפס הנרטיבי חיוניים פחות, וכוונתי לסיפור בריאת העולם, סיפורי האבות והסאגה של יציאת מצרים. יתכן כי נתחברו בתקופת יאשיהו כדי להציע רצף גניאולוגי־היסטורי של השבט היהודי־ישראלי למן ימי האדם הראשון, וזהו כאמור הרושם המתקבל מהעיון ב'ראשית ישראל'. שני מחבריו רואים בו סיפר, שנועד ליצור לכל תושבי יהודה ובכלל זה פליטי הממלכה הצפונית הדוויה וצאצאיהם, מוצא קדמון משותף. הסאגה של יציאת מצרים וכל סיפור מדומיין אחר, המניח קיומו של מוצא משותף כזה, עומדים אפוא לשיטתם בדרישות האופרטיביות של חוג יאשיהו. 

			עם זאת לא ברור מדוע זה בחרו סופריו של יאשיהו למקם את מקום הולדתו של אבי האומה אי שם בחרן הרחוקה, מאות קילומטרים מחוץ לתחום השיפוט של הטריטוריה המובטחת, ופחות מזה — מדוע בחרו להציג דווקא את האימפריה המצרית כסיטרא אחרא: מוקצה מחמת המיאוס. יתכן שמדובר בתסריט היסטורי מקרי, ואולי עסקינן בסיפר, ששיקף חומרי משקע היסטוריים ממשיים. הנקודה היא שפינקלשטיין וסילברמן לא שועים לשתי תבניות ההסבר הללו: לא למקריות — הרי 'מקריות' אינה הסבר מלכתחילה — וגם לא לתהודת צלילי עבר שנכמס. יתר על כן, ההסבר המוצע על ידיהם רוכש את עוצמת השיכנוע שלו מכוח זיהוי סיטואציה היסטורית מובחנת (תשוקותיו הטריטוריאליות של יאשיהו), ומעגן את הסיפר המקראי בצורכי שליטה ממשיים שיש בהם כדי להנהיר את הפער הבלתי ניתן לגישור בין ממצאי המחקר הארכיאולוגי לנרטיב המקראי. תהום זו מוליכה אותם למסקנה הבלתי נמנעת, כי רכיבי הליבה של הסיפר המקראי מומצאים, לפחות בחלקם הגדול. 

			העניין הבעייתי ביותר הוא תיוגה של מצרים כ'ארץ כל חטאת', דימוי דמוני שלא מצטיין בתבונה מדינית רבה, וספק אם הוא עולה בקנה אחד עם 'דעת הקהל' היהודית־ישראלית בתקופת יאשיהו. אם ננסה להיכנס בנעליו של התועמלן המלכותי של יאשיהו — אולי שפן בן אציליהו, כפי שיטען יגאל בן־נון — נתקשה שלא להגיע למסקנה, כי הכפשתה של האימפריה המצרית בימי יאשיהו שוות ערך להגיונותיו הפוליטיים של תועמלן ישראלי בן ימינו, אשר יבקש לשזור את מצעו המדיני על תיוגה לשלילה של ארה"ב, למשל. 

			נראה כי מזווית מבטו של בן התקופה לא מצרים הייתה זו שנצטיירה כמועמדת טבעית לתפקיד הקלגס האזורי. אסונם של הישראלים בא להם מאשור, וגם נסיגתה לא הכמישה את חתירתם מערבה של שחקני ספסל חלופיים ממזרח, בראש ובראשונה בבל. אפילו פינקלשטיין ועמיתו מצביעים על הצטרפותה של יהודה לברית אנטי־אשורית בתמיכת מצרים בעקבות מותו של השליט האשורי סרגון ב־705 לפנה"ס, ועל השלכותיה העגומות של החלטה זו במסע סנחריב, אשר תוצאותיו האסוניות ניכרו היטב ביהודה וסביבותיה במשך שנים ארוכות.380 אם כך הוא, אזי בלתי סביר בעליל שהמלך המורד חזקיהו, שגם הוא כאמור פנה לקידומה של רפורמה דתית ברוח סיעת 'ה' לבדו',381 יאשרר טקסטואליה דתית־קנונית המכפישה את בת בריתו המצרית. 

			ניתן לטעון כי האוריינטציה האוריינטלית (שיתוף הפעולה עם אשור), הביאה בעקבותיה הלך רוח אנטי־מצרי, שנולד בימי מנשה, כלקח ממחירו הגבוה מדי של המרד באשור. זו לא עלתה בקנה אחד עם גישתו הדתית של מנשה, שלא הלך שבי אחר חסידי תנועת 'ה' לבדו' האנטי־מצרית, ולפיכך תוייג, כפי שטוענים פינקלשטיין וסילברמן, ע"י סופרי הסיעה הדויטרונומיסטית, שבאו עמו חשבון לאחר מותו והכפישוהו כאבי אבות הטומאה.382 

			שני החוקרים מצביעים על האפשרות כי יאשיהו, בנו הינוקא של (המלך) אמון, הומלך בידי העילית החברתית והכלכלית של יהודה לאחר רצח אביו בידי קושרים, ואלו חוסלו בתורם ע"י חבריה המבועתים של עילית זו, שהייתה קשורה הדוקות בתנועת 'ה' לבדו'. יאשיהו הוא זה שפתח " ברפורמה הפוריטנית והאינטנסיבית ביותר בתולדות יהודה," כדבריהם.383 ספר התורה 'שנתגלה' בזמן עבודות הטיהור בבית המקדש הוא מעין גרסה מוקדמת ומקוצרת לספר דברים. הדמיון ביניהם מלמד, לדעת פינקלשטיין וסילברמן, כי עמדו בשירותה של אותה אידיאולוגיה, והיא להערכתם אבן הראשה של ההיסטוריה הדויטרונומיסטית.384 

			נסיבות לידתה קשורות כאמור בהתנוונותה הנמשכת של האימפריה האשורית ובנסיגתה מחלקה הצפוני של א"י. התערערות האחיזה האשורית בחבליה הצפוניים והפוריים של הארץ ותוכניות ההתרחבות השאפתניות של יאשיהו חייבו, לדעת מחברי 'ראשית ישראל', תעמולה רבת־עוצמה.385 כך נולד מיתוס הענקים של שיעבוד ושחרור ממצרים, כיבושה בסערה של כנען, כינון ממלכה מאוחדת והתפרקותה לקראת איחויה העתידי בידי יאשיהו — הכל במסגרת תבנית הסבר תיאולוגית ברורה ומפורשת: " יצירה אידיאולוגית ותיאולוגית בעת ובעונה אחת," כדברי פינקלשטיין ועמיתו.386 

			על פיגום נרטיבי זה ניתן לטעון, כי ההכפשה הדתית של כל מה שהוא מצרי בהווייתו נבעה מהשאיפות הטריטוריאליות של האימפריה המצרית, שלא עלו בקנה אחד עם מאוויהם של יאשיהו ואנשי חוגו. מכאן יובן מדוע זה עמדת החומש היא דווקא 'מזרחיסטית' ואנטי־מצרית. הפומביות שנעשתה לעמדה זו ביהודה האוריינית של ימי יאשיהו גרמה התנגשות רבתי עם האימפריה המצרית, וכך נסתיימו חייו של יאשיהו סיום ברוטאלי במגידו מידיו של פרעה נכה. יתכן והעימות בין מצרים ובין יהודה היה קשור במהודק לרפורמות הדתיות של יאשיהו, אשר לוו כאמור בהכפשתה של מצרים שנואת נפשם של אנשי סיעת 'ה' לבדו', שראתה ביהודה אויב בכוח. הסבר זה עולה בקנה אחד עם הטיעון, שכבר הוצג במקום אחר בחיבורי, לפיו הקמתו של בית מקדש יהוויסטי במצרים העליונה נועד למסמס את הרפורמות של יאשיהו אשר נמשחו בשכבה אנטי־מצרית עבה למדי. 

			למרות כל אלו פינקלשטיין וסילברמן לא מצביעים על קשר מעין זה, ככל הנראה בצדק. עימות חזיתי עם מצרים היה תרחיש לא נוח מזווית מבטו של יאשיהו, שאפתן ככל שיהיה. לא מן הנמנע כי היה קנאי דתי לעילא, 'שלא ראה בעיניים' ופעל כפוף למחויבויותיו האידיאולוגיות. ההיסטוריה מלמדת כי התנהגות מעין זו בקרב מנהיגים צצה מפעם לפעם, הגם שאינה בגדר חזון נפרץ. 

			סילברמן ועמיתו בוחרים להתייחס ליאשיהו — במידה לא מבוטלת של צדק סטטיסטי — כאל שחקן רציונאלי יותר מאידיאולוגי. הם מתחבטים בהקשר זה בין שני 'הדוחו"ת המקראיים' בעניין סופו הטרגי. על פי גרסה אחת (המובאת במלכים ב, כ"ג: 23, 29), נרצח יאשיהו בידי השליט הפרעוני במהלך פגישה שנערכה בין השניים. על פי גרסא אחרת — זו שמביא לנו ספר דברי הימים ב, ל"ה: 20-24 — חרחר יאשיהו מלחמה כנגד פרעה נכה בעת שהאחרון פנה צפונה ללחום לצידה של אשור אל מול בבל המתחזקת, ולמרות שהשליט המצרי הודיע לו מפורשות כי אין לו כל עניין במלחמה נגד יהודה. מאמצי השלום של נכה לא הועילו, ובקרב שנערך נפצע יאשיהו אנושות מירי חיצים, הובהל לירושלים ושם מת מפצעיו. פינקלשטיין וחברו המלומד סבורים, כי גרסתו של ספר דברי הימים מופרכת מיסודה, שכן לרשותו של יאשיהו לא עמד כוח לחימה אפקטיבי, שיכול היה לקרוא תיגר על עוצמתה הצבאית של מצרים.387 

			להערכתם המלך היהודאי הבין היטב את יחסי הכוחות ופעל כשחקן רציונלי, כך שגרסת ספר מלכים מהימנה יותר. נראה כי יאשיהו הבין היטב את כפיפותו למצרים. מסיבה זו נתייצב לבקשת נכה להיפגש עמו, וככל הנראה לא חשש לחייו כמסופר במלכים. מדוע נרצח בסופו של דבר? כאן נסמכים מחברי 'ראשית ישראל' גם על השערותיו של ברוך הלפרן הסבור, כי מסעו של נכה לארץ ישראל נערך כדי לקבל שבועת אמונים מהווסאלים שלו. רציחתו של יאשיהו נבעה מצעדי ההתפשטות הממשיים שעשה, אם כלפי צפון, אם כלפי מערב לפלשת, ואם — כפי שמציע הלפרן — בגין מדיניותו העצמאית בדרום. 

			בהנחה שיאשיהו לא חיפש עימות עם האימפריה המצרית, כשם שנמנע מלהתחכך בזו האשורית, לא ברור איזו תועלת יכול היה להפיק מאידיאולוגיה אנטי־מצרית שעה שעמדה לרשותו האפשרות 'לייצר' סיפר היסטורי אפקטיבי גם בלי להלבין פניהם של שליטי מצרים הפרעונים. יש להניח כי יאשיהו הבין הבן היטב, כי לאור היחלשותה הנמשכת של אשור מצרים תהיה זו שתמלא את החלל האזורי בסבירות גבוהה למדי. גם אם ביקש לחבור לברית עם האימפריות המזרחיות (בבל) דווקא, לא יכול היה להפיק תועלת מהכפשתה של האימפריה המצרית ומתיוגה האידיאולוגי, ובמיוחד מעת שמצרים נתפסה לא רק כארץ מקלט לנוכח מצוקות רעב ובצורת, אלא גם כמושיעתה ההיסטורית של יהודה מסנחריב המחריב, כפי שטוען שאמה. חיבור סיפור יציאת מצרים בימיו של יאשיהו ושדרוגו לכדי 'אידיאולוגיה מלכותית' אמנם אפשרי, אך סבירותו נמוכה יחסית. 

			ניתוח כזה של הדברים עולה בקנה אחד עם סברה היסטורית רווחת לעניין תצורתו המקורית של החומש העזראי. דויטרונומיסטים דוגמת פינקלשטיין וסילברמן מניחים כאמור כי ספרי דברים, יהושע, שופטים ומלכים א הם מיקבץ עצמאי, שנתגבש בכוח הרפורמות של יאשיהו. למרבה הפליאה, על אף קדימותם הכרונולוגית רובם נדונו שלא להיכלל בחומש העזראי, הגם שנהנו לכאורה ממעמד קנוני או פרוטו־קנוני עוד בטרם החורבן והגלות. 

			יש להניח כי קדימותו הערכית והתיאולוגית של החומש על פני חיבורי האסופה הדויטרונומיסטית באה מכוח זיקתו המהותית העמוקה לסדר היום הגיאו־פוליטי של האימפריה האחמנית ולבית האולפנא התיאולוגי, שהיה הדומיננטי בתרבות האיראנית בתקופה זו. ר"ל, לא רק שסיפור יציאת מצרים נראה זר להוויה היהודאית של המחצית השנייה של המאה השישית לפני הספירה ובוודאי מוטעה כרכיב של מדיניות ממלכתית רשמית, הוא חופף חפיפה הרמטית כמעט לסיטואציה הגיאו־פוליטית של תקופת שיבת ציון המאוחרת — תקופתם של עזרא ונחמיה — ונשזר היטב באג'נדה הגיאו־פוליטית של האימפריה האחמנית. 

			לא מן הנמנע כי חלקים מהאסופה המקראית באו לעולם עוד לפני תקופת שיבת ציון, אך ישנן לא מעט ראיות היסטוריות לסברה, כי לידתו של החומש — בוודאי התקדשותו הקנונית, וזו ליבת הדברים — הן תוצר של ימי שיבת ציון המאוחרת. אם נניח אחרת, יקשה עלינו להסביר מדוע האסופה הדויטרונומיסטית כולה לא נכללה בפעימת הקאנון הראשונה של החומש, ומה שחשוב הרבה יותר: יעלה בידינו להציע הסבר מקיף למדי להרכבו המיוחד של החומש ולעולם התכנים התיאולוגי והמיתולוגי שלו. 

			לעניין הרישא של הטיעון ברי כי השלטון האימפריאלי לא היה מעוניין לפתח בקרב אוכלוסי יהודה 'תודעה לאומית' נפרדת, ומסיבה זו לא אישר ולא איפשר את החלתה בקאנון הדתי של היסטוריה דתית צבאית־ריבונית. מכאן יובן מדוע זה החיבורים המוקדמים לכאורה — אלו שמייחסים פינקלשטיין, סילברמן ואחרים ליאשיהו ואנשי חוגו — לא נכללו במגילות הקנוניות. עמדתי כבר על הזיקה הבלתי מקרית בין התיאולוגיה הזורואסטרית לבין סיפורי החומש. על כך יש להוסיף את העובדה כי לחלק לא מבוטל מפרקי ספר בראשית שורשים מסופוטמיים.388 זהו נדבך ראייתי נוסף לאישוש הטיעון לצביונו האוניברסאליסטי או לכל הפחות 'הארם־נהריימי' של הטקסט 'היהודי' ביותר שניתן להעלות על הדעת.389 

			יוצא אפוא שסיפורי החומש אינם מצטיינים במקוריות רבה. יתכן שנאספו בידי עזרא וחבריו עורכי החומש מן היקב ומן הגורן על מנת לבנות במהירות סיפור קנוני משכנע, שיש לו תצליל 'רב־לאומי'. כזה שיערב גם לאוזניים ולעיניים אחמניות. לא מן הנמנע כי הנחפזות בהיתוכו של החומש לכדי קאנון נבעה גם מאילוצי מדיניות: מהצורך לרקום במהירות אגדה 'עתיקה' כדי להשלים את הרפורמה בהתנהלותו הפולחנית של בית המקדש בירושלים ועל מנת לתפוס את השליטה בו. נחפזות רשלנית זו מספקת הסבר מתקבל על הדעת למבנהו 'המורכב' של החומש, הלוקה בלא מעט סתירות ופירכות. נקל לטעון כי הסתירות הללו הן הד לעובדה, כי כבר היו בנמצא טקסטים שעברו תהליך קנוניזציה, לפיכך מן הנמנע היה שלא לכלול בו את הסיפורים הקנוניים הללו על אף הסתירות ביניהם. לא פחות סביר להניח כי היעדר עקביותם של סיפורי החומש הוא התוצאה המתבקשת של אילוצי זמן ומדיניות.390 

			אין אם כן הכרח לראות בחומש — ואולי גם ביתר חלקי המקרא — מלאכת מחשבת ופסגת יצירה, וניתן לשערכו כאסופה 'בינונית' של סיפורים ואגדות ממקורות שונים, אשר נתפרו וחוברו בגסות מה זה לזה תוך אי שימת לב לפרטים, לנוכח צוק הזמן ואילוצי השעה. גם מבחינות אחרות החומש אינו עולה לכדי יצירת מעמקים אלמותית. הוא כולל בתוכו לא מעט יסודות מובהקים של ספרות ביבים, הפונה למנעד הקוראים הרחב ביותר, ולא לחבורה אליטסטית של בעלי חך ספרותי אנין במיוחד. אלוהים הוא מעין 'גיבור־על', וחיבורי החומש ואי אלו מבין ספרי המקרא האחרים הם קומיקס בגרסה מילולית. 

			לא במקרה זכתה אגדת יציאת מצרים ליותר 'משובר קופות' הוליוודי אחד, שהידוע מביניהם הוא 'עשרת הדיברות' לססיל דה מיל (deMille, 1956), וכן לגרסה אופראית: כוונתי לאורטוריה 'יציאת מצרים' לגיאורג פרידריך הנדל (Händel, 1739). שמשון הגיבור סיפק השראה לאופוס קולנועי מרגש בכיכובה של הדי לאמאר (Lamarr) בתפקיד הספרית דלילה; ואיך אפשר אחרת בהתחשב במוצאה הגרמני, שאין יפה ממנו לגילום דמותה של מאטה הארי תנכ"ית.391 זכר האלפא האלמותי ריצ'ארד גיר (Gere) — עלם חמודות יפה עיניים — הושם בסנדליו התנ"כיות של דוד המלך בהפקה הוליוודית פרחחית במקצת, שיצאה למסכים ב־1985. סיפורי התנ"ך מנוקדים כמובן בלא מעט דרמות משפחתיות — אהבות, שנאות, בגידה, אונס, רצח והקרבה תרתי משמע — שהיוו מקור השראה בלתי נדלה לטלנובלות 'משובחות'. סיפור בת יפתח, למשל, זכה לגרסת ראינוע אמריקנית כבר ב־1909. 

			הפוטנציאל ההוליוודי של סיפורי המקרא הוא ראיה משכנעת לעובדה ההיסטורית, כי חשוב היה למחברי החומש שקהל מאזיניהם לא 'ירדם בעמידה'. התנ"ך נעשה לרב מכר היסטרי לא רק מכוח הסטאטוס הקנוני שלו או מעוצמת אנינותו הספרותית, אלא כיוון שהציע תצריף בין סקס ופעולה — במובנה כ־Action — תוך הבחנה קיטצ'ית בין 'טובים' ו'רעים' ברוח המערבונים של ג'ון פורד (Ford), למשל. ג'ון וויין (Wayne) המסוקס, מקרקף האינדיאנים, יכול היה באותה הקלות לפשוט את עורם של עמלקים או להפיל בתקיעת חצוצרה עתיקה את חומות יריחו הנישאות (איזו החמצה קולנועית!), ואילו עמיתו צ'רלטון הסטון (Heston) הופיע בדמותו של משה הנסיך המצרי בהפקת הענק של ססיל דה מיל, שכבר צויין לעיל, ואיזו הצלחה כבירה: מאות סוסים, אלפי ניצבים ושעון יד אחד. די לסרקאזם. 

			ראיה חזקה נוספת המאששת את סברתי לעיל בדבר מקורותיו האחמניים של החומש היא ההתאמה הרבה בין סיפוריו לבין האג'נדה הגיאו־פוליטית של האימפריה הפרסית, נכון לאמצע המאה החמישית לפנה"ס. ברוח זו נועדו סיפורי התורה ליתן תוקף למפעלם של פקידי השלטון האחמני עזרא ונחמיה על יסוד דמיות עניינים: מוטיב המסע לארץ המובטחת — מסעו של אברהם לארץ כנען וסיפור יציאת מצרים — אינם אלא תעתיק מסע השבים ליהודה; אברהם, אבי האומה, משפחת האדמה המקודשת, הוא עצמו יליד אור כשדים (שלא במפתיע, העיר מוזכרת גם בנחמיה ט, 7), שהייתה ככל הנראה תחת שלטון בבלי עד להשתלטות הפרסית עליה במהלך המאה השישית. עזרא ונחמיה נעשים בכוח הדמיון לצאצאיו הישירים של אבי האומה, ומסעם שלהם לארץ פוסע בדיוק באותם נתיבי מרחב, זהות וייעוד שנתכוננו עוד בתקופתו של אביו המיתי — המת החי — של עם ישראל. 

			לא זו אף זו, המסַפר המקראי השכיל לכונן זהות בין שעבוד לשלטון מצרי ורשעות בהתגלמותה מזה, לבין מלך־אל מצרי מזה. יש לזכור כי מפעל השיבה לציון נעשה בחסות כורש השני וצאצאיו, כנראה בעיקר כדי להבטיח בין השאר שליטה אפקטיבית בגבולה הדרום מזרחי של האימפריה מול היריבה המצרית הכבירה. משמעות רבה ביותר נודעה לו בעיקר במחצית המאה החמישית לנוכח אי היציבות באזור, שמצרים הרוחשת והגועשת היא הגורם המרכזי בו. מדובר להערכתי בניסיון להציג את השלטון הפרסי כשלטון משחרר, ואת המצרי — הפוטנציאלי והמאיים — כשלטון משעבד. עסקינן אפוא במדיניות 'הפרד ומשול'. 

			סיפור מעמד הר סיני — אירוע השיא המכונן סימביוזה גורדית בין עם ישראל היוצא מן השעבוד המצרי אל ארצו המבטיחה דבש וחלב ובין אלוהי ההיסטוריה — אינו רק בבואתה המיתית של הברית בין אברם ואלוהיו (היא ברית בין הבתרים) אלא גם 'חזרה מיתית־גנרלית' לקראת כינונה של אמנה אחרת, ארצית וקונקרטית, בניצוחו של נחמיה/אברהם. לא מפתיעה העובדה כי ספר עזרא מצביע על ההלימה, שבין טקס כריתת האמנה בשעריה של ירושלים המשופצת לבין הוראותיו של משה, כפי שהם מעוגנים 'במצוות הקהל': "בבוא כל־ישראל לראות את פני־יהוה אלהיך במקום אשר יבחר, תקרא את־התורה הזאת נגד כל ישראל באזניהם," (דברים, ל"א: 13). זו האמנה, שבמסגרתה נדרשה קהילת המאמינים להסכין ולהשלים עם כללי פולחן חדשים בשמו ומטעמו של שליט פרסי ובידי שלוחיו המחופשים לכוהני דת. 

			יתר על כן, רגישותם של נחמיה ועזרא לאינטרסים אחמניים, וקרוב לוודאי הזדהותם המוחלטת עימם, באה לידי ביטוי לא רק במה שנכלל בגרסתו הראשונה של החומש, אלא כאמור גם במה שלא נכלל בו בשלב הזה: סיפור כיבוש הארץ בידי מתנחלים פליטי השעבוד המצרי, וכמובן עוללות תולדותיו של העם הישראלי כריבון בארצו, כפי שהונצחו לימים במיתוס הקנוני המתחדש, כמסתבר, חדשות לבקרים.392 

			לא מדובר בהזדהות ספונטית גרידא מצידם של עזרא ונחמיה, שויתרו כך סתם על הפרק המפואר ביותר — הפרק הריבוני־אימפריאלי — בהיסטוריה של אומתם הקדושה, ולא כללו בקאנון המתקדש את סיפור כיבושיו של דוד ואת מפעלותיו של בנו, שהיה לא רק החכם באדם אלא גם חלש על אימפריה אדירה, שלדעתם של לא מעט היסטוריונים ואנליסטים כבר נתחבר ולכאורה אף נתקדש. יש להניח שעשו כן כיוון שהפעילו את תבונתם הפוליטית, ומה שסביר לא פחות — כי הונחו לעשות כן ע"י אדמינסטרטורים אחמניים. יש אם כן לא מעט אמת בתובנותיו של ארנסט ראנן בהגיגיו על 'שיכחה היסטורית'. 

			ספר דברים מספק פה ושם רמזים לשליטה ישראלית ריבונית בכנען. הוראותיו האסרטיביות של משה הן לכאורה אבן הראשה של טיעון כזה: 

			"כי־תבא אל־הארץ, אשר יהוה אלהיך נתן לך, וירשתה, וישבתה בה; ואמרת אשימה עלי מלך, ככל הגויים, אשר סביבתי, שום תשים עליך מלך, אשר יבחר יהוה אלהיך בו: מקרב אחיך, תשים עליך מלך — לא תוכל לתת עליך איש נכרי, אשר לא אחיך הוא."393

			אמוץ עשהאל סבור כי אין להבין הוראתם של הפסוקים הללו כפשוטה. לדעתו, אין כוונתם לדייק בציווי לכינון מלוכה כפי שקבע הרמב"ם — חובת המלכת מלך היא אחת משלוש החובות הראשונות, שיש לממש עם הכניסה לארץ — וכמוהו גם הרמב"ן. ברוח סעדיה גאון ואברהם אבן עזרא גורס עשהאל, כי לכל היותר עסקינן ברשות וברשות בלבד, וכי דילול זה של ציווי מפורש המופיע בכפל לשון, 'שום תשים', לא רק עולה בקנה אחד עם פרשנותם של הגאון המצטנע ועמיתו האינטילגנטי, אלא עם רוח המקרא, שהיא, לדעת עשהאל, אנרכיסטית. גישתו של משה — המעדיפה והמקדימה את שלטון האל על פני כל תצורה של שלטון ארצי משחית ומחטיא — צצה לדברי עשהאל בעמדתו החשדנית למוסד המלוכה ולמלך, וצפה ועולה מיד לאחר שניתן הצו בתביעתו מן המלך לעתיד, שלא ירבה לו בסוסים (לצורכי מלחמה), בנשים ובכסף ובזהב, וכמו כן בגישתו המשקצת כלפי עמים אחרים ומנהגיהם (לעניין זה מלוכה) שאינם אלא 'תועבה'.394 

			הגם שאינני סבור כמו עשהאל, כי התנ"ך הוא חיבור אנרכיסטי מובהק — אף שטיעון כזה ישרת את האינטרס העיוני המונח כנר לרגליי, לעניין סוגיית הריבונות לה אנו נדרשים כעת — מוטלת עלי החובה לנסות וליישב את ציוויו לעיל של משה, המופיעים מן הסתם בחומש העזראי, עם היות משה, כטענתי דלעיל, נעדר כל רבב לתביעה לשליטה ריבונית. הפיתרון המוצע על ידי פשוט: ציון החובה להמלכת מלך ישראלי היה מחוייב המציאות, שכן ההיסטוריה המלוכנית של העם היהודי־ישראלי העתיק הייתה ידועה היטב, גם אם לא לפרטיה, והתעלמות ממנה הייתה בלתי אפשרית. עזרא ועמיתיו ניסו אפוא לצייר סיפר היסטורי מתקבל על הדעת במובן זה שהוא עולה בקנה אחד עם פרטי מידע היסטורי שהם מן המפורסמות, ובו בזמן משרת הסיפר את האג'נדה התיאוקרטית של מחבריו תוך חתירה מפורשת ומשתמעת, וכפי שטוען עשהאל, תחת הלגיטימיות של מלוכה יהודית־ישראלית. 

			יוסי שיין ביקש להתמודד עם הטיעון המבוסס לכאורה, כי יהדות הטקסט המונותיאיסטית נתפתחה בעיקרה כתגובה למשבר החורבן והגלות, דהיינו, כי הייתה ונותרה מענה יעיל לאובדן השליטה הריבונית במכורה ההיסטורית באופן שייתר את הצורך בתשתית ריבונית כדי להבטיח את שרידותה והתפתחותה. הוא קורא תיגר על תפיסה רווחת זו, ומצביע דווקא על 'לשדה הריבוני' של היהדות מתוך הכוונה להדגיש את תפקידו המרכזי של הממד הריבוני, בפרט של מדינת ישראל, בקביעת עולם התוכן היהודי דהיום. לצורך כך הוא מצביע על תרומתן הרבה לדעתו של הפעימות הריבוניות או הריבוניות למחצה, שידעה הציוויליזציה היהודית מקדמת דנא בתקופת הבית הראשון, בתקופה החשמונאית ובמהלך שלטונם של הורדוס ויורשיו. כמו אז גם כיום, טוען שיין, הסיטואציה הריבונית היא הלב המגדיר של ההוויה היהודית. שיין עוסק אפוא 'בהיסטוריה אקטואלית'. 

			בניגוד לשיין סברתי בשעתו, כי לידתה של 'היהדות הקלאסית' ארעה בניסיון לשמור על הקיום הקיבוצי שלא מתוך שליטה ריבונית־טריטוריאלית, אלא דווקא כמענה לאובדנה, פרקטיקה שעומדת ביסוד שיורה ההיסטורי לנוכח היעדר אפשרות להשגת ריבונות שתשמש כעוגן ציבליטורי. עדיין אני סבור כי תיזה זו מבוססת ומשכנעת למדי, הגם שאני נוטה להסתייג ממנה לפחות לעניין לידתה של יהדות הטקסט. בהקשר זה אני כאמור נמנה על חסידי 'גרסת השעטנז': יהדות הטקסט נולדה אמנם מכוחה של שליטה ריבונית, כפי שסבור שיין, אך לא מכוח שליטה ריבונית יהודית־טריטוריאלית אלא בניצוח ריבונות אימפריאלית־אחמנית דווקא. ברוח זו ניתן, לראות בעזרא ובנחמיה פטריוטים אחמניים, המבקשים להציע פיגום אידיאולוגי־דתי לאסדרת חייהם של יהודי המכורה, במסגרת 'חבר העמים' הפרסי. 

			קריאה היסטורית כזו של הטקסט התנכ"י שופכת אור על אחד מפסגותיו הסימבוליות של החומש ב'ברית בין הבתרים' (בראשית, ט"ו), הכומסת בקליפת אגוז את מהלך ההיסטוריה היהודית־ישראלית כולה, והמציבה לכאורה חזון לעתיד: "ביום ההוא כרת יהוה את־אברם ברית לאמר: לזרעך נתתי את־הארץ הזאת, מנהר מצרים עד־הנהר הגדל נהר־פרת", (פסוק 18) בבחינת קיצה ההיסטורי לעתיד של פרשת 'לך לך', הנפתחת בהבטחת אלוהים לאברם לעשותו גוי גדול בארץ נושבת.395 

			חסידי התפיסה המסורתנית מתייחסים לסיפור בבחינת הבטחה לעתיד לא לאור צביונו המיתי — הרי עבור המסורתנים עסקינן בעובדה היסטורית אותנטית ולא בסיפור בעל נופך אגדתי — אלא מכוח דבקותם האמונית הנוירוטית. אי לכך היו ביניהם מי שקבעו, כי גבולות ההבטחה הם גבולות ממלכת דוד בשיאה הטריטוריאלי. כך למשל סבור היה אליה שמואל הרטום (1887-1965) — מחברו של תנ"ך קאסוטו — שכישוריו הקרטוגראפיים צמודים פחות או יותר להעדפותיו המסורתניות: נהר מצרים הוא נחל אל־עריש המסמן את גבולה הדרום מערבי של 'ארץ היעוד' כדבריו, אשר " על שטח זה בק(י)רוב שלטו... בני ישראל בסוף ימי דוד".396 

			אני סובר כי 'גבולות ההבטחה' כפי גרסתם בברית בין הבתרים אינם הבטחה לעתיד, אלא תיאור מדויק למדי של התפוצה היהודית באימפריה הפרסית נכון לאמצע החמישית לפנה"ס כמימושה השלם של ההבטחה האלוהית לאבי האומה. מסיבה זו תיאורי גבולות ההבטחה בברית בין הבתרים ובמקומות אחרים בחומש חסרים בהם סממנים מפורשים ומחייבים של ריבונות יהודית, שמבחינת הסיפר המארגן אין בה ולו קצה צורך. אפילו המחבר המקראי העדיף את השימוש במונח 'ארץ כנען' על פני התבנית 'ממלכת ישראל': הסינונים הקונספטואלי העתיק לשליטה ריבונית.397 

			ההבטחה, שהעניק האל ליעקב בחלום הסולם (בראשית, כ"ח: 10-22), היא הקוסמופוליטית ביותר, ובה נתחייב אלוהים להרבות זרעו של יעקב 'כעפר הארץ' ולהפריצו "ימה וקדמה, וצפנה ונגבה", (שם, פסוק 14). גרסה דומה לגבולות ההבטחה המופיעים בברית בין הבתרים מופיעה גם בשמות כ"ג: 31, ולפיה גבולותיה של ארץ היעוד משתרעים בין ים סוף מדרום לים התיכון (ים פלישתים) מצפון, ובין המדבר לנהר. ינחש הקורא לאיזה מדבר ולאיזה נהר הכוונה, ולצורך ניחוש מושכל יוכל לפנות לבראשית ט"ו, כמובן. גם בספר שמות ההבטחה האלוהית לא תוגשם בפעולת כיבוש עצמונית שתיעשה בידי אדם, והיא מיוחסת כולה לפועלו הישיר והאקטיבי של בורא עולם ואדם. גרסה מצמצמת ליישות היהוויסטית העתידה מציעה פרשת 'מסעי' (במדבר ל"ד: 1-12), החופפת פחות או יותר את גבולות כנען המקראית, ובדמיון בלתי מבוטל ולטעמי גם בלתי מקרי בעליל — ליהוד מדינתא האחמנית. 

			באופן זה יוצר החומש סימטריה בין סיפוריו שלו לבין הגיאו־פוליטיקה של אמצע המאה החמישית לפני הספירה. 'הגוי היהודי' מוצג כאומה פורחת ומשגשגת, אשר שמעה — ומה שחשוב יותר זרעה — נפוצו בכל רחבי אחמניה הגדולה מהפרת ועד הנילוס, ושאבן הראשה הגיאוגרפית־סימבולית שלה, כנען, שוכנת לה לבטח, חבוקה חיבוק אימפריאלי חמים ומגונן בשוליה הדרום מזרחיים. מה יאה ומה נאה. 

			שליש השקל או מחציתו

			המעורבות הישירה של קודקוד השליטה האחמני בשושן במתרחש בנפת יהודה, לא נבעה, קרוב לוודאי, באופן בלבדי משיקולים גיאו־פוליטיים, והייתה קשורה במהודק גם לשיקולים כלכליים. לכלכלת הממון נודעה חשיבות רבה ביותר להאצה ולהעצמה של יעילות התיפקוד של האימפריה, אם לצורך הקמתו של צבא שכירים, הקמה ואחזקה של צי אוניות מלחמה, בנייה מונומנטלית, שימון החמולות השליטות וכיו"ב. מחקרה של פריד הצביע, כאמור לעיל, על הזליגה ההולכת וגוברת של משאבים כלכליים מהפריפריות למרכז בשושן, כפי שמלמדים ממצאים ארכיאולוגיים ואחרים ממצרים, בבל ואסיה הקטנה. יש להניח, כי מגמה זו לא פסחה על יהודה. 

			לא מן הנמנע כי המהלך שניזום בשושן ושהוצא אל הפועל בידי עזרא ונחמיה, נועד בין השאר — אולי אפילו בראש ובראשונה — לשלב (גם) את פחוות יהודה בכלכלת הממון החדישה. פריד מספרת לנו, כי הרפורמות הכלכליות של נחמיה בירושלים כוונו לשבור את עוצמתם הכלכלית של ברוני הקרקע האזוריים במטרה לצמצם את תמריציהם לחבור למגביזוס האסרטיבי, אך אינה מצביעה על תכלית 'פוזיטיבית' למדיניות זו, להוציא חמיסת המשאבים, שאולי יעמדו לרשות יריביה הפוטנציאליים של האימפריה, או שעמדו לרשותם בממש.

			להערכתי קיים יסוד סביר להניח, כי מטרותיה של מדיניות זו היו מרחיקות לכת אף יותר: לא רק 'לחלק מחדש' את משאבי הקרקע ביהודה וסביבותיה באמצעות מורטוריום של הפלבס היהודאי לברוני קרקע אזוריים, שנודעו בקשריהם הטובים — המשפחתיים והכלכליים — עם עילית הכהונה בבית המקדש, אלא לעשות את ירושלים למרכז גבייה מתפקד באמצעות חילופי גברי בפרסונל הכוהני בניצוחם של הפקידים עזרא ונחמיה. 

			בימיהם של כורש וכנבוזי התבססה המדיניות האימפריאלית ביהודה על מה שמכונה 'אסטרטגיית מינימקס':398 השגת מינימום רווח מקסימלי מכוח צמצום מרבי של עלויות ההשלטה והשליטה באזורי הפריפריה ובפחוות הרלוונטיות. התפנית במדיניות האחמנית באה עם שילוחם ליהודה של פקידי השלטון, עזרא ונחמיה, מצוידים בסמכויות רחבות ובכוח צבאי של ממש. האימפריה פנתה כעת 'לאסטרטגיית מקסמין': להשגת מקסימום רווח מינימאלי,399 תפוקה, שמקדם התשואה הגבוה שקופל בה תימרץ את המנגנון האימפריאלי להשקיע משאבים גדולים יחסית, על מנת שאלו ישמשו מנוף להשגתה. שורש התפנית האסטרטגית הזו נעוץ כאמור בסיטואציה הנפיצה, שנוצרה באיזור 'יהודה־רבתי' באמצע המאה החמישית לפנה"ס כפי שתואר לעיל, אך קרוב לוודאי שהיא נקשרה במהודק גם להופעתה של כלכלת מטבע. 

			מפליאה ואולי אף מביכה העובדה, שעד כה, לפחות למיטיב ידיעתי, לא שת המחקר ליבו לסמיכות הזמנים ולזיקה העניינית העמוקה בין שני האירועים ההיסטוריים המכוננים הללו: פועלם של עזרא ונחמיה מזה — וכפי שמלמדים מימצאים ארכיאולוגיים — הופעתה של כלכלת ממון ביהודה מזה.400 כל עוד לא הונהג שימוש במטבעות הופעלו מרכזי הפולחן (המקדשים) — ובתוכם גם בית המקדש בירושלים — במתכונת צנועה ומצומצמת יחסית, בעיקר לצורך הצדקתם הסימבולית של מנגנוני השליטה, שהיו נתונים בד"כ בידי משפחת מלוכה, אשר מקדמי שלטונה האפקטיבי נקבעו ביחס ישר לכוח הכפייה האלים, שעמד לרשותה. בתי המקדש סיפקו, בין היתר, את התמיכה החומרית בכוהני הדת — מליצי היושרה של השלטון הלוקאלי או האימפריאלי, שנעשתה ברגיל באמצעות הענקת מנחות ומעשרות: טובין חקלאיים לסוגיהם. משאבים אלו — מקדם שינועם למרחקים גדולים היה מוגבל מאוד לנוכח עלויות נכבדות וחיי מדף קצרים מדי של חלק ניכר מהתוצרת החקלאית, ובעיקר בשל אי ההצטרכות בתוצרת, שהייתה מצויה מן הסתם באימפריות הנהר השליטות, המסופטמית והמצרית, שהיו שתיהן ענקיות חקלאות. מכאן צביונן המוגבל של מערכות הגבייה הפריפריאליות הללו, המבוססות על 'הפקעה ריטואלית' של בעלי חיים ותוצרת חקלאית לסוגיה. אלו הופקדו בעבר בדרך כלל תחת אחריותה של של העילית הדתית המקומית ולטובתה. 

			מכאן יובנו היקפיו הצנועים של מפעל הקמת מרכז הפולחן בירושלים בימי זרובבל והמעורבות המצומצמת של השלטון האימפריאלי בהוצאתו מהכוח אל הפועל, וכן ההתנגדות הפעילה ליישומו מצד האוכלוסייה המקומית ביהודה ובאפרים לנוכח השפעתו הצפויה על חלוקת טובין לרעת עיליות מקומיות אלו ואחרות. תפקידם של עזרא ונחמיה, שצויידו בסמכויות נרחבות, בעוצמה שלטונית אימפריאלית ובכוח צבאי מגַבֶּה, היה אפוא לייעל ולהשיק הלכה למעשה מנגנון גבייה חדשני במטרה למלא את קופתה של האימפריה. סביר עד למאוד להניח — ושמא אף לקבוע — כי מפעל ביצור ירושלים, שיפוץ בית המקדש ושאר הרפורמות, שבוצעו בימי עזרא ונחמיה קשורות בטבורן לכלכלת המטבע החדישה ולהתרחבות השימוש במטבעות בקרב כל שכבות האוכלוסייה. ככלות הכל, שינועו של ארגז זהובים בינוני הנישא על גבו של חמור אחד ויחיד, היה מן הסתם שווה ערך לעשר שיירות גמלים המובילות תאנים או יין. לא מפתיעה העובדה, כי האדם השני בחשיבותו במדרג הקלריקאלי החדש בבית המקדש לאחר הכהן הגדול היה 'הגזבר' — האחראי על הממונות, וכי המילה גזבר מקורה בשפה הפרסית.401 

			את התכנים הסוציאליים המקופלים לכאורה ברפורמה הדתית של עזרא הכוהן־הסופר ראוי יותר להבין בהקשר פוליטי־לוקלי, ולא רק אזורי, כפי שמציעה לנו פריד. הופעתם של עזרא ונחמיה הצמיחה חששות כבדים בקרב אוכלוסיות מקומיות ביהודה וסביבותיה. אלו הבינו הבן היטב, כי שיקומה של ירושלים ובית מקדשה מטעמה ובחסותה של שושן, מקפל הבטחה למיסים חדשים, בכלל זה 'מס עובד'. חששותיה של האוכלוסייה היהודאית המקומית הפלבאית הגדישו הפעם את הסאה, הקיפו גם את העילית הכוהנית, ואיימו לטפטף כלפי מטה לשכבות הרחבות, התוססות גם כך.402 

			עזרא ונחמיה פנו לצעדים הנדרשים: הצעד הראשון היה גירוש הנשים הנוכריות היה איום מכוון היטב בפירוק משפחה או בגירושה כלפי העילית הכוהנית המתחטאת בכוונה להבהיר לנמנים עליה, מה עלול להיות מחיר ההתנגדות לרפורמות. מכאן יובן מספרן הנמוך יחסית של המועמדות לגירוש.403 יתכן כי האיום הופנה גם כלפי העיליות הכלכליות והקוסמופוליטיות אשר בקרבן תופעת הנישואים האקסוגמיים הייתה נפוצה למדי. 

			הצעד השני והעיקרי היה מורטוריום של חובות הפלבס, הפרולטריון החקלאי, כלפי אצולת הממון הבורגנית־פטריצית על מנת להרחיב ככל הניתן את ציבור הנישומים האפקטיבי, כל זאת במטרה לתקוע את ידה הארוכה של האימפריה בכיסי עמך יהודה, שנתפרו מחדש על פי המידות, שקבעו שני חייטי מפעל שמיטת החובות, עזרא ונחמיה. אבן הראשה של מערך 'החליבה' החדיש עוגנה מעתה והלאה במצוות הענקת שליש השקל לבית המקדש, אשר הושתה על כל בית אב בישראל.404 קרוב לוודאי שלא נפקד מקומם של מנגנוני מיסוי נוספים, שגם הם יכולים היו לפעול ביעילות מירבית במשק המבוסס על כלכלת ממון. 

			מדיניות הרפורמות של עזרא ונחמיה נועדה לעודד את השימוש הנרחב במטבעות ולשנות להלכה ולמעשה את פני כלכלתה של יהודה. ההסתמכות על מסורת דתיות ממוסדות משכבר ובראשן העלייה לרגל לבית המקדש, הקלה על עזרא ונחמיה בתימרוץ ובעידוד השימוש בכלכלת מטבע — זאת בבחינת קיום 'מצווה דתית' — כתוספת לנוהג הענקת המעשרות לכוהנים וללוויים. החובה הדתית החדשה עשתה את הנגישות למטבעות הכרח לכל בית אב ברחבי יהודה, ובאופן זה סייעה לעידוד השימוש בהן. יש להניח כי שמיטת חובות הפלבס הרימה בתורה תרומה לא מבוטלת לעידוד המעבר לכלכלת הממון לנוכח אובדן מקור עוצמה כלכלי חשוב של בעלי־חוב — רובם משכבות מבוססות ולא מעט מקרב מעמד הכהונה — שנאלצו להפגין יצירתיות כחלופה לאוצרותיהם האבודים. היא גם הורידה את ערך הקרקע ועודדה פנייה לערוצי השקעה אחרים במלאכה ובמסחר, למשל. נוסף על כל אלו היא שיחררה כוח עבודה לא מבוטל מחובותיו המצמיתים, שילבה אותו מחדש בכלכלה היהודאית והקנתה לו אופק יצרני־אופטימי. יתר על כן, ריכוזו של מעשר אוכלוסייה בעיר ירושלים נועד לצמצם את המגזר 'הכפרי־חקלאי' ולעבות את האוכלוסייה 'העירונית', שכישוריי הבארטר שלה מוגבלים יחסית, במטרה לעודד את ענייני המלאכה, המסחר והשירותים.405

			מאמרו של אדמסקי, שצויין לעיל, מאשש לפחות את חלקם של הטיעונים, שהוצגו לעיל. המאמר מדגיש, בין היתר, את המשמעות הכלכלית של פעילותו של נחמיה. לדברי אדמסקי, נתמנה נחמיה למושל פחוות יהוד (יהוד מדינתא) ב־445 לפנה"ס ושימש בתפקידו זה שתים־עשרה שנים. תפקידו העיקרי היה ניהולה התקין של הפחווה, משמע גבייה סדירה של מיסי המלכות, ועיקר פעילותו בתקופת מרד מגביזוס.406 הוא קובע כי הרפורמות הדתיות של נחמיה שיקפו שיקולים מדיניים: חיזוק מעמדו של הציבור היהודי ושיחרורו מתלות בפחוות השכנות. אדמסקי אינו מבהיר לקוראיו מהי בדיוק הזיקה בין הרפורמות הדתיות והמינהליות, שיושמו במסגרת הרפורמה, לבין אותם שיקולים מדיניים. הוא אמנם טוען, כי מרבית יוזמותיו של נחמיה בירושלים הצטיינו ב'היבט כלכלי מובהק' מכוח הפגיעה בשליטתו של המימסד הכוהני הותיק ובהונם של התושבים האמידים משעבדי המעמד האיכרי־פלבאי, אך לא מבהיר הגיונות פעילותו.407 

			כאמור, פריד מסייעת לנו בבירור קושיה זו בהצביעה על הקשרים ההדוקים, שנרקמו בין אצולת הממון הירושלמית ומעמד הכהונה הוותיק בעיר לבין ברוני עוצמה מקומיים שחלשו גם על משרות סטטוטוריות, ולא עוד אלא גם למגביזוס בכבודו ובעצמו. לדבריה נועדו תיקוניו של נחמיה למזער את המשאבים הכלכליים, שעמדו לרשות הברונים לנוכח קשריהם הממשיים או הפוטנציאליים עם מגביזוס המתלבט. נראה שאדמסקי חותר במשתמע ובמהוסס לטיעון דומה. 

			כך או אחרת, הן אדמסקי והן פריד אינם עומדים נכוחה על היקפיה הדרמטיים של 'הרפורמה הנחמייאנית'. הראשון קובע כי היא שיקפה מדיניות אימפריאלית מסורתית: תמיכה 'בערי מקדש מוכרות'.408 מדיניות זו משמעותה הייתה לא רק הענקת פריבילגיות כלכליות למשרתים בקודש — ובין השאר הענקת פטור מתשלום מיסים — אלא גם השקעת משאבים היישר מקופת המלכות בערי המקדש הללו. אדמסקי קושר ישירות בין הרפורמות של נחמיה לבין דאגתם מימים ימימה של מלכי פרס מאז ימי כורש להספקת צורכי המקדש בבהמה ודגנים ובהענקת מתנות בכסף ובזהב מאוצרות המלך.409 הוא דבק אפוא במתכונת זליגתם של משאבים מהמרכז לפריפרייה, ולא להיפך. בשיטתו, לא ברור מדוע נצטרכה האימפריה לביצועה של רפורמה דתית־כלכלית מרחיקת לכת ולא הסתפקה בשמירת הסטאטוס־קוו בירושלים. די היה לה, כמשתמע מגרסתו, להסתפק במפגן כוחה הצבאי באיזור וגומר. 

			שליחויותיהם של עזרא ונחמיה לא סימנו אפוא את המשך המדיניות המסורתית, כפי שעולה מדברי אדמסקי, אלא היוו תפנית מהפכנית ממנה במעבר לכלכלת מטבע, אם כמדיניות לוקלית ביהודה לבדה, ואם כמדיניות אימפריאלית מקיפה. הסיפא מתקבלת לכאורה יותר על הדעת, ועם זאת נראה כי המדיניות האחמנית בשלב זה, נתכנסה סביב יהודה וירושלים לבדן. עובדה היא כי רגישותם היתרה של עזרא ונחמיה לטוהר התנהלותם התקנית של יהודי האימפריה ולאאוגניקה גזעית יהודית, שבאה לידי ביטוי בסלידתם מנישואי תערובת, לא הוחלה על כל יהודי האימפריה ונתיישמה אך ורק ביהודה, (להוציא את בבל, כמובן). 

			קהילת יהודי יב למשל, היא דוגמא בולטת להחלתו הדיפרנציאלית של העיקר האמוני הזה, כפי שמספר שאמה. האחרונה לא באה ברזי הפולחן היהודי על דיני הטהרה המוקפדים שלו שנים רבות לאחר ההשתלטות העזראית על בית המקדש בירושלים. צביונה הדיפרנציאלי־לוקלי של המדיניות העזראית־נחמניאנית, מצביע אפוא על מקורותיה האחמניים, שכן אם נתכוננה על יסודות יהודיים מובהקים, הייתה נפרשת לה, מן הסתם, על כל מנעד הקהילות היהודיות באימפריה. היו אולי גם בעיות אחרות לעניין יישומה בקרב יהודי יב: ראשית, מוזרותו הפרוורטית של רעיון קילוסה התיאולוגי של מצרים — וליתר דיוק, של סיפור יציאת מצרים — מזווית מבטה של קהילה יהודית, שחיה לבטח שנים ארוכות בארץ זו; שנית, היקפה המצומצם יחסית של הקהילה, שלא קיפל בתוכו הבטחה לתשואה כלכלית גבוהה; שלישית, הקושי בהשתת מיסים חדשים על מושבת חיילים שכירים, שחשוב היה לשמר את נאמנותה לכתר האחמני, והחשש כי שינוי מדיניות הגבייה בעניינה יוציא שכרה בהפסדה, במיוחד לנוכח אי היציבות הנמשכת בפחוות מצרים. 

			לא מן הנמנע כי הסתמן גם פתרון אחר לעניין הגברת ההכנסות מבית המקדש בירושלים, אם באמצעות עלייה לרגל ואולי יותר באמצעות משלוח תרומות ומנחות מיב לירושלים, שזכו לעדנה בעידן כלכלת המטבע, וכפי שנעשה לימים בתקופה ההלנית והרומית.410 בחלוף השנים גילתה האימפריה נכונות רבה יותר 'לאכוף' את מכמני הפולחן החדישים גם על קהילת יהודי יב, ובכלל זה, וככל שהדבר יראה מוזר, גם את אלו הנוגעים לחג יציאת מצרים, אולי בגין רגישותם הגוברת של הירושלמים לנוכח דרכיהם הרעות של אחיהם ממצרים העליונה, כפי שמציע שאמה.411 הפדנטיות הדתית היהודאית, שזכתה לפתע לעדנה במצרים, הגבירה עד למאוד את זעמם של כוהני האל ח'נום, והזמינה מתקפה רבתי על בית המקדש היהוויסטי באי הפילים, וכמו כן יצרה ביקורת מצד קהילת יהודי יב כנגד התביעות, שהופנו כלפיהם מצד אחיהם מצפון מזרח. 

			הזהירות האחמנית המסורתית, שבאה לידי ביטוי בהימנעות מהחלתה של רפורמה דתית יהודית במצרים, התבררה, אפוא, כנחוצה מאוד, ואכן השלטון האחמני איפשר את שיקומו של המקדש ההרוס במתכונתו הקודמת והחפה מכל רבב של עזראות. יתר על כן, למתקפה האלימה על מקדש יב, טוען שאמה, היו גם שורשים לאומיים: זיהויים של יהודי האי ופולחנם הדתי עם הכיבוש האחמני בידי האוכלוסייה המצרית במקום, הוא נדבך ראייתי נוסף למקורותיה הפרסיים־אחמניים של היהדות הירושלמית החדישה גם בקרב אלו שאינם יהודים. יהודי יב זוהו אפוא עם האימפריה האחמנית, כבאי כוחה, כמשתפי פעולה עימה וכראש חץ ציביליטורי־זורואסטרי, והסתלקותה הסופית של האימפריה ממצרים הביאה לידי הריסתו הבלתי חוזרת של המקדש 'הפרסי' באי הפילים ב־400 לפנה"ס בקירוב.412 

			נחזור ליהודה של ימי עזרא ונחמיה. כאמור לעיל, המציאות החברתית־כלכלית שנוצרה בה לא הקלה על מלאכתה של הגיזברות המקומית — פקידות השומה במונחים דהיום — למקסם את ההכנסות המלכותיות ממיסים. המעמד הבינוני הלך והצטמצם בהדרגה בגין חובותיו המצטברים לאמידי ירושלים ולברוני קרקע אזוריים, שהלכו וצברו כוח כלכלי הולך וגדל, ומניה וביה גם עוצמה פוליטית. חלק לא מבוטל מהאוכלוסיה הפלבאית ביהודה היה משועבד, פשוטו כמשמעו, לאצולת הקרקע ואיבד את מעמדו כבן חורין. שינוי לחומרה במעמדו המשפטי של ציבור גדול איפשר להוציא אותו לא רק ממגרשי הפעילות הכלכלית אלא גם — וזו נקודה חשובה — ממרחב הגבייה הממלכתי. משמעות הדבר הייתה, שכל משאב כלכלי שנצבר או שהופק בידי בעלי חוב — למעשה עבד — נעשה באופן אוטומטי לרכוש 'בעליו' ברון הקרקע, בדומה לגורלם של מי שמוגדרים כיום כפושטי רגל, המאבדים רכושם לטובת נושיהם. מלאכת הגבייה מאותם ברונים ובעלי הון הייתה מורכבת ומסובכת, כמובן. גם בתקופה הפרסית עיקר עול המס הושת על 'המעמד הבינוני', כפי שניתן להסיק מפרשיה היסטורית זו. המציאות החברתית־כלכלית שנוצרה ביהודה הביאה לדילדולו של 'מעמד הביניים' עד כדי הכחדה, והאתגר שעמד בפני עזרא ונחמיה הצריך אפוא את שיקומו, שלא לומר יצירתו 'יש מאין'. 

			משטרים פוליטיים גילו מאז ומעולם יצירתיות רבה ביותר בתחום הגבייה: מיסוי ישיר, מיסוי עקיף, היטלים, אגרות, קנסות, ועוד כיוצא באלה. אין לשער כי שליטי פרס הפגינו מידה מצומצמת של דמיון יצירתי בכל הנוגע לפרקטיקות גבייה, כגון אלו שעומדות ביסוד 'המהפכה המוניטרית' שהשיקו, קרוב לוודאי, נחמיה בן חכליה ועמיתו עזרא, נצר לשריה. הקושי בגביית מיסים מברוני קרקע מקומיים, שנהנו, ככל הנראה, גם ממידה של עצמאות סטטוטורית, נבע, בין השאר, מהצורך בהבטחת עמדתם האוהדת כלפי הקודקוד השלטוני בשושן. צעדים דרקוניים ישירים כנגד האליטות הללו עלולים היו להמריץ את חבריהן לנקוט מדיניות אופוזיציונית, שיכלה להתגלע לכדי מרד גלוי ומתוכנן. 

			מסיבה זו פנתה האימפריה למדיניות זהירה ומתונה יחסית, שקיפלה בתוכה פגיעה מסויימת באצולת הקרקע, אך כזו שלא השיתה פגיעה אנושה בזכויותיה הסטטוטוריות, שרכשה בדי עמל. הפתרון נמצא אפוא בשמיטת חובותיו של הפלבוס היהודאי במהלך שכלל שלושה 'ראשי תועלת': 1) הימנעות מפגיעה במעמד הסטטוטורי של בעלי־חוב שהיו שחקני מפתח אזוריים, כגון סנבלט, גשם, טוביה ואולי גם אחרים; 2) הימנעות מהגבלת מקורות ההכנסה השוטפים של האחרונים, (והסוחר הדרומי גשם הערבי מהווה דוגמא ממחישה); 3) ככל הנראה התשואה החשובה ביותר, שהיא גם התשואה הפוזיטיבית היחידה: החייאתו של 'מעמד ביניים' יהודאי — ולמעשה ירושלמי — כבסיס להשקתה, או לכל הפחות להעצמתה, של כלכלת ממון; מהלך זה מימש את עיקר אחריותם של עזרא ונחמיה כלפי שולחיהם משושן. 

			לא מן הנמנע כי מגמת 'ריכוז הפולחן' בעיר אחת ויחידה, ירושלים, המיוחסת ברגיל למלך היהודי יאשיהו, היא עניין מאוחר הרבה יותר ואחמני ביסודו, וקשורה בטבורה להגיונו הכלכלי של המיזם כולו. אדמסקי כנראה מדייק בטיעונו, כי ירושלים הייתה עיר הפולחן היחידה באיזור, אחד מפיגומיה של תוכנית עסקית מוצלחת המצמצמת למינימום את הוצאותיו של הגורם המשקיע. האחרון נדרש להקים מנגנון גבייה יחידני, המספק שירותים למעגל הולך ומתרחב של מאמינים מכל רחבי האימפריה ואולי גם מחוצה לה, כאבן שואבת (מיסים). מכה המוסלמית עוגנת באותו הסדר עסקי נוח מאז ראשית האיסלם ועד ימינו — במקרה שלה, יאמרו הציניקנים, מדובר באבן (הכעבה) של ממש — ולא חסרות דוגמאות נוספות. 

			נקל להבין, מדוע הוטל 'מס היהודים' לאחר החרבת בית המקדש על כל יהודי האימפריה הרומית, ולא רק על אוכלוסייתה המורדת של יהודה. לא מדובר במהלך גחמני ששיקף 'סלידה אנטישימית' או זעם לגיטימי כלפי אוכלוסייה מרדנית בכוח, אלא מדיניות שנועדה להמציא חלופה להכנסות, שהגיעו לאימפריה מבית המקדש העומד בחורבותיו העשנים. צודק אפוא אדמסקי בקביעתו, כי חלק הארי ממפעלות נחמיה הוקדש לעריכתה של רפורמה כלכלית. עם זאת נקל להתרשם מכתיבתו, כי גם לגורמי הנעה דתיים־אידיאולוגיים נועד תפקיד חשוב בהוצאתן אל הפועל. 

			אני נוטה לפקפק בקדימותו ואף בחשיבותו של הממד הדתי כממד הנעה מכונן, ורואה בו לא יותר מאריזה אופרטיבית. כאמור, יצירתו או החיייתו של מעמד ביניים אורבני נועד להקל על מלאכת גביית המס, כך שהצמדתה של פעולת הגבייה לריטואל דתי ממוסד משכבר, כגון מנהג העלייה לרגל לבית המקדש, לא רק שמיסמסה את ההתנגדות לגבייתו, אלא גם נשענה על מערך נורמטיבי מתפקד מקדמת דנא. ייתכן כי בית המקדש הרים את מירב התרומה הממונית לקופתה של האימפריה מפחוות יהודה, ואפשר שהיווה 'ראש שומה' נוסף למקורות הכנסה אחרים: מיסי שוק ועסקים, קנסות וכיו"ב. לא עומדים לרשותנו הדו"חות הרלווונטיים מגנזכי ירושלים או שושן. 

			'ההפיכה המוניטרית' של עזרא ונחמיה מעמידה הסבר משכנע למקורם של אי אלו מבין סיפורי החומש — שאך זה זכה לקריאתו הפומבית־החגיגית הראשונה — כגון אלו הנכללים בפרשת 'תרומה'. על פי המסופר בה הוכיחו בני ישראל הנודדים את רוחב ליבם במימונו הוולונטרי של המשכן המתנייד, והציפייה לרוחב לב דומה הופנתה כמובן גם לאוכלוסי יהודה וירושלים. יש בה גם כדי להציע פרספקטיבה מאירת עיניים בעניינה של מצוות שמיטת חובות, שאיננה בדיוק ביטוי צרוף לרדיפה אחר צדק סוציאלי. האמת ההיסטורית צינית יותר ככל הנראה. אין עסקינן בכמיהה אותנטית לצדק חברתי, אלא בצעד אשר מטרתו להבטיח, כי כספו של הפלבוס היהודאי לא יזרום כנחל איתן לכיסיהם של ברוני עוצמה ובעלי הון מקומיים, אלא ייקווה בקופתה היבשה משהו של האימפריה. 

			האחריות הכבירה, שהושתה כעת על העילית הכוהנית, והשליטה, שהופקדה בידיה על כמות חסרת תקדים בהיקפה של טובין כלכליים, חייבו אפוא נאמנות מוחלטת מצידה כלפי הקודקוד האימפריאלי, כלומר כלפי בא כוחה, הפחווה של יהווד מדינתא. יש בכל אלו גם כדי להסביר את תוכן סעיפי האמנה, שנוסחו ככל הנראה בידי עזרא, נחמיה ועוזריהם. האמנה כללה אמנם תקנות חברתיות־דתיות [איסור נישואי תערובת, (נחמיה, י: 31), איסור מסחר בשבת ובימי קדש (שם: 32) ושמיטת קרקע וכסף (שם, שם)], אך עיקר סעיפיה באירגונו מחדש של הסדר הפיסיקלי בבית המקדש: מצוות מתן שלישית השקל, קורבן העצים ומתנות המעשרות לכהונה וללווייה.413 

			גם הסעיפים הדתיים המובהקים של האמנה לא נותקו מבעיות השעה ביהודה ונועדו להבטיח את שיקומו של 'המעמד הבינוני' ביהודה ובירושלים, כשדרתו של המיגזר הנישום. הטהרנות העדתית שבאיסור נישואי תערובת כוונה להבטיח את צביונה הדתי המיוחד של הקהילה באמצעות מניעתן מלכתחילה של השפעות דתיות ופולחניות זרות במטרה להעצים את מקדם ההפנמה של הנורמות החדשות בהווה ובעתיד. עניין שמיטת הקרקעות והכספים עמד ביסוד כינון 'מעמד אורבני־יצרני' כמקור לכספי מיסים מכוח איון חבויותיו 'לצדדים שלישיים', כמו גם באמצעות טרנספר אוכלוסייה מהפריפריה הכפרית לירושלים הנבנית.414 

			כל התקנות הללו מוצגות כאילו עסקינן בהחייאת מסורות עתיקות המעוגנות בדבר אלוהים חיים, בחומש הידוע בעתיקותו כראיה לאמינותו, שאין בעניינה חולק: כך לעניין איסור נישואי תערובת המעוגן בשמות, ל"ד: 15-16, ובדברים, כ"ג: 4-6; כך בנושא שמיטת כספים שצץ כבר בדברים, ט"ו: 1-3; וכך גם לעניין שמיטת הקרקעות, שמופע ביכוריה המקראיים בשמות, כ"ג: 10-11. מצוות מתן שליש השקל לבית המקדש — ליבה הפועם של המערכת הפיסקאלית החדשה — היא הגרסה המעודנת, המדוללת משהו, ולכן גם 'הנדיבה', של המצווה 'המקורית' משמות, ל"א: 11-16. 

			עזרא ונחמיה המשיכו, לכאורה — אך למעשה השיקו — מסורת מפוארה, אשר החלה במפקד, שערך משה במדבר לצורך מימון אוהל מועד, תוך שהם נהנים מהילה של אנושיות מתחשבת לאור הוויתור על שישית השקל: ההפרש שבין מחצית (השקל) הטבועה במצווה המקורית לבין שלישו המעוגן בתקנה שבאמנה. החומש נכתב ונקרא אפוא בשעתו ברוח אקטואלית, והגרסה התורתית של תקנות אלו שובצה בטקסט שבחומש, שלא בדרך מקרה.415 לא מקרית הייתה גם מצוותו של ארתחשסתא, שמוטל על כל גזברי עבר הנהר לסייע בידיו של עזרא "כהנא ספר דתא די־אלה שמיא" ע"י השלמת צידתו מקופתם שלהם או באמצעות הענקת 'טיפים' — הנחיות השאובות מניסיונם העשיר בתחום הגבייה והארגון הפיננסי — כנאמר בעזרא, ז, 21. יהדות הספר בגלגולה הראשון והמכונן, היא, אפוא, תרגיל בניהול פיננסי, ומכאן שאובה כותרתו של חיבורי. 

			השווה היסטורית?

			בחיבורו הפופולארי 'קיצור תולדות האנושות'416 מספר יובל נח הררי, כי המטבעות הראשונים בהיסטוריה נטבעו על ידי מלכה של לידיה417 באמצע המאה השביעית לפנה"ס. בסגנונו המשעשע והצבעוני הוא מתאר את היתרונות המפליגים, שקיפלה בתוכה שיטת המטבעות החדישה בכל הנוגע לייעול ניהולן של אימפריות.418 קשה עד למאוד היה ואף כמעט בלתי אפשרי לקיים את האימפריה הרומית, למשל, שלא באמצעות כלכלת מטבע. אם תהליך גביית המיסים וחלוקתם מחדש — תשלום שכר לפקידים ולחיילים לדוגמא — התבסס על טובין חקלאיים, אזי חייב היה הקיסר לגבות מיסים מפרוביניקה פלונית בצורת שעורה, זיתים, יין וכיוצא בזה, לשנעם לרומא, משם לגלגלה לגאליה, לבריטניה וליתר מושבותיה של האימפריה הרומית. זוהי משימה בלתי אפשרית, גורס יובל נח הררי. 

			משה עמית מלמד אותנו כי הררי טעה בקביעתו, שהמטבעות הראשונים נטבעו במחצית המאה השביעית לפנה"ס, ולדבריו יש לאחֵר את הופעתן ל־615 לפנה"ס,419 אך טעות זו אינה אלא זוטי דברים. בדומה להררי מספר עמית, כי המטבע הוא המצאה ממשלתית שנועדה לטייב את שיטת התשלום לפקידים, לחיילים ולמפעלי בנייה ציבורית לסוגיה מכוח הערבות שהעניק השלטון המדיני לאיכות המטבע במונחי כמות ובהתאם למשקל המתכת היקרה שהכילה.420 אלכסנדר פוקס עסק, כאמור לעיל, במחקר של יוון הקלאסית והקדיש לא מעט שימת לב מחקרית להיבטים כלכליים. להערכתו, כלכלת המטבע נתפשטה ביוון במהלך המאות השישית והחמישית לפנה"ס, וראשיתה — וזו נקודה חשובה מאוד — במקדשים המרכזיים בדלפוי, באפסוס שבתורכיה ובאתרים אחרים. פוקס מונה את סעיפי תקציב משק המדינה בפוליס האתונאית במאה החמישית לפנה"ס. הוא מציין בין העיקריים שבהם את שכרם של אזרחי הפוליס בעד שירות ארעי בכל ענפי השירות הציבורי, את הפולחן הדתי ואת הוצאות הביטחון. תקציבה של אתונה בא מגביית דמי מכס, מיסי מקרקעין ומיסי שוק, רישוי עסקים וקנסות, אך חלק הארי הגיע ממס, שהעלו לה ערי האימפריה.421 

			מתוך האמור לעיל נקל לחלץ מספר מסקנות על בסיס המחקר המשווה: ראשית, לעניין הזיקה ההיסטורית בין פעילותו של ממסד דתי־פולחני (ביוון הקלאסית) לבין הפצעתה של כלכלת מטבע; שנית, לעניין התפקיד המכונן של השלטון הפוליטי במיסודה של כלכלת ממון הכפופה לאינטרסים שלו עצמו; שלישית, לעניין הזיקה שבין תהליכי אורבניזציה להתפתחות המסחר, המלאכה וכלכלת הממון. סיפורן של אי אלו מבין ערי המדינה בתקופה הקלאסית — אתונה היא דוגמה מאירת עיניים לכך — הוא מעין 'הקדמה גנרלית'422 למציאות באמצע המאה החמישית לפנה"ס ביהודה. יתכן אפוא שהמהפכה הפולחנית והמשפטית של עזרא ונחמיה ביהודה לא נועדה להעלות את התשואה ממיסים אך ורק מכוח ציווי מתן שליש השקל לכוהני השומה — מטמון המטבעות שנתגלה בשעתו במקדש באפסוס הוא ראיה משכנעת לגבי התפקיד שמילאו מקדשים במערך הגבייה הממלכתי או האימפריאלי423 — כי עליה יש להוסיף הכנסות ממערכת משפט מניבה על פי המודל האתונאי. יש להניח כי האימפריות הגדולות של העידן הקלאסי פעלו באותה מתכונת אופרטיבית פחות או יותר, כשם שמדינות מודרניות מפעילות מנגנוניי שליטה וגבייה דומים למדי. 

			יתרונותיה של כלכלת הממון פיעפעו אפוא במהירות יחסית מלידיה לפלופונס ואף לציוויליזציות אחרות, ונעשו בון־טון בכל משטר פוליטי שהציב לעצמו אינספירציות אימפריאליות. השלטון הפוליטי — וביתר שאת באימפריות גדולות — פנה ועודד טביעת מטבעות ושימוש בהן על מנת לשפר את מקדם השליטה שלו בתחומי שיפוטו. נקל אפוא להניח כי ניסיונו של נחמיה לעשות את ירושלים למרכז אורבני מתפקד נועדה לעודד ולתמוך במשק, הנשען במידה לא מבוטלת על כלכלת מטבע. אין ברשותנו נתונים, אשר באמצעותם ניתן לשערך מה היה שיעור הגבייה מבתי המקדש ברחבי האימפריה האחמנית, ומה היה החלק היחסי של ההכנסות הללו (לצד הכנסות ממערכת המשפט) בהשוואה למיסוי, שנגבה בצורות ובתצורות אחרות. עם זאת יש להניח כי מדובר היה בהכנסות גבוהות למדי. ככלות הכל הן הושתו בתחפושת של ציווי דתי על אוכלוסיות נרחבות ונגבו באורח מחזורי מספר פעמים בשנה. 

			ברוח זו יש להבין את התכנסותם של תושבי יהודה וירושלים סמוך לשער העיר לצורך כריתת האמנה, שתוארה לעיל, כמעין מפקד אוכלוסין לצורכי מיסוי בחליפה דתית. יש לזכור כי תהליכי האורבניזציה בעולם ההלני ובמקומות אחרים היו שלובים בהתפתחות הדרגתית של מלאכה ומסחר. אלו הגבירו את הצורך בטיוב שיטת הבארטר המסורתית, והרימו תרומה להופעתן של כלכלות ממון, בדרך כלל לצד כלכלת החליפין המסורתית. אחזור ואציין כי יכולתה של האוכלוסיה העירונית להתנהל בכלכלת בארטר באורח משביע רצון הלך והצטמצם בהדרגה, בין השאר לנוכח העובדה, כי כושרה להפיק טובין 'מתנובת הארץ' פחת במידה ניכרת, ומכאן הצטרכותה לכינון שיטת חליפין יעילה ככל האפשר: כלכלת מטבע. ניתן אפוא להבין את פעולות שיקומה ואיכלוסה מחדש של ירושלים בתקופתם של עזרא ונחמיה לאור מודל זה. 

			לקראת שער שלישי

			לפני שאעבור לשער השלישי והאחרון של חיבורי המובא כאן לדיון בחלק מהשלכותיה ההיסטוריות ארוכות הטווח של המהפכה העזראית, אציע סיכום קצר הכומס בקליפת אגוז את עיקר טיעוני שערו השני. 

			ראשית, מבחינת משמעויותיה ההיסטוריות, מהפכנותה של היהדות העזראית עוגנת במרחב האופרטיבי־ביהביוראלי ואף יותר בהממד התיאולוגי בפרקטיקום של 'קידוש הגוויל' כבעיטת הפתיחה ההיסטורית לקראת התגבשותה לימים של היהדות הרבנית כדת הלכה, ואלו חרגו אל מעבר לעניין תולדות האומה היהודית והיהדות. 

			שנית, דת הגוויל העזראית היא במקורה מהלך שלטוני אימפריאלי, אשר 'הנכיח' את האתגרים וההזדמנויות, שניצבו בפני בית המלוכה האחמני לדורותיו, יותר מאשר את השפעתם המצטברת של תהליכים מטרימים ארוכי טווח, הקשורים במשבר החורבן והגלות. הכרזת כורש וחידוש עבודת הקורבנות בירושלים לא שיקפה מדיניות אחמנית סובלנית 'מסורתית', שכן האימפריה האחמנית עמדה אז בחיתוליה, וכורש ויורשיו לא נטו לצדיקות יתרה, והיא נועדה לצמצם את השפעתו הפוטנציאלית של בית המקדש היהוויסטי אשר פעל ביב שבמצרים (העליונה), יריבה בולטת של האימפריה בתקופת כורש. 

			שלישית, שליחויותיהם של עזרא ונחמיה — המוציאים לפועל של 'המהפכה הגווילאית' — משקפות אינטרסים אחמניים מובהקים. החומש מבוסס במידה לא מבוטלת על מוטיבים זורואסטריים, המלמדים על תרומתה המכוננת של התרבות האחמנית להתגבשותו של החומש, וזו אף עלתה על תרומתם של חומרי משקע תרבותיים יהודאיים אותנטיים. 

			רביעית, הגם שאין בנמצא ראיה היסטורית קונקלוסיבית המוכיחה כי מקורותיה של יהדות הגוויל העזראית הם במובהק אחמניים — למשל, פקודה מלכותית לניסוחו של גוויל יהודאי מקודש — ישנן לא מעט ראיות אחרות המספקות יחדיו מצג משכנע, המאשש (גם אם אין הוא מוכיח) את התיזה דלעיל.

			ואלו הראיות שהבאתי: 

			1) 	עבודת המחקר הנוקדנית של ליסבת' פריד מלמדת על המעורבות הרבה של הקודקוד השלטוני האחמני לדורותיו, בכל הנוגע לעיצובם ואסדרתם של הפולחנות הדתיים בכל רחבי האימפריה וכך, קרוב לוודאי, גם ביהודה. 

			2) 	יוון הקלאסית — גם בה מילאו מקדשים וכוהנים תפקיד חשוב בהופעתה ובהתבססותה לימים של כלכלת מטבע. 

			3) 	הזיקה ההדוקה בין האינטרסים הגיאוגרפיים־פוליטיים שעמדו ביסוד שליחויותיהם של עזרא ונחמיה — דהיינו, אי היציבות האזורית על גבולה של מצרים, וכן האינטרסים הכלכליים כגון הופעת כלכלת מטבע — מלמדת, כי מקור היוזמה להוצאתן אל הפועל של הרפורמות הדתיות ביהודה היא במקורה תרגיל בניהול פיננסי ובפוליטיקה אימפריאלית מטעם שושן. 

			4) 	מעמדם השלטוני־פורמלי של עזרא ונחמיה כפחות או כפקידי שלטון אחמניים בכירים, וכן התמיכה המאסיבית בחיילים ובמשאבים אחרים — כל אלו מצביעים על הכורח והדחיפות בשליחויותיהם של שני הפונקציונרים, ומספקים יותר מקצה ראיה לסברה, כי החומש העזראי 'נתפר' במהירות נחפזת. מכאן יובנו, בין השאר, לא רק הסתירות והכפילויות בתוכו, אלא גם כלילתן של אגדות מסופוטמיות מן היקב ומן הגורן. 

			5) 	ההלימה בין היסודות הנרטיביים של החומש העזראי לאתוסים ולמיתוסים זורואסטריים (שאמנם אולי הונחתו מלמעלה), שנספגו מכבר בתרבות השעטנז היהודאית־בבלית, או ששיקפו את תבונתם הפוליטית של עזרא הסופר ועמיתיו, אשר השכילו לבנות סיפר דתי־רליגיוזי הקרוב ברוחו להלך הרוח הדתי־עממי האחמני. 

			6) 	קיומה של התאמה בין אינטרסים שלטוניים אימפריאליים לבין עולם התוכן של סיפורי החומש בהתאם לעמדה המקובלת בספרות המחקר, שרוב פרקי ההיסטוריה הדויטרונומיסטית, שנכתבו עוד בטרם החורבן והגלות, לא נכללו בחומש העזראי, ובכלל זה סיפורי כיבוש הארץ, שופטי ישראל והאפופיאה של בית דוד, שבה צאצאיו של רועה צאן נעשו למנהיגיה של אימפריה צבאית אדירה. כך נגזלה מהאומה היהודאית כל הילה של עבר קולקטיבי־צבאי או ריבוני, מצרים צויירה בתור 'בית עבדים' מכוח מדיניות ההפרד ומשול האחמנית, ותמונת ההווה של אמצע המאה החמישית שורטטה כמימושה השלם של ברית של האל עם אביה מולידה של האומה העברית במסגרתו של 'שלום אחמני'. 

			שער שלישי

			משמעויותיה ההיסטוריות של המהפכה העזראית

		

	
		
			"וַיֹּאמֶר קַח נָא אֶת בִּנְךָ אֶת יְחִידְךָ אֲשֶׁר אָהַבְתָּ, 
אֶת יִצְחָק, וְלֶךְ־לְךָ, אֶל־אֶרֶץ הַמֹּרִיָּה"

			(בראשית כב, ב)

			פרק ראשון

			אלילות ולאומיות

			כאמור, את שערו השלישי והאחרון של חיבורי המובא כאן אקדיש לדיון בחלק ממשמעויותיה ההיסטוריות של המהפכה העזראית. בפרק הראשון אבקש לטעון, כי יהדות הגוויל החדישה לא היתה אנטי־פגאנית אלא אולטרא־פגאנית: היא לא צימצמה את מעורבותו הישירה והמוחשת של האל בעולם המעש האמפירי־קונקרטי, אלא אף הרחיבה אותו הרחבה מקסימלית, ובאופן זה עשתה את היהדות צורתה העליונה של האלילות. למטרה זו יוקדש חלקו הראשון של הפרק. בחלקו השני אציג את הטיעון, לפיו פועלם של עזרא ונחמיה הוא בעיטת פתיחה היסטורית לאי אלו מבין התופעות הסוציו־פוליטיות החשובות ביותר בעולם המודרני: הלאום והלאומיות. הפרק השני יעסוק בתופעת הקנאות הדתית. הפרק השלישי והאחרון ישרטט היסטוריוגרפיה קצרה של תקופת הבית השני סביב הטיעון, כי ראוי להבין את ההיסטוריה של התקופה בעיקר לאור תפקידו של בית המקדש כמרכז גבייה. 

			אלילות הגוויל היהודית — 'אין כמוך באלים אדוני' — 
אלילות בתצורתה העליונה

			הקניית קדושה לאסופת סיפורים מדומיינים, המשורבטים על עורה המעובד של חיית משק מומתת — פאר המפעל העזראי — איננה מובנת מאליה, וראוי ליתן בה ולו קורט פיענוח. הגוויל העזראי היה ונותר בסופו של דבר חפץ ותשמיש: אביזר שהוצב במרכז ריטואל פולחני, בדמיון לא מבוטל לפולחן הקורבנות המסורתי. סייעו להתקדשותו דברים אחדים: אגדת עתיקותו המדומיינת; אפקט ההילה של עורכו, שנמנה על שורות משפחת הכהונה כחולת הדם; והעובדה כי הנגישות לטקסט והקריאה ממנו הייתה נחלתו של מיעוט נבחר, שניחן בכישורים נדירים ויוצאי־דופן היָאים לחצרות מלכים, והיה בעל סמכות דתית מהבילה, שאין עליה עוררין. אין לזלזל באיום המוחשי של חיל המצב הפרסי, שחניתותיו וקשתותיו שימשו פיגום הכרחי למופע כולו, ואשר בלעדיהם — השקתו האפקטיבית של חומש קנוני לא הייתה קורמת קלף וגידים.424 

			האידיאולוגיה המונותיאיסטית — הלב התיאולוגי הפועם של האתוס היהודי החדיש — עוגנה בטכנוקרטיית קידוש הטקסט כפטישיזם של הכתב, הכתוב והגוויל. זה התיך את המסמן והמסומן425 לשלמות קוהרנטית אחת: הטקסט המקודש לא סימל דבר מה חיצוני או נפרד כמקובל בפולחנות פגאניים, אשר במסגרתם מוחשות הפסיל לא נתפסה כגילומו הממצה של האליל ממש, אלא כנציגתו הסימבולית בלבד, ולכן גם הרדוקטיבית והמצמצמת. כנגד זה אצל עזרא ונחמיה זוהה הגוויל עם האלוהות הנשגבה זיהוי של אחד לאחד: תוכן הדברים, דהיינו הטקסט המרשרש גופו, על אותיותיו, מילותיו, משפטיו פסקאותיו, פרקיו ופרשיותיו — הוא 'מעשה אלוהים' חי ובועט, ומה שחשוב עוד יותר — דובר ומצווה בשפתם של ברואיו כאלוהי המונולוג. כך ניתכים להם המסמן והמסומן לכדי שלמות חפצית אחת — הגוויל, וזו מוצבת ביסוד ובמרכז של הריטואל הדתי.426 

			יהדות הטקסט השכילה אפוא להנכיח את הישות המקודשת ממש, והיא, אם כן, אינה אנטי־פגאנית, כפי שסבור קויפמן למשל. הפטישיזם של הגוויל צלח את האתגר התיאולוגי המרכזי, שבו בוססה האלילות הסינקרטיסטית, מעת שרכש את היכולת ליתן באלוהות הפגאנית החמקנית ומרובת הצורות והתצורות קווים ממשיים, חושניים ומוסיקליים, תוך שהוא מעניק לה כושרי־שיח מופלאים כאנטיתיזה לשתקנותם הסכיזואידית של אלילי עבר. הוא מהפכני אפוא פחות ממה שמקובל להניח, וזאת במשמעו כניתור ליניארי צנוע — לא סאלטו דיאלקטי — במנעד הרעיוני, המנטליסטי והפרקטי של האלילות גופה: תצורתה העליונה של האלילות. מכאן יובנו, בין השאר, מקורותיו העלומים והמוזרים, לכאורה, של מנהג הקרבתו של 'שעיר לעזעזל' ביום הכיפורים לאלוהות לא יהוויסטית, המזוהה בחלק מן המקורות כשטן. דבר זה מלמד היטב על שורשיה הפגאניים של היהדות בצד מופעים אליליים אחרים הכמוסים ביהדות ההיסטורית.427 

			לעומת זאת, בתחום המעש הפוליטי סימן מפעלם של עזרא ונחמיה מהלך מהפכני. השגבתו הסמלית של הטקסט הנביעה קודקס ביהביוראלי, שכלל מצוות והוראות אחרות: הביטוס שעניינו כינון יחסי שליטה.428 יהדות הגוויל החדישה ניכסה לעצמה את הדיבור, המילה והמשפט — כלי התקשורת העיקרי והחשוב ביותר בין בני אדם — כשפת קודש. באופן זה רכשה יכולת רבת עוצמה לבנות זהות ולעצב התנהגות, בוודאי בהשוואה לפולחני הפסיל, שהיו הבון־טון הדתי של תקופת היווצרותה. כאמור, סימול ישות אלילית נתונה בפסל או בצלם לא יכול היה שייעשה אלא באופן מצומצם וקונקרטי. אלוהות הפסיל היא בהכרח רדוקטיבית, ולכן — פרגמנטרית. היא לא 'מגבשת' את העולם, את הקוסמוס, אלא מפרקת אותו לחלקיו. 'האינסוף', 'הנצח', 'כולותיה של תבל' וכיוצא באלו, חזקה עליהם שלא יינתן להם ביטוי צורני מוחשי במסגרת הסינקרטיזם האלילי. מכאן הזיקה ההכרחית בין אל מסוים וספציפי לבין תצורה מוחשית־ויזואלית המעניקה לו כינוי, מראה, תפקיד ופונקציה: זאוס יורה הברקים, דמטר האוחזת בקשת, מרס העטוי בשריון קשקשים, חמוקיהן המודגשים כל כך של אלות הפיריון הכנעניות וכן הלאה. כל אחת מהן מופקדת על תחום ביצוע ספציפי: זו אלת המזל, זו אלת החכמה, זהו אל המלחמה, וזה — יושב ראש מועצת האלים. 

			כך איינו הדתות האליליות את היכולת לכינון פולחן דתי וליטורגיה דתית המכוונים לאינסוף. האלילות, ואפילו בצורתה המפותחת ביותר, לא יכולה להתעלות אל מעבר לסינקרטיזם גס. בשונה מכך שִכללה הפרקטיקה הפולחנית מקדשת הטקסט ריטואליה טקסית, המוכוונת אל האינסוף מכוח הפטישיזיציה של האות, המילה והסיפר. זהו הקישור בין הצביון הליטורגי הייחודי, שעמד ביסוד מפעלם של עזרא הסופר ועמיתו — קריאה פומבית וחגיגית בגוויל מקודש, שהפכה לימים לקריאה מחזורית — לבין עולם התוכן הדתי־יהודי כעולם מונותיאיסטי. מכאן הדמיון האטימולוגי שבין 'דיבור' ל'בריאה' המלמדים על כוחה המכונן, 'המיילד', של המילה. בריאה אינה אלא יצירה מכוחו של דיבור, והיא הפעולה הראשונה המיוחסת לאלוהי המקרא. 

			האל של היהודים לא נצרך אפוא לקלשונו של פוסידון, לברקיו של זאוס, למקֶבת של האל הנורדי ת'ור או לאלת הקרב של האלה ההינדואית וישנו מרובת הזרועות. כוחו אינו במותניו, אלא בהבל דיבורו.429 האינסוף ניבט מתוך התהום המפרידה בין העוצמה המיוחסת לאל ולתפארת מעשיו לבין המינימליזם הביהביוראלי המאפיין את פעילותו בדיבור, ובו בלבד: "ויאמר אלוהים יהי אור: ויהי אור" (בראשית א, ג'). כשהאל מתגלה לאליהו הוא מופיע "בקול דממה דקה" (מל"א י"ט, י"ב, ההדגשה שלי: א"כ). קול הוא כמובן אחד ממצגי המילה של הדיבור ושל הדיבור הרם — הקריאה — ודקותה של הדממה היא הראיה לאל־חושיות המיסתורית המיוחסת לאל היהודי כאנטיתיזה לכאורה לאלילות הוויזואלית. כמוהו גם הציווי האלוהי המכונס בעשרה דיברות, השואבים את עוצמתם ותוקפם המחייב מדבר האלוהים במכוות ספר ובלוחות ברית, בואכה ברית המילה הנצרבת היטב בתת ההכרה של כל עולל ממין זכר מעת שמלאו לו שמונה ימים. 

			קריאה בגוויל המקודש אינה רק פעולה הנעשית מכוח מצווה אלוהית, אלא פעולה אלוהית כפשוטה, בממש. קידושו של המלמול הליטורגי, הכולל מילים, משפטים ורעיונות, נקשר למסורת המוכרת היטב ומעוררת היראה של הלחש והכישוף, ואותותיה ניכרים לא רק בסיפורי החומש — אגדת מטהו של אהרן ופרעה שנזעק לחרטומיו (יודעי הכתב!!) ומכשפיו (שמות, ז: 8-13) היא דוגמא ארכיטיפית — אלא גם בפרדיגמות יהודיות ופרוטו־יהודיות היסטוריות מאוחרות בהרבה, בראשן התפילה, הקבלה, הברכה והקללה, ועוד כהנה וכהנה טכניקות לעיצובה מחדש של המציאות בכוח המלל והמלמול. 

			אלוהי החומש הוא ראשון הקוסמים והמכשפים ורב העוצמה מביניהם, והוא נבדל מאלוהיהם של קהלת ושל איוב, שאינו 'פונקציונר של העולם' כפי מימרתו של ישעיהו ליבוביץ. היהדות העזראית חותרת אפוא תחת תובנותיו של ובר, שסבר כי ערכה הפרדגימטי ומשמעותה ההיסטורית של היהדות טמון ברעיון 'סילוק הקסם מן העולם'. במידה רבה ההיפך הוא הנכון: יהדותו של עזרא עשתה את תבל ומלואה למקסם קדושה: "מלא כל הארץ כבודו" (ישעיהו, ו: 3), וכך גם במניפסט הקבלי — כמה לא מפתיע — ספר הזהר, המדריך למכשף היהודי, שלפיו "לית אתר פנוי מיניה"430 (תיקוני זהר, כקב: 2). 

			הניכוס של מערכת סמלים מרכזית, דהיינו הדיאלקט הלשוני, והשגבתה יצרו את הבסיס לטוטליזציה של האמונה הדתית ולשדרוגה לכדי הביטוס שליט. התוצאה המתבקשת וההכרחית של הפטישיזציה של הגוויל הייתה הסטת הדגש הרליגיוזי מפולחן הקורבנות לעבודת הטקסט מכוח הפרשנות עליו, תוך החלתו ההדרגתית והמצטברת על המרחב הפרוזאי. הפטישיזציה של הטקסט הובילה אפוא לאימפריאליזם של הגוויל באמצעות פרשניו המוסמכים. זו כאמור 'היהדות הביהביוראלית', ששיאה לימים בהופעתה של היהדות הרבנית, אשר שורשיה האופרטיביים נעוצים לא רק במערכות ההסמלה החדישות, שהושקו בבבל לאחר אובדן הריבונות היהודאית, אלא בעיקר במהפכה העזראית. 

			זהו היבט נוסף של הפטישיזם של הטקסט כתצורתה העליונה של האלילות, שקשה להגזים בחשיבותו ההיסטורית: הֶחָלה רבתי של הציווי הדתי על מירב היבטי החיים והקיום. הסקציה הפרושית מְפָרשת הטקסט, שבאה לעולם עוד מעת שבית המקדש השני עמד על כנו, היא הורתה של היהדות הרבנית על מפעלותיה הטקסטואליים: מהמשנה התנאית ועד לשולחן הערוך ליוסף קארו ואחרים, פרקטיקה שזכתה לימים לשיעתוק ולחיקוי בנצרות, באיסלם ובמשפט המודרני.431 

			כאמור לעיל, מהותה של הדת, לשיטתו של ארי הסוציולוגיה אמיל דורקהיים, אינה באמונה באלוהות טרנסצנדנטית אלא בחלוקת העולם לשתי קטגוריות: קודש וחול, וזו אינה פוסחת גם על היהדות.432 ולא היא! יהדות הטקסט העזראית חרגה מקונסטרוקציה דו־ראשית זו משעה שהשכילה להחיל את הקדושה על ההוויה כולה, המדומיינת והממשית, ובאופן זה איינה את הדיכוטומיה שדורקהיים הציע. כך נעשתה הקדושה בתצורותיה הביהביוראליות לנשמת אפו של כל יהודי־דתי, והיא חולשת על מנעד חיותו ופעילותו 365 ימים בשנה. כך 'בקודש' — בשבתות ובימי חג ומועד — וכך גם 'בחול', שנוּקד ריטואלים פולחניים־טקסיים יומיומיים היוקדים קדושה צרופה. החול הוא קודש, והקודש אינו אלא חול. החיים במלֵאוּתם קודש המה. כך כמובן גם המוות, שכולו חיים. 

			איכותו המקודשת של הטקסט הקנוני וזליגתו לכדי 'אימפריאליזם ביהביוראלי' מכוח עבודת הטקסט, שועתקה, כפי שנרמז לעיל, גם לקונסטרוקציות חילוניות של שליטה והשלטה. 'המהפכה החוקתית' שהוביל בשעתו השופט אהרן ברק — לטעמי שלי, הפיכת שלטון לכל דבר ועניין — היא דוגמא אחת מני רבות למגמה זו. בצדק עיטרה את חיבורה הביוגרפית שלו, העיתונאית נעמי לויצקי, בכותר 'כבודו'.433 תורתו הטוטליטרית־משפטית צפה ועולה מהיגדיו המפורשים, שלא לומר הקנוניים: " בעיני מלוא כל הארץ משפט. כל התנהגות אנושית היא נשוא לנורמה משפטית... אין תחומי חיים שהינם מחוץ למשפט".434 זוהי פרפרזה על הפסוק 'מלוא כל הארץ כבודו' שצוין לעיל, ומכאן הגיונותיה של לויצקי. 

			כשקראתי בשעתו את התיאור המפליג של ברק בדבר תכונותיהם של בעלי 'מזג שיפוטי', שהם רובם המכריע של היושבים בכס השיפוט להלכה, ובעיקר למעשה, הרהרתי לא מעט באנלוגיות, שיש בהן כדי להביך, כגון: האידיאל האפלטוני (המופרך) של 'המלך הפילוסוף', ו'עקרון המנהיג' ההיטלראי האומר כי מזגו המולד הדבור עלי גניוס של מנהיג אמת מונע מבעדו לטעות. צצו ועלו בעיני רוחי גיבורי־על המעטרים בהמוניהם חוברות קומיקס והמשמשים נושא להפקת שוברי קופות קולנועיים, ובעקבותיהם גיבורי נבואה ומוסר תנ"כיים, ואפילו יושב כס הכבוד בכבודו ובעצמו. כך הפלגתי בדימיוני וציירתי בעיני רוחי את השחקנית האמריקנית הנאווה סקרלט ג'והנסון (Johansson) בתפקיד מרים נאור מצילה את העולם, ולצידה עלם החמודות מהוליווד כריס המסוורת' (Hemsworth), עטוף בגלימה ופטיש המשפט בידו, מופיע בדמותו הסוערת של מישאל חשין כמעין אליהו מקראי,435 השקוע בניסוח אוביטר מהפכני כהבטחה לסרט המשך: 'השופטים 2 — נפילת האימפריה'. 

			זו כמובן הגזמה תיאטרלית, אך אין בה כדי לשנות את העובדה, כי כבוד השופט בדימוס ברק וחסידיו תופסים ברצינות גמורה ובאדיקות אקדמית את אלו שניחנו לשיטתם במזג שיפוטי, דהיינו, אלו שנמצאו ע"י הוועדה לבחירת שופטים ראויים לשבת בכס הכבוד ולמלא את הארץ משפט כבני אלים לכל דבר ועניין, כדמויות מקודשות שהטעות מהם והלאה, כמעין 'פיהררים משפטיים'. תכונה מופלאה זו שבה ניחנו לשיטתם, מכשירה את הדרך להחלה גורפת של המשפט על כל התנהגות אנושית ולפרשנות חופשית של הוראות החוק עד כדי ניסוחו מחדש בנתיב החקיקה השיפוטית. 

			ברק הוא אפוא מחסידי 'המשפט העזראי': פיגומיה ההיסטוריים של הפרקטיקה, שהוא אמון עליה, נסמכים על המהפכה, שיילד הפקיד האחמני. הפרקטיקה נשענת אפוא לכאורה על קדימתו של הטקסט המקודש (ולענייננו החוק), ועל מה שחשוב הרבה יותר — סמכותם המחייבת של פרשניו בבחינת מעשה ענקים (ולענייננו שופטים בעלי מזג שיפוטי) על כתפי גמדים: פוליטיקאים מרובבי מזג 'פוליטי' המלמד, כמובן, על שחיתותם המתבקשת.436 

			עזרא ונחמיה — מבשרים מוקדמים של לאומיות 'מודרנית'

			למהפכה התורנית בהשקת עזרא ונחמיה קיימות השלכות נוספות, שקשה להגזים בחשיבותן. השניים הטרימו מודל שליטה פוליטית זול ויעיל, שמטרתו עיצוב תודעות וגיוסן, ולמעשה כוננו — אולי לראשונה בהיסטוריה — מערכת חינוך־המונים. בצדק מצביע אדמסקי על הקזואיסטיקה ההיסטורית בין שליחויות עזרא ונחמיה לבין התמסדותם, לימים, של יהדות הטקסט הקנונית ושל עולם ההלכה הרבנית כבנה החורג.437 עמדתו מצמצמת בכל הנוגע להשלכות המהפכה העזראית, אשר פרצה לא רק את גבולות הציביליזציה היהודאית (להבדיל מהיהודית), כדבריו, אלא הסתערה על תבל כולה. כאמור לעיל היא הציבה מכניזם חדיש של שליטה (פוליטית) תודעתית, שהיהדות הרבנית היא רק אחת מזרועות התמנון שלה, ולא בהכרח הארוכה והמשורגת מביניהן. יתכן אפוא, שהקנוניזציה של הגוויל היא נקודת ההשקה ההיסטורית של מה שמכונה בספרות המחקר 'פוליטיקת הזהות',438 זו שהלאומיות הינה אחת מאבני הראש שלה. אי לכך תשמש בעבורי האחרונה נייר לקמוס עיוני־היסטורי לבחינת משמעויותיה ההיסטוריות של מהפכת הגוויל העזראית.439 אפנה כעת לדיון בגופם של דברים. 

			כתיבת 'לאומיות' וכתיבה 'אודות לאומיות' — ואין חפיפה מוחלטת בין השתיים440 — זכתה לעדנה החל מסוף המאה השמונה עשרה. בין התיאורטיקנים הנודעים של הלאומיות במאה התשע־עשרה, בולטים ה'יוהן גוטפרידים' הרדר (Herder) ופיכטה (Fichte) בעלי הנטיות הרומנטיות, ריאליסט הבזלת והרומנטיקן של העתיד קרל מרקס, שייחל לאיונה המשחרר של הלאומיות, והבלשן והארכיאולוג הצרפתי ארנסט רנאן (Renan), אשר הגדיר תודעה לאומית במונחים של זיכרון משותף ואף — כמה לא טריוויאלי — שכחה משותפת.441 

			יש לא מעט אמת בקביעתו של הסוציולוג האמריקני ווילאם א. תומס (Thomas), כי התנהגות אנושית אינה משקפת את הנתונים הנוקשים (rigid) של המציאות, אלא את האופן שהם נתפסים, נחווים ומפורשים על ידי הפועל. לדבריו " אם בני אדם מגדירים מצב כאמיתי, הרי הוא אמיתי בתוצאותיו".442 אכן, לא מעט תיאורטיקנים והיסטוריונים הגיעו למסקנה, כי לאומים ולאומיות הן ישויות מדומיינות ואף מומצאות, ולא אחת כמניפולציה מצידן של אליטות עוצמה לסוגיהן, וברוח תובנותיו של תומס. 

			תיאורטיקנים של הלאומיות עסקו בהרחבה בשתי שאלות:443 באלו נסיבות היסטוריות התגבש לו קולקטיב לאומי פלוני, ובאיזו מידה היווצרותם של לאום ושל לאומיות הצמודה אליו הם וולונטריים או לחילופין נתון טבעי. אלו שטענו 'לאותנטיות' של קהיליית הלאום סברו, כי המשתייכים אליה קשורים בקשרי דם ומוצא, כך שעסקינן 'בנתון טבעי'. הקולקטיב הלאומי נתפס בעיניהם כמשפחה מורחבת מכוח הנחת 'סמיכותו המכוננת של קשר הדם', תרתי משמע. ברוח זו תפס הפילוסוף הגרמני גיאורג ווילהלם פרידריך הגל (Hegel) את המדינה כמסגרת, הממצעת בין המרחב האזרחי למרחב המשפחתי. משמע, זיקתו של הפרט כלפי מדינתו כומסת בתוכה, בין היתר, צביון פמילייארי טבעי ביולוגי.444 גרסות רומנטיות יותר של הקהילה הלאומית — כגון זו של יוהן גוטפריד הרדר — ראו בלאומיות נתון טבעי לכל דבר ועניין.445 

			הגרסה השוביניסטית ביותר של לאומיות 'טבעית' נהגתה, קרוב לוודאי, במוחו הרדוף והפרנואידי של אדולף היטלר. אם נראה בנציונאל־סוציאליזם את תצורתה הרדיקלית ביותר של הלאומנות — את גלגול הקצה של לאומיות 'הדם והאדמה' — ואם נוכל להצביע על דמיון בינה לבין הסיפר העזראי, יתקבל טיעון משכנע למדי בנוגע לקיומה האפשרי של זיקה קזואיסטית בין המהפכה העזראית לבין הלאומיות המודרנית, אולי בתצורת הקצה המקאברית שלה, ועל כך דבריי להלן.446 

			היטלר הציע לחסידיו השקפת עולם, התוחמת גבולות ברורים בין השגיא לנקלה ובין טוב לרע, ואשר במרכזה חזון אסכטולוגי, שהבטיח גאולה שלמה וניצחון על אויביו הדמוניים של הגזע הארי, שלוּחי 'היהדות הבינלאומית': ראש נחש שחובה לשופו עקב. חיבורו 'מאבקי' (Mien Kampff, 1924) נתפס לא אחת בתור 'התנ"ך הנאצי', ובעיקר בידי היסטוריונים, שראו בנאציזם פסאודו־דת, אשר בה שימש הפיהרר בתפקיד (חליפו של) האל, הזכאי לתבוע מחסידיו־מאמיניו ציות מוחלט וכמובן לקבלו.447 

			נראה, כי קיים דמיון לא מבוטל בין 'התנ"ך ההיטלראי' לבין 'החומש העזראי' ולא רק מכוח השגבתו האסתטית של הציות העיוור לסמכות — בבחינת נעשה ונשמע — כאחד מעיקריה של השקפת העולם 'היודו־נאצית'.448 הנרטיב ההיטלראי אורגן סביב קווי המתאר הכלליים הבאים: גרמניה אולצה להיכנע 'במלחמה הגדולה' (מלחה"ע הראשונה), ונכפו עליה תנאי שלום משפילים, אך אין בכל אלו לשנות את העובדה, כי לאור מעלותיה הגזעיות נועדה האומה הגרמנית־ארית לשלוט באירופה, ואף בעולם כולו; לצורך זה היא חייבת לנהל מאבק נחוש באוייביה, והיהודים הם המסוכנים שבהם. 

			חזון ההשתלטות על מזרח אירופה וכינונו של מרחב מחייה לעם הגרמני הם אפוא המקבילה ההיטלראית לאתוס התנכ"י של היציאה מעבדות לחירות לקראת חיים קולקטיביים בארץ מובטחת, זבת חלב ודבש. ההשתייכות ל'שבט הנבחר' (טרמינולוגיה עזראית) או 'לגזע העליון' (טרמינולוגיה היטלראית) היא שאלה של גניוס ושל גניאולוגיה, ומיתוס 'זרע הקודש' כמוהו כמיתוס 'הגזע העליון': שניהם ווריאציה של פילוסופיית 'הדם והאדמה'.449 

			כאמור, מימוש חזון הגאולה היהודי והנאצי אינן משימות החפות מקשיים. ההגעה 'לארץ המובטחת' — עמקיה של כנען או ערבותיה של אוקראינה — פתחה מאבק עקוב מדם מול אויבים מבית ומחוץ, שאם לא כן לא תגיע ההיסטוריה לקיצה האסכטולוגי הנשגב. כך נדרש לו בן השבט היהודי ללחום ברע לצורותיו: בייצרו שלו, בתאוותיו המטמיאות, במשיכה העזה לעגלי זהב ובאסתטיזציה המצמיתה והמטעה הספונה בעבודת האלילים. עליו ללחום אף באויבים מוחשיים יותר, שדין כולם עד האחרון שבהם הוא מיתה לפי חרב, והנקלים שבהם הם העמלקים. בדומה לכך נכפה גם על בניה של האומה הגרמנית־ארית מאבק איתנים. מצוות מחיית עמלק היא אחת משלוש מצוות עשה, שישראל מחוייב בהן לאחר כניסתו לארץ: העמדת מלך, כריתת זרע עמלק ובניין בית הבחירה (תלמוד בבלי, סנהדרין: כ). העמלקי הוא אפוא 'הסטרא אחרא' — האחרות המוחלטת — וכמוהו היהודי בהשקפת העולם הנאצית. 

			כותב אבשלום אליצור: " התנ"ך מציב את המקרה הראשון בהיסטוריה שבו הוכרז עם שלם — מעצם לידתו, מטבע ברייתו, ובאשר יהיה — כבן מוות."450 הוא מוצא דמיון מובהק בין 'השנאה המטפיזית' הספונה ביהדות כלפי עמלק, לבין הפתרון הסופי של היהודים באירופה.451 יתר על כן, הוא מצביע על התזוויג הפרוורטי בין ייחודו הגניאולוגי של אותו עם בחירה תנכ"י — ממלכת כוהנים וגוי קדוש — לבין רצחנותו המדממת, ומעגן אותו בפסוקים לא מעטים ובמובאות מהחומש ומחיבורים אחרים באסופה התנכ"ית.452 בדברים ז: 1-3 מצווים יורשי הארץ הישראלים לנשל את יושביה 'ולהשמידם כליל' על פי פרשנותו המלומדת של א"ש הרטום,453 וקל וחומר שלא לבוא עימם בקשרי חיתון, כמעין גרסה מוקדמת לחוקי נירנברג הנודעים לשמצה. 

			השנאה המטפיזית ביהדות — בעיקר בחומש — לא הופנתה רק כנגד עמלקים וכנגד עממי הארץ המובטחת, אלא גם כלפי מינים אחרים, אפילו הם יהודים 'כשרים' לכל דבר ועניין. כך למשל, ספר ויקרא (כ: 13) מצווה על הוצאתם להורג של מי שקיימו יחסים הומוסקסואליים [גרמניה הנאצית רצחה גרמנים ארים הומוסקסואלים (ואחרים) במבצע 'המתת חסד'], ובמקומות אחרים מושת דין מוות על יהודים מחללי שבת, בעלי אוב, נביאי שקר ומקללי הוריהם ואין זה סופה של הרשימה. הרמב"ם — בעיני לא מעטים סמל לחכמה אריסטוטלית עמוקה — לא רק התיר אונס פדופילי,454 אלא גם קבע הלכות בעניינם של מי שאינם יהודים, שחייהם מותרים לשיטתו אך ורק אם יקיימו את שבע מצוות בני נוח. אלו כוללות, בין השאר, הימנעות מעבודה זרה ומהכפשת האל, (משנה תורה, הלכות מלכים ומלחמות, ח). אפילו הרב יצחק הכהן קוק קבע בחיבורו 'אורות' (1920) — חמש שנים בטרם הוצאתו לאור של הכרך הראשון של 'מאבקי' לאדולף היטלר — כי ההבדל בין נשמתו של ישראלי לשאינו ישראלי הוא הבדל 'איכותי' העולה עשרות מונים על הפער שבין נפש אדם ובהמה: פער שהוא לשיטתו 'כמותי' בלבד.455 

			על שום מה כל אלו? מחבר ספר דברים אינו משאיר הרהור בעניינם לדמיונו של הקורא וקובע, כי החובה שלא לחָנֵם, כלומר לא לחוס על חיי שבעת גויי ארץ הבחירה ולבצע בהם 'רצח עמים' שיטתי, נובעת מהאחריות הקולוסאלית המוטלת על עם ישראל: "כי עם קדוש אתה ליהוה אלהיך, בך בחר... להיות לו לעם סגולה מכל העמים אשר על־פני האדמה," (דברים, ז: 6, ההדגשה שלי, א"כ). כך גם גורלם המיועד של מירב אוכלוסי 'מרחב המחיה' הנאצי במזרח אירופה, שאותו אמורים היו לרשת בניה ובנותיה של אומת הגזע העליון־המובחר. חוקרי השואה, כריסטופר בראונינג (Browning) ויורגן מתאוס (Matthäus), מתארים את ההיערכות הכללית והדמוגרפית 'למבצע ברברוסה', אשר תוכנן להביא תוך זמן קצר להכחדתם של מיליוני בני אדם ברעב בשטחי ברית המועצות, ואין הכוונה לאוכלוּסֶיהָ היהודים. לטענתם אפשר שהפנייה לפתרון הסופי נבעה מכישלונה של תוכנית האב לדילולו הדמוגרפי של 'מרחב המחיה' המיועד.456 

			אבי בקר המנוח סבר, כי המפתח להבנת הטרגדיה של שואת היהודים באירופה נעוץ ביריבות האידיאולוגית ההיסטורית בין הטוענים לכתר 'העם הנבחר' כראיה לנפיצותו מנביעת הקטסטרופות. לדעתו רעיון הנבחרות היהודית זלג מהיהדות לנצרות, בין השאר באמצעות שיטתו התיאולוגית של אחד החשובים שבאבות הכנסייה, אוגוסטינוס מהיפו. רעיונותיו האנטי־יהודיים זכו במשנה תוקף בתיאולוגיה של מרטין לותר — 'אבי האנטישימיות המודרנית', כפי שבקר מכנה אותו — שעקבותיה נשזרו בתורת הגזע הנאצית.457 בקר טווה אפוא חוט המקשר בין מספר נקודות היסטוריות מכוננות, המלמדות על הזיקה הקזואיסטית בין רעיון הנבחרות היהודית לבין גלגולה האכזרי של הלאומנות השוביניסטית, אשר נשאיה פנו להוצאתו לפועל של 'הפתרון הסופי של הבעיה היהודית באירופה'. 

			ומה עומד ביסוד כוח המשיכה של תורת הגזע ההיטלראית ושל תורת הזרע העזראית (בפועל, תורתו של עזרא עניינה בביציות קודש) — לא רק חנפנות לקהלי היעד שלה, כאילו הנמנים עליהם משתייכים לקבוצת עילית האמורה לממש חזון היסטורי־קוסמי נעלה, ולא רק עוצמה פוליטית־אימפריאלית (עזרא) או אלקטוראלית־שלטונית (היטלר), אלא גם הנמקות שתוקפן 'אמת'. הגוויל קנה ערך אמת, שאינו ניתן לחלוקה או להרהור שני, מכוח איכויותיו המיסטיות: הבל פיו המדבר בלשון אדם של בורא עולם בכבודו ובעצמו. היטלר אמנם חי בעידן שבו 'האלוהים כבר הומת', לפי שנינתו של פרידריך ניטשה, אך אז נמצאה לו חלופה אמינה בהרבה בדמותו של 'המדע העליז', ככותר אחד מחיבוריו של האחרון. 

			אכן, האמת ההיטלראית והפילוסופיה הפוליטית שלו לא נסמכו רק על ניסיונה המצטבר של אירופה, שחוותה את מוראות הקומיניזם ואוזלת ידה של השיטה הפרלמנטרית 'הפלוטוקרטית', אלא גם על הישגיה המוכחים של 'המתודה הסציינטיפית' בכלל, ועל משנותיהם של צ'רלס דרווין (Darwin) ותלמידו פרנסיס גלטון (Galton) חסיד האנתרופומטריה והאאוגניקה ואחרים בפרט.458 לא נפקד מקום יצירותיהם הפסאודו־מדעיות של ארתור דה גובינו (de Gobineau),459 יוסטון סטיוארט צ'מברליין (Chamberlain) מחבר 'יסודות המאה התשע־עשרה' — יצירה שקשה להגזים בהשפעתה על האנטישמיות ההיטלראית — ואחרות. 

			כל אלו לימדו במפורש או במשתמע על עליונותם הגזעית, הרוחנית והאסתטית של העמים הארים־גרמניים או על הגזע המכונה 'לבן'. כשם שהתנ"ך הציע גניאולוגיה סדורה של המין האנושי עד לאדם הראשון ועד לאברהם וזרעו, כך גם מאפשר המדע שחזור מושכל ומבוסס של 'אילן היוחסין האנושי' ברוח 'מוצא המינים' לצ'ארלס דרווין (1848). בחיבורו דלעיל קבע צ'מברליין, כי הגזע הגרמני בא בנעלי 'העם הנבחר' מציל האנושות, והיהודים אינם אלא השטן בכבודו ובעצמו: הם ביקשו להשתלט על התרבות האירופאית באמצעות הנצרות הקתולית, אשר עקרונותיה נוסחו לראשונה בידי היהודי פאולוס, הוא שאול התרסי.460 

			כל האמור לעיל לא נועד להציע לקורא תיזה מושכת ופרובוקטיבית לעניין מוצאו העזראי־יהודי של הנאציזם ההיטלראי, ובאופן זה להעמיד תובנה חדשה ומטרידה לעניין משמעותה הערכית הנפסדת והמסלידה של היהדות העזראית, ואולי של היהדות בכלל. זוהי מסקנה נורמטיבית־אסתטית, וחיבורי המובא כאן אינו נוטה להציע היגדים וטיעונים מסוג זה. ליהודים ולישראלים קנויות כל הזכויות שבעולם לסרב להבין את שורשי האנטישמיות הנאצית, ולתייגה כתופעה 'חוץ־היסטורית', שאינה ניתנת להבנה. כל 'הבנה' של השואה מקפלת בתוכה לכאורה קורט הצדקה, או לחילופין הקלה בנטל האחריות הרובצת על יוזמיה ומוציאיה אל הפועל. טיעון זה אמנם רווח אך שגוי: הבנה אינה עולה לכדי הצדקה, ואין בין השתיים ולא כלום. 

			למצער כוונתי לחתור להבנה 'אמפטית' של מפעל רצח העם הנאצי. המושג 'הבנה אמפטית' נטבע ע"י הפילוסוף וההיסטוריון ווילהלם דילתיי (Dilthey), והוא מכוון לחובתו המדעית של ההיסטוריון 'להציץ מעבר לכתפו' של העושה ההיסטורי כאילו בא בנעליו. באופן זה יחווה ההיסטוריון במידת האפשר את שיקוליו, צעדיו ופועלו של 'העושה' ויגבש כלפיהם הבנה היסטורית, גם אם עניינם במעשים נפסדים ומוקצים מאין כמותם. היהודי המאמין אמונה נאיבית בתקפות החומש ובחיובי ההלכה — אם יכול הוא לתפוס כפשוטה את התביעה האלוקית לאאוגניקה עמלקית, אזי כמו בא ודרך בנעליו ההיסטוריים של רב הטבחים הנאצי והבין באופן 'אמפטי' את שורשי הפתרון הסופי. 

			בעיקרו של דבר, הדמיון בין תצורתה ההיסטורית המגובשת הראשונה של יהדות הגוויל לבין גרסתה ההיסטורית הראדיקלית ביותר של לאומנות שוביניסטית, הוא ראיה שאין לזלזל בה בדבר השפעתה האפשרית של היהדות העזראית על הלאומיות בגלגוליה המודרניים. אכן, לא מעט מקרב חוקרי לאומיות לדורותיהם הצביעו על הזיקה שבין היהדות לבין הלאומיות. שאלת הקשר ההיסטורי בין השתיים — כקשר קזואיסטי ולא אנאלוגי — אף נעשתה לשאלה מחקרית בולטת. כאמור, היו מי שהצביעו על העובדה, שמודל הריבונות היהודי העתיק שימש השראה למנסחי 'הסכמי ווסטפליה'. אחרים עמדו על תרומתו הרבה של הפילוסוף והתיאולוג יוהן גוטפריד הרדר להתגבשות הלאומיות הגרמנית הרומנטית. זו ניזונה לא מעט מהערצתו הבלתי מסוייגת לעם היהודי העתיק וללשונו, בבחינת אב הטיפוס ליחידה השבטית־אתנית.461 

			במאמרו, שראה אור בשנים האחרונות, ביקש אסף מלאך לעסוק בדיון בשאלה זו בדורנו שלנו. מאמרו מציע טיפולוגיה תלת־ראשית של הספרות בחקר הלאומיות תוך זיהוי הבדלים באופן בו נתפס המקרה היודו־ישראלי בין אסכולות שונות, החלוקות בשאלת מוצא הלאומיות. חסידי 'האסכולה המודרניסטית' סבורים, כי הלאומיות היא תופעה מודרנית המנותקת מהיהדות הקדומה. בני הפלוגתא שלהם מ'האסכולה האתנו־סימבולית' מצביעים על יסודותיה הקדם־מודרניים ולעיתים הארכאיים של הלאומיות, ותופסים את המקרה היודו־ישראלי כבסיס לפרדיגמה שלהם.462 מלאך מצביע, בין השאר, על פרכות באסכולה המודרניסטית, המנסה לעכל את האחרון, לטעמו בצורה מאולצת, דרך קיבתה העיונית. גם האסכולה האתנו־סימבולית אינה יוצאת נשכרת, להערכתו, והיא חוטאת בהפרזה מרגע שהיא מכתירה את הלאומיות היהודית " (כ)אבטיפוס ראשון ובלעדי כמעט של תופעת הלאומיות".463 

			כחלופה מציע מלאך לנקוט גישה זהירה, שתימנע 'מסרח עודף תיאורטי' ולא תתיימר לזהות את מקורות הלאומיות ולהפיק לה פיצוח היסטוריוגרפי. הוא מבקש לראות בלאומיות תופעה אנושית רחבה, המייתרת את הצורך באיתור מועד הפצעתה ההיסטורי מכוח הסברה, כי היא משתקפת באופן זה או אחר מכל התארגנות אנושית־קיבוצית.464 

			זהירותו המופלגת תובעת, לטעמי, מחיר גבוה מדי בהוליסטיקה הגורפת שלה. לזהירות ולשיקול הדעת לא מעט יתרונות, אך לעיתים הן עולות לכדי מיסמוס הריגוש הדרמטולוגי ואיון סער התגלית, ונוסכות שיעמום מרדים. אפשר שאף ינביטו פירכות וסתירות לנוכח ניסיון לאחוז בקודקודים עיוניים מוציאים, ככל שאחיזה זו קלה, כמוסה ומרפרפת. זהו, להערכתי, מקרה מאמרו של מלאך. אין לקלס אותו, שכן מטרתו לשזור סיפר אקדמי המבקש להמציא את עצמו בין שתי קונסטרוקציות תיאורטיות מתנגשות, וזו מטרה לגיטימית ככל שתוצאיה מבולבלים. כפי שנוהג לומר חברי היקר הפרופסור למשפטים והמתמטיקאי חמי בן־נון: לעיתים הכפלת שני מינוסים מולידה מינוס נוסף. אפילו כללי המתמטיקה נכפפים לעיתים לחוקי הגנטיקה המנדלית בשיטת בן־נון, ואולי גם בשיטת מלאך. נקודה זו תובעת הבהרות נוספות ואלו תובאנה בהמשך הדברים. 

			האסכולה המודרניסטית 'מיוצגת' במאמרו של מלאך בידי שלושה מאורות גדולים שלה: ארנסט גלנר (Gellner), בנדיקט אנדרסון (Anderson) ואריק הובסבאום (Hobsbawm).465 גלנר ייחס את הופעת הלאומיות לדינמיקה שנוצרה בעקבות הכלכלה התעשייתית החדשה, שתבעה הכשרה בסיסית אחידה ומשותפת לכל האזרחים, ולפיכך הקימה מערכות חינוך ממורכזות היטב בניהול המדינה.466 הלאומיות על פי גרסתו היא פרויקט חינוכי־ריבוני. אנדרסון סבור כי המצאת הדפוס הביאה לסטנדרטיזציה של דיאלקטים לשוניים, וכך בהדרגה הביאה ללידת אומות, שבאו לעולם כ'קהילות לשון'. גם השתכללות הקרטוגרפיה הֵקֵלה, להערכתו, על 'דמיוּן טריטוריות', ששורטטו כעת בבהירות ובדיוק.467 בניגוד לעמיתיו מסיט הובסבאום את הדיון הקזואיסטי מכוחות היסטוריים סטיכיים־תת־קרקעיים למרחבי ההנדסה החברתית המודעת: הלאומיות, אשר לשיטתו, אינה אלא 'תודעה כוזבת', שמקורה במניפולציות מכוונות היטב של אליטות עתירות עוצמה. להערכתו, התודעה הלאומית אינה רק מדומיינת כפי שסבור אנדרסון, אלא מומצאת ממש.468 

			מנגד אנתוני סמית' (Smith) — שגרירה הידוע ביותר של האסכולה האתנו־סימבולית — קובע לא ניתן להבין את הלאומיות בגלגולה המודרני תוך התעלמות משורשיה הקדם־מודרניים, שלא לומר העתיקים. להערכתו, קבוצות אתניות קדומות, שאורגנו סביב סממנים דתיים וסימבוליים, נעשו ברבות הימים שדרתן של רבים מקרב הלאומים המודרניים ואף פסגת הלאומיות ההיסטורית בעמים האירופיים במודרנה. 

			את הפרק השני של חיבורו 'האומה בהיסטוריה' (The Nation in History) מקדיש סמית' לדיון בשאלת רציפותם של אומות ולאומים: האם האומה היא מודרנית או פרניאלית,469 היינו לאיזו תקופה היסטורית יש 'לשייך' את הלאום והלאומיות.470 האסכולה הפרניאלית רואה את תהליך הפצעת הלאומיות כתהליך 'רב־שנתי' פרניאלי, הנוטה לקופצנות היסטורית: הוא שזור תקופות המאופיינות בהתעצמותם של וקטורים ומבני תשתית לאומיים לצד תקופות אחרות, המסמנות מגמת רגרסיה מלאומיות. סמית' מבחין בין 'פרניאליזם מתמשך' ל'פרניאליזם חוזר ונשנה'. הראשון מדגיש את ממד ההמשכיות בגניאולוגיה התרבותית־לאומית, שיכול להתפרש על פני מאות ואלפי שנים, ואילו השני רואה בלאומיות תופעה הצצה פעם אחר פעם במקומות שונים ובתקופות שונות, ולכן מצמצם בתפקידה של היהדות הקדומה בתור 'המנבטה ההיסטורית' של הלאומיות. פרניאליסטים מתמשכים אלו ואחרים קבעו, כי הורתן ההיסטורית של אומות 'עתיקות־מתמשכות' בראשית ימי הביניים דינן כניסיון להחיות את האימפריה הרומית, והיא — ולא היהדות — עומדת אפוא להערכתם ביסוד תופעת הלאומיות.471 כך סבור, למשל, יו סטון־ווטסון (Seton-Watson), הרואה בשקיעת האימפריה הקרולינגית את המבואה ההיסטורית לצמיחת אומות באירופה.472 

			אדריאן הייסטינגז ידוע אף הוא כשגריר בולט של הפרניאליזם המתמשך, הגם שהוא מציע סיפר השונה משהו מזה של סטון־ווטסון. הייסטינגז קובע כי הלאומיות היא תופעה אתנית העומדת ביסוד התהוותן של אומות ספציפיות. להערכתו, השאלות החשובות ביותר הן מתי (בדיוק) מפציעה לה לאומיות פלונית ובאיזה אופן מתגבשת לה קבוצה אתנית לכדי לאום. לדבריו, מועד לידתם של לאומים חופף את העיתוי ההיסטורי, שבו מסורות שבעל פה משתדרגות לכדי ספרות מקומית שבכתב. מכוח סברה מושכלת זו הוא מחלץ שתי מסקנות: ראשית, האומה היא תופעה נוצרית, שכן הנצרות עודדה את השימוש בשפות מקומיות; שנית, הנצרות אימצה את הברית הישנה, וכך נעשתה האומה היהודית הקדומה אקסמפלר — דוגמת המופת — לתצורתו של הגוף המדיני הרצוי.473 

			הייסטינגז מסביר אם כן מדוע נוסחו הסכמי וסטפליה בהשראת מודל הריבונות של ישראל הקדום, כפי שמראים שיין ואחרים; מדוע לא מעט מהאינטלקטואלים הפוליטיים הבולטים ביותר של ראשית העת החדשה — תומס הובס (Hobbes) וג'ון לוק (Locke) למשל — היו 'הבראיסטים', ומדוע נסמכו על המודל הריבוני היהודי הקדום כמקור השראה ליצירתם ההגותית רבת ההשפעה.474 

			חלקו השלישי של 'הלויתן' (להובס) מוקדש לביסוסה העיוני של 'המדינה הנוצרית', ודגם הריבונות היהודית העתיקה סיפק לו מקור השראה להצדקת ארגון מדינתי־טריטוריאלי, המבוסס על עקרונות 'אמנה חברתית': קונסטרוקציה עיונית, שהוא נחשב לבעל זכויות היוצרים עליה.475 הניגוד בין חלותו הבלתי מוגבלת של שלטון האל למול צביונו הטריטוריאלי — התחום בגבולות ארציים — של הארגון המדינתי מוצא אצל הובס את פתרונו בהיגד: 

			"אמת הדבר שאלוהים הוא מלך כל הארץ: אף על פי כן יכול שיהיה מלך של אומה נבחרת ומיוחדת. כי אין חוסר עקביות בכך, ממש כשם שאין חוסר עקביות בכך שמי שבידו כלל הפיקוד על הצבא תהיה לו גם חטיבה או פלוגה מיוחדת משלו. אלוהים הוא מלך כל הארץ בכוחו, אך על עמו הנבחר הוא מלך בברית."476

			הובס מלמד אותנו אפוא כי מלכות האלוהים נשתכללה בקולות עם ישראל, אשר בחר בו להיות לו למלך באמצעות ברית — אגב כך משתרבב לו דיון מיסוד האמנה החברתית — מעת שהבטיח את ארץ כנען כנחלה בעבורו.477 זו גם שדרתה של המדינה הנוצרית הטריטוריאלית.478 מכאן יובן מדוע לדעת הובס מכונה העם היהודי בתואר 'גוי קדוש'. מונח זה מורה על השתייכות לאלוהים מכוח זכות מיוחדת שאינה זכות כללית: לא כל הארץ קדושה, אלא אותו חלק ממנה שנתייחד לשירותה של אומת היהודים, וקל וחומר גם לכל אומה נוצרית אחרת.479 'בקודש' אין כוונתו לדבר מה שמשמעותו ערטילאית או מטפיזית, אלא למדינה ממשית לכל דבר ועניין. כך בברית הישנה וכך גם בחדשה: המלך שאול — ממנו קצרה הדרך אל דוד וישו(ע) הנוצרי — הוא, אם כן, חליפו הארצי של האל, כפי שהדבר מעוגן במפורש בשמואל א, ח: 7.480 יוצא ש... 

			"מלכות האלוהים היא מלכות מדינתית, שעניינה תחילת חובתם של עם ישראל כלפי אותם חוקים שיביא להם משה מהר סיני, ואחרי כן... ימסור להם הכוהן הגדול... ולאחר שפרקו את עולה של מלכות זו בבחירתו של שאול ניבאו הנביאים שתושב על־ידי כריסטוס".481

			כך קושר הובס את המורשת היהודית בזו הנוצרית, וכך הוא מבסס את העקרון הטריטוריאלי כעקרון מקודש. הובס הוא אפוא מבשרו המוקדם של הייסטינגז, שקונה לעצמו, אם כן, כבוד גדול. 

			למרות הסופרלטיבים הללו, סמית' מבקר בחריפות את משנתו ההיסטוריציסטית של הייסטינגז, הגם שהוא סבור, בדומה לאחרון, שאין קשר הכרחי בין אומות ולאומיות לבין מודרנה ומודרניות. כך למשל, ניסיונו של הייסטינגיז לחשוף את 'תאריך ההתחלה' של הלאומים והלאומיות בעייתי מאוד לדעת סמית': ההיסטוריה חמקמקה מטבעה, ולא מאפשרת לקבוע במדויק את רגע התגבשותה של לאומיות פלונית, שהרי מלכתחילה אין עסקינן בישנות היסטורית־אמפירית מוגדרת היטב, אלא ב'טיפוס (לאומי) אידיאלי'. יתר על כן, הייסטינגיז מייחס לדעת סמית' חשיבות רבה מדי למשקלה ההיסטורי של היצירה הספרותית־הלוקאלית בתור הפיגום העיקרי שעליו נסמך המפעל הלאומי כולו. גם אנדרסון מגזים, להערכתו, הגזמה רבה בעניין תרומתן של טכנולוגיית הדפוס והקרטוגרפיה המודרנית להתגבשות לאומים. 

			ביקורת הסיפא של סמית' אינה אלא תצורתה הספציפית של ביקורת הרישא שלו, שכן המבנה החמקמק והנזיל של ההיסטוריה האנושית (טיעון הרישא), מונע את היכולת 'לשים האצבע' על נקודת השקתם של לאומים באמצעות תיארוך מועד הפצעתם: בהמצאת הדפוס או הסקסטאנט, למשל. שפות מקומיות וספרות מקומית מסייעות אמנם להאחדת אוכלוסיות ולהעצמת תהליכי אינטגרציה, אך אין בעובדה זו כדי לצמצם מהשפעתם הלא־פחותה של גורמי היתוך נוספים, כגון דת, גיאוגרפיה ואידיאולוגיה לאומית, כפי שמודה הייסטינגז עצמו.482 

			הייסטינגז סבור כי היהודים נותרו אומה גם בתקופה הארוכה שבה היו נטולי ריבונות, כיוון שחלקו ביניהם קנון ספרותי כתוב, שאף הלך ונתרחב במהלך הזמן. נשאלת השאלה, האם מדובר במופע היסטורי ייחודי ומיוחד, או שמא תופעת 'האומה נטולת הריבונות' חוזרת ונשנית. זו שאלת השאלות הרובצת לפתחה של גישת הפרניאליזם החוזר ונשנה, מטעים סמית'. שבירת רצף לאומי בעקבות אובדן הריבונות ושיקומה לאחר זמן ארוך יחסית משקפים בעיה זו בכל חריפותה: האם אומות עבר, שבא עליהן הכורת, יכולות להחשב 'לאומות' במלוא מובנו המודרני של המושג, או לא. 

			חסידי הפרניאליזם הנשנה משיבים עליה בחיוב, גם אם לא באורח גורף או חד משמעי. סמית' דן בסוגיה באמצעות שלושה אקסמפלרים היסטוריים. הוא נסמך, בין השאר, על תובנותיו של ההיסטוריון אדוארד מאייר (Meyer). הלה זיהה שלוש אומות כאלה — היוונית, הפרסית והיהודית — והגיע למסקנה, כי האומה היוונית העתיקה לא נצטיינה בכל התכונות והמאפיינים הנדרשים להגדרתה כאומה, אפילו במונחי זמנה, וכך ביתר שאת ביחס לפרס הסאסאנית, (המאות השלישית — שישית לספירה). הוא גם מתקשה לזהות רציפות תרבותית־דמוגרפית בין יוון ופרס (איראן) המודרניות לאלו העתיקות. עתיקותן לא 'הועתקה' אפוא אלי המודרנה, אלא כמשה ונעלמה.483 לא כך הוא מקרה העם היהודי, הנושא מאפיינים אומתיים מובהקים בתצורתו העתיקה — כאן נשען סמית', בין השאר, על עבודותיהם של סטיבן גרוסבי, דורון מנדלס ואחרים484 — וקל וחומר בגרסתו המודרנית. 

			מעניין האופן שהאסכולות השונות מבקשות 'לטפל' במקרה היודו־ישראלי, ובמיוחד ביהדות הקדומה. חסידי האסכולה המודרניסטית נטו בדרך כלל לקבוע, כי היהדות היא דת ולא לאום גם בתצורתה הקדומה.485 היו מביניהם מי שלא חשו בנוח עם עמדה זו, ולחילופין תפסו את היהדות הקדומה כתופעה אנומלית, ובאורח מאולץ למדי — לפחות לטעמו של מלאך — ביקשו להכילה בגדרי גישתם התיאורטית. גלנר זיהה ביהדות הבית הראשון, ובעיקר בזו של הבית השני, יותר מרבב לאומיות. כאמור לעיל, הוא רואה בלאומיות תוצר של מערכות החינוך המדיניות, שלידתן בכלכלה התעשייתית־קפיטליסטית. צביונה המחנך של הציוויליזציה היהודית העתיקה, שהמציאה מנגנונים לכינון והנחלה של זיכרון קיבוצי, הוא ראיה לאופיה הלאומי, ככל שהיה כמוס ומגומגם: 'לאומיות של פזורה', כדבריו.486 

			אנדרסון ביסס את התיאוריה שלו על מעבר היסטורי 'מקהילות מדומיינות דתיות' 'לקהילות מדומיינות לאומיות'. מעבר זה אינו בר החלה על המקרה היודו־ישראלי, שבו — שלא כמו באירופה — לא הוחלפה הקהילה הדתית באחרות, שיצרו את שדרתה של קהילה לאומית. צרפת הלאומית, למשל, נתכוננה מעת שקתולים החלו להתייחס לפרוטסטנטים וליהודים כאל 'צרפתים', וכמוהם גם האחרונים. על מנת להתמודד עם קושי זה הציע אנדרסון להבין את הציונות כ"  דמיון מחדש של קהילה דתית בתור אומה",487 ואילו היהדות הקדומה נטולה לשיטתו כל רבב של לאומיות. 

			הובסבאום לא הכחיש את קיומם של יסודות לאומיים ביהדות העתיקה והחיל בעניינה את המושג 'קדם־לאום', אך טען להיעדר קשר בין אותה יהדות קדם־לאומית לבין הלאומיות בתצורתה המודרנית. כפי שמשתמע מדברי מלאך, הובסבאום מסתבך בסתירה בשאלת תפקיד הלשון והדת בגיבושן של קבוצות לאום. מסיבה עלומה נפקדה השפעתן על היהדות כמקפצה להתגבשות אומה בעת העתיקה, וזאת בניגוד לתרומתן האדירה להיווצרות לאומים במודרנה. 

			אמנם לא ניתן לתפוס את המהפכה העזראית כביטוי להשפעתה של כלכלה תעשיייתית (גלנר) או לקפיטליזם של דפוס (אנדרסון), אך נראה כי היא משקפת אותה הקזואיסטיקה 'המוצפנת' בעבודותיהם של גלנר, אנדרסון והובסבאום. גלנר ובמידה מסויימת גם הובסבאום, מודים בצביונה הלאומי או הפרוטו־לאומי של היהדות הקדומה. כאמור לעיל, גלנר קשר בין הופעת הלאומיות לשינויים שהנביעה המהפכה התעשייתית. בדומה לו גם מחבר טורים אלו עמד על חשיבותו של הממד הכלכלי בגיבושה של יהדות הטקסט, מעת שהצביע על הזיקה בין הופעת יהדות הגוויל העזראית להפצעת כלכלת ממון. יתר על כן, גלנר מדגיש את התפקיד המרכזי שמילאו מערכות החינוך המדינתיות בפימפומה של לאומיות, וכך — גם לשיטתו שלו — בעם היהודי העתיק, שיצר לדבריו 'לאומיות של פזורה': מפעלו של עזרא נועד ליצור זהות קיבוצית המבוססת על עבר קיבוצי משותף, מדומיין או מומצא בעיקרו ובעל זיקה לטריטוריה, וזאת באמצעות כינון מערכת חינוך המונים, שראשה האופרטיבי בריטואליה דתית־פולחנית. בדומה לטיעון שמציע לנו גלנר, לא מדובר בפעילות וולנטארית שצמחה 'מלמטה', אלא במהלך שנעשה בהרשאה מלכותית ומכוח צו מלכותי. מעורבותה של המדינה האחמנית בהוצאתה אל הפועל של המהפכה העזראית, חופפת, אם כן, לתכליתם ולתצורת פעילותם של משרדי חינוך מודרניים, ברוח גישתו העיונית של גלנר. 

			נקל גם להצביע על קיומו של ממשק עיוני הדוק בין תובנותיו הניאו־מרקסיסטיות של הובסבאום לבין תהליך הפצעתה של יהדות הטקסט הן מכוח פיגומיה הכלכליים (כלכלת הממון), והן ובעיקר לאור התפקיד החשוב של העילית השלטונית־אחמנית ביצירתה של 'תודעה לאומית' (כוזבת)'. עזרא ונחמיה נשאו בתפקידים אימפריאליים, כיהנו כמושלי יהודה, וטיפלו ביעילות בהתנגדויות מקומיות, מאורגנות לחצאין ולרביע, בין היתר באמצעות הטמעתו של זיכרון קיבוצי משותף, רובו ככולו מומצא, בבחינת 'בניין־על' המוקם על הווייה כלכלית־פוליטית נתונה. 

			עיני הנשר החדות של אנדרסון לא השכילו אמנם להבחין בדמיון הבלתי מבוטל בין הקפיטליזם של הדפוס לבין הקנונוזיציה העזראית של הטקסט, אך יש לזכור כי הוא כמעט שלא עסק ביהודים וביהדות. מה שעשה הקפיטליזם של הדפוס כמדיום שסביבו התפתחה קהילת לשון מדומיינת, עשתה ביתר שאת הקנוניזציה של הגוויל. האחדתו ואחידותו של הטקסט העזראי הקנוני ושדרוגו לכדי עמוד אש ערכי־נורמטיבי מקודש, הם שעמדו ביסוד יכולתה של העילית הדתית־פוליטית לפנות למדיניות אפקטיבית של 'עיצוב תודעה'. אחידותו כוננה פלטפורמה תרבותית־סמלית אפופת אפופיאה לאומית, אשר כללה מוצא וייעוד משותפים הקשורים בטבורם הנרטיבי לחבל ארץ מוגדר פחות או יותר.488 היא הייתה יעילה אפילו יותר מהקפיטליזם של הדפוס, שכונן 'ציוויליזציות שפה' כפי שמטעים אנדרסון, אך לא מנע הדפסה והפצה של פרוגרמות דתיות־חברתיות־פילוסופיות שונות, לעיתים מתחרות, באורח שהקשה על הניסיון להבניית קולקטיב. 

			לא קל 'לדמיין' את הרפורמציה בהיעדר תעשיית דפוס, ובעניין מגמותיה הצנטריפטליות דווקא קשה כמובן להגזים. התעתוק המוקפד והדווקני של טקסט פרוגרמטי בידי סופרי סת"ם איננו, אם כן, רק גחמה דתית־סמלית המבטאת את קדושתו של דבר האל החי, שאסור ולא ניתן לשנותו ולו בפסיק, אלא אמצעי חשוב ביותר להבטחת אחידות כתנאי לשליטה פוליטית יעילה. סופרי הסת"ם הם מבשריה של מכונת הדפוס הגוטנברגית — לפחות מזווית הניתוח של אנדרסון — כנשאיה האופרטיביים של תודעה לאומית, כמעין 'מוזיאון זיכרון נייד, נישא עלי ספר'. אוריינותו יוצאת הדופן של ישראל העתיק מלמדת על יעילותו הרבה של מפעל הקנוניזציה, ועל יכולתו של ישראל העתיק לשמש נשאה של תודעה לאומית, במובן קיומו של זיכרון־היסטורי משותף, פחות או יותר בהתאמה לרעיונותיו של אנדרסון. 

			נראה כי במהפכה העזראית לא נפקד אפילו מקומה של 'המפה', הממלאת תפקיד מרכזי בהגיגיו של אנדרסון לצורך 'דמיוּנן' של טריטוריות כבית הגידול הטבעי של לאומים. הגם שההיגד 'מנהר פרת ועד נהר מצרים' רחוק מלעמוד בסטנדרטים קרטוגרפיים מודרניים, די בו כדי לספק את הפונקציה העיקרית של 'מפה לאומית' משורטטת כהלכה בקנה מידה מוגדר היטב, המאפשר 'דמיון' מסויים — נזיל ככל שיהא — של 'טריטוריה' קבועה ומוגדרת. 

			הצבעתי לעיל על נקודות השקה יסודיות אחדות בין טיעוני יסוד של האסכולה המודרניסטית לגווניה, לבין הסיטואציה ההיסטורית שבחקירה: מפעל ההשקה של הגוויל המקודש והצבתו במרכז הפולחן הדתי. האסכולה האתנו־סימבולית פותרת אותנו מהצורך במאמץ כזה. כאמור היא רואה ביהדות הקדומה את אחד מאבות הטיפוס של הלאומיות. שגרירה המוכר ביותר הוא ככל הנראה אנטוני סמית', וכמוהו הייסטינגז.489 אם נראה ביהדות את אב הטיפוס של הלאומיות, כפי שטוענים שני האחרונים, ואם נניח כי עזרא ונחמיה הם שני אדריכליה המרכזיים — נוכל לצייר בנפשנו את תרומתם הישירה לעיצובה החברתי־פוליטי של המודרנה. כאמור, חלק בלתי מבוטל מסיפורי החומש אינם אלא פרי יצירתם של עזרא ואנשי חוגו, ולא שכתוב — שגם בו אין לזלזל — של נכסי צאן ברזל עתיקים. כידוע היטב, טקסטואליה מומצאת או מזוייפת, שנעשתה לקאנון מעצב, איננה תופעה היסטורית נדירה מדי, כפי שנקל ללמוד מתוך האוונגליונים הנוצריים ומסיפורי הקוראן, ולא חסרות דוגמות נוספות. 

			נדון בגישתם של חסידי הלאומיות הרחבה התופסים את הלאומיות כנקודת המפגש בין הסדר הפוליטי לסדר התרבותי. כיוון שנתקשה למצוא בזמן ובמרחב קולקטיבים נטולי שמץ פוליטיקה ותרבות, לא נותר לנו אלא להסיק כי הלאומיות היא תופעה אוניברסלית. בלי לדון בתוצאות המביכות משהו של הניסיון להימנע מניסוח תיאוריה,490 ברי לכל בר בי רב כי תפיסת הלאומיות הרחבה גורעת מאוד מתרומת היהדות — ומניה וביה של אדריכליה האחמניים — להופעת הלאומיות. הטעם לכך נעוץ בסברה, כי הלאומיות מנביעה את עצמה בכל הקשר אמפירי־היסטורי נתון, ואין היא קשורה, אפוא, בקזואיזמוס פלוני מכונן. היא סיבת עצמה: אחד מביטוייו, ההכרחיים כמעט, של 'המצב האנושי'.491 

			שגריריה הבולטים של גישת הלאומיות הרחבה — שמלאך מונה עצמו על מחנם — הם גרוסבי וגת. מלאך מייחס לשני התיאורטיקנים צמד טיעונים, שדינם להתנגש חזיתית. מחד גיסא, גרוסבי וגת טוענים, כי הלאומיות היא תופעה פסאודו־אוניברסלית. מאידך גיסא, במובן העובדתי־היסטורי מילאה היהדות, לשיטתם, תפקיד 'מורגש' בעיצובן של לאומיות לוקאלית באירופה ובמקומות נוספים. ודוק, תפקיד מורגש הנבדל מהמשמעות המופרזת שמייחסים לה הנוהים אחר הגישה האתנו־סימבולית — לפחות בשיטת מלאך, וככל שההבדל בין 'מורגש' לבין 'מופרז' נהיר דיו. כך למשל יוצר גת בדבריו רושם, כי אין לראות בעניין היודו־ישראלי מקרה חריג: האזכורים בעניין ישראל הקדומה בחיבורו מוצגים בדרך כלל " כדוגמה לטענות כלליות על הלאומיות", כפי שקובע מלאך. מנגד לא מכחד האחרון, כי גת מצביע על 'רכיבים נדירים' בלאומיות היהודית, ומונה ביניהם את קריאת התורה בציבור ואת אוריינותו של עם ישראל העתיק. יתר על כן, מטעים גת דרך פיו של מלאך את תודעתו הלאומית רבת העוצמה של ישראל העתיק, המסבירה את הרציפות היהודית מקדמת דנא. מעניין במיוחד ניסיונו של גת, כדברי מלאך, 'לנרמל' את המקרה היודו־ישראלי מכוח יציאתו חוצץ כנגד ההשפעה 'המופרזת' של המקרה היהודי על הלאומיות האירופאית, הגם שמנגד אין הוא מכחיש את עצם קיומה של השפעה כזו.492 

			גרסה דו־ראשית דומה ניבטת מחיבורו של סטיבן גרוסבי 'לאומיות' (Nationalism), לפחות כפי שקְראו‍ֹ מלאך. הגם שכוונתו הכללית של גרוסבי נועדה אף היא 'לנרמל' את המקרה היודו־ישראלי, הוא מדגיש באורח בולט אף יותר, בהשוואה לגת, לא רק את האמונה המונותיאיסטית ותחושת היחוד של 'העם הנבחר' כביטוי לתודעה לאומית, אלא גם את ההשפעה הלאומית המקראית על צמיחתה של לאומיות בציוויליזציות הנוצריות.493 

			כאמור לעיל, גם מלאך בוחר לסווג עצמו כמי שנמנה על גישת הלאומיות הרחבה. כמו גרוסבי הוא סבור, כי ליהדות שמורה השפעה רבה על הלאומיות, הגם שאין היא המקור הבלעדי להופעתה, ולפיכך יש להיזהר מליתן לה משקל מופרז, אך בלי לשלול את " מקומם החשוב והייחודי של היהודים בהיסטוריה של הלאומיות".494 כמו כן מבקש מלאך לתאר את ייחודה של הלאומיות היהודית כַבולטת והחזקה ביותר מבין הממלכות 'הלאומיות' בעת העתיקה, והוא מדגיש את השפעתה על תולדות הלאומיות שלא מכוח בלעדיות מופרזת.495 

			הקורא התם נותר מבולבל: האם ליהדות השפעה חשובה כתנאי הכרחי לצמיחתה של הלאומיות האירופית, או שהאחרונה הייתה מתגבשת פחות או יותר באותו נוסח גם בהיעדר לאומיות יהודית. מביכה או לכל הפחות מבלבלת העובדה, כי התיאור שמספקים גת וגרוסבי לתפקידה או לתרומתה של היהדות בעיצובה של לאומיות, אינו שונה במובן העקרוני מזה שמציע סמית'. גרוסבי וגת קובעים, כי במישור העובדתי היהדות השפיעה השפעה לא מבוטלת על הלאומיות האירופית, הגם שהאחרונה הייתה מתגבשת לכדי תצורה זו או אחרת במנותק מהיהדות, ולמעשה כבר הייתה שם מקדמת דנא. נראה אפוא כי הם נופלים בפח זהירות היֶתר, ונעשים לתיאורטיקנים של מציאות חלופית־מקבילה — Sciene Fiction — מכוח נסיונם להציע תשובה לשאלה, מה היה קורה אילולא באה היהדות לעולם. כוונתם איננה 'לאכול את העוגה ולהשאירה שלמה', אלא היא מרחיקת לכת הרבה יותר: לאכול את העוגה בלי לאפותה כלל בתנורי ההיסטוריה. הכנת עוגה נעשית ברגיל לאור הוראותיו המושכלות של מרשם ושל ניסיון העבר, הווה אומר על פי תיאוריה. על אף פסלותה הנפסדת של זו לא מהססים השלושה לטעון, כי לאומיות — לפחות בגרסה קלה וספורטיבית שלה — מאפיינת כמעט כל ציוויליזציה. 

			מסקנתי המרכזית אין עניינה 'הבעיות הלוגיות והמתודולוגיות' של חסידי גישת הלאומיות הרחבה, שלא זו הבמה להנהרת מקורותיה, אלא ההלימה הרבה עד כדי חפיפה ממש בין האופן שהם מתארים את ההיסטוריה של הלאומיות — במיוחד את תפקיד היהדות בהשתלשלות הנרטיבית — לבין התיאור שמציעים לנו סמית', הייסטינגז ואחרים. 

			אפשר שהלאומיות באירופה הייתה מתגבשת גם במנותק מלשַׁדה ההיסטורי היהודי, אך במציאות ההיסטורית היא התגבשה במידה לא מבוטלת בהשפעתה הישירה, ולכל הפחות העקיפה, של היהדות, כפי שמודים אפילו גרוסבי ומלאך, ולא בחצי פה. אני נוטה אפוא להקדים ולהעדיף את 'ההיסטוריה הקונקרטית' העובדתית על פני עיבודה לכדי 'פרדיגמה אינטלקטואלית', כפי שעושים גת וגרוסבי, וביתר שאת חסידי האסכולה המודרניסטית של הלאומיות. סבור אנוכי כי גם החסידים המובהקים ביותר של אסכולת הלאומיות הרחבה יתקשו להפריך את הזיקות ההיסטוריות בין היהדות לבין הלאומיות בגלגולה המודרני, זיקות הנשענות באורח בלתי אמצעי על ההלימה שבין נרטיבים לאומיים אלו ואחרים לבין העקרונות התימטיים של החומש, אולי בתיווך הנצרות.496 אם נבוא בנעליו של 'היסטוריון סביר', נצעד קרוב לוודאי בגדרי ההשתלשלות ההיסטורית הבאה: מהמהפכה העזראית אלי היהדות, ממנה אל הנצרות,497 ומהן אל אירופה הבתר־רומאית 'והפרוטו־לאומית', דהיינו, אל המקורות 'המקודשים' של מי מבין אומות אירופה כפי הסיפר שמציעים לנו — איש בגרסתו שלו — הייסטינגז וסמית'. 

			אחת החולשות של הטיעון בדבר שורשיה העזראיים של הלאומיות לגלגוליה המודרניים והקדם מודרניים נעוצה מן הסתם בסוגית הריבונות. הרי נתקשה לדמיין תנועה לאומית שאינה חותרת לכינונה של ריבונות טריטוריאלית. עניין השגתה ושימורה של ריבונות לאומית הוא קרוב לוודאי נזר הלאומיות. היעדר תביעה ברורה וחד משמעית לריבונות בחומש העזראי יש בה כדי להחליש לכאורה החלשה ניכרת את עוצמת הטיעון בדבר שורשיה העזראיים של הלאומיות בכלל, ושל הלאומיות המודרנית בפרט. מנגד אין כוונתי לטעון לזהות בין עולם התוכן של החומש העזראי לבין כל היסודות התימטיים של הלאומיות, אלא לראות בשאיפה לריבונות תוצאה מתבקשת של האתוס התורתי לנוכח נסיבות היסטוריות מתאימות. 

			כאמור, המוטיבציות לשמירתה של זהות יהודית רציפה — שהיא כשלעצמה תופעה יוצאת דופן בעולם העתיק — קשורה בטבורה במשבר אובדן הריבונות, כך שהחתירה לריבונות נותרה רכיב אינהרנטי, גם אם בצורה מדוללת וכמוסה. ראיות משכנעות יותר לעוצמתה של יהדות הגוויל כמנוע לכינונה של ריבונות ניתן למצוא במרד 'הלאומי' כנגד אנטיוכוס אפיפנס וכן במרידות החוזרות ונשנות כנגד שלטונה של רומי, ובעיקר במרד בר כוכבא. כפי שמתאר דורון מנדלס, הוביל המרד לכינונה של המדינה החשמונאית. כך קרה לימים גם בהופעתה של התנועה היהודית־לאומית המודרנית, כאשר הציבה את התנ"ך, כפי שמראים אניטה שפירא ואחרים, בתור אחד היסודות החשובים ביותר של האתוס שלה.498 מעניינת בהקשר זה המחלוקת בין אשר גינצברג (אחד העם) לב.ז. הרצל לעניין שורשיה של הלאומיות היהודית. הרצל ראה בלאומיות היהודית תופעה מודרנית מובהקת, ואילו גינצברג הדגיש דווקא את רציפותה ההיסטורית ואת שורשיה הארכאיים,499 אך זו אינה אלא הערת אגב. 

			כאמור לעיל, סטיבן גרוסבי ראה ברפורמה הדויטרונומיסטית את לוז שדרתה של כל לאומיות מרגע שהציבה במרכזה 'עם' — בגרסתה הדויטרונמיסטית קהילת מאמינים בעלי מוצא משותף — ואת זיקתו 'לארץ'. יש לזכור, כי הרפורמה הדויטרונומיסטית קרמה עור וגידים ביוזמתו של בית מלוכה יהודאי מכהן, הווה אומר: במסגרת שלטון 'ריבוני' אפקטיבי. גרוסבי יטה מן הסתם לאמץ חלק לא מבוטל מהניתוח שהציעו פינקלשטיין וסילברמן, המאוחר לפרסומיו שלו בנושא זה. הייסטינגס, לעומתו, שם את הדגש על תפקידה המכונן, להערכתו, של טקסטואליה קנונית לצמיחת לאומיות, תוך שהוא מצמצם צימצום ניכר בנחיצותו של רכיב השליטה הריבונית, דהיינו בתפקיד החיוני, שמילא בית המלוכה היהודאי בתיכנונה ובהוצאתה אל הפועל של הרפורמה הדויטרונומיסטית. 

			להערכתי שלי, ניתוחו של גרוסבי לוקה בדיוק באותן החולשות, שכבר יחסתי בחיבורי לניתוח, שהציעו פינקלשטיין ועמיתו המלומד, בראש ובראשונה בעובדה, שהחומש לא הערה לתוכו את חלק הארי של ההיסטוריה הדויטרונומיסטית הספונה בספרי יהושע, שופטים ומלכים, שלא נכללו בחומש העזראי. יחד עם זאת החומש של עזרא ונחמיה מציב בכל זאת את ליבת המודל הלאומי בגלגולו כגרסת גרוסבי, הווה אומר: 'עם' — קהיליית מאמינים המצטיינים במוצא משותף — מזה, ו'ארץ' מזה. זו נקודה שקשה להגזים בחשיבותה. הזיקה בין העם לארצו אינה נתפסת כפרגמטיסטית־פונקציונאלית גרידא, אלא כזו ההדורה במחלפות הציווי האלוקי המקודש, החורגת מצורכי הקיום הסתמי־פרוזאי והמצטיינת כערך, שלא רק שעומד הוא בפני עצמו, אלא שהינו רב עוצמה ביותר, ככול שניתן להעלות על הדעת. 

			את תצורתו הראשונית של טקסט יהודי קנוני — לעניין זה החומש — יש כאמור לייחס לרָשות ריבונית אחרת: לאימפריה האחמנית של אמצע המאה החמישית לפנה"ס, ולא ליהודה של יאשיהו. יוצא, שהלאומיות היהודית, ככל שהיא ניבטת מתוך החומש העזראי הקנוני לאור המשגותיו של הייסטינגס ועל פי מודל 'עם וארץ' לגרוסבי, היא לאומיות ייחודית ומיוחדת, שנסמכה דווקא על מודל הריבונות האימפריאלית כמתכון לשיגשוג ולהצלחה, יותר מאשר על 'שלטון עצמי'. מודל זה היה קרוב ברוחו קרבה מסויימת לאוטונומיזם של שמעון דובנוב למשל, אך בשונה מהאחרון, העניק לארץ ערך קדושה אינטרינזי. 

			כאמור, הייסטינגס, בדומה לגרוסבי, מצביע על תרומתה המכוננת של טקסטואליה קנונית להתגבשותה של תודעה לאומית, אך שם את הדגש על תפקידם המרכזי של הכתבים הנוצריים הקנוניים, כאילו הברית החדשה לא נסמכה על המודל היהודי, שהטרים אותה. כאן, לדעתי, מחדלו העיקרי. 

			אכן נראה כי החומש העזראי לא היה מבשרה של 'לאומיות' מובהקת, וודאי לא במונחי המאה התשע־עשרה ואילך, שכן ייתר את חובת החתירה 'לשלטון עצמי'. נראה אפוא כי ראוי יותר לאפיינו, למען הדיוק, במושג 'פרוטו־לאומי', תת־לאומי' או 'קדם לאומי'. עם זאת הפרקטיקה של עבודת הטקסט מכוח קריאתו הריטואלית בציבור כחובה דתית, שכנראה עזרא ונחמיה הם אדריכליה ההיסטוריים, יצרה תמריץ רציני ביותר לכינונו של שלטון עצמי מרגע שנוצרה הזדמנות לכך, כפי שסבורים דורון מנדלס, אביגדור צ'ריקובר ומנחם שטרן.500 

			פרק שני

			מונותיאיזם, פונדמנטליזם ושטנה דתית — הצד האפל של המהפכה העזראית

			מפעל הקנוניזציה, שהשיקו הפקידים האחמניים עזרא ונחמיה, מיילדי 'יהדות הגוויל', היה כאמור השלב הראשון והמכונן בהתפתחות ציוויליזציה, שנוהלה ונשלטה לימים בידי פרשניו המוסמכים של נרטיב מקודש. חיי הקהילה אורגנו סביב מערך הולך ומתרחב של הוראות נורמטיביות, אשר נחתמו בתורן במה שכונה לימים 'קודיפיקציה': במשנה, בתלמוד, במשנה תורה ובשולחן ערוך. מה שהבטיח את יציבותה של מסגרת חברתית כה תובענית ופולשנית הייתה מערכת הדוקה של פיקוח חברתי, שאחד מפיגומיה המשמעותיים והאפקטיביים ביותר היה ערך האדיקות הדתית, אשר משמעותו הנורמטיבית הייתה תביעה לציות מוחלט, אוטומטי, לסמכות הדתית. 

			סיפור 'עקידת יצחק' (בראשית, כ"ב: 1-19) הוא קרוב לוודאי האקסמפלר הספרותי המובהק ביותר המבטא את אתוס הציות לסמכות. למרות האסוציאציות הקאנטיאניות העולות ממנו בגרסתו העזראית הוא משדר — ככל שהדבר ייתפס מוזר — אתיקה 'פרוטו־ניהיליסטית' דווקא, בדומה לניסיונו של המנוול אדולף אייכמן במשפטו בירושלים להיתלות בגרסתו הקנטיאנית של האימפרטיב הקטגורי.501 סנגור ממולח יותר מעו"ד רוברט סרווציוס (Servatius), שהגן על האובר־שטורמבנפירר הנאצי, היה מבקש להיתלות לא בהוגה חמור הסבר מקניגסברג הפרוסית, אלא דווקא בגיבור המקראי אברהם, 'הצייתן האולטימטיבי'. אולי באופן זה היה מעורר בשופטיו ולו קורט 'הבנה אמפטית', ואין בדברים אלו משום סרקאזם. 

			צביונו הפרוטו־ניהיליסטי של הציווי הקטגורי בתצורתו 'הבראשיתית' נוצר מהקדימות הערכית שהיקנה לערך הציות לסמכות (הדתית), שגבר על כל ערך או אינטרס אחר. היענותו של הפרוטגוניסט המקראי אברהם לציווי האלוהי היא שעשתה אותו לגיבור האמונה האולטימטיבי, מודל להשראה, הזדהות וחיקוי, הגם שבמחיר מוסרי ואישי איום ונורא. 

			במסכת אבות (ד, 1) נאמר כי הגבורה כמוסה בריסון הרצייה. 'איזהו גיבור' הקשה בן זומא, והשיב בגאון: 'הכובש את יצרו'. למרות גאונותו המוכחת טעה התנא, ככל שעסקינן בגבורת האמונה, שכן לא די לו לגיבור האמונה להסתפק באקט פאסיבי ולאפס את יצריו; אם ברצונו לעטור ראשו בנזר האדיקות הדתית — שומה עליו לשחוט בעצמו את בנו־יחידו־אשר אהב בגין גחמותיה הנקרופיליות של בת קול פלונית. 

			הילתו המבעבעת של סיפור העקידה היא אם כן המנבטה המיתולוגית והאידיאולוגית להצדקתם של מופעי קנאות פונדמנטליסטית, אף אם מרובבים הם בדם, ולמעשה בדיוק בשל כך. ככלות הכל, הגבול בין אדיקות (ראויה) לפנאטיות (מסלידה) נוגע בעיקרו של דבר למישור התרשמותי־אסתטי, ופחות, אם בכלל, למישור האתי, וודאי שלא למישור התנהגותי. האתוס הפוריטני, עוגן, בין השאר, במשמעות הבינארית של הסיפר התורני המבוסס על דיכוטומיה גסה — לטעמי שלי ילדית ונואלת — בין קדושה לטומאה, בין צדיקות לרשעות, בין הטוב (בעיני האל) לרע (בעיני האל), בין אדיקות לבין חיי חטא וכיו"ב. כל זאת במסגרת סיפור אגדה אסכטולוגי, שנסב סביב המאבק הקוסמי בין הטוב, המקודש והמנצח מזה — לרע, הטמא והנקלה מזה. אגדת העקידה היא, קרוב לוודאי, הביטוי האלגורי המובהק ביותר המבקש למצות את התביעה שמציב האל בפני מאמיניו: 'המנוע המיתי' שיילד והזין את אתוס האדיקות הדתית הנשזר לו — הן מושגית והן אופרטיבית — במפלץ הקנאות הדתית. 

			הסברה בדבר מרכזיותה המכוננת של האגדה בתיאולוגיה המונותיאיסטית איננה בדיוק תיזה עצמונית של מחבר טורים אלו, והוא נתלה לו בעניינה באילנות גבוהים. דמותו של אברהם גיבור האמונה בעקידת יצחק מהווה עבור ישעיהו ליבוביץ וסרן קירקגור את " הסמל העליון לתודעה ולמעשה הדתיים", כפי שמטעים רן סיגד.502 לדעת ליבוביץ העקידה מסמלת את בטלותם של כל ערכי האדם מפני יראת השם ואהבתו, ולכן עושה את הדת " לפרוזה של החיים," כדבריו.503 כך גם אצל קירקגור, המזדהה באורח טוטלי עם החובה שבאהבת האל, שמשמעותה היענות לכל רפרטואר ציוויו ומצוותיו.504 היגדים אלו מלמדים על צביונה הפרוטו־ניהיליסטי של יהדות החומש, הנפרשת לה כתוכנית חיים וכאקזיסטנציה על פני כל מרחבי חייו של המאמין, קלה כחמורה. 

			ייתכן כי מדייק אמוץ עשהאל בקביעתו, שהקרבת קורבנות אדם הייתה במזרח הקדום עניין שבשגרה, סברה שיש לה סימוכין אף במקרא.505 נראה אפוא כי אין בסיפור העקידה משום חדשנות דתית, וודאי שאינו קפיצת ספרות נחשונית אל האדיקות הפנאטית, האטומה, האכזרית, והריקה מפשרות ברוח רגישותו ההיסטוריציסטית של עשהאל. ולא היא. אין לכחד כי הקרבת קורבנות אדם הייתה נהוגה במזרח הקדום ובציוויליזציות אחרות, אך מקורותיה היו פונקציונאליים יותר מאשר אקספרסיביים. היא בוצעה כמנחה לאלים במטרה לממש מטרה ארצית מוגדרת: מהורדת גשם ועד הפסקת מגיפות, אסונות טבע ופגעים אחרים, כאמצעי ולא כתכלית.506 

			סיפור העקידה המקראי הפך סדרים אלו על ראשם, שכן הוא מקדים ומעדיף את הגחמה האלוהית, המאיינת כל אינטרס אנושי. זוהי מהפכה כבירה. החומש העזראי הוא זה שייצר אדי דלק נפיצים, ששרטטו בדם ואש את גילוייה ההיסטורים־אמפיריים של 'הפוריטניות הניהיליסטית'. זו נתגלעה במרטיריות היודו־נוצרית — ייהרג ובל יעבור — ובפולחן השהידיות האיסלאמי. מיתוס העקידה נטע במיתה ובהֲמָתה איכויות חדשות: מֵחסם ביהביוראלי לתמריץ מכוון התנהגות. כך נעשה לו אברהם לגיבור אמונה, כך זכו מרטירים נוצרים לקדושת נצח, וכך הפכו — ועדיין הופכים — רוצחי המונים אובדניים 'לשהידים' מורמים מעם, המזכים את יקיריהם בלא מעט כבוד וגם יקר, במשאבים חומריים של ממש ובנכסים סימבוליים אחרים. לא מן הנמנע ואף סביר להניח, כי צימאון הדמים האובדני המייחד את השהיד המוסלמי, קשור בטבורו במרכזיות אגדת העקידה בתיאולוגיה המוסלמית ובפולחן האסלאמי,507 המצויינת 'בחג הקורבן' — איד אל אדח'א — המכונה גם 'החג הגדול' (איד אל כביר), שמבחינת חשיבותו הדתית הוא שווה ערך ליום הכיפורים. 

			האנטישימיות היא אחד הביטויים ההיסטורים המובהקים ביותר לאדיקות משקצת ורוויית שיטנה, ברוח מימרתו של משקיף חד עין בן המאה השבע־עשרה, שלשונה: " הקנאי הוא אדם שאוהב את אלוהים בכל נפשו ושונא את שכנו בכל מאודו."508 בחיבורו המונומנטלי 'חורבן יהודי אירופה' קובע חלוץ החקר ראול הילברג (Hilberg),509 כי מפגן הכוח הג'נוסיידי הנאצי היה התוצר הסופי של עידן מוקדם יותר, שבו היו נתונים יהודים תחת מתקפה נמשכת, אשר הדרדרה לעיתים לכדי מעשי השמדה.510 נקודת הזינוק ההיסטורית, שהילברג מצביע עליה, היא התנצרותה של רומא. מעת שנעשתה הנצרות דת המדינה הרומית ננקטו צעדים אנטי־יהודיים.511 הילברג מצביע על קווי הדמיון בין החוק הנוצרי הקנוני בגלגוליו האנטי־יהודיים לבין צעדי תחיקה וצעדים מנהליים, שנקט המשטר הנאצי כנגד יהודים מיד לאחר תפיסת השלטון במדינה בינואר 1933, וכן בינו לבין תקנות אנטי־יהודיות, שהותקנו בטריטוריות גרמאניות, החל מהמחצית הראשונה של המאה ה־14.512 

			משטמה עמוקה כלפי היהודים וכלפי היהדות איננה אפוא תופעה חדשה. שורשי האנטישמיות הנאצית החסלנית משוקעים באנטישימיות הדתית־המסורתית, כך לגרסת הילברג. יהודה באואר — גם הוא היסטוריון של השואה — מטעים כי האנטישימיות היא השנאה הקבוצתית העתיקה ביותר.513 באואר נסמך על עבודתו של רוברט ויסטריך המנוח514 ועל חיבור קנוני, סיפור מגילת אסתר, המשקף לדבריו פחד קיומי אותנטי מפני אימפריה גדולה. באואר מפנה את קוראיו לפרק ג: 8 במגילה, המציע הסבר לתופעה האנטישימית: " ישנו עם אחד מפזור ומפרד בין העמים בכל מדינות מלכותך; ודתיהם שונות מכל עם, ואת דתי המלך אינם עושים". שונוּת תרבותית זו הגובלת בניהיליזם היא העומדת לדעת באואר — מהחשובים והבולטים בין חוקרי השואה — ביסוד האנטשימיות.515 באואר סבור כי בית הגידול 'הטבעי' להתפתחות שטנה דתית כה עמוקה קשור קשר עמוק והכרחי במונותיאיזם, ומבחינה זו הוא קרוב אפוא בעמדותיו לאלו של הילברג. הוא מאשש את סברתו בעובדה, כי תרבויות לא מונותיאיסטיות חפות מכל רבב של אנטישמיות.516 

			בחיבורו 'אנטישימות: ואלהאלה, גלגלתא ואושוויץ' מבקש שלמה גיורא שוהם להסביר את יעילותה 'השוויצרית' של מכונת הרצח הנאצית, בתזוויג הפרוורטי בין 'תסמונת העקידה' היהודית — העומדת להערכתו ביסוד השלמתם הפטליסטית של יהודי אירופה עם גורלם הנורא — לבין צימאון הדמים הנאצי.517 שוהם מתאר את המסורת היהודית כמסורת של 'כניעה נורמטיבית בדרך ההקרבה', אשר ראשיתה בהקרבתו 'המיתו־אמפירית' של יצחק. זו עיצבה את הציביליזיציה היהודית כתרבות של שיפוט מחמיר המבוסס על תחושת אשמה, ונתגלגלה לנצרות באמצעות 'המיתו־אמפיריקה' של צליבת ישו(ע). 

			אחת מאבני היסוד של השטנה הדתית כלפי יהודים קשורה, לדעת שוהם, בתיוגם בידי משנאיהם כרוצחי ישו(ע). מכוח תסביך האשמה שלהם העולה לכדי הקרבה עצמית, הפנימו יהודים את 'אות הקין' שהודבק להם, וכך שיחקו לידי מרצחיהם לאורך הדורות.518 הגם ששוהם טועה בטענתו, כי הפאסיביות של קורבנותיהם היהודים של הנאצים הייתה גבוהה יותר מזו של קורבנותיהם הלא־יהודים, קשה להכחיש את השפעתו העצומה של סיפור העקדה העזראי על עיצוב הציוויליזציה היהודית, ולמעשה גם על זו הנוצרית, וכמו כן על הקשר האפשרי — גם אם נטול אישוש אמפירי תקף — בין התוכן המיתו־אמפירי של סיפור עקידת יצחק לבין 'תסביך הקורבנות' של נשאיה, כתמונת הראי לשטנה מטאפיזית. 

			בניגוד מסוים לטיעון של שוהם יש לזכור, כי שטנה דתית פרנואידית עמדה גם ביסוד יחסו של הממסד הדתי היהודי כלפי תופעת המינות, כפי שנתפסה בידי יהודים ומאותו הטעם עצמו, הגם שאך לעיתים רחוקות נתגלעה — הפעם ברוח התיזה של שוהם — כאלימות חסלנית. תופעה זו מוסברת בעובדה, כי אך לעיתים נדירות בהיסטוריה זכו יהודים בעוצמה הפוליטית־צבאית כתנאי הכרחי למימוש והוצאה לפועל של מדיניות אלימינטיבית כלפי מי שאינם יהודים.519 

			באתוס היהודי נשזרו בין השאר סיפור המבול הגלגמשי; מופעי הרג המונים, שנקשרו באגדות המהבילות על יציאת מצרים הפרושות על פני ארבעה חומשים, וביניהם מכת בכורות; סיפור קורח ועדתו; והיהלום שבכתר: פרשת עמלק ומצוות מחייתו המוחלטת, שהיא כאמור מהחשובות ביותר שיהודי מחוייב לה, וכבר עסקתי בתופעה זו.520 אמרתו המפורסמת של רבי שמעון בר יוחאי, מבכירי תלמידיו של רבי עקיבא, " טוב שבגויים הרוג" (מכילתא בשלח, פא), משקפת הלך רוח דומה, כשם 'שהלכות מלכים ומלחמה' לרמב"ם אינן בדיוק ביטוי צרוף לנאורות הומניסטית בלשון המעטה, על אף הדימוי האינטלקטואלי, החסוד והבלתי מזיק לכאורה, שמקובל לייחס לאומן הרפואה ממצרים.521 עמי פופר, ברוך גולדשטיין ויגאל עמיר הם דוגמאות מטרידות ליהודים אדוקים בדתם, שהתייחסו ברצינות תהומית להמלצותיהם של שמעון בר יוחאי ואחרים. ישנן למרבה הצער, דוגמאות נוספות. 

			נשאלת השאלה, מה עומד ביסוד השטנה הדתית של מדיניות רדיפות שיטתית לסוגיה. יתכן שלא הדת (המונותיאיסטית) היא המונחת ביסוד גילויי רדיפה יוצאי דופן באכזריותם; השטנה כשלעצמה היא תוצא של גורמי עומק אחרים המשוקעים באנושות ובטבע האדם מקדמת דנא, והנמנים עליה הוכיחו פעם אחר פעם, את פוטנציאל האכזריות הבלתי נדלה שלהם, שהוא כמעיין דמים מתגבר. כך למשל סבורים זיגמונד פרויד וחסידיו, הגורסים כי המבנה התרבותי כולו — בכלל זה הדת ומוסדותיה — אינו אלא ביטוי סובלימטיבי לדחף לאלימות, שהוא נדבך מרכזי במאגר האנרגיה המזין את מפעל היצירה האנושי.522 אכזריותם של הרומאים בקרתגו, בגאליה, בבריטניה, בדקיה (באיזור רומניה של היום), פראותם של שבטים גרמאניים — הוונדלים והוויזיגותים ידועים במיוחד לשמצה — וצמאון הדם של הויקינגים מסקנדינביה שהטילו חיתתם על אירופה מאות בשנים, הם מן המפורסמות עד כדי בנאליות. גילויי רצחנות מכל רחבי הגלובוס ומכל מחוזות הזמן משקפים אפוא אכזריות גולמית, שאינה זקוקה לתעודת הכשר דתית. 

			ברוח זו קובע מגדלור התיאוריה של הפוליטיקה, סמואל הנטינגטון (Huntington), כי " זהות בכל רמה — אישית, שבטית, גזעית, ציוויליזציונית — יכולה להיות מוגדרת רק ביחס 'לאחר' — אדם, שבט, גזע או ציוויליזציה שונים... 'אנחנו' ו'הם' — מי ששייך לציוויליזיציה ומי שאינו שייך לה — הם מרכיבים קבועים בהיסטוריה האנושית".523 הוא מצביע על מספר דוגמאות ממחישות, וביניהן אלו שעניינן קווי שבר וחיכוך דתיים בין נוצרים לשאינם נוצרים ובין מוסלמים לשאינם מוסלמים, אך גוזר גזירה שווה על קונפליקטים דתיים ועל אחרים.524 לדעתו אין הבדל מהותי בין קווי שבר דתיים־ציוויליזטוריים לקווי שבר אחרים, לאומיים למשל, המעוגנים כולם בפסיכולוגיה ואפילו בפיזיולוגיה האנושית.525 

			למרות כל אלו דומה, כי השטנה הדתית היא רבת עוצמה ביותר. בתקופתנו אנו, עת קנאי דת הלומים מבצעים, או מנסים לבצע, מעשי רצח המוני — הידועים מביניהם הם אלו המזוהים עם האיסלאם המכונה 'ראדיקלי' — טיעון זה משכנע למדי, אם כי כוחו יפה גם לתקופות טרום־מודרניות. כך למשל, ההיסטוריון הרומאי קסיוס דיו תיאר במבע תמה ומשתאה את אכזריותם של יהודים במרד התפוצות בראשית המאה השנייה, שחרגה אפילו מאמות המידה הלא עדינות במיוחד של תקופתו. נראה כי קצרה דעתו להבין את מקורותיה של תופעה זו,526 אף שכמצויין לעיל, התנ"ך מלא עד גדותיו בהטפה רצחנית ישירה ועקיפה כאחת: מסיפור עקידת יצחק ועד מחיית עמלק. 

			האנתרופולוג (והרופא) האמריקני ג'ון הרטונג (Hartung) קובע, כי המוסריות הפנים־קבוצתית היא צדו האחר של מטבע העויינות המופנית כלפי מי שמתוייג כעומד מחוץ לקבוצה. הרטונג מלמד אותנו, כי הדיבר 'לא תרצח' אינו נושא במקורו את הפרשנות האוניברסלית הרגילה המיוחסת לו כיום, ובמובנו המקורי היה סלקטיבי לעילא וכוון ליהודים בלבד. הוא נתלה במסכת סנהדרין (פרק ט, משנה ב), וכן במאור הגדול, עמיתו למקצוע הרפואה הרמב"ם, שקבע כי רק ברציחת אדם אחד מישראל מפר היהודי דיבר מפורש. כך נוצר לשיטת הרטונג־רמב"ם כלל משפטי לפיו מי שממית כופר אינו רוצח. 

			לאישוש דבריו מצטט הרטונג ממחקרו של הפסיכולוג הישראלי לשעבר ג'ורג' טמרין. האחרון מציע ראיות אמפיריות מרשימות המעידות, כי הצידוק העיקרי למעשי טבח ולהשמדת עם הנתפס ראוי בקרב ילדים בגילאי 8-14 (!!!), הוא דתי.527 הרטונג מסכם:

			התנ"ך הוא תכנית־אב למוסר פנים־קבוצתי, שכולל בתוכו הוראות להשמדת עם, לשיעבוד של קבוצות זרים ולשליטה בעולם. אבל התנ"ך לא רע בגלל היעדים שלו, ואפילו לא בגלל האדרה של רצח, אכזריות ואונס. כתבים עתיקים רבים עושים זאת — האיליאדה, הסאגות האיסלנדיות... והכיתובים הקדושים של המאיה העתיקים, למשל. אבל איש לא מוכר את האיליאדה בתור אבן היסוד של המוסר, וכאן טמונה הבעיה: התנ"ך נמכר וגם נקנה (ואני מוסיף עליו את הברית החדשה והקוראן — א"כ) בתור מדריך המורה לאנשים איך לחיות את חייהם, והוא רב המכר הגדול ביותר בעולם, הרבה מעל האחרים.528

			ריצ'ארד דוקינס מאוניברסיטת אוקספורד קובע, כי מתינות באמונה חזקה עליה שתוליד קנאות מניה וביה, שכן מבצעי זוועות בהשראה דתית מאמינים בלא שיור 'באמת' הדתית כפשוטה.529 הוא מטעים כי " רק אמונה דתית היא כוח חזק די הצורך להניע טירוף מוחלט כזה בקרב אנשים שבכל מובן אחר הם שפויים והגונים".530 לדעתו יש להאשים אפוא את הדת עצמה ולא את הקיצוניות הדתית. דוקינס מציע קצה הסבר לכוחה ההרסני של הדת המקופל לדעתו בהבטחה, שהמוות אינו סוף פסוק, ומי שזוכה במות קדושים — חזקה עליו שייהנה מנצח תענוגי גן עדן: שבעים ושתיים בתולות שחורות עין, למשל. זאת ועוד, האמונה הדתית מציבה להערכתו את האדיקות, מזוככת מספק כלשהו ומרבב חשיבה ביקורתית, כאם כל המעלות כולן,531 כאילו סוקרטס ומישל דה מונטיין (Michel de Montaigne) מעולם לא נולדו. כאן הוא חוזר, אפוא, לפחות אסוציטיבית, למיתוס העקידה. 

			בדמיון מסוים לדוקינס ולבאואר סבור הפוליטולוג הישראלי המנוח ישעיהו (צ'רלס) ליבמן, כי הקנאות הדתית איננה בגדר חריגה או אנומליה, ולדעתו היא ספונה במהותה של החוויה הדתית. דווקא תופעות של מתינות דתית נחוץ להעמיד במרכז המאמץ המחקרי, ואילו קנאות דתית היא עניין טריוויאלי, שאינו דורש לטעמו הסבר.532 

			ההיסטוריון אלברט באומגרטן מאוניברסיטת בר אילן (אמריטוס) חולק על מסקנותיו של ליבמן ועל גישתו המתודולגית, ומציע אפיון שונה לקנאות דתית. להערכתו, ליבמן מסיק מסקנות גורפות יתר על המידה מהסתמכות על מקרה אמפירי־היסטורי אחד ויחיד — ההווה היודו־ישראלי, באורח המנוגד לגישתו ההיסטוריציסטית, האחראית יותר לכאורה, שלו עצמו. באומגרטן מאפיין קנאות דתית כניסיון של " יחיד, יחידים או קבוצה מאורגנת, להעלות את סף הקדושה בחייהם, גבוה יותר מהמקובל או הנפוץ בזמנם ובמקומם".533 בדתות האברהמיות מקור הקנאות הדתית מצוי במתח בין 'הקדושה המהותית' לזו 'הנרכשת'. האחרונה כוללת מערכת פרקטיקות מעשי ידי אדם, היוצרות יחדיו מפה מפורטת של קדושה 'מצויה' המעוגנת בהן, ובכך תוחמת גבול קדושה מוגבל, העומד ביסוד דרישתם של קנאים להרחיבו אל מעבר 'למצוי'. לא ניתן להצביע, כפי שמבקש ליבמן לעשות, על קנאות דתית טבעית נתונה.534 

			עמנואל סיוון סבור, כי מקור הקנאות הדתית ספון בפטאליזם אפוקליפטי, הרואה את המציאות כמאבק קוסמי בין הטוב והרע — האור והחושך, גוג ומגוג, האל והשטן — המייחס 'לחוטאים' אחריות בשיהוי ואף במניעת 'גאולה' מכלל ציבור המאמינים.535 הוגה הדיעות היהודי־אמריקני מייקל וולצר (Walzer), חולק גם הוא על הנחתו של ליבמן, כי הקנאות הדתית ספונה באופן מובנה בהווייה הדתית, וסבור, כי קנאות דתית היא תופעה אנומלית המתפתחת בעיקר בתקופות, שבהן מתערער הסדר החברתי והשלטוני.536

			אני מבקש להציע כאן נדבך נוסף לתובנותיהם של ליבמן, באומגרטן, סיוון ואחרים. גישתי העיונית מבקשת לחשוף 'שכבת עומק', שעשויה להנהיר את מקורות 'טבעיותה הטריוויאלית' של תופעת הקנאות הדתית (ליבמן), וכן תציב הסבר ליציבותם הרופפת של גבולות 'הקדושה הנרכשת' כגורם ההשראה וההנעה לגילויי קנאות דתית (באומגרטן), ותציע תשובה למקור הנטיות הגנוסטיקניות של הדתות האברהמיות התופסות את המציאות כזירה למאבק קוסמי בין הטוב ובין הרע (סיוון). להערכתי, שלושת המופעים הללו נובעים מהמתח המובנה בין 'רפיסותן האפיסטמולוגית' של דתות ההתגלות לבין התביעות המקסימליסטיות והאימפריאליסטיות שלהן לשמש מגדלור, המארגן והקובע את מסלול חייו של הפרט ושל הקהילה והחברה. לשון אחר, המתח נובע מהעובדה המביכה, כי הדתות האברהמיות אינן אלא הבל הבלים ברוח הגיגיו וגם אם במהופך של אלוף ההגות המקראית קהלת בן דוד, וארחיב להלן. 

			התביעה, שהציבו הדתות האברהמיות537 בפני בני אדם מקדמת דנא, הייתה מראשיתה בלתי מתקבלת על דעתו של אדם סביר. אין כל יסוד להניח, כי אלו שהתהלכו על פני האדמה לפני אלפיים, אלף או חמש־מאות שנים היו נוחים יותר להתפתות למניפולציות דתיות מאלו החיים בה כיום. מבנה הצדק הדתי בגרסתו המונותיאיסטית עוגן פחות או יותר באותה מתכונת נרטיבית: האל האחד והיחיד, בורא עולם ואדם, הגה תוכנית חיים מחייבת לברואיו האנושיים ושיגר אותה אליהם באמצעות נביאו או משיחו. הראשונים זיהו בנקל את האיכות הנבואית־משיחית האותנטית של השליח־משיח ואת תו התקן האלוהי הטבוע בו מכוח יכולותיו להפוך על ראשם את חוקי הטבע ולבצע ניסים ונפלאות. 

			בכוח המילה והמטה מילא שליח האלוהים את הארץ בצפרדעים ובערוב, ביקע את הים וצפה במו עיניו החדות כעיני נץ בסנה בוער שלא אוכל. בדומה למשה המקראי, גיבור ההלכה המשנאי אלעזר בן הורקנוס עקר בפעלול טלקינטי עץ חרוב והרחיקו למרחק מאה אמה, ביטל את חוקי הגרביטציה כשהזרים מים לאחור, הרעיד את האדמה ואיים למוטט את כותלי בית המדרש. הוא אפילו הפעיל בת קול משמיים — יאומן ואף יסופר — והניח את הים מזעפו, (בבא מציעא, נ"ט, ע"ב). פרוטגוניסט תלמודי אחר, חנינא בן דוסא, ריפא חולים הנוטים למות (מסכת ברכות, ל"ד, ע"ב). מסכת משנאית נוספת מספרת לנו על נפלאותיו של 'מוריד הגשם' חוני (חוניו) המעגל, (תענית, פ"ג-מ"ח). לא נפקד מקומם של עושי הניסים אליהו ותלמידו אלישע: אליהו הציל מרעב אלמנה 'בנס כד השמן והקמח' שתכולתו האינסופית הגירה אין קץ טובין למאכל (מלכים א, י"ז: 17). הוא החייה את בנה המת של אלמנה והבקיע באדרתו את הירדן. תלמידו אלישע הפליא לעשות ב'שיבוט' שמן, ובדיוק כמו המנטור שלו הציל מרעב אלמנה וילדיה העניים. כמו כן הוכיח סגולות שמאניות כאיש רפואה: החייה בן אישה משונם, וכטוקסולוג מומחה טיהר נזיד מרעלים. זאת ועוד, הוא האכיל לשובע מאה איש בעשרים לחם שעורים, והציל מרעב את אוכלוסי בירת ממלכת ישראל (שומרון). אפילו גילה כי למי הירדן סגולות יוצאות דופן ובאמצעותם ריפא את שר צבא ארם ממחלת עור קשה (מלכים ב, ב: 7). 

			אליהו היה ככל הנראה איש החלל (אסטרונאוט) הראשון משעה שעלה השמיימה ברכב אש רתום לסוסי אש (מלכים ב, ב: 13). ישו(ע), לעומת זאת, ויתר על הפעלול הפירוטכני ועלה השמיימה סתם כך, אולי מחמת צניעותו ועקב החשדנות שהפגין כלפי כל צריכה ראוותנית, ומה יכול להיות ראוותני יותר ממרכבת־על רתומה לסוסי סילון. אחרון הנביאים — הוא מוחמד ממכה — נסמך גם הוא על שירותיו של סוס ערבי פלאי ואציל, אל־בוראק (הברק) דמוי הפגסוס כדי לרכב על גבו השמיימה. 

			שפעת מעשי הניסים שחולל ישו(ע) מעטרת את ספרי הבשורה (האוונגליונים). בלוקס (ח', 43-48) הוכיח ישו כישורים גניקולוגיים יוצאי דופן כאשר הפסיק במשיכת כנף בגדו דימום נשי שנמשך שתיים־עשרה שנים ברציפות. הוא גם ריפא משותקים ונכים בהבל פיו או במגע ידו. בדומה לאליהו ולאלישע הוא האכיל אלפים מבין חסידיו שוחרי המרפא והישועה בנס הלחם והדגים (מתאוס, ט"ו, 32-39), ועוד ועוד.538 

			תופעת המשיחיות מחוללת הניסים איננה יחודית אך ורק לגדולי הנביאים והמשיחים ממשה ועד ישו, והיא פרושה על פני מאות ואלפי שנים, למן אליהו ועד למלהטטי המשנה וגדולי התורה והחסידות, ומישו(ע) ועד קדושי הכנסייה (הנוצרית). זו האחרונה רשמה לעצמה את התרחשותם של מעשי נסים אפילו במאות התשע־עשרה והעשרים. ב־1854 הכריז האפיפיור פיוס התשיעי על הריון הבתולים של מריה וחידש את פולחן הבתולה, שגובה בהתגלויותיה של האם הבתולה בלורד (Lourdes) שבהרי הפירנאים (1858), בנוק (Knock) שבמערב אירלנד (1879) ובפטימה (Fatima) שבפורטוגל (1917).539 גם יהודים לא שקטו על שמריהם. יש מביניהם המאמינים בסכלותם כי הרבי מלובביץ' — מנחם מנדל שניאורסון, האדמו"ר השביעי של חסידות חב"ד — מעולם לא מת, שהרי הוא הוא המלך המשיח בכבודו ובעצמו. קאמבק ישועי בגרסה היהודית. גלמים ולא בהכרח מפראג. 

			המשתייך לקהילה דתית נתבע אפוא לבצע קפיצת נחשון הכרתית, שהיא מעבר ליכולותיו הסבירות של אדם, ולהאמין, למשל, כי אמו של פלוני הרתה מרוח אלוהים והיא עודנה בבתוליה, כי בנה הילך לו על מים, הֶחֱיה מתים, גירש שדים מֵחזירים מוכי טירוף, מת, חזר לחיים ועלה לשמיים — ולחילופין הבקיע את הים, כיסה את הארץ בהררי צפרדע ועלה לשמים רכוב על סוס פלאי — ושמעשי הניסים הללו הם הוכחה חותכת לעובדת שליחותו האלוהית, המחייבת. 

			ברי לכל בר בי רב, כי מושאיה האנושיים של הבשורה הדתית לא היו בעצמם עדי ראייה למעשי הנפלאות הללו, וכי שמעם בא עדיהם הודות לפועלם של מתווכים, חסידים ומעריצים, שלכאורה היו נוכחים — במו גופם שלהם על חמשת חושיו החדים כתער — בזירת ההתרחשות הפלאית. אכן קשה היא מטלת האמונה, וכפי ששנו גדוליה — 'יתגבר (המאמין) כארי לעבודת בוראו',540 כאילו נכח הוא עצמו בהר סיני. 

			ולא היא. התרחשותם של מעשי ניסים, שלא היו ולא נבראו, רחוקה עד למאוד מהתנסותם היומיומית הפרוזאית של כל בני האדם, ועמדתם לגבי האחרונים חובה שתהא שוללנית, או לכל הפחות חשדנית וספקנית. היא מציבה, אפוא, אתגר לא פשוט בפני מפיציה ומחולליה של אמונה או דת התגלות חדשה. גם אלו שנוטים לצניעות יתרה ומסתפקים בניסי עבר בלבד, מבינים, קרוב לוודאי, כי אמונתם מעגלית ונפסדת. הם מאמינים בכל ליבם בכתוב בתורה כיוון שזו ניתנה בהר סיני, אלא שאמונתם בהתרחשותו של המעמד מבוססת על סברתם המטרימה כיוון ששורבטה בחומש. זאת ועוד, לא רק שחזון האמונה הדתית — מריצה ריקה הנעה מעגלית סביב צירה הפורח באוויר — שקוע מעל צווארו במי אפסיים אפיסטמיים וגובל בהפרעה סכיזופרנית, על דרך ההיפוך ברוח אורווליאנית הוא אמור לשמש בסיס לתוכנית חיים כוללת ומחייבת: מעריסה ועד מוות. 

			במאמר שראה אור לאחרונה חברי הד"ר יגאל ורדי ואנוכי כתבנו כך: 

			"ביטוי ספרותי־אלגורי להשקפה כזו (פיגומיו המיתיים והמופרכים של סדר חברתי פלוני, תוספת שלי: א"כ), ספון, בין היתר, באגדה הנודעה של המספר הדני בן המאה התשע־עשרה הנס כריסטיאן אנדרסן, היא אגדת בגדי המלך החדשים. סיפור האגדה ממחיש המחשה וירטואוזית את מחירה הגבוה של הקונפורמיות — של היבלעותו של פרט באחרות הכוללנית — המשכללת שבר אונטולוגי ואפיסטמולוגי. בגדיו של המלך בסיפור האגדה אינם אלא הסמן הסימבולי של הסדר הפוליטי (המולך), וזה לא יכול שיחפוף את 'האמת הפרטית' והלא ניתנת לחלוקה של שמעון או ראובן: הפרוטגוניסט הילדי נטול הקטרקט החברתי המככב בסיפור האגדה והממסמס בטיפשותו האינפנטילית את עיוורון הבערות שמשיתה התביעה לקונפורמיות. משמעות הדברים היא שבמישור החברתי מצופה מן הפרט להתנהל כמעין סכיזופרן המתעלם מ'עקרון המציאות' והנענה כמריונטה לציווי המוחלט של 'אחרות הכוללנית'".541

			אכן, המאמר של ורדי ושלי עסק ברדידותם האפסיטמית של סדרים חברתיים־פוליטיים בכללם, אך נראה כי תופעה מאקרו־פתולוגית זו בולטת במיוחד בתיאוקרטיות לסוגיהן השונים. בני אדם, האיר אנדרסן את עיני קוראיו, מגלים נטייה מובהקת לפתיינות במקביל להיעדר נכונות מצידם לשלם את מחיר הנון־קונפורמיזם לנוכח סנקציות, שיושתו עליהם אם ימנעו מהיבלעות בתוך 'האחר הכוללני', וביתר שאת כאשר עסקינן בסנקציות חריפות. 

			אך לאחרונה פורסמה באתר מִרְשתת פופולארי ידיעה על הוצאת אזרח פקיסטני להורג בגין נפיחותיו המהדהדות במיסגד באיסלאמאבד. מדובר כמובן ב־Fake News. עם זאת יש בכך כדי להמחיש את הקלות הבלתי נסבלת של פיתוי צרכני חדשות ברוח רעיונותיו של אנדרסן, ולא זו בלבד אלא אף להדגים את ההכרה הרווחת בדבר קנאותם הרצחנית של הֶסדרים חברתיים תיאוקרטיים, הכרה שמזייף החדשות לעיל נסמך עליה. על מנת שחדשה מופרכת תשיג את מטרתה, שומה עליה להתיישב עם אמונות מבוססות. המסורת המוסלמית מספרת, כי קריאותיו של מואזין לעדת המאמינים להתייצב לתפילה מבריחה את השטן, שבעת מנוסתו נופח נפיחות קולניות כדי לסמא את אוזני המאמינים, ומכאן ועד לפסק הדין הקטלני — אף כי שקרי — לא ארוכה הדרך.542 על כך יכולים להעיד למשל, אלו מבני המיעוט היאזידי, שהתמזל מזלם לשרוד את רצחנותה של 'המדינה האיסלאמית'. כשם 'שהיצירתיות' של זייפן החדשות נסמכת לה על סיפור העקידה — חוט שדרתה המיתולוגי של הקנאות הדתית מבת קול ועד בת נפיחה — כך אגדת בגדי המלך החדשים מהווה מעין תמונת ראי לסיפור מקראי זה. 

			אין להתפלא, אם כן, מדוע זה קונסטרוקציה כה רופפת עורערה פעם אחר פעם בידי אלו שניחנו לכאורה בסגולות 'יוצאות דופן': מזיכרון פנומנלי, דרך הלוצינציות סכיזופרניות ועד אחת־עשרה בהונות. תכונות אלה ואחרות — נדירותן הסטטיסטית התפרשה בנקל ועם מעט עזרה מידידים־חסידים כמעשה נס וכתו תקן משיחי. מן הידועות והמפורסמות, שהבוהן האחת־עשרה איננה אלא אצבע אלוהים, ואין כאן משום סרקאזם. התכונות יוצאות הדופן הללו — אמיתיות, מדומיינות או מומצאות — ניתן היה למנפן בקלות יחסית, ולזכות באמצעותן ביתרונות וטובות הנאה לא מעטות, ועם מעט חוצפה ונחישות — אפילו בבכורה פוליטית: 'מלך המשיח', או לכל הפחות 'אדמו"ר'. 

			כך התקבעה אופנה של נביאים, משיחים או סתם 'קדושים' — מאלעזר בן הורקנוס ועד ז'אן דארק (Jeanne d’Arc) או, להבדיל, הרבי מלובביץ' — שעירערה פעם אחר פעם את יציבותו של מבנה השליטה החברתי־פוליטי, והיוותה אתגר, שחייב מענה מצד כוחות הסטאטוס־קוו. אתגר זה הוא שעומד, להערכתי, בבסיס עוצמתה של השנאה הדתית. תופעת המינות נחווית אפוא על ידי המאמין האדוק כאִיום קשה עד למאוד, שהוטל על ידי מי שאינו מהסס לדחות את עיקרי האמונה ובאופן זה להציב למולו בתמונת ראי את דמותו שלו כפתי מאמין לכל דבר. המינות הופכת לאספקלריה של המאבק הנמשך, שמנהל הוא עצמו בנפשו פנימה על מנת לאיין את האיום השקט, המפכה דרך קבע, והמובנה — דבר דבור על אופניו — בהיזיון, שהוא נתבע להאמין בו 'כארי המתגבר'.

			נקל להמחיש את משמעות הדברים באמצעות דימוי 'הפירמידה ההפוכה', שהציע בשעתו בר בורוכוב לעניין אחר לגמרי. פרוגרמת הדת המונותיאיסטית מורכבת מתוכנית חיים כוללת מלידה ועד קבר, המיוצגת על ידי קודקודה הרחב, ושעונה בתחתיתה מעשה פלסתר על בסיס צר שבצרים, שקיבל לגיטימציה מצדיק שניחן ביסוד הלוצינטורי. זהו מבנה רעוע, שניחן בארכיטקטוניה הגובלת באבסורד, לנוכח הפער העצום שבין יומרתה של הדת להיעשות מגדלור והדרכה לחיים לבין חדלות הפירעון האפיסטמית שלה. זהו, אפוא, 'סינדרום בגדי המלך החדשים' שהזכרתי לעיל, ואותו אבקש לעגן בממצאיהם של הנובליסט הישראלי דניאל כהנמן יבדל"א ועמיתו המנוח עמוס טברסקי, הוגיה ומנסחיה של 'תיאוריית הפרוספקט' (Prospect Theory). 

			לא אלאה את הקוראים בפיתולי עבודתם ואסתפק בהצגה קצרנית וממצה — כך אני מקווה — של הדברים. כהנמן ועמיתו מצאו, כי מעת ששחקן כלכלי מצוי במה שהם מכנים 'ממד ההפסדים' (Domain of Losses), מתערערת יכולתו להפעיל שיקול דעת רציונלי ראוי, לנוכח נטייתו להגזמה בכל הנוגע להערכת הסיכון שהוא נתון בו.543 להערכתי, הבסיס האפיסטמי המפוקפק של כל דת התגלות — שבו היא נתונה אף יותר מאידיאולוגיות אחרות — מציב באופן אוטומאטי כל ממסד דתי בעומק 'איזור ההפסד' ברוח דברי כהנמן. הנמנים עליו נוטים אפוא להגזמה ולהערכת יתר בתוצאותיה השליליות של האיומים המופנים כלפיהם כמקור לא אכזב לשטנה דתית ממוסדת. מכאן קנאותם הפתולוגית. 

			ניתוח זה עומד לכאורה בסתירה זועקת לטענתי דלעיל בדבר יציבותו המוכחת של מבנה השליטה הדתית, שיש לו הררי תימוכין אמפיריים. הצלחה כבירה זו מובנת לנוכח האמצעים חסרי התקדים, שאימצו לעצמם קברניטי ממסדים דתיים מקדמא דנא, כמענה לשבריריות האפיסטימית של המבנה התרבותי־הפוליטי כולו. אפילו סיפורי החומש מספקים מיני רמיזות על אופיה החקרני והביקורתי של אוכלוסיית המטרה שאליה פונה הנביא, כמו גם על חיבוטי נפשו של בחיר האל בשאלת משיחיותו. משה, אדון הנביאים כולם, התוודע לאיכויותיו האלוהיות של שולחו בדרך ניסית באמצעות 'סנה בוער שאיננו אוכל', אך הטיל ספק ביכולתו שלו לשכנע את בני ישראל, כי הוא פועל בשליחות האל ומטעמו: "הן לא יאמינו לי ולא ישמעו בקולי," (שמות, ד, א-ב). כך מצאנו גם בכתבי הקודש הנוצריים, שבהם מסופר (הבשורה על פי יוחנן, יב: 37), כי לא היה די במעשי הפלא, שישו(ע) הפליא לעשותם, על מנת לשכנע את ההמון כולו בדבר משיחיותו. במקום אחר בבשורתו של האפיסטול יוחנן (י: 20) נאמר, כי היו מי שסברו שהתנהגותו של ישו(ע) מלמדת כי "משוגע הוא", וכך גם אחדים מבני משפחתו הקרובה (הבשורה על פי מרקוס, ג: 21) הניחו כי "יצא מדעתו". 

			שבריריות זו היא שעמדה לדעתי ביסוד השקתן של פרקטיקות שליטה והשלטה תודעתית, שזכות היוצרים עליהן, נתונה, קרוב לוודאי, בידי פקידי השלטון האחמני עזרא ונחמיה. הם נקטו מדיניות 'חינוך המונים' באמצעות קריאתו הפומבית־ריטואלית של טקסט, שעבר תהליך קנוניזציה ונחשב לפי השכינה בכבודה ובעצמה. השלטה תודעתית זו היתה אבן הראשה של מבנה שלטוני יעיל, והיא סייעה להשקתה ההיסטורית של 'הפוליטיקה של הבניית הזהות', שלימים גובתה בהשלטת נורמת חובת הלימוד התורני. עסקינן כאמור במערך ציוויליזטורי, המעלה על נס את ערך האדיקות הדתית. ערך זה ליבתו בחובת הציות האוטומטי לסמכות — דמותו של אברהם עוקד 'בנו יחידו אשר אהב' היא כאמור הארכיטיפ המכונן שלה — שנועד לצמצם עד דק חיבוטים קוגניטיביים מסוכנים, ולעשות את האבטומטון הצייתני לגיבור תרבות ולנסיך אמונה. רצוי שתהא עיוורת, חרשת וטטרנית. 

			מערך הגיוס הדתי נעשה, אם כן, מפעל משומן, שעודד 'היטפשות נרכשת' המועלית על נס והגובלת בהפרעה סכיזופרנית, שהותמרה ונעשתה לבון טון ערכי־נורמטיבי בכסות המצדיקה והנפסדת, שהיא ביטוי לאינטואיציות עמוקות, לרגשות אותנטיים עזים, ואף לפילוסופיה (בלאז) פסקליאנית544 'רצינית'. אמצעי השלטה אחר, שנועד לצמצם את 'השאון הקוגניטיבי' המאיים, היה הרחבתה עד כדי 'תוכנית חיים (אמונית־דתית) כוללת', שאפילו המוות אינו תוחם את אופקיה, במטרה לבסס את אדני הדת על מצע ביהביוראלי: על כוחו של ההרגל, שהרי "מתוך שלא לשמה בא לשמה," (מסכת סנהדרין, ק"ה). זהו, אפוא, הגיונה האופרטיבי של טוטליזציית הדת היהודית, העומד ביסוד 'קידושו' של כל מה שבפרוזאי.545 

			אין חולק כי את יציבותם המוכחת של ממסדים דתיים יש להסביר, בין השאר, ביכולתם ליתן מענה לצרכים פסיכו־חברתיים עמוקים מאוד, שעומקם האוקיאני עומד ביסוד יציבותו של מבנה השליטה הדתי, בניגוד לטיעון דלעיל בדבר שבריריותם האפיסטמית. יחד עם זאת אין בכך כדי לטשטש את עקב אכילס ההכרתי של האמונה הדתית — הנפרש לו גבוה על פני השוק, אלי הירך ועד לאגן הקדוש כולו — כמו גם את הצטרכותה החוזרת ונשנית לאירועים 'ניסיים', שיש בהם כדי להוכיח את תקפותם כביכול של ספר המעשה ותוכנית החיים הדתית. 

			רפיסותו האפיסטמית של בניין הקלפים הדתי אינה קשורה בשאלות שהוא מציב, המשקפות לכאורה את החקרנות האנושית ואת 'טבע האדם', אלא ברדידות השרירותית והאינפנטילית של התשובות שהוא מציע. כך אירע, שדת מונוליטית אחת התפצלה לה לשלוש גרסות (אברהמיות) מתחרות, שכל אחת מהן מורכבת מעשרות ומאות כתות, חצרות וכנסיות. זהו בדיוק מגדל הקלפים הפורח באוויר של האמונה הדתית, וזהו 'איזור ההפסד' ברוח כהנמן המונח בתשתיתה. 

			ראוי לחלץ מכאן הגיג ביקורתי לגבי ההסבר של הנטינגטון, שהוצג לעיל, בדבר שורשיו של העימות הציוויליזטורי, המבוסס, לשיטתו של האחרון, על תהליכי הגדרת הזהות הקולקטיבית והעומד ביחס ישר לעוצמת השונות בין היחידות הרלוונטיות. לפי הנטינגטון, יש לצפות להעמקת קווי השבר והחיכוך הציוויליזטוריים ככל שהולך ומצטמצם מרחב החיתוך התרבותי המשותף. להערכתי, אפשר שדווקא קיומו של תחום חיתוך תרבותי משותף — צמצום ולא הרחבת מקדם השונות התרבותית — עלול להנביע התנגשויות רבות עוצמה אף יותר לנוכח האתגר, שמציב הסדר הציוויליזטורי 'המתחרה' על זה הנתון בחברה פלונית, והמקפל בחובו איום של ממש על שלטונו של הסדר הדומיננטי. 

			מכאן יובן, בין היתר, מדוע נקטה הנצרות הקתולית עמדה יחסית סובלנית כלפי יהודים, בהשוואה, למשל, לאלו שתוייגו כמינים, המאיימים לפלג את הכנסייה הנוצרית ולקרוא תיגר על סמכותם האפיסטולית של הבישופים. אימת 'הסכיזמה' (schisma, קרע, פילוג), היא שעמדה ביסוד הטבח השיטתי שבוצע בקטרים, בהוגנוטים ובאחרים, וספק אם יש לו מקבילה היסטורית דומה ביחסי הכנסייה הקתולית והיהודים. 

			זאת ועוד, העימות בין הציוויליזציות האברהמיות למשל — החולקות מיתוסים דומים ותיאולוגיה דומה — מקבל משנה חריפות לנוכח הפיתוי ההדדי המגדיש את סאת 'מרחב ההפסד', לשיטת כהנמן. ברי לכל בר בי רב, כי המרת הדת מאיסלאם לנצרות למשל, תובענית פחות, בהשוואה למי שמבקש להיעשות מנוצרי אדוק לבודהיסט מושבע. מכאן ניתן לחלץ מספר השערות, שיש בכוחן להציע הסבר לקטלנות המחרידה של מלחמות הדת באירופה במהלך המאה השבע־עשרה, שדומה כי שמות בצל את ההיסטוריה העקובה מדם של יחסי הנצרות והאיסלאם. 

			לסיכום הדברים, המהפכה העזראית היא שעומדת ביסוד מופע הקנאות הדתית על צורותיו השונות והמדממות. מקורות ההנעה של התסביך הפונדמנטליסטי משוקעים בצביונה המונותיאיסטי של דת ההתגלות העזראית, המציבה בקודקודה הקוסמולוגי אלוהות אימפריאלית יחידה כתצורתו העליונה של 'הצֶדק' וכמושא סגידה, תוך שהיא מפמפמת בגאון את התביעה לצייתנות אוטומאטית לציווי הדתי־אמוני. אלו מגולמים בחומש העזראי במיתוס העקידה, אשר משמעותו ביטול ואיון של כל אינטרס מוסרי לאור 'קדימותו' לעיל של הצו־הדתי הקטגורי. זהו הניהיליזם הרליגיוזי הבא לידי ביטוי, בין השאר, בפולחן האובדנות הדתית: בקידוש השם, במארטיריות הנוצרית ובשהידיות האיסלאמית. 

			פולחן הגוויל העזראי הנביט לימים דת הלכה, אשר הקיפה את כל תחומי החיים והקיום, ושיכלל מערכת הדוקה ויעילה ביותר של פיקוח חברתי, וכל זאת מכוח התביעה — הפומבית, הפרוזאית היומיומית והמעוגנת בסנקציות — למילוי חובות הלכתיות מלידה ועד מוות. ההֶצדק לטוטליזציה של האמונה הדתית בא גם הוא מאתוס האדיקות, אשר מיתוס העקידה הוא כאמור הארכיטיפ הספרותי שלו. 

			אף שסטרוקטורה סוציולוגית זו העמידה מנגנון אפקטיבי מייצב של פיקוח חברתי, היא הייתה נתונה דרך קבע באנומליה־משברית־פוטנציאלית, וזו בתורה הזינה את התביעה לאדיקות פנאטית, והפעם כמנגנון הגנה. שני גורמים עיקריים עמדו ביסוד תופעה זו. ראשית, חדלות הפירעון האפסיטמית של דת ההתגלות העזראית, אשר עמדה בניגוד משווע לתביעותיה האימפריאליות לשמש מגדלור יחידני המארגן את חיי העדה הדתית מהמסד עד הטפחות — זהו כאמור 'סינדרום הפירמידה ההפוכה'. שנית, המתח בין רפיסותה האפיסטמית לבין תביעותיה המקסימליסטיות של כל דת התגלות אברהמית גרם להיווצרות אזור הפסד על דרך כהנמן — אפס סובלנות כלפיי גילויי מינות וכפירה. כמו כן דת התגלות דיאלוגית נדרשת 'לשחזר' פעם אחר פעם את התרחשותם של מעשי ניסים במטרה לשקם, לשמן ולהחיות מחדש את פיגומיה האפיסטמיים הרעועים. כך ניתנה לאופורטוניסטים כאריזמטיים בעלי תכונות אלו או אחרות מסוגו של אורי־גלר הזדמנות לקרוא תיגר על שליטתה של העילית הדתית־שלטונית. זהו בקליפת אגוז סיפורם של פרוטגוניסטים היסטוריים כגון ישו(ע) הנוצרי, הנביא מוחמד, שבתאי צבי ומרטין לותר. 

			היהדות העזראית קיפלה אפוא בתוכה את זרעי 'חורבנה'. המהפכה שעורר עזרא הייתה 'מפץ היסטורי', שנקל לעמוד על השלכותיו לאורך מאות ואלפי שנים ולקשור קשירה קזואיסטית בינה לבין חוטריה ההיסטוריים — היהדות הרבנית, הנצרות והאיסלאם — כמו גם בינה לבין תופעות מאוחרות בהרבה, כגון הרפורמציה, שואת יהודי אירופה ואסון מגדלי התאומים, ואולי אף המהפכה המדעית־קופרניקאית. הפרק הבא, החותם את חיבורי המובא כאן, יסמן סטיה מגישה מאקרו־היסטורית מעין זו, יקצר משהו את היריעה וידון בהשלכותיה המיידיות של המהפכה העזראית כמי שעמדה ביסוד ההשתלשלות ההיסטורית של תקופת הבית השני. 

			פרק שלישי

			היסטוריה כלכלית־פוליטית של 
תקופת הבית השני

			הרפורמה הפולחנית של עזרא ונחמיה העלתה עד למאוד את קרנו הכלכלית של בית המקדש בירושלים. הוא נעשה למרכז גבייה אימפריאלי חשוב ולמוקד של פעילות כלכלית אינטנסיבית, אשר הַשליטה בו הבטיחה דיבידנדים שמנים, שחולקו בין העילית הכוהנית לבין השלטון לדורותיו. 

			עד להחרבת בית המקדש ידעה יהודה מספר תקופות של ריבונות, שבהן נשלטה בידי חמולה ממוצא יהוד(א)י.546 המניע המרכזי לחתירה לריבונות מקורו בשאיפה של יחידים ומקורביהם להשיג מונופול על המתחם המקודש ולצמצם את הצורך לחלוק במשמניו עם אחרים. שאיפה זו נמשחה לעיתים מזומנות ברטוריקה דתית מצדיקה, אך מניעיה היו בעיקרם החתירה לעוצמה פוליטית, שהבטיחה שליטה על מרכז הגבייה המכניס ביותר ביהודה, ואולי באיזור כולו. 

			להוציא את הורדוס אנטיפס, ששלט ביהודה כמלך בחסות רומי — וכך במידה מסויימת גם יורשיו — כל מבצעי ההזנק הריבוניים ניזומו וכוונו ע"י עיליות דתיות או כוהניות. היגד זה יפה במיוחד לחמולת חשמונאי, שנמנתה בתחילת דרכה על הכהונה הכפרית, ושדרכה צלחה בהיעשותה לטייקונית שליטה פוליטית. התפתחות זו יצרה את הרקע ואולי אפילו חייבה את הסתאבותה המהירה עד כדי התייוונות, כפי שניתן אולי ללמוד משמותיהם ההלניים של מי מבין שליטיה: (יהודה) אריסטובולוס, (יוחנן) הורקנוס ואלכסנדר (ינאי). כך גם ביחס לתקופת שלטונו של הורדוס, ובוודאי לגבי מחולליו של 'המרד הגדול', שהמפורסם ביותר מביניהם נודע לתהילה דווקא כהיסטוריון ואזרח רומא: הכהן לשעבר יוסף בן מתתיהו, שמת ונקבר כיוספוס פלביוס. מרכזיותו של בית המקדש בתקופה החשמונאית, בתקופת הורדוס, בזמן המרד הגדול ברומאים ואפילו במרד בר כוכבא — שבתקופתו כבר עמד בהריסותיו — באה לו לא רק מכוח קדימותו הדתית־סימבולית, אלא בעיקר משום הפונקציה הכלכלית, שמילא כתנאי לתיפקודו היעיל והמשתלם של כל מיזם שלטוני־פוליטי. 

			כבר עמדנו על אי יציבותה הרופפת של דת הגוויל העזראית, שתוצאיה בהפצעתן והתגבשותן של מוטציות אמוניות־פולחניות שונות, לא אחת בעקבות הופעתו של חוזה כריזמטי שהאל 'התגלה' מגרונו. כך בהדרגה הפציעו מפלגות וכתות ביהודה, ולימים הנצרות, כחוטרה המוטציוני של היהדות.547 לטיעון זה חשיבות רבה, שכן השלב השני בהתגבשות היהדות ושִדרוגה לכדי דת הלכה לא היה רק ביטוי למנטליות הפרושית־למדנית, שנותרה האופציה הפולחנית הדומיננטית לאחר חורבן בית המקדש השני, אלא כאמור גם תגובה לעוצמתה המתגברת של הנצרות. 

			הנצרות אינה אפוא רק תולדה של יהדות מטרימה, אלא אחד מאדניה ההיסטוריים המובהקים של דת ההלכה הרבנית. טיעון זה אינו מוכר לרובו המכריע של קהל הקוראים היודו־ישראלי, הגם שיש לו מידה של אחיזה בספרות הלועזית. ברוח זו אבקש להציע ביאור היסטורי לחתימתם הקנונית הסופית של כתבי הקודש; להתפתחותה המטאורית של התורה שבע"פ, שזכתה תוך שנים ספורות לגרסה קודיפיקטיבית כתובה; למרד בר כוכבא ולחתימת התלמוד. הסבר זה מייחס את עיתויים ההיסטורי לשלבי התפתחותה של הנצרות מדת מקומית אזוטרית לכוח פוליטי ותרבותי גלובאלי. הסיפר יחתום את הפרק הנוכחי, שחלקו הראשון שוטח את סיפורם של המיזם החשמונאי, המרד הגדול, רבי יוחנן בן זכאי ומרד בר כוכבא. 

			המיזם החשמונאי, השלטון הרומי וההרודיאני והמרד הגדול 

			שלא במפתיע פותח פלביוס את חיבורו 'תולדות מלחמת היהודים עם הרומאים' בסיפור מרד החשמונאים בשלטון הסלווקי, אשר סיפק להערכתו מודל השראה וחיקוי למרידות באימפריה הרומית שתי מאות אחר כך.548 בתשעת הפרקים הראשונים מספר יוספוס על עלילות בית חשמונאי ומלמד, בין היתר, על היחסים ההדוקים שנתכוננו בין העילית הכוהנית למרכזים האימפריאליים ולשליטיהם הסלווקיים, הפתולומאים והרומאים, וכמו כן על התפקיד החשוב שמילאו יהודי הפזורה במתרחש ביהודה.549 

			מתוך המקורות העומדים לרשותנו אנו למדים על החרפת המאבק הפנימי בחוגיה של התרבות ההלניסטית בקרב האצולה היהודאית, שנסב, בין השאר, סביב סמכויות הקשורות במשרת הכוהן הגדול. רוח האופורטוניזם ההלניסטי גרמה לחיכוכים ותככים רבי עוצמה על רכישת הבעלות על הסמכויות הללו לאור היתרונות שהבטיחו: גביית מיסים, שליטה באוצרות בית המקדש וניהול האגורה (כיכר השוק) בירושלים.550 ברגיל הופקדה המשרה הרמה בידי חמולת חוניו מבית צדוק, אשר על פי המסורה בניה שימשו בכהונה הגדולה מימי שלמה המלך. 

			בין אחד מפקידי בית המקדש, ששמו שמעון, לבין הכהן הגדול חוניו השלישי התגלע סכסוך בעניין ניהול האגורה שבירושלים. הפקיד האסרטיבי, שנמנה על משפחת כוהנים בולטת ומתיוונת, השחיר פניו של הכוהן הגדול באוזני השליט האנטיוכי, סלווקוס הרביעי. האחרון ביקש למהר ולשים ידו על אוצרות בית המקדש בטרם יבולע להם מידו החמסנית של הכוהן הגדול, אשר נפל רבב באמינותו.551 

			חוניו המודאג נאלץ לשים פעמיו לאנטיוכיה על מנת לשאת ולתת עם סלווקוס. איתרע מזלו, ואת כס המלוכה בסוריה אייש כעת אנטיוכוס הרביעי אפיפאנס, (175-164 לפנה"ס). הוא הדיח את חוניו ומסר את משרת הכהן הגדול לידי אחיו של חוניו, יאסון. האחרון פיתה את אפיפאנס בשלמונים ונפנף במחוייבותו העמוקה כלפיו באמצעות ארגונה מחדש של ירושלים במתכונת פוליס הלניסטית. אפיפנס נתרצה למדיניותו של יאסון, והיו לו סיבות טובות לכך: הקמתם של גימנסיון ואפביון552 בירושלים סמוך לבית המקדש זיכתה אותו בהכנסה נוספת בתמורה להענקת רישיון למיזם בעיר היהודאית העתידה לשאת את שמו שלו (אנטיוכיה), כמעין סטלינגרד הלניסטית. 

			הגם שספר מקבים ב' נוקט בעמדה ביקורתית כלפי הניסיון לעשות את ירושלים לפוליס הלנית, אפילו הוא אינו מכחיש, שתחרויות הספורט בגמנסיון, שנערכו רחמנא ליצלן בעירום, משכו אליהן קהל רב. יאסון התגלה אפוא כאסון לשומרי המסורה, אך הם עוד עתידים להתגעגע אליו. דעתו של אפיפאנס ההיפראקטיבי לא נחה, והוא מינה תחת יאסון (175 לפנה"ס) הלניסט אדוק שבעתיים: מנלאוס. האחרון פנה והנהיג סגנון עריצות מזרחי: הוא ניכס לעצמו את אוצרות בית המקדש ועשה בהם שימוש לצרכיו האישיים. אפילו המושג חילול הקודש 'חלבי' מדי מכדי למצות את גודל הזוועה.553 

			ההתפתחויות ביהודה משלב זה עשויות לשמש תסריט לדרמת פעולה הוליוודית: אפיפאנס יצא למסע מלחמה במצרים, וביהודה נפוצו שמועות — ככל הנראה ביוזמת מתנגדיו של מנלאוס — על מותו של 'שמש העמים' הסלווקית במערכה הכבדה. אלו מרדו בכהן הגדול, שנתייתם לכאורה מבן־בריתו מטיל האימה. מנלאוס הודח, ויאסון היה זה שזכה בתפקיד. שנת 168 לפנה"ס עמדה אפוא בסימן קאמבק דרמטי: יאסון, שעורו נהפך עליו ממתיוון מוקצה למשיח בשמן, חזר לשמש במשרת הכהן הגדול. 

			פורטונה אלת המזל לא נטשה את מנלאוס, ומה שחשוב יותר גם לא את אפיפאנס: מותו של האחרון לא היה ולא נברא, והיה בעיקרו ביטוי לכמיהות הלב של יאסון וחבריו ומניפולציה שקרית מצדם. הדיאדוך היווני — המת שחזר לחיים — שם פעמיו לירושלים המורדת, החזיר את מנלאוס לשלטון והציב חיל משמר במצודת העיר (חקרא). הוא פנה ונקט כנגד יהודים צעד חסר תקדים: גזירות דת. אפשר שצעד קיצוני לכאורה זה נבע מאישיותו המופרעת — סברה המקובלת על חסידי אותה הדת, המשוכנעים כי כל מדיניות נגד דתם היא ראיה מכרעת לשגעון מרושע, אך סביר לא פחות להניח, כי מדובר היה בצעד, שמטרתו ביצורה של התרבות ההלנית ביהודה המורדת. זו הצטיינה, ככל הנראה, בכוח משיכה רב, כפי שמלמדים עובדת 'התייוונותה' משכבר של העילית הצדוקית והצלחתם הרבה של מופעי הספורט בגמנסיון. 

			מרד המקבים פרץ לכאורה על מנת לנכש עשב ציביליזטורי שוטה לנוכח הסלידה 'העממית' ממדיניות הגזרות של אנטיוכוס. ייתכן כי מקורותיו משוקעים דווקא בהצלחתה הרבה. יחשוב הקורא על העונג ההדוניסטי הצמוד לטקסים הקשורים, לדוגמה, בפולחן האל דיוניסיוס, שכללו בין השאר משתה לשוכרה כיד המלך — וזה היה רק קצה הקרחון — כניגוד קוטבי ומלבב לרצינות התהומית ולכללי הטקס הנוקשים של פולחן הקורבנות היהודי, קל וחומר בניגוד לשעמום המרדים, שנסכה ההתעסקות הכפייתית בטקסט, שנקרא באופן ריטואלי פעם אחר פעם. יתכן שהשליט הסלווקי פנה לניהול מערכה תרבותית כנגד יהדות הסֵפר, כיוון שזיהה את תפקידה בליכוד שורותיו של מרד עממי. הוא הניח ואף קיווה, שדת משתאות הוללת, המלווה בהפנינג תחרויות ספורט, תקנה לעצמה לא מעט חסידים, ואולי תיעשה בהדרגה לבון טון התרבותי המנצח. מירושלים, אם ירצה השם, תחלחל לה לפריפריה הכפרית, ובא לציון גואל. 

			השם, רחמנא ליצלן, רצה אחרת: התגובה הנחרצת כנגד מדיניותו של אפיפאנס, קשורה, קרוב לוודאי, בחששותיה הכבדים של שכבת ההנהגה הפריפריאלית, ובראשה הכהונה הכפרית, מפני אובדן זכויות היתר שלה לנוכח יעילות מדיניות 'הגזירות'. האחרונה עתידה הייתה להיעשות המפסידה העיקרית מגזירות הדת, שלא איימו, קרוב לוודאי, על הכהונה העירונית, וזו המשיכה בתפקידה הפריבילגי. הראשונה פנתה לניצול המשאבים שעמדו לרשותה: ההיכרות האינטימית והקרובה עם אוכלוסי הפריפריה, השנאה הטבעית של המגזר הכפרי כלפי אלו שזוהו עם השלטון ומשמניו — בראשם האצולה העירונית המתייוונת — והקלות שניתן היה לתייג ולהכפיש את האחרונה בהזניית 'דרך האבות'. 

			את הצלחותיהם הצבאיות של יהודה המקבי והנוהים אחריו מקובל להסביר גם באיום הפרתי, שעימו אולצו להתמודד השליטים הסלווקים, ואכן עלה בידי המקבים להכניע פעם אחר פעם את הכוח שנשלח למולם, שהיה מצומצם בהיקפו ובחימושו.554 בצלאל בר כוכבא מציע ניתוח משווה מרשים ומשכנע ביותר בעמלנותו החרוצה בשאלת היקף הגיוס לכוחותיו של יהודה. הוא קובע, כי משיקולי יחצ"נות שושלתית ספר המקבים מפריז כלפי מטה ביחס להיקף כוחותיו של יהודה וכלפי מעלה ביחס לכוח הסלווקי.555 הוא אף מצביע על הדמיון בכושר הגיוס ביהודה — העולה לכדי 10%-15% מהאוכלוסייה — לזה של אתונה הקלאסית ורומא מתקופת הרפובליקה.556 כושר גיוס זה נראה מרשים בהתחשב בעובדה, שהוא התבצע בהיעדר שליטה ריבונית. ראוי להסבירו במקדם השליטה הגבוה של ההנהגה הדתית המקומית בצאן מרעיתה, והוא מהווה ראיה ליעילות הרבה של טכונקרטיות השליטה התודעתית, אפילו בגרסתן הבוסרית והעתיקה. 

			שליטי אנטיוכיה היו מוטרדים הרבה יותר מההתפתחויות לרעתם ביוזמות המחוזות במזרח,557 ולכן פנו למדיניות פיוס וביטלו את גזירות הדת. ביטול הגזירות והענקת חנינה למורדים לא הביאו לסיום המרד, שכן מטרתו האמיתית הייתה כיבוש ירושלים, תפיסת מרכז הגבייה המקודש והעברת השליטה בו לידי חמולת חשמונאי ומקורביה. כך, מעת שנתחוור ליהודה המקבי, כי נוצרה שעת כושר 'לטיהור המקדש' בעקבות הסתלקותו של בא כוח השליט הסלווקי ליסיאס (164 לפנה"ס), הוא השתלט על העיר ושם ידו על הבית ועל משמניו. 

			משפחת חשמונאי ומקורביה השיגה את מטרותיה במחיר חידוש המלחמה והמשך תנופת המרד, שהפעם התנהל כמלחמת כיבוש, שעילתה בצורך לסייע ליהודים נרדפים מחוץ ליהודה. ליסיאס, ששימש השליט בפועל של הממלכה הסלווקית ואפוטרופוס של המלך הינוקא אנטיוכוס החמישי, הטיל מצור על ירושלים. הוא אמנם נאלץ לשים פניו בחזרה לאנטיוכיה לדיכויו של מרד אחר, אך עוצמתו של הכוח הסורי חייבה את החשמונאים למסור את תפקיד הכהונה לידי אדם, ששמו אלקימוס מלמד על נטיותיו ההלניות.558 

			מאבק מר, שפרץ בסוריה ב־153 לפנה"ס, איפשר ליונתן (החשמונאי) — מחליפו של יהודה שנהרג באלסה (אלעשה) — להשיג הישגים: אחד משני הטוענים לכתר בסוריה, אלכסנדר באלאס, הציע לו את הכהונה הגדולה, לאחר שכבר מונה לשמש מושל יהודה ע"י יריבו דימטריוס. כך נתגשם חלומה הרטוב של חמולת חשמונאי, ויונתן נעשה למושלה הרשמי של יהודה ולכהן גדול. התרופפות השלטון הסלווקי ונחישותה של משפחת כהונה כפרית, שידעה לנצל את קנאותן של השכבות העממיות, הקנו לה אפוא שליטה פוליטית, שנשתכללה בסופו של דבר לכדי מלוכה כוהנית שושלתית. השליטה בבית המקדש תיוותר אפוא בבת עינם של השליטים החשמונאים, וברוח זו מכנה אותה רפפורט כהונה מדינית־חילונית.559 היא הבטיחה לחמולה זו לא רק שליטה בנכס הסימבולי החשוב ביותר — אבן הראשה הדתית־פולחנית — אלא גם נכסים מוחשיים, שנבעו מהעוצמה הכלכלית שהעניקה. 

			למרות זאת ולפחות עד לתקופתו של אלכסנדר ינאי (103-76 לפנה"ס) ולאחריה, נתון היה שלטונה תחת איומים חמורים. יונתן החשמונאי (152-143 לפנה"ס) היה אמנם כהן גדול ומושל יהודה, אך לא נהנה ממעמד ריבוני רשמי: הוא חוייב בתשלום מיסים לריבון העל האזורי, וכוח סורי אייש דרך קבע את החקרא שבירושלים. סופו שנלכד ונרצח בידי אויביו. אחיו שמעון שיפר את מקדם השליטה הריבונית מעת ששיחרר את יהודה מעול המס, ואף זכה באשרור עממי מטעם הכנסת הגדולה להחלת שלטון שושלתי (140 לפנה"ס). יתר על כן, הוא קנה את הזכות לטבוע מטבעות — אולי הסממן החשוב ביותר לעצמאות ריבונית, אך נרצח בידי חתנו מושל יריחו (134 לפנה"ס), שפעל כנראה מטעמו של אנטיוכוס השביעי (סידטס). אחיו יוחנן הורקאנוס אמנם סיכל את תוכניתו של הרוצח לתפוס את השלטון ביהודה, אולם חוייב נאמנות לסידטס, (132 לפנה"ס). רק התפוררותה ההדרגתית של הממלכה הסלווקית איפשרה לו וליורשו אלכסנדר ינאי לבסס את שליטתם ביהודה וסביבותיה כמלכים של ממש.560 

			חיים תדמור קובע, כי אחד מתווי ההיכר הבולטים של התקופה החשמונאית הוא התפשטותה הטריטוריאלית ההדרגתית בתקופה זו, אך אין הוא עומד במפורש על הקשר בין הופעתם של כהנים־מצביאים לבין כיבושים אלו. לדבריו גדודי שכירים זרים הופיעו עוד בימי יוחנן הורקנוס, וכל הבאים אחריו המשיכו בדרכו. גם חיילים ממוצא יהודאי נזקקו כמובן לאחזקה ולשכר.561 והיו מן הסתם גם הוצאות אחרות: הקמת ביצורים, שכלולם ותחזוקם בירושלים ומחוצה לה, והשקת חיי חצר ראוותניים, שהלכו ולבשו תצורה הלנסיטית.562 כל אלו תבעו מימון. השליטה בבית המקדש סייעה להם אפוא — לצד הכנסות ממיסים נוספים — להרחיב את הכוח הצבאי שעמד לרשותם, תוך ניצול התפוררותה ההדרגתית של הממלכה הסלווקית על מנת לחזק ולתחזק את שליטתם הריבונית ביהודה ובסביבותיה. יתכן שאפילו אפשרה אותן מלכתחילה. 

			השליטה על בית המקדש הביאה לידי מדיניות כיבושים וגיור בכפייה של אוכלוסיות זרות — אדומים ויטורים — על מנת להרחיב את היקף העלייה לרגל לשם הגברת גביית המסים. המהירות, שבה הומרה מחוייבותם העמוקה לכאורה של משפחת חשמונאי לתרבות היהודית בגינונים הלניסטיים, מהווה ראיה לתפקיד הכלכלי החשוב, שמילא המתחם המקודש, ובעיקר למניעיה של חמולת השלטון ומקורביה, שהיו קשורים בתאוות השלטון ומנעמיו לפחות בה במידה שנסמכו על אמונה דתית אותנטית. 

			בצלאל בר כוכבא מלמד אותנו, כי בשנות השלטון הסלווקי — הווה אומר 330-140 לפנה"ס בקירוב — שימש בית המקדש חוליה חשובה ואף מרכזית במדיניות הגבייה האימפריאלית. הוא מציין כי אוכלוסיית המטרה שהקיף לא מנתה רק את תושביה היהודים של א"י, אלא גם את יהודי התפוצות. לדבריו נהנה השלטון הסלווקי מדיווח חוזר ונשנה על היקף הכנסותיו של בית המקדש. מידע זה שימש למטרות שונות, וביניהן הערכת היכולות הכלכליות של האוכלוסיה ואיתור מעלימי מס. בית המקדש פעל אפוא לא רק כמרכז גבייה, אלא גם כמעין 'לשכת מידע מרכזית לסטטיסטיקה'. תיפקודו התקין והמתמשך נחשב חיוני כל כך, עד כי השלטון הסלווקי נהג גם לתמוך במקדש תמיכה כלכלית במקרי הצורך, מן הסתם כהשקעה משתלמת.563 כך היה, קרוב לוודאי, גם בתקופה החשמונאית. 

			המחקר הארכיאולוגי, כפי שמלמד דוד גורביץ', תומך בהשערה, כי בתקופה זו הורחבו בירושלים באורח ניכר תשתיות, שנועדו ליתן מענה לצורכיהם של המוני העולים לרגל. הבריכות הפתוחות שנתגלו בחפירות שנעשו בעיר שימשו להערכתו הן לאגירת מים והן לטבילה, ויש בהן כדי להצביע על המשאבים הממשיים, שהשקיע בית המלוכה בעידוד העלייה לעיר, בדומה לשלטון הסלווקי. בית המקדש היה ונותר אפוא, השקעה משתלמת מאוד. כך היה בתקופה האחמנית, ההלניסטית והרומית (וראה להלן). יתר על כן, מטעים גורביץ', המוני העולים לירושלים לא הסתפקו בתשלום המס הנדרש — מחציתו של השקל — והפגינו את אדיקותם הדתית בסאה של מחוות תרומה נוספות. משמע, בית המקדש לא פעל רק כמרכז גבייה מכוח 'חוק' אלא גם כמעין 'מלכ"ר', לפחות לפי אבחנותיו של גורביץ.564 כך סבור גם ההיסטוריון אייל רגב הגורס, כי החשמונאים הם אלו שנשאו בעול ההכרעה בסוגיית השימוש בכספי התרומות, שהגיעו לבית המקדש מכל רחבי העולם היהודי.565 

			הראיות מלמדות, כי גם בתקופה הרומית שימש בית המקדש 'עוגן זהות ארכימדי' לא רק ליהודי ירושלים וסביבתה אלא גם ליהודי הפזורה, בדומה למעמדו ולתפקידו בתקופה ההלנית והחשמונאית. פלביוס מספר, כי תושביה ההלניים של קירני שבלוביה מנעו מיהודי העיר לשלוח את 'כספי ההקדשות' (כספי בית המקדש), ורק התערבות רומית איפשרה את שליחתם.566 כמוהם גם יהודי אסיה הקטנה נהגו לשלוח כספים לבית המקדש, דבר הנלמד מכך שממונם, שנועד להגיע לבית המקדש, נשדד בידי מלך פונטוס,567 ולימים גם בידי הנציב הרומי של הפרובינציה, פלאקוס (Flaccus).568 אביעד קליינברג מספר, כי מספרם של יהודי האימפריה הרומית במהלך המאה הראשונה לספירה הקיף עשרה אחוזים (!!!) מאוכלוסייתה. יש בכך כדי ללמד על משמעותו הכלכלית העצומה של בית המקדש. על כך יש להוסיף יהודים, שלא חיו בגבולות האימפריה, יהודי בבל למשל, שגם עליהם הושתה כמובן מצוות העלייה לרגל על ההוצאות המקופלות בה.569 

			הגרסה בספרות המחקר, המטעימה במיוחד את חשיבות תפקידו הכלכלי של בית המקדש, שמורה לאלו הסבורים כסילבי הוניגמן מאוניברסיטת ת"א, כי המוטיבציה למרד המקבים נבעה אך ורק מהרצון להשיג שליטה בבית המקדש ובאוצרותיו. תנאי לכך היה השגתו של שלטון פוליטי עד כדי המצאת הטלתן של גזירות דת ע"י אפיפנס במטרה לעטור על ראשי חמולת חשמונאי את כתר הצלתם של הדת היהודית ושל בית המקדש, ועל מנת להעניק להם את בסיס הלגיטימציה הדרוש לתובעי השלטון ולמחזיקים בו. יתכן שהצדק עם הוניגמן, אני מנוע כמובן מלהכריע במחלוקת היסטוריוגרפית זו.570 

			ככלל, גם אני נוטה להדגיש את החשיבות העצומה, המכוננת ממש, של הפונקציה הכלכלית, שמילא בית המקדש מראשית הקמתו ועד מועד החרבתו כמרכז גבייה, אם כי יתכן, שהוניגמן מרחיקה לכת בהיסטוריוגרפיַת הקונספירציה המשורטטת על ידה. כך או אחרת, המאמץ לגיור בכפייה של אוכלוסייתה הלא־יהודית של הממלכה החשמונאית, שצויין לעיל, והפיתרון הטיטוסיאני לבית המקדש השומרוני 'המתחרה', אשר נהרס עד היסוד בתקופת שלטונו של יוחנן הורקנוס הראשון (135-104 לפנה"ס), מאששים את סברתי דלעיל ועולים בקנה אחד עם השערותיה של הוניגמן. לא זו אף זו, החרבתו לימים של בית המקדש (השני) מנעה את השלמתו של תהליך הגיור, שכן מבחינה פולחנית־טקסית הוא חִייב הבאת קורבן לבית המקדש, מה שמצביע היטב על תכליתם הכלכלית 'העליונה' של תהליך הגיור ושל בית המקדש.571 

			את שלהי תקופת שלטון החשמונאים מבשרת הגברת המעורבות והנוכחות הרומאית במזרח, שהלכה והתעצמה החל מהמחצית השנייה של המאה השנייה לפנה"ס. המצביא הרומי פומפיוס (Gnueus Pompius Magnus) וחיילותיו השתלטו על יהודה ועל ירושלים במהלך 63 לפנה"ס והכפיפו את יהודה — הנתונה להלכה לשלטון הכהן הגדול יוחנן הורקנוס, בנה של המלכה החשמונאית שלומציון־אלכסנדרה — לסמכות נציב סוריה. הנאמנות לרומי נעשתה תנאי הכרחי לשלטון ביהודה, כפי שהוכיחו התקוממויותיו החוזרות ונשנות של אלכסנדר החשמונאי כנגד דודו הורקנוס — ולמעשה כנגד שלטונה של רומי — שחזרה והשליטה בכוח את סמכותה ביהודה. 

			הרומאים גילו התעניינות עמוקה בבית המקדש בירושלים, שאוצרותיו נבזזו לראשונה בידי נציב סוריה קראסוס (Crassus) לצורך מימון הלחימה באימפריה הפרתית, (54 לפנה"ס). הורקנוס ויד ימינו אנטיפטרוס האדומי — אביו של הורדוס והשליט בפועל ביהודה — חסו בצילה של רומא, שהעניקה לאחרון לא רק אזרחות רומית, אלא גם מעמד רשמי כ'אפוטרופוס של יהודה'. סופו של אנטיפטרוס האפוטרופוס היה מר ונמהר: הוא הורעל למוות ע"י אלו ממקורבי הורקנוס, שלא שבעו נחת מהשתלטותה של משפחה ממוצא אדומי נחות על יהודה, ועוד על חשבונם שלהם. הסנאט הרומי הוא שהכתיר את הורדוס למלך יהודה (40 לפנה"ס), והוא השתלט עליה באמצעות חיל רומי. הוצאתו להורג של אנטיגונוס, אחיו של הורקנוס, סתמה את הגולל על שלטונה של החמולה החשמונאית ביהודה.572 

			מוצאו של הורדוס לא איפשר לו לכאורה לשמש כהן גדול, וייתכן שאופי המשרה הרמה לא הלם את מזגו. עם זאת, לא יכול היה להפקיר את התפקיד רם הדרג ועתיר העוצמה בידי מי שלא סמך ידו עליהם. לפיכך מינה כהן גדול מטעמו, יהודי בבלי, שחב לו נאמנות. הוא גם פנה להרחבה רבתי של בית המקדש, וזה זכה לשידרוג ארכיטקטוני ניכר, שלא נפל במאום מהבנייה הקולוסאלית ברומא. הרחבת בית המקדש נועדה מן הסתם לצורכי פולחן אגו, אך אבן הראשה והתמריץ העיקרי למפעל השיפוץ כולו הייתה המטרה הכלכלית. שמו של המבנה המפואר בירושלים, שנישא בפי כל, הגביר את כוח המשיכה של ירושלים כאתר עלייה לרגל, והגדיל את ההכנסות ממנו ומהעסקים שנתפתחו סביבו. היו לו יתרונות נוספים: הצדקה לגביית מיסים נוספים, מקור עבודה לשכבות העממיות ושיפור התחרות עם חוגי הפרושים על תמיכת ההמונים.573 הרחבת בית המקדש הייתה אם כן השקעה כלכלית משתלמת, שעלתה בקנה אחד עם היצירתיות שהפגין הורדוס בכל הנוגע למיסים, שגבייתם שוכללה מאוד, ועם מיזמים מכניסים נוספים. הידועים מביניהם הוא מפעל ייצור ושיווק בושם האפרסמון, אשר נעשה מצרך מבוקש ויקר בכל רחבי האימפריה הרומית, ובנייתו של נמל מפואר בקיסריה. הורדוס היה אולי הראשון שעשה את יהודה למדינת הזנק (STARTUP) בעלת מוניטין בינלאומי. 

			כאמור, תחת שלטונו של הורדוס נעשתה יהודה למעצמה כלכלית משגשגת, ומכאן יובן מדוע לאחר מותו העדיפה רומא להשליט ביהודה שלטון נציבים, שיקל עליה לנצל בצורה המיטבית את עושרה של הארץ. יתכן שהיו לה גם שיקולים נוספים בהחלטתה לעשות כן. פלביוס מספר כי מיד לאחר מותו הגיעה לרומא משלחת יהודים, שביקשה שלא למסור את השלטון ביהודה לבנו (ארכלאוס), אלא להכפיף את יהודה לשלטון נציבי רומי. בקשה זו נצטרפו אליה 8000 (!!!) מיהודי רומא.574 היענותה של רומא לבקשתם הייתה מביאה לא רק לביטול מוסד המלוכה — ששורשיה אדומיים ונטיותיה הלניסטיות — אלא גם להעברת השליטה מחדש במתחם הר הבית לידי מי שנושלו בשעתו בידי הורדוס ועושי דברו. היא הייתה עשויה להעלות את קרנם ולמלא את כיסיהם של סוכניהם היהודים ברומא. ברי היה כי נציב רומי, אם ימונה בסופו של דבר, לא יזכה בשליטה ישירה על המתחם המכניס. התכנית להדחת ארכלאוס כוונה אפוא לחילופי גברי במתחם המקודש, לחיסול המונופול של משפחת המלוכה ומקורביה על המקדש, ולהעברת השליטה בו לידי מי שחפצו בכך. מועמדים אמביציוזים לא חסרו מן הסתם. 

			ראיה לנפיצות שאלת הירושה של הורדוס ניתן לראות בהתפרצותן של מהומות בירושלים, אשר דוכאו בידי ארכלאוס וחייליו ביד קשה. פלביוס מספר כי מחיר הדמים הגיע ל־3000 בני אדם שנהרגו בחצר המקדש. שאלת השליטה במקדש היא שעמדה על סדר היום, וההתפרצות האלימה דווקא בו מחזקת פרשנות זו. סופו של דבר, שיהודה הועברה לשליטת נציבים רומיים, לאחר שארכלאוס נושל מתואר מלוכה, נעשה אנתנארכוס נשיא בלבד, והודח גם מתפקיד זה לאחר 10 שנים. היו מבין הנציבים שגילו עניין עמוק במתרחש בבית המקדש. כך למשל, בתקופת נציבותו הדיח הנציב ואלריוס גראטוס (Gratus) ארבעה (!!!) כוהנים גדולים ממשרתם. יורשו הידוע יותר, פונטיוס פילטוס (Pontius Pilatus, 26-36), שם ידו על כספי המקדש לצורכי בניית אמת מים לעיר, וגרם למחאה רבתי, שהפכה לטבח של אחדים מהמוחים. אמנם היו בין השליטים הרומים כאלו שהפגינו איפוק כלפי הרגישות הדתית המהבילה של תושבי יהודה — ויטליוס (Vitellius) נציב סוריה הוא דוגמא בולטת לכך. בדרך כלל נהג השלטון הרומי אחריות רבה כלפי רגשות דת, ואילו התנהלותם השערורייתית של גראטוס ופילטוס, וכן זו של פלורוס (ראה להלן), הייתה ככל הנראה היוצא מן הכלל.575 

			ביטול המלוכה ביהודה והפיכתה לפרובינציה חייבו עריכת מפקד תושבים ונכסים (קנזוס) במטרה לייעל את מנגנון גביית המיסים. הוא עורר ניצני התנגדות מאורגנת לשלטון הרומי, שנותרה בשלב זה שולית ומינורית, אך סיפקה תמריץ חשוב להופעת השקפה דתית חדשה, היא 'הפילוסופיה הרביעית': תפיסה ניאו־פרושית מסוכה באקטיביזם אלים.576 מטרתן המוצהרת של חסידיה הייתה השתחררות משלטונה של רומא לטובת כינונה של 'מלכות אלוהים' עלי אדמות.577 

			זאת ועוד, שאלת השליטה במשרת הכהונה הגדולה עוררה עימותים ומחלוקות אלימות, תחת ניצוחם של מי שהופקדו על קביעת מינויים: הנסיכים החשמונאיים, אגריפס הראשון והשני. פלביוס מספר כי הנמנים על הכהונה הגדולה ניצלו את מעמדם ניצול ציני על מנת להרבות את עושרם, תוך הישענות על עוצמתו של השלטון האימפריאלי. המניע למרד הגדול לא נבע אך ורק מהשנאה לשלטון הרומי־הלניסטי, אלא גם מהיחסים העכורים בחברה היהודאית בין בעלי השררה מחוגי הצדוקים ועושי דברם מזה, ובין השכבות העממיות הרחבות מזה: בין פטריצים ופלבאים. מצב יחסים זה ינוצל לימים ע"י מי שיבקשו לתפוס את הבכורה בבית המקדש הן מקרב הממסד הצדוקי והן מקרב יריביהם: הפרושים והסיקריים למחנותיהם השונים. 

			האם המרד הגדול היה מניפסט של שאיפה עממית לשליטה ריבונית, משל מדובר בתנועה לאומית מודרנית, ששאיפותיה להגדרה עצמית מדוכאות בידי שלטון זר, כפי שסבור דורון מנדלס?578 אני נוטה להשיב בשלילה לשאלה זו, ותשובתי נסמכת על שלושה אדנים עובדתיים: ראשית, המרד הגדול פרץ שני דורות לאחר כינונו של שלטון נציבים ביהודה, כך שהזיקה בין כינונה של נציבות למרידה עממית אינה יכולה להיחשב לישירה ולמתחייבת לנוכח פער זמן כה משמעותי. שנית, כאמור לעיל נראה היה כי תושבי יהודה, ולכל הפחות נציגיהם, היו מעוניינים בשלטון רומאי ישיר, וכמוהם גם יהודי רומא. זהו טיעון חזק ואולי אף מכריע. שלישית, המוטיבציה למרד מחוגי הפרושים ומחוגי הסיקריים נבעה מכוח השררה, שהפגינה האצולה הפטריצית־כוהנית כנגד הפלבוס בירושלים וסביבותיה. אין הן קשורות בשאלת השלטון הזר, אלא ברצון לשים קץ לשררה הצדוקית־פטריצית, ולמעשה לתפוס את השלטון ביהודה. ראיה לכך מספקת, בין היתר, חבורתו של שמעון בר גיורא, שהיוותה גרסה עתיקה לאגדה על לוחם הצדק המיתולוגי רובין הוד וידידיו המלסטמים, שנהגה לשדוד רכושם של עשירים — מה כבר אפשר לשדוד ממעוטי רכוש — וכשנשלח כנגדה כוח צבאי (יהודי) מירושלים מצאה מקלט במצדה.579 

			העילה העיקרית לפרוץ המרד קשורה בהתנהלותו של הנציב האחרון גסיוס פלורוס (Gessius Florus), שניסה לחמוס את כספי המקדש, מעשה שנתפס כפגיעה בליבה הפועם של האמונה היהודית, ובעיקר בכיסיו העמוקים של הממסד הצדוקי. תוצאתו הייתה שינוי בעמדתם של אלו שנימנו על ההנהגה הצדוקית הכוהנית — שהייתה שמרנית בדרך כלל — לטובת מרד בשלטון הרומי. כוח סיקרי השתלט על מבצר מצדה, וכוהנים תומכי המרד תפסו את מתחם בית המקדש והכריזו על ביטול הקרבן היומי לשלום הקיסר. מהלך זה היווה קאזוס באלי: הכרזת מלחמה על השלטון האימפריאלי. 

			התפרצות מרד כולל ביהודה התאפשרה אם כן עקב שיתוף הפעולה בין מי שנמנו על העילית הכוהנית לבין פונדמנטליסטים סיקריים הנוטים לפסיכופטיה מדממת: אלו וגם אלו ביקשו לתפוס אחיזה במתחם המכניס.580 סופם שנקלעו לסיכסוך דמים פנימי, שהוכרע בשלב ראשון לטובת הכהונה הגדולה. בשלבו השני של המרד — בעת המצור הרומי על העיר תחת מצביאותו של הקיסר לעתיד וספאסיאנוס (Titus Flavuis Vespasianus) — הייתה דווקא ידם של 'הקנאים' (הפונדמנטליסטים) על העליונה. בראשם עמדו בריון אלים בשם יוחנן מגוש חלב (שבגליל) ומלסטם העשירים שמעון בר גיורא. הסיעות הפונדמנטליסטיות המשיכו ונאבקו זו בזו בלא הרף במאבק דמים, אך חידוש המצור על ירושלים תחת מצביאותו של טיטוס (Titus), הכריח אותן לאחד שורותיהן למול האויב המשותף, ולו במידת מה.581 

			מכאן יובן מדוע החריבו לגיונות רומאים את בית המקדש. כוונתם הייתה, ככל הנראה, לפתור אחת ולתמיד את 'בעיית היהודים'. הקברניטות הרומית האימפריאלית הבינה הבן היטב את מערכי האינטרסים, שהביאו להתפרצותו של מרד ביהודה, ועשתה כמיטב יכולתה על מנת למנוע הישנותו: ירושלים ובית מקדשה נחרבו, אוכלוסֶיה הוכו לפי חרב או נפלו בשבי ונמכרו לעבדות, והאחיזה הצבאית ביהודה חוזקה מאוד. גם בעניין ההכנסות האבודות מבית המקדש, שעמד בהריסותיו, נקט השלטון הרומי יוזמה והשית, כאמור לעיל, מס שנתי, שעלה לכדי מחצית השקל (שתי דראכמות), על כל יהודי האימפריה: זוהי הארנונה הנודעה, המהווה עד ימינו מקור לא אכזב להכנסותיו של הממשל המקומי במדינת ישראל. 

			מס היהודים הונהג ככל הידוע לנו למשך זמן ארוך למדי. גם מקדש חוניו שבמצרים חדל מפעילותו.582 מעת שהושת המס Fiscus Ludaicus על כל אוכלוסֶיה היהודים של האימפריה, נראה, כי לא היה עוד צורך בקיומו של מקדש יהודי מתַפקד, ובמיוחד לאחר שבית מקדש פעיל הוכיח כבר את חסרונותיו המדממים, המוציאים שכרו בהפסדו. אלא שהפתרון הרומאי — החרבת בתי המקדש או סגירתם וחיסול העילית הצדוקית — הוכח כקצר טווח, לפחות מפרספקטיבה היסטורית. 

			הצלחתם של ר' יוחנן בן זכאי ויורשיו נסמכה על תשתית סוציו־תרבותית קיימת משכבר ומבוססת למדי. על עוצמתה הפוליטית והתרבותית נקל ללמוד מהמדיניות הברוטאלית, שננקטה כנגד הקהילה הפרושית בתקופתו של אלכסנדר ינאי, וממדיניות שיתוף הפעולה שהפגינה כלפיהם שלומציון־אלכסנדרה. אם אשתמש באנלוגיה היסטורית — ככל שהשימוש בה מסוייג ומפקפק — אזי הצלחתם של הרומאים בביעור ההתנגדות לשלטונם ביהודה עם הריסתו של בית המקדש בירושלים דומה להצלחת הקואליציה הבינלאומית בחיסול המדינה האיסלאמית: השמדת התשתית הממסדית של ישות ציביליזטורית־תרבותית מסוימת אינה יכולה להיות אפקטיבית ברגע שאין ביכולתה להביא לאיונו של רעיון ושל אידיאולוגיה, ובמיוחד מעת שהוא נסמך על מערכות גיוס עממיות המנותקות מאותה תשתית. 

			תהליך הקנוניזציה של הגוויל העניק מידה יתרה של יוקרה חברתית ואף פריבילגיות מוחשיות למי ששלט בקריאה ובכתיבה, ומניה וביה הגביר את המוטיבציה לרכישת יכולות אלו, שלא היו חזון נפרץ בעולם העתיק. פרוצדורת הפרשנות של הטקסט כמסמך משפטי וכפיגום לתוכנית חיים וסדר חברתי הרימה אף היא תרומה בלתי מבוטלת להתעצמות המגמה האוריאנית, שהייתה כאמור ייחודית לציוויליזציה היהודית והיהודאית העתיקה. היא אפשרה, בין היתר, צמיחתו של מעמד עצמאי משכיל, עילית אינטלקטואלית, שלא זוהה עם הממסד הצדוקי־כוהני השליט, היווה מעין אופוזיציה כלפיו ועשה את צעדיו ההיסטוריים המשמעותיים כבר במהלך המאות השנייה והראשונה לפני הספירה. על כל אלו ניתן ללמוד, כאמור לעיל, מפעילותם של התנאים הלל ושמאי במהלך המאה הראשונה לפנה"ס, ובעוד בית המקדש עומד על תילו. 

			ראוי לציון מיוחד בן דורם גיסו של אלכסנדר ינאי, שמעון בן שטח, שהגביר את כוחם של הפרושים בסנהדרין, ומעניינת במיוחד התקנה המיוחסת לו בתלמוד הירושלמי, "שיהו (שיהיו) התינוקות הולכין לבית הספר" (ירושלמי, כתובות, ח: 11). אולי היה זה ניסיון להקים מערכת חינוך בסגנון מודרני, במטרה ליצור תוכנית לימודים אחידה, הכפופה לאג'נדה הפרושית, ובאופן זה להגביר את השליטה בציבור האורייני מזה, ולטייב את המאבק בעילית הצדוקית מזה.583 יתר על כן, ערב חורבנו של בית המקדש נחקק 'חוק חינוך חובה ראשון בתולדות העמים', כפי מילותיו של אמוץ עשהאל. הוא ניזום בידי יהושע בן גמלא, כְמו‍ֹת שמספר התלמוד הבבלי: " שיהיו מושיבין מלמדי תינוקות בכל מדינה ומדינה (ראיה נוספת לפיזורו של העם היהודי עוד בטרם החורבן) ובכל עיר ועיר ומכניסין אותו (לכיתה) כבן שש, כבן שבע" (בבא בתרא, כ"א: 61). 

			יש לשים לב לזהותו הארגונית של בן גמלא שלא נמנה על חוגי הפרושים. להיפך, האיש שימש ככהן בבית המקדש, ולא ככהן שוליים — כוהן סתם — אלא ככהן גדול. העובדה שנמנה על מנהיגי ממשלת המרד מלמדת, כי ככל הנראה דבקו בו מיני רעיונות מהפכניים, ר"ל 'פרושיים', אך אין בכך כדי לשנות את התמונה שהיה סמל הממסדיות הצדוקית השלטת מתוקף תפקידו ככוהן גדול, וסופו שנרצח בידי קנאים. סביר להניח כי הבין היטב את החשיבות הרבה של חינוך מאורגן בחברה אוריינית, ולפיכך ביקש לבוא בנעליה של העילית הפרושית, שנהנתה משליטה בשדה זה, וכך לדחוק את בכורתה לשוליים. 

			תקנתו של בן גמלא " שאילמלא הוא נשתכחה תורה מישראל" (שם: שם), נועדה אפוא להסדיר, בין היתר, את המאבק בין צדוקים ובין פרושים על השליטה ברחוב היהודאי ובתודעה היהודית, לטובת הראשונים כמובן. לא בכדי קבע פלביוס, כי דאגתם העיקרית של יהודים היא לשקוד על חינוך ילדיהם: להעניק להם ידע בקריאה, כתיבה והיסטוריה למען יזדהו עם מעשי אבותיהם ויחקום, ולמען יכירו את החוקים על בורים.584 זוהי ראיה היסטורית המלמדת על אוריינותה של החברה היהודאית ועל תודעתה הקיבוצית המגובשת ורבת העוצמה. מציאות סוציולוגית זו היא שעמדה אפוא לא רק בבסיס מפעלותיהם של ריב"ז וממשיכי דרכו, שהתפרצו לדלת פתוחה לרווחה, אלא גם ביסוד יוזמת מרד בר כוכבא. 

			מריב"ז ועד מרד בר כוכבא

			ככל שניתן ללמוד מהראיות המעטות העומדות לרשותנו, מרד בר כוכבא (132-135) היה מיזם מתוכנן לעילא.585 נסיבות התפרצותו לא היו ספונטניות למחצה, כגון אלו שהטרימו את המרד הגדול. מבחינה זו היה גדול יותר מזה שקדם לו, ונשען על הסכמה כללית רחבה למדי, כמעט גורפת.586 המורדים נהנו מחסותו של המנהיג הדתי הבולט ביותר באותה התקופה, המאור הגדול רבי עקיבא בן יוסף, שחנך בית מדרש פופולרי בבני־ברק. שם דרש הלכה בעיניים יוקדות מול ציבור גדל והולך של חסידים ממושמעים. מסיבות אלו ראוי אולי להחשיב את מרד בר כוכבא כמרד לאומי מובהק. מטרתו של בר כוכבא הייתה חידוש השלטון הריבוני במכורה ההיסטורית, להבדיל מהשגת שליטה פרטיקולרית בבית המקדש, שעמדה ביסוד התפרצותו של המרד הגדול, ובשונה מהמיזם המקבי, שהתבסס על ניצול חולשותיה של האימפריה הסלווקית וסימן את נחישותה של חמולה יחידה. כפי שצויין לעיל, מעת שעלה בידם של מי מבין ראשי המרד הגדול להשתלט על מתחם בית המקדש, דעכה להיטותם המהפכנית עד כדי פנייה למדיניות מפליגה של ויתורים כלפי השלטונות הרומיים.587 אלו שהמשיכו לדבוק בעקשנות בלחימה היו מי שנמנו על המחנה הפונדמנטליסטי, שניסיונם לתפוס את השליטה בירושלים ובדובדבן ההרודיאני המשופץ לא צלח.588 

			חילול בית המקדש, שעמד בהריסותיו, לא יכול היה לשמש עילה למרד בר כוכבא, ויש להניח כי היוזמה הרומית לעשות את ירושלים לעיר הלניסטית, איליה קפיטולינה (Colonia Aelia Capitolina), נולדה בעקבות המרד וכתגובה לו ואינה עילתו.589 היא השתלבה היטב במדיניות ה'שמד' הרומית — מקבילתו העברית הפוטנציאלית של המונח הלועזי 'אתנוסייד' — אשר בעניינה ארחיב בהמשך הדברים. 

			למרות תוצאותיו הקטסטרופליות, מרד בר כוכבא לא מצביע בהכרח על עיוורון דוגמטי — קטרקט משיחי פתולוגי — שנקל לייחס למורדים ולמנהיגיהם מתוך חכמה שבדיעבד, כפי שסבורים רפפורט ורבים אחרים.590 להערכתי, התגובה הרומית הגנוצידלית למרד השני ביהודה אינה בהכרח ראיה ללהיטותם הפנאטית עד כדי סכלות של מנהיגי המרד, אלא ביטוי לסיכויים הריאליים להצלחתו, שחייבו את השלטון האימפריאלי לתגובה קיצונית במיוחד. 

			עיתוי השקתו נכרך בהתחדשות הלחימה בין האימפריה הרומית ליריבתה הפרתית הגדולה ממזרח. המורדים סמכו ידיהם על סיוע מצידה של האחרונה, או קיוו, שרומא תעדיף לרכז עוצמתה מול יריבתה המזרחית יותר, והמאיימת שבעתיים. נראה גם כי צלחה ידם של יוזמי המרד לזכות בשיתוף פעולה עממי נרחב, ואולי אפילו בסיוע מצד הקהילה השומרונית.591 לא מדובר בעובדה טריוויאלית: תמיכה עממית לשיעורין לא הייתה תופעה חדשה, ועם זאת עוצמתה הפעם הייתה גבוהה לעין ערוך. היא הייתה כה נרחבת עד שכאמור לא נותרה ברירה בידי לגיונותיו של המצביא יוליוס סוורוס (Severus) לפנות לניהול לחימה כנגד המיגזר הכפרי כולו. זו הביאה להתרוקנות רבתי של יהודה מתושביה — אם מכוח גירוש ואם מסיבות אחרות — ולמדיניות ששילבה כאמור בין יסוד גנוצידלי (רצח עם) לרכיב אתנוצידלי (שמד). 

			אין די במדיניות הניצול הרומית שהושתה על תושבי יהודה כדי להסביר את רמת המוטיבציה יוצאת הדופן של היהודאים בהתנגדותם לשלטונה של רומי. רמת נחישותם הגבוהה של המורדים שיקפה את היעילות שאין שנייה לה של מנגנוני 'הגיוס התודעתי', שזכו זה מקרוב לשדרוג נוסף, במיוחד על רקע הריסת מרכז הפולחן בירושלים, ששימש בדרך כלל גורם מייצב: ההנהגה הדתית הצדוקית שזוהתה עימו ושלטה בו הייתה בעלת אינטרס ברזל בהתנהלותו התקינה והנמשכת של פולחן קורבנות, עד כדי ויתור על שליטה ריבונית. 

			נסיבות התפרצותו והתמשכותו של המרד הגדול היו כאמור מקריות וכמעט אנומליות, והיו קשורות בטבורן בפעילותו של הגורם הפונדמנטליסטי ביותר בציבור היהודי בא"י — חוגיי הסיקריים — בעיקר לאור היווצרותו של שיתוף פעולה בין האחרונים לבין העילית הכוהנית. ודוק, פעולות הדיכוי של המרד הגדול, ובעיקר החרבת מרכז הפולחן בירושלים, הביאו כאמור להיעלמות ההנהגה הצדוקית־כוהנית, כלומר, לחיסולו של הגורם השמרני ביותר ביהודה וסביבותיה ולחיזוק המחנה הפרושי והמנטליות הפרושית, שהייתה חתרנית מטבעה, שלא לומר מהפכנית ממש. 

			השקתו של בית מדרש ביבנה — מחוץ לירושלים, כמובן — כמעין מוסד דתי חלופי הנשלט בידי הנהגה המשתפת פעולה עם השלטון הרומי, נועדה לצנן את הלהט המהפכני ביהודה וסביבותיה ולמסד בהדרגה אלטרנטיבה לפולחן הקורבנות המסורתי. לא מן הנמנע, כי לשלטון הרומי היה אינטרס בשמירת הזהות היהודית, שכן נשאיה חוייבו כאמור במס. 

			סגנון התנהלותו של בית המדרש ביבנה כמוסד דתי־שיפוטי־אינטלקטואלי, הגביר עד למאוד את רמת המעורבות של ההנהגה הדתית בהתנהלותם היומיומית של יהוד(א)ים. האג'נדה הפרושית — הפרשנות לטקסט והדגשת מרכזיותו — נעשתה לעיקר ריטואלי ראשון כחלופה לפולחן הקורבנות בבית המקדש. בפולחן הקורבנות לא נטבעה התשוקה להרחבת מקדמי התחולה של הפרקטיקה הדתית אל מעבר למערכת ההלכות, שהבטיחו את קדימותו של בית המקדש ואת זכויות היתר של ההנהגה הצדוקית שזוהתה עימו. הצדוקים ביקשו לנכס לעצמם את המונופול על חיי הדת, ולפיכך צימצמו את תחום התחולה של הפרקטיקה הדתית וכינסו אותה סביב ההיכל וכוהניו. אצל הפרושים מושא התחולה של הקדושה הדתית ושל הפולחן הדתי היו החיים עצמם, בכל עוצמתם ובכל תפארתם הפרוזאית. זהו מועד ההתקה ההיסטורי של הפרקטיקה הדתית מפולחן קורבנות לפולחן הקיום הפרוזאי — ליהדות הלכה — במובן העמוק והמהותי ביותר של הדברים, וזו נקודת השקתה של היהדות כדת — למעשה כאורח חיים — הנשלטת והמעוצבת בידי 'כוהני משפט': 'להבדיל מכוהני מקדש'. 

			כך הלכה והתעצמה בהדרגה הכרתם הדתית של מי שנימנו על הקהילה. הפרקטיקה הדתית חרגה הרבה מעבר לגבולותיו הצרים של ריטואל הקרבת הקורבנות, והרחיבה את אופק היריעה התודעתי והסימבולי. התוצאה הייתה התחזקות בעשרות מונים של 'תודעה דתית יהודית' כתודעת המונים: אינדוקטרינציה, שהנכיחה את הקדושה בכל מישורי הקיום היומיומי ושנעשתה מכוח עובדה זו למשאב חשוב ביותר של שליטה. מחוייבותו של היחיד לקהילה נעשתה לטוטאלית: זהותו הדתית נשזרה בהדרגה כמעט בכל פעולה יומיומית, תוך שהוא נתון תחת מערכת פיקוח הדוקה. ריב"ז השכיל להתקין מיני תקנות, שכמו 'הפריטו' ריטואלים שהונהגו בבית המקדש לאחר החורבן, ביניהן נטילת הלולב בימי הסוכות, ברכת הכוהנים ותקנות נוספות. באופן זה הנכיח את הקדושה — שנצרפה ישירות מהר המוריה — בכל מקום ואתר. 

			ממשיכו (רבן) גמליאל בן שמעון היה ככל הנראה יעיל אפילו יותר, ועלה בידו לשדרג את בית הדין ביבנה למעלת עליונות בשיפוט ובקביעת הלכות. הצלחתו של גמליאל מוסברת, בין השאר, בגיבוי שקיבל מהשלטון הרומי. זה חידש את האוטונומיה השיפוטית היהודית, ואף הכיר רשמית במוסד נשיאות בית הדין. נראה היה שגם אי אלו מבין יהודי התפוצות הכירו בעליונותו המחייבת של בית המדרש ביבנה. ראיה לכך ניתן למצוא בזרימה — שנעשתה לימים מנהג — של תרומות ונדבות לנשיא מכל קצווי ארץ.592 לא רק בימינו צולחת אפוא דרכם של צדיקים, מקובלים ובאבּות למיניהם, שנעשים, רחמנא ליצלן, מולטי־מיליונרים. 

			רבי עקיבא בן יוסף נעשה למורה הדור. הפלפול ההלכתי נעשה לאמצעי החשוב ביותר להשלטה תודעתית — מקפצה לשליטה פרוזאית — באמצעות קביעת הלכה, שהיא מעשה חיקוק. שכלול הדקדקנות המילולית העטוייה במחלצות של קודש חִייב יצירת מונופולין על הטקסט. שלא במפתיע תקופת התנאים לא מסמנת רק את קיצה של הכיתתיות הפלגנית, אלא היא גם תקופת חתימתו של התנ"ך.593 הגבלת נפח המלל האלוקי — דבר אלוהים חיים — באקט חתימת התנ"ך, הרחיבה לסדרי גודל גלקטיים את חירותם ההלכתית של התנאים ושל ממשיכי דרכם, אמוראים ואחרים, בדרַש ובכל דרך אחרת. היא שימשה בעיטת פתיחה למפעל קודיפיקטיבי, ששורשיו בבית המדרש שהשיק הריב"ז ביבנה, וביתר שאת בזה של רבי עקיבא בבני ברק, וחתימת המשנה היא לו אבן דרך ראשונה, שקשה להגזים בחשיבותה בכל הנוגע לעיצוב גבולות גזרה ציביליזטוריים. 

			זרע הבוסר של עזרא הסופר, שהשיק לכאורה את 'התורה שבע"פ', הגיע כאן לתצורתו הסופית והבשלה, ונעשה לגידול פרא: לעוגן ציביליזטורי שאין שני לו בעוצמתו. ברם, לא מדובר היה בתורה שבע"פ, אלא בהלכה כתובה עלי ספר, שלימים תזכה למעמד קודיפיקטיבי במשנה, בתלמוד, במשנה תורה לרבי משה בן מימון (רמב"ם), בשולחן ערוך ליוסף קארו, ועוד היד נטויה. 

			כך עלתה ביתר שאת השאלה מהו מקור הסמכות הקובע: פי הגבורה (מדאורתייא) או דבר הפסיקה (מדרבנן). דומה שלא יכולה לעלות שאלה כזו לאור קדושתו 'הבלתי ניתנת לחלוקה' של הטקסט המקראי. דא עקא, העדפה זו לטובת 'הסיפר האלוקי' טמנה בחובה סכנה לצמצום סמכות הפסיקה של ההנהגה הדתית לגבולות הפשט בלבד, ויצרה איום חמור על המתודה הדרשנית, שנזקקה להישען — מעשה גמדים על כתפי ענק — על פי הגבורה כמקור לגיטימציה, ומצד שני לנכס לעצמה חירות חיקוק מוחלטת. 

			פיתרון נמצא בנקל, ונקבע כי הקדימות שמורה לממסד הרבני דווקא. להעדפה זו ניתן, בין היתר, ביטוי תלמודי בולט במעשה 'תנורו של עכנאי' (בבא מציעא, נ"ט, ב), ובמיני מליצות ספרות אחרות כגון זו המתארת את משה רבנו — מחבר התורה בכבודו ובעצמו — עומד נכלם מול רבי עקיבא, ולא מצליח לרדת לסוף דעתו של הגאון הדרשני, (מסכת מנחות, כ"ט, ב). בתנורו של עכנאי נקבע, כי הלכה משתכללת מכוחה של הכרעת רוב מקרב פורום סמכותי הדן במחלוקת הלכתית כלשהי. במחלוקת כזו אין מקום להוכחות שמימיות, ואפילו באו מפי בורא עולם בכבודו ובעצמו. כאן, במהלך סאלטו לא אלגנטי במיוחד ברוח אורוול, הסתמכו הפוסקים על פסוק מספר דברים (ל, י"ב): " לא בשמיים היא".594 כך יאה וכך נאה. 

			מרד בר כוכבא משקף אפוא את עמקותה ועוצמתה של אינדוקטרינציה דתית יהודית, וכן את המחיר הגבוה המקופל בה כמשאב העומד לרשותה של הנהגה, המבקשת לשדרג את כוחה ועוצמתה עד כדי השגת שליטה פוליטית ממשית למול כוח אימפריאלי עדיף. גזירות השמד שהונהגו ביהודה ובה בלבד לאחר המרד מלמדות, כי רומא הייתה מודעת היטב ליעילותם הרבה של מנגנוני הגיוס הללו. מכאן יובן מדוע פנתה למדיניות אתנוצידלית, שכללה בין היתר שורה של איסורים בתחום הריטואליה הדתית, אשר הפרתם השיתה עונשי מוות, ביניהם איסורים על קיום מצוות תפילין, ציצית, מזוזה, אכילת מצה, הדלקת נר חנוכה, וכן על סמיכת חכמים, התכנסות בבתי מדרש ובבתי כנסת, לימוד תורה בפרהסיה ועוד.595 

			דא עקא, הניסיון לעוקרם מן השורש נועד כמעט מראש לכישלון לאחר דורות של אינדוקטריניזציה המעוגנת בפרישׂתה של ההלכה הדתית על רוב מישורי החיים והקיום. מנגד, תוצאותיו הקטסטרופליות של מרד בר כוכבא הופנמו הפנם היטב. יהודה חדלה לשמש משלב זה והלאה זירת משחק משמעותית, ומרכז החיים היהודיים בא"י נדד לגליל — ולאחר מכן לבבל — שתושביו היהודים לא נטלו בו חלק. כך נסללה הדרך לחתימת המשנה. רבי עקיבא אמנם מסר נפשו לכאורה 'על קידוש השם' אך מורשתו נותרה שרירה וקיימת. 

			הופעת הנצרות, ועוד מילה או שתיים על חתימת התנ"ך, צמיחת היהדות הרבנית ומרד בר כוכבא

			הנצרות הפאולינית המזוהה עם תיקוניו התיאולוגיים של שאול הטרסי (Paul The Apostle) — התועמלן הגדול שלה 'ומבטל המצוות' — זכתה להצלחה ניכרת. רישומה ניכר אפילו בקרב היסטוריונים בני תקופתו: סווטוניוס (Suetonius), טקיטוס (Taciti) ואחרים, בעת שהייתה עדיין בחיתוליה. חורבן בית המקדש ותוצאותיו של מרד בר כוכבא נתפסו בעיני נוצרים כהוכחה לצדקתם התיאולוגית: עונש מידי שמים שהושת על היהודים בידי האל לנוכח דחייתם את הבשורה הנוצרית. יהודים לא נותרו אדישים לאתגר תיאולוגי זה ופנו לצעדי מגננה: הוספת 'ברכת המינים' לתפילת שמונה עשרה — שאינה ברכה כלל ועיקר596 — וחתימת כתבי הקודש הקנוניים. אלו אמנם הבליטו את מוטיב הגלות כעונש מידי שמיים, אך הציבו כנגדו את אלמנט השיבה, כפי שמלמד ג'ייקוב ניוזנר,597 ולשיטתי — כמענה מתריס לטיעון הנוצרי, שחורבן בית המקדש הוא הוכחה מכרעת 'לקיצה של ההיסטוריה' מכוח פעמי הגאולה הישועיים. 

			אין להתפלא על כל אלו: ראשוני הנוצרים ניסו למכור את בשורתם ליהודים ורק להם.598 פאולוס, שחי ופעל לאחר צליבתו של ישו — הוא היה זה שנואש מאדיקותם הסרבנית של יהודים. הוא ביקש להתקין דת חדישה ואטרקטיבית במטרה לרתום לעגלתה עדת מאמינים וחסידים, שלא ניחנו בייחוס לזרע אברהם אלא ל'ישראל שברוח'. הצלחתו הייתה לימים פנומנלית, הגם שהוא עצמו לא שרד על מנת ליהנות מפירותיה, וסופו היה רע ומר.599 

			מקורות נוצריים מלמדים על הסבל והמרורים, שנעשו מנת חלקם של חסידי ישו מיד לאחר הצליבה. הסנהדרין הטרידה רבים מקרב מנהיגי העדה, ומפעם בפעם השיתה עליהם עונשים גופניים. פטרוס (שמעון) ויוחנן — מתלמידיו הבולטים של ישו — זומנו להופיע בפניה. על הראשון הושת מאסר וכך גם על פאולוס. אחיו של ישו הוצא להורג בהוראת הכהן הגדול בשנת 62, וכמוהו גם סטאפנוס (Stephanus) — ראשון המארטירים הנוצרים — שנסקל למוות בשנת 36.600 עובדות אלו נשאבות ממקור מפוקפק: קובץ הסיפורים עתיר הדמיון המעוטר בכותר 'מעשי השליחים', עם זאת ישנן ראיות נוספות המאששות את הסברה כי נוצרים וחסידיהם היו נתונים לרדיפות מצד יהודים, ובחלקן אגע בהמשך. אין חולק כי הנצרות העמידה איום חמור על יהודים ודתם, שהלך והחריף ככל שהצלחתה של הנצרות הלכה וגאתה, וביתר שאת בשנים שלאחר חורבן בית המקדש, שיוחסה לו משמעות תיאולוגית פרו־נוצרית.

			הקביעה כי ברכת המינים601 נעשתה לחלק מתפילת שמונה עשרה לאחר החורבן כתגובה לנצרות הפושה, יש לה על מה שתסמוך, והיא מקובלת על לא מעט היסטוריונים.602 לא מן הנמנע כי החלת נוהג ריטואלי זה — אמירתה שלוש פעמים מדי יום — אינה קשורה בהכרח בהופעת הנצרות. יתכן שהיתה זו תולדה מתבקשת של החרבת מרכז הפולחן בירושלים, אירוע היסטורי, שאיים להכרית את היהדות מעל פני האדמה וחייב את הקהילה הדתית והנהגתה חפצות החיים להגביר את עוצמת הפיקוח החברתי, עם או בלי ישו(ע) וחסידיו.603 

			סטיבן כץ מצביע על ההבחנה בין 'חרם' לבין 'נידוי' כשתי טכניקות ארכיטיפיות של תיוג רבני.604 לטענתו הנידוי קדם לחרם מן הבחינה הכרונולוגית, והיה אמצעי שנועד לכפות משמעת על מי שסטו מן ההלכה הדתית המתחדשת במטרה להשיבם לחיק הקהילה. הפעלתו הייתה קצובת זמן, לא יותר ממספר שבועות, והוא ננקט בד"כ כנגד חכמי הדת ופרשניה, שלא שעו להכרעת הרוב. החרם הטיל סנקציה חמורה בהרבה, ומשמעותו הייתה הרחקתו התמידית והבלתי הפיכה של חבר מן הקהילה. ברם, השימוש בו החל ככל הנראה רק לאחר 200 לספירה. 

			כיוון שהנידוי הופעל בד"כ כנגד חכמי דת שלא הסכינו עם הכרעת הרוב בענייני הלכה, סבור כץ שאין ליחס לו את המשמעות השגורה בספרות כאילו מדובר באמצעי שהופעל כנגד נוצרים, מתנצרים או קהילות אחרות, וככלל הופעל להערכתו כנגד יחידים בלבד. זו דעתו גם לעניין החרם, שלפי העמדה המקובלת בספרות המחקר — הבלתי סבירה לדעת כץ — הופעל גם הופעל כנגד מתנצרים. הוא מנמק את קביעתו בכך, שהמנודה יחָשֵב תמיד ליהודי. לאור כל אלו סבור האיש, כי לא ניתן ללמוד מן המקורות על קיומן של ראיות ממשיות לתיוג פורמלי של יהודים מתנצרים, וּוַדאי לא של נוצרים גויים, שביחס אליהם המימסד היהודי לא היה סמכות דתית, קל וחומר סמכות חברתית־פוליטית.605 לשיטתו אפשרי, שברכת המינים, החרם והנידוי הם יצירה הלכתית עצמאית שאינה קשורה במתנצרים, בנוצרים ובנצרות. 

			אני נוטה לדחות לפחות חלק מן המסקנות בניתוחו המלומד של כץ. קביעתו כי יש להתייחס בחשדנות למקורות נוצריים, המצביעים על התעמרות שיטתית בקהילה הנוצרית בטרם חורבן הבית, מקובלת עלי. יחס ביקורתי סלקטיבי כלפי כל מקור הוא מתכון מועדף לחיים אקדמיים פוריים יותר, אך דחייתם הגורפת של המסקנות לנוכח נטייתם למגמתיות, מרחיקת לכת יתר על המידה, במיוחד כאשר עומדים לרשותנו מקורות נוספים, המאפשרים הצלבת ראיות.606 כאמור, נוסח ארץ־ישראל הבלתי מצונזר של ברכת המינים, שנחשף בגניזה הקהירית, כולל תיוג מפורש של הקהילה הנוצרית.607 דומה, שדי בכך על מנת לחתור תחת מסקנותיו של כץ. יתר על כן, הדעת נותנת כי האיום העיקרי שהושת על היהדות בשנים שלאחר החורבן בא מצידם של נוצרים ומתנצרים, שכן גישתם המונותיאיסטית לא הצריכה שינוי גדול יתר על המידה בהשקפת עולמו של הפרט, ולכן הייתה מושא בולט 'להמרת' דת. זאת ועוד, היא הציעה לאירועי החורבן הסבר, שהשתלב היטב בעקרונות החשיבה הדתית היהודית מניה וביה — שכר ועונש, חורבן וגלות — ופיתתה יהודים ולא יהודים להצטרף לשורותיה, גם כיוון שהציבה מערך תובעני הרבה פחות של מצוות ואיסורים. מכאן יובן כוח המשיכה של הנצרות הפאולינית דלת המצוות והאיסורים, ובמיוחד יובן האיום, שקופל בה על היהדות בכלל ועל הממסד הדתי־רבני המתגבש בפרט. 

			צבי אקשטיין ומרסיטליה בוטיצ'יני מצביעים על מניעים נוספים להמרת דת החל משלהי המאה הראשונה לספירה, המשוקעים, לטענתם, דווקא ביהדות הפרושית החדשה: החלת נורמת הלמדנות הפרושית על הקהיליה הדתית כולה, שהשיתה עלויות נכבדות בעיקר על המגזר הכפרי והאיצה תהליכי המרת דת.608 

			את סיום תהליך הקנוניזציה בחתימת 'ספר הספרים' בשלהי המאה הראשונה ראוי להסביר, בין השאר, באתגר, שהציבה הנצרות בפני הממסד הרבני. כבר עמדתי על חתימת התנ"ך בהקשר אחר: כטקסט קנוני, המהווה אמצעי להרחבה עד אין קץ של שיקול הדעת הדרשני לצורך הגברת עוצמתו הפוליטית־שלטונית של המחנה הפרושי המתגבש. כעת אתייחס לאותו אירוע כתגובת נגד לאתגר הנוצרי. שני ההסברים משתלבים היטב וכרוכים למעשה זה בזה, שהרי הצורך בהשקתה של היהדות הפרושית החדישה לא נולד אך ורק בעקבות חורבן בית המקדש, אלא גם לנוכח האיום הנוצרי המהדהד. כפי שסבור אביעד קליינברג, " הקהילה היהודית שהונהגה בתקופה זו (לאחר החורבן) ע"י הפרושים, עסקה בסגירת הקאנון (ספרי המקרא). כתבים ומסורות נוצרים נותרו מחוץ לתחום. (ואילו) ספרי הבשורה שנכתבו באותו זמן, משקפים את העויינות הנוצרית ליהודים".609 העמדה שחתימת תהליך הקנוניזציה היא, בין היתר, תגובת נגד לנצרות, מעוגנת אפוא בספרות המחקר.610 סברה מושכלת זו אני מאמץ בשתי ידיי. 

			עולם התוכן התיאולוגי והנרטיבי של הקורפוס המכונה 'כתובים', החותם את הספרייה הקנונית במענה פולמוסי להסבר הנוצרי בדבר מקורות החורבן, מאשש גם הוא הערכה זו. כאמור, התיאולוגיה הנוצרית ראתה בחורבן עונש דידקטי־חינוכי מצד 'האל־האב' לנוכח דחיית בשורתו של ישו(ע) בידי 'ישראל שבגוף'. קורפוס 'כתובים' על אחד־עשר חיבוריו גובש כתשובה לתיאולוגיה הנוצרית לפחות בשלושה אופנים הקשורים אהדדי: הבניית עלילה היסטורית המציגה את החורבן כאירוע הפיך בתוצאותיו; הכנסתם של חיבורים בעלי מבנה ותוכן פולמוסי־תיאולוגי; ולבסוף הכללתם של 'כתבי נופת־צופים' עממיים ואמוטיביים (מעוררי ריגוש), ועל כך להלן. 

			ספרי עזרא, נחמיה ודברי הימים הם אלו שמקבעים את המסגרת הנרטיבית. נקודת הסיום הכרונולוגית שלהם בהקמתו של בית מקדש שני על חורבותיו של מקדש שלמה המיתולוגי, אירוע היסטורי שזוכה לתיאור מפורט. משמעות הדברים היא כי מחורבנו של בית מקדש — אפילו יהא מפואר ונישא, כולו עצי ארז משובחים מהרי לבנון המעטירים ושיש קררה איטלקי משובח — לא ניתן לחלץ מסקנות חד משמעיות בדבר מגמותיה של ההיסטוריה. לפיכך גם לא ניתן לתפוס את צליבתו של ישו(ע) כסוף פסוק היסטורי וכמימוש חזון אחרית הימים. הטרגדיה של הגלות ושל אובדן הריבונות מסתיימת אפוא ב־Happy End, כתקדים היסטורי החותר תחת הפרשנות הנוצרית מתוך הכוונה לאיינה כליל. הקאנון התנכ"י החתום מציב אפוא 'סוף פסוק' היסטורי חלופי, המתריס כנגד העלילה הנוצרית (תרתי משמע), כאילו יהודה המקבי מעולם לא נולד, כאילו אלכסנדר ינאי לא עמד בראשה של תיאוקרטיה יהודית ריבונית, וכמו לא דרכה מעולם בירושלים כף רגלו של טיטוס, מחריבו של בית המקדש. 

			החיבורים הפולמוסיים־תיאולוגיים — וספר איוב הוא דוגמא ארכיטיפית לכך — מלמדים בין היתר כי כוונות האל נפלאות מהשגת אדם, ובכך חותרים תחת היומרה הנוצרית לפענח את כוונותיו של בורא עולם ולחשוף בפני קהל המאמינים את צפונות מעשיו. זאת ועוד, סיפורו הטרגי של איוב מלמד את הקורא הנרגש על היעדר הלימה בין מידת איכויותיו הדתיות־מוסריות של פלוני לבין גורלו בעולם. אדם כאיוב, שצדיקותו הייתה מן המפורסמות, האל השית עליו סבל נורא. כך ארע לעם ישראל, שגורלו המר — אובדן הריבונות וחורבן בית המקדש — אינו קשור בצורת התנהלותו בעולם, והלאה הנצרות. 

			החיבורים האימוטיביים העממיים כוללים את חמש המגילות. מגילת שיר השירים אינה אלא פורנוגרפיה רכה העטויה — לא רק לשם שמיים — בלבוש צדקני ומוסרני. בתחרות המתקיימת כיום על רייטינג בזירת תקשורת ההמונים, מקובל לדווח בטונ'ז מוסרני מתחסד על פיתוליה של ההתחשבנות המשטרתית המשפטית או התקשורתית, עם אלו המוגדרים עברייני מין: אנסים, מבצעי מעשים מגונים, פדופילים ומטרידים למיניהם, תוך שהם מספקים לצרכניהם אינפורמציה פולשנית הגובלת במציצנות. כך גם מגילת שיר השירים, שבה התשוקה העזה בין אישה פלונית ודודה המצודד איננה רק אלגוריה תמימה ליחסי האהבה הגופנית בין האל ועמו הנבחר, אלא אמצעי בדוק, שתכליתו מיקסום הרייטינג, כפי שיגלה לנו כל עורך מהדורת חדשות וככל הנראה גם אלו שערכו ואולי אף חיברו את המגילה הלירית. 'אין חדש תחת השמש', כדברי המלך הפילוסוף גיבורה של מגילת קהלת: סקס היה ונותר אמצעי בדוק לגירוי עניין ולמיקסום רייטינג, לפחות מימיו של רבן גמליאל. גם מגילת אסתר היא דוגמא מאירת עיניים 'לדרמה גרמנית' מקראית. הכללתם של חיבורים אלו בקאנון מהווה, להערכתי, ראיה נוספת לצורך המתגבר בפיתוי מאמינים, והיא יותר מקצה רמז לשבירת המונופול, שממנו נהנתה ההנהגה הדתית בעת שבית המקדש עמד על מכונו, כמו גם לקיומה של תחרות בין שלוחיה של היהדות הממוסדת מזה לסוכני דת וסוכנויות דת מתחרות מזה. 

			פאולוס וממשיכי דרכו הבינו הבן היטב את הפוטנציאל הגלום בפרקטיקת השליטה היהודית כמיזם שליטה פוליטי, שמטרתו שכלול שליטה תודעתית באמצעות מנגנון מאורגן היטב של חינוך המונים. הדת החדשה, שהושתתה על פיתוי לגאולה אישית־אוניברסאלית, חייבת הייתה אפוא לוותר על אתוס הסגירות האקסקלוסיבית מבית האולפנא הבבלי, שכן מטרתה לא הייתה לשמר ציוויליזציה ממוסדת משכבר, אלא דווקא להשיק לה חלופה חדישה ומצודדת. על מנת להקל על השגת המטרה דוללה, כאמור לעיל, סאת המצוות המעשיות למערך מוגבל של סקראמנטים במטרה ליתן ביטוי מעשי־קונקרטי לזהות הדתית החדשה. דגש מיוחד הושם על פיתוח ריטואל פומבי שבועי של תפילה משותפת כנקודת ציר ארכימדית לשטיפת מוחות ועיצוב ותחזוק תודעות, על דרך הפרקטיקה שהונהגה משכבר בקרב יהודים. 

			הצלחתו של ההזנק האֱמוני החדש הייתה מסחררת ומהירה. כה גדולה הייתה, עד כי כבר במפנה המאה השנייה עוררה חששות כבדים בקרב שליטי האימפריה הרומית, והללו פנו לצעדים נוקשים על מנת לבער את הנגע. קיסרי רומא ומפקדי צבאה ראו בנצרות הפציפיסטית איום לא רק על אחדותה של האימפריה, אלא גם על יכולתם לגייס חיילים, שכן הדת החדשה היכתה שורש לא רק בפרובינציות מרוחקות, אלא גם ברומא — ליבה הפועם של האימפריה, ובין חסידיה נימנו אפילו מי שהשתייכו לעילית החברתית־כלכלית בבירת האימפריה גופה. 

			הקיסר טריאנוס (Trajanus, 98-111) הכריז על הנצרות כעבירה, שהחייב בגינה דינו מוות. ב־110 אף שלח את נאמנו פליניוס (Plinius) על מנת להחזיר על כנו את הסדר הציבורי בפרובינציות ביתניה ופונטוס (Bithynia et Pontus) בצפון אסיה הקטנה. מכתביו של פליניוס מציירים תמונה ברורה בכל הנוגע להחמרת היחס כלפי נוצרים, ואף לגבי התפשטותה הנרחבת של הנצרות בקרב כל שכבות האוכלוסייה באזור. הוא מתאר, בין היתר, את אומץ ליבם של נוצרים, שלא היססו להקריב חייהם על מזבח אמונתם, תוך שהוא מפגין דאגה לנוכח התפשטות הדת החדשה בקרב האוכלוסייה הכפרית.611 

			סביר אפוא להניח, כי הצלחתה המהירה של הנצרות לא איימה אך ורק על קברניטי האימפריה ומפקדי צבאה, אלא גם וביתר שאת איימה על המימסד הפרושי המתגבש בארץ ישראל, שלא עמדו לרשותו משאבים אימפריאליים כדי לתת מענה למגפה המיסיונרית שפשטה, כפי שניתן ללמוד ממקורות שונים, בכל רחבי האזור. ברוח זו אצביע על האפשרות, כי מקורותיו של מרד בר כוכבא טמונים לא רק ביריבות בין יהודה ובין רומא, אלא גם בחיכוך המתגבר בין הממסד הדתי היהודי והנהגתו לבין הקהילה הנוצרית המתעצמת. 

			אפילו בצורתה הראשונית, נכון למאה הראשונה, היוותה הנצרות שחקן, שהפגין חיוניות נוכחת. עובדה היא שבנוסח אגפיוס (Agapius) של 'קדמוניות היהודים' — שנתחבר ככל הנראה בידי פלביוס בכבודו ובעצמו, והוא נטול תוספות נוצריות מאוחרות — נכתב כי ישו(ע) היה: 

			אדם חכם... (וכי) אנשים רבים מקרב היהודים ושאר האומות היו תלמידיו... (שלא) זנחו את משנתו (לאחר הצליבה). הם סיפרו, שהופיע להם שלושה ימים אחרי צליבתו ושהיה חי. ואולי הוא המשיח אשר אמרו עליו הנביאים נפלאות. ועדת הנוצרים הנקראת על שמו לא אבדה עד היום הזה."612

			הנוצרים זכו לאזכור אצל טאקיטוס כמי שנשאו באחריות לשריפה הגדולה ברומא בתקופת שלטונו של הקיסר המוסיקלי נירון (Nero),613 וכן נזכרו אצל סווטוניוס בחיבורו 'חיי שנים עשר הקיסרים', שנתחבר באותה תקופה (ראשית המאה השנייה), ובאותו הקשר.614 

			ככל הידוע, במהלך המאה הראשונה רוכזה הפעילות הנוצרית בירושלים, וממנה נתפשטה בהדרגה למקומות אחרים — ברחבי א"י ומחוצה לה. נראה שהיא גאתה בעקבות חורבן בית המקדש על רקע המשמעות התיאולוגית, שהודבקה לו ע"י מתנצרים וחסידיהם, ובגין החולשה, שאחזה בהנהגה הדתית היהודית לנוכח שידוד המערכות שגרם המרד הגדול.615 ההנהגה הדתית הייתה נתונה בתהליך התארגנות וחיפוש דרך, והוצרכה להמציא את עצמה מחדש. פאולוס לא ביטל את הזיקה לכתבי הקודש, אלא הציע להם פרשנות מחודשת, שתורפה ביטול המצוות המעשיות — ובראשן הנוהג הבלתי מצודד והמסוכן של גדיעת העורלה — על מנת להתגבר על מכשול משמעותי בהפצת בשורתו הדתית. 

			יש להניח כי הנצרות הפאולינית הגואה העמידה איום חמור על היהדות בהיותה חלופה רבת עוצמה בפרשנות הרעננה שהציעה לכתבי הקודש ובדמיונה ליהדות במידה כלשהי. דמיון זה היה מאיים ביותר מבחינת ההנהגה הפרושית, שכן טשטש את ההבדל בין יהודים, נוצרים ומתנצרים. האוונגליונים מספרים לנו, כי ישו(ע) תפס את עצמו בראש ובראשונה כיהודי פרושי, ומשום כך גם כמי שמבקש להתפלמס עם מחנה זה.616

			אין בידי האפשרות להצביע על 'אקדח (היסטורי) מעשן' המאשש את השערתי דלעיל. עם זאת, יש בנמצא לא מעט ראיות היסטוריות — הן ישירות הקשורות במרד ובעוללותיו, והן עקיפות הנובעות מתוך הניסיון האנושי המצטבר — שיש בהן כדי לצייר היסטוריוגרפיה חלופית, המצביעה על האיום הנוצרי כאדן המוטיבציה העיקרי של מנהיגי המרד, או לכל הפחות כאחד מגורמי הליבה לפריצתו. אין צורך לחזור ולהרחיב בעניין השפעתה הגוברת של הנצרות בארץ ישראל ובאזורים אחרים של האימפריה הרומית במהלך המאה הראשונה.617 כאמור, המרד הגדול הנחית פגיעה קשה ביותר בממסד היהודי הדתי ובהנהגתו המתגבשת. יש להניח כי החליש את אחיזתה של ההנהגה הפרושית בצאן מרעיתה, ויצר שעת כושר להתחזקותן של כתות דתיות חלופיות או רפורמיסטיות, בראשן הנצרות הפושה. כך מצאה עצמה ההנהגה הפרושית נתונה במאבק מתמשך על שימת ליבם של מאמינים כנגד מטיפים נוצרים, שהציגו את עצמם כאילו הם אוחזים בפרשנות מוצלחת יותר לכתבי הקודש. אלו הם קווי המתאר הכלליים של זירת המשחק, שנכפתה על ההנהגה הפרושית בשנים שלאחר המרד הגדול. 

			כבר הצבעתי על המחלוקת בשאלת מקורותיו של המרד. האם המרד פרץ לנוכח גזירות דת, כגון איסור המילה, או שמא בשל מדיניות אימפריאלית בעלת משמעות דתית מתריסה, קרי — הקמת מרכז אלילי בירושלים, או אולי הגזירות הן תוצאות המרד. כפי שצויין לעיל, מרד בר כוכבא לא היה היגב ספונטני לפרובוקציה שלטונית אימפריאלית, וקדם לו תהליך מורכב וממושך למדי של הכנה ותכנון.618 יתכן שנולד מתוך הכוונה לצאת חוצץ כנגד התיאולוגיה הנוצרית שלאחר החורבן ולאיינה כליל: אם יעלה בידי היהודים לזכות מחדש בעצמאותם המדינית ואולי לקומם את הריסות מקדשם, אזי אין שמץ אמת בטענותיהם של יוסטיניאנוס ואחרים; לא ישו(ע) הוא המלך המשיח אלא בן כוסבה בכבודו ובעצמו, האיש, שעל פי המסורת הדרשנית ייחס לו רבי עקיבא את הפסוק 'דרך כוכב מיעקב' (במדבר, כ"ד, י"ז). 

			אין צורך להיות בקיא בפיתולי סיפור האגדה הנוצרי על מנת להקיש מעניין כוכבו של יעקב לסיפור האמגושים מהברית החדשה. היו אלו חכמי דת פרסיים הבקיאים ברזי המיסטיקה והאסטרולוגיה, שריפדו את העולל מבית לחם בשלל מתנות, מור, לבונה וזהב, תוך שהם עושים שימוש במכשיר ניווט פלאי, כוכב שזהר מעל ביתו של ישו. דמותו של בר כוכבא, כפי שהיא משתקפת מתוך המקורות הספרותיים, מלמדת אפוא על הניסיון לעוטפו בהילה משיחית, ובאופן זה לאיין את משיחיותו 'הפיקטיבית' של ישו(ע). נראה כי לאור הצלחתה הגוברת של הנצרות נצרכה היהדות למשיח בשר ודם (בר כוכבא), כדי ליתן מענה לאיום הכריסטולוגי. 

			מרדכי גיחון סבור כי הכינוי 'בר כוכבא', הדומה בצלילו לשמו האמיתי של האיש (בן כוסבה, או בן כוסיבה), ספון במסורת הנוצרית. הוא משער, שמדובר בכינוי פלסתר סרקסטי, שמטרתו להוקיע את האיש כמשיח שקר, אך לא מכחיש כי מדובר גם בכינוי חיבה והערצה שהוענק לו ע"י לוחמיו.619 די בכך על מנת לאשש את הסברה, כי מדובר בהתרסה כנגד נוצרים שזכתה — כפי שמשער גיחון — לתגובת נגד מאוחרת. גיחון מצביע על תרומתו של מרד בר כוכבא לשגשוגה של הנצרות כ... " נימוק חשוב בתהליך הההוכחה שהאלוהים דחה מעליו את עם ישראל משסירב להכיר בישוע כמשיחו... (מרד בר כוכבא) ערער את מעמד הקהילה היהודית־נוצרית כקהילת האב הנורמטיבית בקרב נוצרים".620 הוא מדגיש את היתרונות, שהעניקו עוללות המרד לנצרות המתעצמת, אך אינו מכיר, כדעתי שלי, ביתרון שיָכלה היהדות לזכות בו אל מול האתגר הנוצרי, אם אך היה עולה בידה לנצח במערכה.621 גיחון גם מתעלם מהצלחתה הניכרת של הנצרות קודם לפרוץ מרד בר כוכבא. סביר אפוא להניח, כי יוזמת המרד כוונה להוכיח את 'חדלות הפרעון' של ההשקפה הנוצרית ולחזק את תוקפו של הנרטיב, ששוטח קורפוס 'כתובים', החותם בבנייתו המחודשת של בית המקדש בירושלים. 

			גיחון מביא מיני תימוכין ממקורות נוצריים המיוחסים ליוסטינוס מרטיר, לבר נבא או לאחרים ממנהיגי הקהילה הנוצרית במצרים במטרה להפריך את הטיעון, שאיסור המילה וייסודה של אילייה קפיטולינה הם שעמדו ביסוד ההתפרצות הגעשית האלימה בשנת 132. ממקורות אלו ניתן ללמוד בנקל על העימות התיאולוגי החריף בין יהודים לנוצרים, ומה שחשוב עוד יותר על בקיאותם של יהודים — מן הסתם חכמי דת בולטים — בספרי הבשורה, ועל ניסיונם של האחרונים לעשות שימוש בחיבורים הללו על מנת לקעקע את היומרה הנוצרית להיחשב אמיתית מן היהדות תוך איון מצוותיה.622 בהסתמך על אגרותיו של בר נבא מציין גיחון, כי התוכנית לשיקום בית המקדש, שעוגנה בהכרזה מטעם המלכות, עשתה רושם כביר על קהל הנוצרים, והללו החלו לפקפק בצדקת אמונתם, שהנצרות היא יורשתה, כביכול, של היהדות.623 למרות כל אלו אין הוא מייחס לעימות המחריף בין יהודים לנוצרים משקל בהחלטה למרוד, הגם שזו כאמור הערכה היסטורית סבירה למדי ולדעתי אף מתבקשת. 

			הפצעתו המחודשת של תפקיד הכהונה הגדולה המעוגנת בראיות נומניסטיות624 מחזקת אף היא את הסברה, כי מרד בר כוכבא קשור קשר הדוק בעימות המחריף בין יהודים, נוצרים ומתנצרים. זאת בין השאר לאור העובדה, כי ההנהגה הפרושית גיבשה את זהותה ואת התיאולוגיה שלה כחלופה לדומיננטיות הצדוקית ארוכת הימים, ובאופן מסורתי לא תפסה את שליחותה במונחי חזרה לפולחן קורבנות. אפשר שהיא מלמדת על הרצון העז לחדש את פולחן הקורבנות ולקומם את חורבותיו של בית המקדש אפילו במחיר דוקטרינרי כבד מבחינת המחנה הפרושי, כהוכחה מכרעת לנפסדותה של הבשורה הנוצרית ולמשיח השקר מנצרת, שחסידיה סוגדים לו. 

			כך או אחרת, יש להניח כי ניצחון יהודי במרד ברומי היה מטיל השלכות תיאולוגיות חשובות ביותר לעניין התחרות שבין היהדות לנצרות, לטובת היהדות כמובן. ישנן ראיות המלמדות, כי בן כוסבה ותומכיו רדפו נוצרים. אם אכן אלו היו פני הדברים, הרי שזכינו באישוש משמעותי לתקפותו. ראיות כאלה עולות ממקורות יהודיים ונוצריים כאחת, כפילות התורמת לעוצמתן, ואין משקלן אפוא משקל נוצה.625 כך למשל לעניין המקורות הנוצריים 'חזון פטרוס', שחובר ככל הנראה עוד במהלכו של מרד בר כוכבא, וקובע כי " איש כזבים זה (בן כוסבה) אינו משיח ובחרפם אותו (הכוונה לנוצרים), ירצחם בחרב ורבים ימותו מות קדושים".626 

			גם אם עילתו העיקרית של המרד הייתה המדיניות הרומית בעניין ירושלים ואיסור המילה, גם אז אין להקל ראש במשקל הבעייה הנוצרית. יש לזכור כי תרומתו העיקרית של פאולוס להפצתה של הנצרות התבטאה בהחלטתו לדלל את חבילת האיסורים והמצוות על מנת לעשות את הנצרות לדת אטרקטיבית עבור כל אדם, שעשויה להביאו לכדי גאולה אישית־אוניברסאלית, כביכול. בראש ובראשונה הוא ביטל את מצוות המילה, שנקל להבין מדוע לא נעשתה פופולרית בקרב לא־יהודים. ככלות הכל, מדובר היה בציווי, שחייב ביצוע פרקטיקה אכזרית, מכאיבה ובוודאי מסוכנת בהתחשב בתנאי התקופה; בניתוח, שלא נועד לפתור בעיה רפואית כלשהי, אך בנקל יכול היה לעורר בעייה כזו שנים הרבה בטרם גילוי הפניצילין.627 יתכן כי איסור המילה נתפס כמזימה נוצרית, או כאילו נוצרים ורומאים חברו יחדיו על מנת לפגוע פגיעה קשה בנשמת אפה של היהדות, שכן מן המפורסמות היא — לפחות בקרב יהודים — שהעורלה אכן מרעילה. אם אכן הקדים איסור המילה את המרד, הוא נחווה קרוב לוודאי כניצחון נוק־אאוט פאוליני. כך נוצרה, לשיטתם של יהודים אדוקים, סימביוזה פרוורטית בין שני כוחות מאיימים ביותר: הנצרות הפאולינית מדללת המצוות על בשורתה המונותיאיסטית, המגובה בכוחה המצמית של האימפריה הרומית.

			מקנוניזציה לקודיפקיציה — מתורה שבעל פה להלכה שבכתב

			כישלונו הקטסטרופלי של מרד בר כוכבא וגזירות השמד, שבאו בעקבותיו, לא בישרו את הסתלקותה של היהדות מעל בימת ההיסטוריה. דרך להבטחת הקיום הדתי־תרבותי נמצאה בהרחבה ובהעמקה של הפרקטיקות, שהושקו בשעתו בבבל וביהודה העזראית, אשר במרכזן כללים נוקשים של סגירות והדרה חברתית כמענה לפיתוי, שקופל בנצרות הפושה. כך נסללה הדרך לחתימתו של קודקס ביהביוראלי חדש ומחייב, שנפרש על פני כל מרחב הפעילות של הפרט מעריסה ועד מוות: ששת סדרי המשנה, שנחתמו לכל המאוחר בתחילת המאה השלישית. 

			כבר ציינתי כי יתכן שחתימת המשנה היוותה אמצעי לעקיפת האיסורים על לימוד התורה והוראתה, שנכללו בגזרות השמד. בפרשנות כזו מקופל פגם יסודי לנוכח העובדה, שאירוע החתימה התחולל לאחר שאיסורים אלו עברו מן העולם. ההסבר המוצע כאן, לפיו עריכת המשנה וחתימתה הייתה תגובה לאיומים שהושתו על קהילת הדת היהודית, ובראשם האיום הנוצרי, משכנע אפוא יותר. מטרת מפעלם של התנאים הייתה אם כן לגבש מערכת הלכתית משוריינת, כמבצר מפני תופעות מינות לסוגיה. זו נאכפה באמצעות כלים מחמירים של פיקוח חברתי, כגון הנידוי והחרם שצויינו לעיל, ואולי גם באמצעות קביעת נורמה של חובת לימוד, שהוחלה על כל גבר וילד יהודי. זו נאכפה ככל הנראה בשנים, שקדמו למרד בר כוכבא, וביתר שאת החל מתקופתו של רבי יהודה הנשיא — אדם שהפגין ארוגנטיות מזלזלת כלפי 'עם הארץ', מי שאינם אוריינים — ואילך.628 

			ההתרסה כנגד האיום התיאולוגי שהשיתה הנצרות קיבלה ביטוי בקורפוס קודיפיקטיבי זה לא רק מכוח העיסוק הדקדקני בכללי שמירת שבתות, חגים ותעניות (סדר מועד), בארגון חיי המשפחה (סדר נשים) ובכינון מערכת מורכבת של 'אאוגניקה תרבותית' (סדר טהרות), אלא גם בעריכה וחתימה עמלנית של מסמך, לכאורה אנכרוניסטי, שעניינו קביעת ההלכות הנוגעות לתפעולו השוטף של בית המקדש כאילו עמד על תילו בירושלים וכמו מעולם לא נחרב. היה זה ניסיון נוסף לחתור תחת דוגמות יסוד של הנצרות, שראתה בחורבנו של המקדש הוכחה לתקפות תפיסתה הכריסטולוגית (משיחית). עֶמדָתי בסוגייה היסטורית זו עולה בקנה אחד עם תפיסתו של ש' פישר, המייחס את ההבדלים בין שני התלמודים לשוני במעמדם ועוצמתם של יהודים כקולקטיב בסביבה כוללת,629 ובעיקר עם הגיגיו המושכלים של ג'ייקוב ניוזנר האומר, כי עריכתו של התלמוד הירושלמי — ואין לבלבל עם חתימת המשנה — קשורה בטבורה בהתנצרותו של קונסטנטינוס.630

			לאחר שנות דישדוש ראשונות צלחה דרכה של הדת המונותיאיסטית הישועית המיסיונרית החדשה. כה גדולה הייתה ההצלחה עד כי לא היה ברדיפת נוצרים, שהגיעה לשיאה בימי הקיסר דיוקטליאנוס (Diocletianus), כדי למנוע את התבססותה ברחבי האימפריה הרומית. בתקופת שלטונו של קונסטנטינוס (Constantinus) זכתה הנצרות להצלחה פנומנלית עם התנצרותו של הקיסר. אמו האדוקה פלוויה יוליה הלנה (Plavia Julia Helena) השיקה את מפעל 'הגיאוגרפיה סקרה': קידוש הארץ. המסורת הנוצרית מייחסת לה את הקמתן של שלוש כנסיות לפחות: כנסיית הקבר שבירושלים, כנסיית אברהם באלוני ממרא וכנסיית המולד בבית לחם.631 מסורת זו אמנם חסרה תימוכין עובדתיים של ממש, אך אין בכך כדי לשנות את ליבת הדברים. 

			זאב רובין מאיר את עינינו בהקשר זה: " די בעובדות אלו (התנצרותו של קונסטנטינוס) כדי להצביע על המפנה הגדול בתולדות הקיסרות הרומית... מפנה זה ניכר במיוחד בתולדות ארץ־ישראל ובתולדות ירושלים בפרט, משעה שבאה תחת מרותו ב־324".632 קונסטנטינוס היה זה שציווה לחשוף את מקום צליבתו וקבורתו של ישו, ככל הנראה בשנת 326. כך הפך על ראשו את הסדר הכנסייתי הישן בארץ ישראל, שעד אז העניק את הבכורה לבישופים של קיסריה, והחל להאדיר את יוקרתה הדתית של ירושלים. אוסביוס (Eusebius), הבישוף של ירושלים,633 היה זה שחנך את הבזיליקה המפוארת, כנסיית הקבר, באתר הצליבה 'בגבעת הגולגולת' (גולגולתא, 335), והקים בבית לחם את כנסיית המולד (325). זאת ועוד, קונסטנטינוס ציווה על כל נאספי הועידה הכנסייתית שנערכה בצור לעלות לירושלים כדי ליטול חלק באירוע ההשקה של כנסיית הקבר. כנסיות נוספות הוקמו בהר הזיתים במערה, שבה הרביץ ישו תורה בתלמידיו סמוך למותו, ובה גם שב מעולם המתים ושוגר השמיימה, כך על פי המסורת הנוצרית. על ההר הוקמה כנסיה — כנסיית האלאון (הר הזיתים מיוונית) — עוד בימיה של הלנה (לא מאוחר מ־329), ובמהלך שנות השבעים של המאה הרביעית הוקמה כנסייה נוספת באתר העליה עצמו.634 

			גם הגליל לא יכול היה שיחמוק מתחת למפעלות הבנייה הנוצרית המונומנטלית. כפי שמספרים לנו ספרי הבשורה, ישו חי רוב חייו בנצרת ובסביבותיה, שם הפליא במעשי ניסים ובתעלולים הודיניים בלחם, בדגים, בחזירים ובשאר ירקות. כנסיית הבשורה שבנצרת שימשה, כפי שמלמדים מחקרים ארכיאולוגיים, אתר פולחן נוצרי כבר בתחילת המאה הרביעית.635

			השטנה התיאולוגית ליהודים, כמי שדחו את בשורתו של הצלוב וכמי שנושאים באחריות לצליבתו הברברית, נעשתה החל מסוף המאה הרביעית לא רק לבון־טון תיאולוגי אלא גם לאידיאולוגיה שלטונית. אות קין הוטבע משלב זה והלאה על פני קהילות יהודים, שהיו נתונות תחת שלטון האימפריה הרומית. כתביהם של אב הכנסייה יוחנן כריסוסטומוס (Johannes Chrysostomos) והתיאולוג הגדול שלה אורליוס אוגוסטינוס (Augustinus) מאותה התקופה מלמדים על התהליך הזה. כך למשל, כריסוסטומוס סבר, כי " הנקמה (ביהודים) תהיה אין סופית. לעולם לא תהיה להם מדינה וגם לא בית מקדש... ה' הוא שפיזר אותם... היהודים יהיו משועבדים לעולם... אלוהים שונא את היהודים ושנא אותם מאז ומתמיד."636 

			רגיש במיוחד היה מצבם של יהודים שחיו בארץ ישראל. זו זכתה למעמד מיוחד כחבל הארץ, שבו נתרחשה הדרמה הנוצרית כולה: לידתו הפלאית של המשיח, שהידס על המים, והמשיך והיתל בחוקי הטבע בדרכים ניסיות אחרות. אפילו צליבתו לא הייתה אלא מבואה לתעלול אחיזת עיניים נוסף — חזירתו לחיים ועלייתו השמיימה. אשרי (הכסיל) המאמין. 

			חתימת התלמוד הירושלמי היתה אפוא ביטוי מובהק 'לתחושת המצור', שאפפה קהילות יהודים בארץ ישראל והוחרפה ביתר שאת לנוכח התנצרותה של רומא. מכורתם ההיסטורית נעשתה יעד למתקפה תיאולוגית מאיימת ובעלת גוון מיסיונרי: כנסיות ומנזרים הוקמו חדשות לבקרים בכל רחבי הארץ ודרכיה המו משאונם של עולי רגל אדוקים ששמו פעמיהם גם לירושלים. זו הייתה סגורה ומסוגרת ליהודים עוד מימיו של אדריאנוס, אך נגישה לנוצרים שחוו ריגוש קתרטי מהעיר — כתונת משוגעים דתית — מהדרמה של הצליבה ומהניסים שנתרחשו בעקבותיה. 

			ביטוי לתחושת החירום שחוו יהודים לנוכח התפתחויות אלו ניכר בעובדה, שהמאמץ הדרשני לא הופנה כעת אך ורק לשאלות הלכתיות כמו בימיו של רבי עקיבא, אלא גם לשאלות פילוסופיות ותיאולוגיות. ראיה לכך נמצא בקיומה של 'הספרות הסנגורית', שחלקה נשתמר בתלמוד, והמיוחסת לאלו שכונו 'בעלי אגדה' (רבנן דאגדתא). עיקר פעילותם 'בעשיית נפשות' ליהדות אל מול הכוח התיאולוגי העולה, אם בתצורתו הנוצרית ואם בגרסתו הגנוסטיקנית.637 ביניהם היו ר' שמלאי מלוד הדרשן הנודד, ר' שמואל בר נחמני, ר' לוי בר חמא, ואחרים.638 יפה הייתה אפוא השעה להשקתו של מסמך קודיפיקטיבי, הנוסף על המשנה ושונה הימנה.

			אין בידינו האפשרות לקבוע מסמרות בשאלת מועד חתימתו של התלמוד הירושלמי. רפרטואר הדיעות בסוגיה זו מקים מנעד זמן לחתימה, הנע בין אמצע המאה השלישית לאמצע המאה הרביעית. עם זאת הדעת נותנת, כי ראוי לאחר את מועד החתימה, שנעשתה כמיגננה מפני מפעל 'הגיאוגרפיה־סקרה' הנוצרי, ומכוח הצורך בשדרוג המשנה ובהתאמתה למציאות הקיום היהודי בארץ תחת אתגר משיחיותו של ישו(ע), גיבורה הצלוב של דת המשפחה הקיסרית השלטת, ויהודי במוצאו. עולמות התוכן הספונים בתלמוד הירושלמי — ולא פחות מכך אף אלו שהודרו מתוכו — יש בהם כדי לאשש השערה זו. כוונתי להיעדר קובץ, שעניינו הלכות הנוגעות לסדרי הפולחן והקורבנות בבית המקדש, הכלול במשנה ובתלמוד הבבלי. 

			בעניין שאלת קיומו של סדר קדשים בירושלמי התעורר פולמוס נוקב וממושך עוד במהלך המאה התשע־עשרה. היו מי שסברו כי סדר קדשים היה גם היה ואבד במהלך הזמן, והיו מי ששללו סברה זו. חקר הגניזה הקהירית מחזק גרסתם של האחרונים. היעדרו מספק ראיה לדברים הבאים: 1) הימנעות (מכוונות) מהשקעת משאבים במיזם דרשני אנכרוניסטי ולא רלוונטי למציאות החיים בא"י; 2) יסוד של דחיפות בהשקת קאנון הלכתי לנוכח הנצרות הפושה וההשתלטות הנוצרית על הארץ; 3) חשש מפני השלכות מסוכנות בגין מסמך יהודי־קנוני המתייחס לבית המקדש. 

			הדעת נותנת כי השקתו מחדש של מסמך כזה תצביע על כוונתם המוכחת של יהודים לבנות את בית מקדשם בירושלים, שבעניין חשיבותה לעולם הנוצרי קשה להגזים. עצם קיומה של יהדות 'מתפקדת' בעולם נוצרי מיסיונרי המלא עד גדותיו במשטמה תיאולוגית כלפי אלו שדחו את בשורתו, יש בה די כדי להתריס. קל וחומר חיבור קנוני, מסכת קדשים, הקורא תיגר על המונופול הנוצרי על אדמתה הקדושה של ירושלים — זירת ההתרחשות החשובה ביותר של הדרמה הנוצרית — הוא הידרדרות גחמנית לפרובוקציה מסוכנת, שיש להימנע הימנה. עולם התוכן של התלמוד הירושלמי מספק אם כן ראיה נוספת לקשר האפשרי שבין הבניית הציביליזיציה היהודית לעליית הנצרות. 

			העולם הנוצרי פנה למתקפה תיאולוגית על היהודים והיהדות, שהתעצמה מאוד בעקבות התנצרותה של רומא. בהתוועדות המפורסמה בניקיאה (Nicaea, 325),639 שנתכנסה ביוזמת קונסטנטינוס בכבודו ובעצמו, העמיד הקיסר לרשות הכנסייה ולשירותה את אמצעי הכפייה של המדינה על מנת להעניש את אלו שלא סרו למרות הכנסייה. האיום על יהודים (ואחרים) נעשה כעת ממשי מאוד. כך, למשל, השית הקיסר עונש חמור בגין גיור עבדים, והוא — שחרורו לאלתר של העבד, בנוסף על המתת בעליו או לחילופין הגלייתו (339). בשנת 357 נאסרו יחסי חיתון בין יהודים לנוצריות. איומים כלפי נוצרים מתייהדים הופיעו עוד בימיו של קונסטנטינוס. נקבע בחוק כי די בהשתתפות (נוצרי) בכינוס של יהודים כעילה להחרמת כל רכושו לאוצר המלכות.640 

			חקיקה זו מלמדת על גישתם המיסיונרית של יהודים שביקשו לעשות שימוש ביחסי מרות על מנת לקדם את דתם המונותיאיסטית כלפי עבדים, נשים ובכלל, וכן על משטמה עמוקה כלפיהם מצד הממסד הנוצרי. 

			המתיחות הגוברת בא"י הפכה לקרשצ'נדו אלים במחצית המאה הרביעית עם פריצת מרד נוסף בשלטון הרומי, שהיה אמנם מוגבל בהיקפו. עילות המרד היו הנוכחות הנמשכת של חַיִל רומאי בארץ (350-351), שהיה נתון לפיקודו של הקיסר גאלוס (Gallus), שותפו של קונסטנטינוס לשלטון, וכן גבייה ברוטאלית של מיסים, ששיעורם עלה אל מעבר לבלתי נסבל. התוצאה הייתה התקוממות שמרכזה בגליל, וזו דוכאה באכזריות הרומית הרגילה. כך התחסלו המרכזיים היהודיים בצפון הארץ ונרשמה בריחה רבתי של יהודים לארצות שכנות.641 לאחר הפוגה קצרצרה בימי מלכותו של הקיסר הרומי יוליאנוס (Iullianus) 'הכופר' (361-363), חזרו הקיסרים הביזנטיים ואימצו את עקרונות גישתו הלוחמנית של קונסטנטינוס. תיאודיסיוס (Theodosius) הראשון (379-395) חידש את איסור החיתון בין יהודים לנוצרים (388) והשית עונש חמור על ניסיונות לגיור עבדים (384). בתקופתו גם רווחה תופעת הריסתם של בתי כנסת בידי המון נוצרי מוסת.642 שלטונו הארוך של יורשו תיאודיסיוס השני (408-450) הטיל פגיעה קשה ביותר במוסד הנשיאות בארץ ישראל מכוח האיסור על הקמתם של בתי כנסת חדשים, ובשל הדרת יהודים ממשרות ציבוריות.643

			ראשית המאה החמישית היא, כאמור לעיל, גם תקופת פעילותם של 'אבות הכנסייה' הירונימוס (Hieronymus) ואוגוסטינוס. הירונימוס, 'התלמיד החכם' ומתרגם התנ"ך ללטינית (הוולגטה), העיד על עצמו שניחן ב... "  שנאה עמוקה ליהודים, המגדפים... את אלהינו בבתי כנסיותיהם". הוא הפגין הזדהות מלאה עם רעיונותיו של יוחנן כריסוסטומוס, שראה בעובדת פיזורם של יהודים בכל רחבי הארץ עונש אלוהי על סרבנותם להכיר באלוהיותו של ישו(ע).644 

			זאת ועוד, לקראת סוף המאה הרביעית פנה השלטון הביזנטי ונגס בתחומי סמכותו של מוסד נשיאות (הסנהדרין) ובמערכת המשפטית שעמד בראשה. שני הקיסרים הביזנטים — הונוריוס (Honorius, מערב) וארקדיוס (Arcadius, מזרח) — קבעו (398), כי יהודים הכפופים למשפט הרומי יפנו לערכאות הכלליות ויותר להם לפנות לבית דין יהודי אך ורק בהינתן הסכמתם המפורשת של שני הצדדים לסיכסוך. שנה אחר כך קבע הונוריוס, כי כספי התרומות לנשיאות יימסרו לאוצר המלכות (אך ביטל הוראה זו). אלו היו סנוניות ראשונות: בשנת 415 ניטלה מנשיא הסנהדרין מעלת השר (praefectura) שבה התהדר, ונאסר עליו לשבת בדין אם אחד העותרים בפניו הינו נוצרי. בשנת 429 בוטלה הנשיאות כליל תוך שמלכות ביזנטיון ניכסה לעצמה את הכנסותיו של מוסד זה.645 ביטול מוסד הנשיאות ופיזור הסנהדרין סימנו את סיום תפקידה של קהילת יהודי ארץ ישראל. בשלב זה יעבור שרביט הנהגתן של קהילות היהודים לידי קהילת יהודי בבל, שלא הייתה נתונה לתחום השליטה של האימפריה הנוצרית־ביזנטית. 

			התקופה הביזנטית היא שירת הברבור של קהילת יהודי א"י כקהילה מובילה, ובה במידה גם חתירה רבתי תחת כל ניסיון לחידוש השליטה הריבונית במכורה. ניסיונות לחתירה ריבונית נעשו להגיג אוטופי, שמושאו 'קץ הימים'. ציון הלכה ונעשתה 'ירושלים (מופשטת) של מעלה' ופחות 'קריה נאמנה' בנויה עלי סלע. המרידות ברומא בטרם התנצרותה היו מכה קשה ביותר לאלו שביקשו לחדש את הריבונות היהודית במכורה עקב חורבנו של בית המקדש בידי חילותיו של טיטוס ובשל ההרס הקטקליזמי, שהותיר אחריו מרד בר כוכבא. גזירות השמד הציבו איום של ממש על הציוויליזציה היהודית. זו השכילה למצוא דרכי עקיפין לשרוד גם את אלו: העברת ליבת הפעילות הציביליזטורית לארץ הגליל — לאושה, לציפורי, לבית שערים, לטבריה ולמקומות נוספים — ובעיקר על ידי העצמת הלמדנות התנאית כמבואה לחתימת המשנה. היה זה אירוע היסטורי, שסימן היטב את השינוי העמוק שחל בתצורת הקיום היהודית, אשר הנמנים על שורותיה נתונים היו תחת שלטון זר אפילו בארץ המכורה. 

			לא נרשמו אפוא הבדלים של ממש בין תנאי הקיום של יהודים בארץ המובטחת לבין אלו של קהילות יהודים הרחק ממנה, משושן ועד לרומא, לפחות עד התנצרותה של האחרונה. הופעת האימפריה הביזנטית סימנה את סופו של מרכז יהודי מתפקד בארץ ישראל לנוכח העובדה, שחבל ארץ זה זכה לבכורה מקודשת עבור שליטי קונסטנטינופול. עריכת התלמוד הירושלמי וחתימתו הוא אקורד הסיום החותם את פרק היהדות הציביליזטורית בארץ ישראל למשך מאות רבות. 

			דחיית בשורתו של המשיח בן האלוהים חייבה לסרטט את המציאות בקווי מתאר של קדרות וסבל, ובמשיחות מכחול עזות, שכולן חורבן וגלות. כך התנכרה היהדות לכל קוצה של גאולה ארצית, הכוללת בגרסתה היהודית לא רק את שיבתם לירושלים של המון צאצאיו של אברהם כחול אשר על שפת הים, אלא גם קרשצ'נדו הלקוח מסרט זומבים: תחייתם של המתים בין חומותיה, אשר יקומו, ימתחו את זרועותיהם הנרקבות ויחדשו את עבודת המקדש. גאולה ניסית כזו תבוא רק מידי שמים באבחה מנצחת אחת. גאולה מחייבת גואל, משיח, אך כל מי שמתיימר למשיחיות — והצלוב מנצרת הוא דוגמא ארכיטיפית — אינו יכול שיהא אלא משיח שקר. 

			ההנהגה הדתית היהודית סברה כעת, כי פעמי משיח 'ארציים' הם מתכון כמעט ודאי לאסון כפי שלימד הניסיון ההיסטורי והזיכרונות שצרב פעם אחר פעם. כך הָווה במקרה המרד הגדול, שנסתיים בהחרבת בית המקדש ובטבח המונים בירושלים, וקל וחומר במרד בר כוכבא, וכך קרה גם מעת שמשיח פלוני מנצרת נעשה לאחר מותו לאליל המונים ולגיבורה של דת אימפריאליסטית שלטת, שניכסה לעצמה את אדמות המכורה והטילה איום חסר תקדים על היהדות, שמפטמותיה ינקה. משלב זה והלאה תפגין היהדות הממוסדת אפס סובלנות כלפי כל רבב משיחיות וכל בדל ישועה, כאשר ביקשו להיתגלות בשר ודם בעולם הריאליה. הגאולה השלמה המזוהה עם חזון מימוש הריבונות עברה צימצום למטאפיזיקה.646

			לתפיסה קודרת של המרחב ההיסטורי — בדומה, אולי, למה שאריך גרואן (Gruen) ואחרים מכנים 'היסטוריוגרפיה בכיינית' — נודעה גם חשיבות תיפקודית (פונקציונאלית) מסדר גודל ראשון. ההצלחה הפנומנלית של הנצרות קיפלה בחובה איום תיאולוגי חמור על היהדות. העליונות הפוליטית המוכחת של הנצרות היוותה אנטי־תיזה ארצית ותמונת ראי למצבם הנקלה של יהודים המפוזרים בכל קצווי הארץ, שהובן כעונש על חטאיהם. נקל היה לעגן את השתלשות הדברים במתכונת המקראית מקדמת דנא, שבמרכזה עמדו מוטיב 'החטא ועונשו' והתביעה להיענות מוחלטת לציווי האלוקי: הגירוש מגן העדן, נוח והמבול, סיפור עקידת יצחק ואבר(ה)ם כגיבור האמונה, פרשת קורח ועדתו, ועוד היד נטויה. דחייה עד אין קץ של הגאולה כמופע ארצי אמפירי עם משיח בשר ודם — בר כוזיבא, ישו(ע) או שבתאי צבי ואחרים — חייבה, במשמעותה הביהביוראלית וכפרקטיקום של שליטה פוליטית ותודעתית, פנייה לניסיון סיזיפי להגשמתה 'באחרית הימים' בלבוש של קפדנות הלכתית פולשנית ואנדימית. רק עמידה מחמירה בתביעותיה האינסופיות של הקפדנות ההלכתית — שאינה מלכתחילה מן האפשר — תקדם את הגאולה ותאפשר אותה 'באחרית הימים' ועם 'בואו של המשיח', כמובן. כך התגבש לו מושג הגאולה היהודית ככזה שמשמעותו מטאפיזית בעיקרה, כתגובת נגד לנצרות שהתיימרה למקם את אקט הגאולה בעולם הריאליה. 

			קשה להגזים בערכו של התלמוד הבבלי כאבן הראשה של הציוויליזציה היהודית.647 האיסור התלמודי על הגירת המונים למכורה (וכיבושה) משקף קרוב לוודאי את הקדימות הערכית של 'המודל הדיאספורי' כמודל שמשמעותו דתית. באופן זה נוצר מעין קונצנזוס רחב — פרוורטי במקצת — שהפך ונעשה למושכל ראשון,648 מעת שאיסור על 'עלייה בחומה' התקבע כהלכה דתית, ובמהלך הזמן התקבל בקרב כל הקהילות היהודיות בעולם. איסור זה השתמע ממנו ויתור על חלום הריבונות בארץ ובכל מקום אחר, וכינוסה של הציוויליזציה היהודית סביב קודקוד הארגון הקהילתי נטול הריבונות לצד שלטון זר ובכפיפות לו. 

			ביטוי בולט לכך מצוי בשלוש השְבועות שמקורן בתלמוד הבבלי (מסכת כתובות, ק"י, ע"ב): " אחת, שלא יעלו ישראל בחומה; ואחת שהשביע הקדוש ברוך הוא את ישראל שלא ימרדו באומות העולם; ואחת, שהשביע הקדוש ברוך הוא את העובדי כוכבים שלא ישתעבדו בהן בישראל יותר מדאי". שבועות אלה משתלבות היטב בתפיסה, לפיה דין המלכות קודם לדין תורה ומייתר אותו: 'דינא דמלכותא דינא'. 

			אין ביכולתנו לשחזר נכוחה מה היו השיקולים שעמדו בתשתית 'פסק הלכה' חריף זה, שהפך על ראשן את מושכלות האמונה הראשוניות ביותר, כשם שגם לא נוכל לקבוע את העיתוי המדויק של התקנתו. אפשר שהוא משקף את ניסיונה של קהילת יהודי בבל להבטיח את בכורתה באמצעות הוצאתה מן המשחק של המתחרה העיקרית — קהילת יהודי א"י המתנוונת — באופן סופי ונחרץ. פסק ההלכה מיוחס לרבי יהודה פלוני, ראש ישיבת פומבדיתא649 שבבבל, שהלך לעולמו כבר בשנת 299. האיש פסק מעדנות כי " כל העולה מבבל לארץ ישראל עובר בעשה" (מסכת כתובות, ק"י, ע"ב), ברוח ניסיונו הקודם והבלתי מוצלח של המלומד חנינא לקבוע בבבל את חידוש החודש ועיבור השנה ולהכריז עליהם מבבל, וסופו שאויים בחרם.650 יתכן שעסקינן בביטוי נוסף להלך הרוח לפיו מעת שנעשתה הארץ המובטחת מעוז נוצרי, היא מהווה סכנה חמורה לשיורה של היהדות ושוב אינה ראויה 'למגורי אדם' (יהודי). יתכן שיש כאן ביטוי למחירם הגבוה מדי של קריאות התגר על שלטון ריבוני לנוכח הקטסטרופה שהביא מרד בר כוכבא. ואולי עסקינן במענה לתיאולוגיה הנוצרית, המקופל בניסיון ליישב בין נתוני עולם הריאליה — העובדה שהארץ המובטחת היא כעת מוצב קדמי של הנצרות המנצחת — לבין מושכלות הדת היהודית. 

			הויתור על ארץ כנען כולה, דבש דבורים עמלניות וחלב פרות הולנדיות בריאות בשר, קיפל בתוכו טעמים דתיים עמוקים על בסיס היגיון 'סכיזופרני' משהו: המכורה קורנת 'מקדושת יתר' (רדיואקטיבית) העלולה לשבש דעתם של יהודים. זאת ועוד, היא מטילה על אלו מבין זרע ישראל הספון בגבולותיה עול גדול יתר על המידה מכוח החיוב לקיים (גם) את המצוות הקשורות בארץ, שאפילו יהודי אדוק לא יוכל לו.651 כך נוצר מצב, שדווקא הקדושה היתרה שבה בורכה המכורה ההיסטורית סוללת את הדרך לנתיבי החטא והכפירה. מצד אחר, ההבחנה המשנאית הנודעה בין סל המצוות הטריטוריאליות, אלו הקשורות בארץ, וסל המצוות הפרסונליות, המוטלות על כל יהודי בכל אתר ואתר (למשל במסכת קידושין א', ט'), יוצרת תמונה לפיה יהודי יכול לממש את שלמותו הרוחנית אך ורק בארץ ישראל. כך התפתחה הכמיהה המטאפיזית לארץ ברוח 'לשנה הבאה בירושלים' לכמיהה, שיש בה יסוד מובנה של 'חרדה', כפי שטוען למשל אביעזר רביצקי.652 

			סביר להניח כי כל השיקולים הללו או למצער חלקם, פעלו באופן מצטבר. שלוש השבועות מלמדות על התקבעותו של מצב הגלות לא כמצב אנומלי זמני, ארעי וחולף, אלא כמושכל קיומי ראשון המקבל בעצמו תוקף של ציווי אלוהי. ארץ האבות על הדבש והחלב הניגרים ממנה בעוז אמנם מובטחת לעם היהודי, אך עסקינן מעתה בהבטחה מטאפיזית, שתתממש בעולם הריאליה רק 'בקץ הימים' עם בוא 'הגאולה' ורק כאשר 'המשיח' יופיע לו רכוב על חמור לבן. עד אז ייאלץ רובם המכריע של הנמנים על הציוויליזציה האתנו־יהודית 'להסתדר' בחיק שלטונן הריבוני של אומות העולם — דינא דמלכותא דינא, ועוד ארוכה הדרך לציונות. 

			חתימת סיכום ועוד מילה־שתיים653

			מאמץ אינטלקטואלי עצום הושקע בחידת פיצוח חוטריה ההיסטוריים של היהדות, שלו היו שותפים — להוציא היסטוריונים של היהדות — אף חוקרים ממנעד דיסציפלינרי רחב, וביניהם סוציולוגים, פילוסופים ופסיכולוגים. שערו הראשון של חיבור זה זימן לקורא הצצה ביקורתית בחלק מנכסי צאן הברזל הספרותיים הללו. שערו השני הציע להבין את משמעותה ההיסטורית של היהדות כנעוץ בפרקטיקה הפולחנית שלה כעבודת גוויל וכדת ספר, ופחות מתוך חומרי המשקע הרעיוניים־תיאולוגיים. זו גם התיזה העיקרית של החיבור כולו: יהדות הגוויל היא במקורה מיזם אימפריאלי־פרסי, מהלך הקשור בטבורו באתגרים הגיאו־פוליטיים והכלכליים, שעמדו בפני האימפריה הדריוסית באמצע המאה החמישית לפנה"ס, יותר מאשר בתרבות היהודאית העתיקה מתקופת הבית הראשון. שערו השלישי הציג חלק מההשלכות של דינמיקה היסטורית זו: בטווח הקצר, הוא מציע להבין את ההיסטוריה של תקופת הבית השני לאור התפקיד הכלכלי שמילא בית המקדש, החל מתקופתם של עזרא ונחמיה 'מקדשי הגוויל' ועד החרבתו במרד הגדול. בטווח הארוך, יהדות הגוויל העזראית היא הפיגום ההיסטורי למופעיה של הקנאות הפונדמנטליסטית לצורותיה — ביהדות, בנצרות וביתר שאת באסלאם — והיא מבשר חשוב של לאומיות 'הדם והאדמה' על גלגוליה המודרניים. 

			מתוך מרכזיותו של פולחן הגוויל העזראי ותפקידו הכלכלי של בית המקדש עולות מספר מסקנות לעניין התגבשותה של היהדות הרבנית, שקרתה לכאורה רק לאחר החרבתו של בית המקדש השני. אכן, היהדות הקודיפיקטיבית — זו שילדה וגיבשה את ספרות המשנה והתלמוד כנשמת אפה — פסעה את צעדיה הראשונים בשנים שלאחר המרד הגדול, וביתר שאת לאחר הקטסטרופה של בר כוכבא, אך שורשיה ההיסטוריים מוקדמים בהרבה, וקשורים בטבורם לצמיחתה של הסקציה הפרושית כתוצאה מן המהפכה העזראית. מבנה הליבה של 'יהדות ההלכה' נוצק וגובש אפוא כבר בימיהם של באי כוחה היהודים של האימפריה האחמנית הגדולה מכוח 'המתח ההרמוני' בין הוראותיו של גוויל קנוני — החומש העזראי — לבין פרשנותו באמצעות תוסף הלכתי 'חיצוני' מחייב, אשר נהגה לראשונה באמנה, שנחתמה בירושלים תחת ניצוחו של נחמיה, ולאחר קריאתה הפומבית של תורת משה הערוכה עריכה חדשנית 'סופית' בידיהם של פקידי שלטון אחמניים. 

			ניידותו, גמישותו ורוחב יריעתו של פולחן הגוויל באו לידי ביטוי לא רק באוריינותו יוצאת הדופן של העם היהודי העתיק ובהופעתה לימים של אליטה אינטלקטואלית האמונה על 'עבודת הטקסט', אלא גם בפריחתם של בתי כנסת ובתי מדרש בכל רחבי העולם היהודי שנים רבות בטרם נחרב בית המקדש בידי קלגסיו של טיטוס ואספסיאנוס. כל אלו מלמדים כי רבי יוחנן בן זכאי וממשיכי דרכו לא היו מהפכנים של ממש, אלא ממשיכי דרכם של פרוטגוניסטים מסוגם של עזרא, הלל ושמאי. 

			בית הכנסת ובית המדרש אינם תופעה מאוחרת בתר־חורבנית, אלא מוסד שהתגבש עוד בתקופה ההלינסטית לדעת חוקרים אלו ואחרים, הסומכים ידיהם על סאת ממצאים ארכיאולוגיים חד משמעיים למדי. בתי הכנסת הראשונים הוקמו ברוח עזראית וכונו ברגיל פְּרוֹסֶאוּכֶה, מינוח שפירושו אסיפה או התכנסות, שכן אלו שבאו בין כתליו קראו בתורה ולא התפללו. הם נבנו דרך כלל בסגנון מקדש יווני קלאסי, עטור רצפות פסיפס מקושטות, ולא אחת הוקדשו לתֵיאוֹס היפְּסיסְטוּס: 'האל העליון'. כאלו נמצאו, בין היתר, בקפריסין, באלכסנדריה המצרית וברודוס, בדֵלוֹס, בסַרְדיס ובמקומות אחרים.654 

			הסברה, שהיהדות היא מטבעה ומראשיתה דת סתגרנית ומסתגרת ברוח רעיון 'עם הבחירה' המסוגף ועתיר הסגולות, אין לה על מה שתסמוך. פרקטיקת 'זרע הקודש' הייתה קרוב לוודאי הבלחה היסטורית יהודאית, שנולדה בבבל כאמצעי להישרדותה השיורית של קהיליית הגולים (ולימים אף תשמש סכר חשוב מפני האפידמיה הנוצרית המיסיונרית). סביר להניח כפי שתואר לעיל, כי שימשה אמצעי חשוב בידיהם של הפקידים האחמניים עזרא ונחמיה, אמצעי שכוון להבטיח את שליטתם במקדש הירושלמי תוך הכפשתם של כוהניו. אך נראה כי גורמים רבי עוצמה חיזקו דווקא את המגמה ההפוכה, מגמת ההתייהדות, שהותירה אחריה לא מעט עקבות היסטוריים אמפיריים. 

			שני גורמים רבי עוצמה מונחים ביסוד מגמה היסטורית זו. ראשית, הנטייה המובנית בכל דת מונותיאיסטית להעצמה מיסיונרית.655 שנית, הפונקציה הכלכלית שמילא מרכז הגבייה בירושלים, אשר תימרץ את קברניטיו להרחיב ככל האפשר את חוג לקוחותיהם. הראיות למגמה זו הן מן המפורסמות ועל חלקן עמדתי לעיל. ביניהן נקל למנות את גיורם בכפייה של עמי ארצות בתקופתם של המלכים החשמונאיים, ואת ההיקף הדמוגרפי העצום של הפזורה היהודית במאה הראשונה לספירה, שמנתה — כך מציין כאמור אביעד קליינברג — כעשרה אחוזים מסך כל נתיני האימפריה הרומית, נתון שלא ניתן להסביר רק בריבוי טבעי או בהגירה. על כך כבר עמד אריאל רפפורט בעבודת הדוקטורט שלו, שקבעה כי מקורותיו 'בהסתפחות מבחוץ', דהיינו בהתייהדות או התגיירות בשיעור גדול.656 

			לא זו אף זו, אפילו המקרא מגלה מידה רבה של גמישות מקלה בעניין האיסור על מגע אינטימי עם בנות עמים אחרים. גיבורי החומש אברהם, יצחק, יעקב ויוסף הפגינו תאווה לא מסותרת לבנות עמים אחרים. אולי ניתן לסלוח להם, שכן בימיהם 'אומה' יהודית עדיין לא הייתה בנמצא, ואפילו לא 'שבט' יהודי. ככלות הכל, אברהם היה 'היהודי' הראשון וגם בניו נאלצו אפוא לבוא בבשרן של 'גויות' אם רצו להימנע מחטא גילוי עריות. אלא שסלחנות זו מוחלת גם על משה, שנתן עינו בציפורה המדיינית ונשאה לאישה, ואין היא פוסחת, כמובן, גם על דוד ושלמה שהיו חובבים מושבעים של שיקסע'ס, אם משיקולי מדיניות ואם מאהבת אמת. יש לזכור כי הם עצמם צאצאי מואבית האסורה לכאורה בחיתון למי שמוצאו מהעם הנבחר. ואם נזכרה מגילת רות ראויה לציון גם אחותה (מגילת) אסתר שבה נאמר כי "רבים מעמי הארץ מתיהדים כי נפל פחד היהודים עליהם" (ח, 17).657 התייהדות הייתה אפוא בחירה אמונית ספונטנית שלא נדרשה לאישורו של ממסד מגייר, לפחות בתקופה ההיא ולפי מגילת אסתר. 

			הזיהוי שבין יהדות הטקסט לבין שיקולים אימפריאליים אחמניים מוניטריים ופיסקאליים לא בא חלילה להצביע על שורשיה הנכלוליים יוצאי הדופן של יהדות הגוויל ואולי של היהדות בכלל, ברוח טיעוניהם של היהודי המומר קרל מרקס ושל תלמידו האנטישמי אויגן דיהירנג (Dühring), למשל, אלא על 'מגמותיו של הפוליטי'. מדינות וכמוהן גם הסדרים פוליטיים קדם מודרניים, הם בין השאר, ואולי בעיקר, מכניזמים של עוצמה, המגייסים משאבים לצורך חלוקתם מחדש בהתאם לאג'נדה שלטונית על הצדקותיה. הפוליטולוג האמריקני דיוויד איסטון (Easton) הציע לתפוס ולהבין את הפוליטיקה כמעין מערכת המבצעת 'הקצאה סמכותנית של משאבים', כדבריו, תובנה המוכרת היטב לכל סטודנט שנה א' בחוג למדעי המדינה. יתכן שהדיוק עמו, אך יש לזכור כי כל פעולת הקצאה מצריכה מלכתחילה את קיומו של מנגנון המגייס משאבים על מנת לחלקם מחדש. כשם שהאימפריה הפרסית ואחיותיה פנו בשעתן לטקטיקות חדישות של גיוס משאבים באמצעות מיסוד של כלכלה מוניטרית, כך גם מדינות מודרניות 'עושקות' דרך קבע את נתיניהן. מדינת ישראל נחשבת לאחת היעילות ביותר בתחום גביית המיסים לנוכח האילוצים, שמשיתה עליה סביבתה הגיאו־פוליטית הלא נוחה, וכן משיקולים אחרים 'פוליטיים' יותר באופיים, אך התנהלותה אינה שונה באופן עקרוני מזו של כל מדינה אחרת. אין חדש תחת השמש.

